le! 


“Un hippie pe autostradă 


EDITURA 
DAN 


James Hadley Chase 


UN HIPPIE | 
PE AUTOSTRADA 


Editura S & C 
1994 


Traducerea: lleana Şoldea 
Editor: Sorin Cosma 

Coperta: Alexandru Dan 
Consilier literar: Irina Lișca 
Tehnoredactor: Eugenia Cernea 
ISBN: 973-96126-2-8 


įv 


CAPITOLUL | 


— la priveşte niţel la adunătura asta de lepădături! spuse 
camionagiul scuipând prin fereastra lăsată în jos. Mai 
degrabă aş lua cu mine un lepros decât banda asta de 
pederaşti! 

Harry Mitchell se sprijinea cu umerii lui largi de spătarul 
vibrând al scaunului de piele din cabină. Privirea lui trecea 
neîncetat dintr-o parte a şoselei în cealaltă şi cerceta 
grupurile de hippy care aşteptau cu sacii, cutiile şi ghitarele 
lor pe când greoiul vehicul se apropia vâjâind. 

— Ce bandă jalnică! zise iarăşi camionagiul. Omenirea de 
mâine! mormăi pe-un ton dispreţuitor. Dă-mi voie să râd! 
Nişte scârnăvii de drogaţi care şi-ar ucide şi mama pentru o 
priză. 

Camionul ajunse în dreptul celor trei fete în bluze şi blue 
jeans. Cu gesturi obscene, îi făcură semn şoferului să 
oprească. 

— Târfuliţele! 

Şi scuipă din nou prin fereastră. 

— Sunt mulţumit că n-am avut copii. Nevasta-mea voia 
copii, dar eu am spus nu. Nici generaţia mea nu era prea 
grozavă, dar ce să mai zic de-ăştia...! 

Harry Mitchell scoase din buzunarul de la piept un pachet 
turtit de ţigări Camel şi i-l pasă. După ce şi-au aprins 
ţigările, camionagiul continuă: 

— Pariez că te întrebi de ce te-am luat. 

Îi aruncă lui Harry o privire scrutătoare înainte de a-şi 
îndrepta ochii spre şosea. 

— O să-ţi spun. Ai fost demobilizat de curând. Eu îl 
reperez imediat pe tipul care a fost la război... ca mine. Am 
fost în rahat, în Coreea. Când te-ai întors? 

Harry clipi din ochi privind panglica de asfalt negru care 
se repezea în întâmpinarea lor. 

— Acum zece zile. 


— Da, spuse camionagiul dând din cap. Încă se simte la 
tine mirosul armatei. Trece cu timpul. Şi cum te-ai 
descurcat? 

Harry dădu din umeri. 

— La fel ca şi ceilalţi. 

— Eşti mulţumit că te-ai întors? 

— Oh, cred că da. 

— Mda, zise şoferul dând din cap înţelegător. Ce, nu eşti 
sigur? Cu toate astea armata e amuzantă. Te pasionează în 
cele din urmă, nu-i aşa? Când eşti în armată, ai vrea s-o 
trimiţi la dracu. Şi când o părăseşti, îţi lipseşte... te simţi 
singur. Cunosc. Aşa mi s-a întâmplat şi mie când m-am 
eliberat. 

Trase din ţigară şi scoase rotogoale groase de fum pe 
nări. 

— Era chiar aşa de greu cum spun puşlamalele astea de 
ziarişti? 

Harry se agită nervos. 

— Mai ales plictisul era greu de suportat. 

Se întrerupse, aducându-şi aminte de umezeala toridă a 
orezăriilor, de junglă şi de ambuscadele înspăimântătoare. 
Se hotărî să nu se mai gândească la toate astea. Pentru el, 
se terminase. Stătuse acolo trei ani. Acum totul rămăsese 
în urmă, ca o apă mocirloasă ce se scurge sub un pod. 

Camionagiul simţi că tipul ăsta blond, înalt, nu ţinea să 
vorbească despre război, cum nici el nu voise atunci când 
se întorsese. Era dezamăgit, căci i-ar fi plăcut să spună 
glume cazone şi s-audă tot adevărul despre lupte, dar dacă 
băiatul nu voia să vorbească de asta, nu trebuia să-l 
forţeze. 

Şoferul, care se numea Sam Bentz, se oprise într-un 
snack la ieşirea din Dayton Beach ca să înghită o bere şi o 
tartină. Acum se îndrepta spre Orangeville să ia o 
încărcătură de fructe pe care o ducea în nord. Făcea 
circuitul de două ori pe săptămână, un itinerariu pe care 
ajunsese să-l deteste din cauza lepădăturilor care infestau 
şoseaua ce ducea la soare şi la mare, şi care aproape că se 

aruncau sub roţile lui ca să-i ia cu el. 

Il văzuse pe tipul ăsta instalat la bar, în faţa unei coca- 
cola şi a unei tartine enorme; era un băiat înalt, blond, cu 
ochii albastru deschis şi vioi, un nas puţin strâmb, ca şi 
când odinioară, o lovitură straşnică de pumn îl deviase spre 
stânga. De vreo treizeci de ani. După atitudinea, subţirimea 
şi siguranţa sa, Bentz înţelesese că fusese demobilizat de 
curând. 

Incepuseră să vorbească şi Bentz îi propusese să-l ia cu 
el atunci când Mitchell spusese că mergea spre sud. Bentz 
nici nu-şi mai aducea aminte când se oferise pentru ultima 
oară să ia pe cineva la bordul camionului său, dar tipul îi 
plăcea, avea chef să stea de vorbă cu el, şi era mulţumit că 
acceptase. 

„Bun, gândi Bentz, dacă nu vorbim de armată nu 
înseamnă că n-avem nimic de spus”. 

— Mergi la Miami? a întrebat. Eu nu merg aşa departe. 
Mă opresc la Orangeville. Este cu o sută optzeci de 
kilometri înainte de Miami. 

— Mă duc la Paradise City, spuse Harry. Cunogşti oraşul? 

— N-am fost niciodată acolo, dar am auzit vorbindu-se 
despre el. Te-ai simţi mai în voie la Miami. E lume de tot 
felul. Paradise City e rezervat oamenilor plini de lovele. 
Sticleţii din colţ nu se dau în vânt după oameni ca noi. Ai 
poate vreo slujbă care te aşteaptă acolo? 

— Nu, dar ar trebui să găsesc ceva. Mi s-a spus că sunt 
destule slujbe la început de sezon, răspunse Harry. Voi face 
orice. Vreau numai aer şi soare. (Zâmbi.) Ai crede c-am 
avut destul în Vietnam, dar soarele pe care-l vreau e cel al 
vacanţelor. 

— Urmează-mi sfatul, spuse Bentz. (Faţa lui grasă deveni 
dintr-odată serioasă.) Când o să te las la Orangeville, ia-o 
pe drumurile lăturalnice, evită autostrada. Să n-ai încredere 
în lepădăturile astea. Desigur că te poţi apăra. Toată lumea 
crede că e în stare s-o facă. Dar niciun tip, chiar cel mai 
voinic, nu se poate apăra singur împotriva a opt sau nouă... 
lar ăştia umblă numai în haită. 

Îşi plecă ochii pe rucsacul nou, înţepenit între picioarele 
lui Harry. 

— Când o să vadă asta, o să vrea să pună mâna pe el. Şi 
ceasul tău o să-i tenteze şi crede-mă, când lepădăturile 
astea vor ceva, îl iau. 

— O să fiu atent, zise Harry, puţin agasat. 

Vorbea cu siguranţa unui om care ştie cum să se apere. 
Bentz îşi puse laba lui grasă pe genunchiul lui Harry. 

— Un singuratic ca tine ar fi ca un leu paralizat în mijlocul 
unei haite de şacali. Şoseaua asta nu-i sigură. Un singur 
lucru mă obsedează, ideea c-aş putea avea o pană. Am 
avut o viaţă agitată, şi m-am încăierat de multe ori, dar am 
o spaimă a dracului de mare când mă gândesc c-aş putea 
rămâne blocat pe şoseaua asta, cu un motor care nu mai 
merge. Ticăloşii ăştia s-ar repezi la mine şi la încărcătura 
mea ca nişte termite şi n-aş putea face nimic. 

Harry, intrigat de expresia lui şi de tonul vocii, îl privi cu 
atenţie. 

— Chiar aşa? întrebă el impresionat, în ciuda siguranţei 
sale. : 

— Da. In anotimpul ăsta, când ăştia umblă pe drum în 
turme, e iadul pe pământ, spuse Bentz clătinând din cap. 
Am un prieten căruia i s-a stricat o osie şi a rămas în pană 
la treizeci de kilometri de Orangeville. Transporta o 
încărcătură de portocale, ca mine. Sticleţii l-au găsit cu un 
picior şi trei coaste rupte, cu faţa făcută chisăliţă şi o 
jumătate de tonă de fructe zdrobite. Îi şterpeliseră hainele, 
ceasul, şi toţi banii care-i avea la el. Luaseră chiar şi piese 
de la motor. Prietenul meu a stat două luni şi jumătate în 
spital. Când a ieşit, a părăsit transporturile. Nu-l mai ţineau 
nervii. Acum, are o slujbuliţă într-un garaj. Îţi spun: şoseaua 
asta e un iad, aşa că ia-o la sănătoasa. (Făcu un semn cu 
capul.) Priveşte, uite altă gaşcă. 

Acceleră. 

Cinci tineri cu plete pe umeri, în blue-jeans şi jachete 
largi de bumbac, făceau semne mari camionului care se 
apropia; unii aveau o barbă murdară şi rară. 

Când au văzut că vehiculul nu se va opri, unul din ei, cel 
mai tânăr, sări drept în mijlocul şoselei. O clipă 
înspăimântătoare, Harry a crezut că aripa avea să-l agate, 
dar datorită dibăciei sale Bentz reuşi să-l evite. Cei doi 
bărbaţi au avut timp să zărească o feţişoară subţire, palidă 
şi sălbatecă, nişte ochi strălucitori cu pupile enorme, o 
barbă încâlcită pe-o bărbie teşită care apoi dispăru. În urma 
lor se auziră nişte urlete, şi o piatră lovi acoperişul cabinei 
mai înainte de a cădea pe şosea. 

— Acum înţelegi ce vreau să spun? Bruta asta mică era 
îmbibată de drog... nici nu ştia ce face. Bentz scuipă prin 
fereastra lăsată în jos. 

— Dac-un alt camion ar fi venit din sens invers, aş fi 
intrat în el. 

— Dar poliţia nu patrulează pe şoseaua asta? 

— Ei şi? Suntem în republică, nu-i aşa? Nu-i interzis să te 
plimbi, se strâmbă Bentz. N-au decât s-aştepte până trec 
sticleţii, şi-o iau iar de la început. 

Harry dădu din umeri. Călătoria care-l aştepta începuse 
să mai piardă puţin din farmecul pe care şi-l dorise. 

— Paradise City se află cam la o sută şaizeci de kilometri 
de Miami, nu-i aşa? 

— Aproximativ. Asta înseamnă cam trei sute de kilometri 
de Orangeville. S-o iei pe şoselele neînsemnate. Am o hartă 
pe care ţi-o pot lăsa. 

Peste o oră, Bentz, care vorbise tot timpul despre guvern, 
de sporturi, de nevastă-sa şi de ultima rachetă lansată spre 
lună - ceea ce, după părerea lui, însemna într-adevăr să-ţi 
baţi joc de contribuabili, irosind banii în acest mod - încetini 
şi intră pe-o şosea lăturalnică. 

— Nu mai e aşa departe, spuse el. Eu mai am trei 
kilometri. Drumul tău este drept în faţă. 

Arătă un drum de pământ îngust care, pornind de la 
şoseaua secundară, se înfunda în zig-zag în pădure. Se opri. 

— O să fii obligat să mergi puţin, dar ai putea găsi o 
maşină. Fermierii trec pe aici. Dar deschide bine ochii. 
Niciun loc nu-i cu adevărat sigur, pe-aici. 

A luat o hartă dintr-un suport care se afla în faţa lui. 

— E un ţinut frumos, puţin cam mlăştinos pe alocuri; sunt 
şerpi. (A zâmbit.) Dar nu ei o să te întrebe de unde vii. 

A întins din nou mâna spre plasă, şi a scos o măciucă. 

— la asta. Am şi eu una la fel. Ca armă, e grozavă de 
tot... nu se ştie niciodată, poate c-o să ai nevoie. 

Harry dădu din cap. 

— Mulţumesc. Dar n-o să am nevoie de asta. 

— la-o', insistă Bentz. Nu ştii ce te-aşteaptă. 

Puse măciuca în mâna lui Harry. 

Cei doi bărbaţi şi-au strâns mâna. 

— Mulţumesc că m-ai adus până aici, spuse Harry. Am să 
încerc să te găsesc la întoarcere. N-am de gând să stau mai 
mult de două luni. 

Sări jos. Puțin jenat, vâri bâta în rucsacul pe care şi-l 
puse pe spate. 

— De acord, zise Bentz zâmbind. Sunt aici luni şi marţi 
tot sezonul. Întreabă pe oricine din Orangeville de Sam 
Bentz. O să-ţi spună unde mă găseşti. Voi fi mulţumit să te 
duc înapoi. Poate c-o s-avem timp să vorbim de războiul 
tău... în fond mă interesează. 

Harry începu să zâmbească. 

— N-aş putea spune acelaşi lucru. Bun, sper să ne vedem 
din nou, şi mulţumesc încă odată. 

Cum camionul a demarat, făcu un semn cu mâna, şi-o 
porni cu paşi mari pe drumul de pământ. 

Drumul prăfuit şi sinuos era pustiu. Harry făcu opt 
kilometri pe-o căldură toridă fără să întâlnească ţipenie de 
om sau vreo maşină. La marginea unei păduri de eucalipt, 
părăsi drumul, se aşeză rezemat de-un copac şi îşi aprinse 
o ţigară. Începu să studieze harta pe care i-o dăduse Bentz. 
Şoseaua şerpuia încă vreo cincisprezece kilometri mai 
înainte de-a ajunge la o răspântie: ramificaţia stângă dădea 
în autostradă; cealaltă ducea la un târguşor numit Little 
Orangeville. Apoi drumul continua traversând pădurea până 
la un oraş numit Yellow Acres. Harry calculă că se afla la 
vreo treizeci de kilometri de Yellow Acres. 

Porni din nou la drum. După trei ani grei de lupte în 
armată, era în plină forţă şi plin de energie. Marşul ăsta în 
perspectivă îi plăcea. 

Pe la ora 13, se aşeză sub un copac pe marginea 
drumului, mancă o tartină cu ou şi cu roşii, bău o coca-cola 
călduţă, apoi îşi aprinse o ţigară. Când se ridică, auzi o 
maşină care se apropia. Privind spre dreapta, văzu o 
maşină de poliţie virând şi îndreptându-se spre el. 

În vehicul, se aflau doi sticleţi ca doi zdrahoni, şi când 
şoferul l-a zărit pe Harry acceleră, apoi frână drept lângă el. 
S-au deschis portierele şi cei doi bărbaţi au coborât. 
Polițistul care nu conducea, - un tip de mai bine de-un 
metru optzeci, cu faţa buhăită şi ochi mici de sticlete - se 
înţepeni în faţa lui Harry. Şoferul, mai tânăr, dar cu aceeaşi 
faţă buhăită, roşie, şi aceeaşi privire aspră, stătea mai 
departe, cu mâna pe revolverul care ieşea din teacă. 

— Cine eşti dumneata şi ce faci aici? latră cel mai în 
vârstă. Harry văzu galoanele de sergent pe mâneca 
poliţistului. 

— Mă plimb, răspunse liniştit. 

— Daa? 

Ochii sergentului cercetară cămaşa kaki cu mâneci 
scurte a lui Harry, pantalonii kaki cu dunga impecabilă, 
încălţările, noi dar prăfuite. Se mai destinse puţin. 

— Cum te cheamă? 

— Harry Mitchell. 

— De unde eşti dumneata? 


— Din New York. 

— Ai acte? 

Harry deschise buzunarul de la cămaşă şi scoase ordinul 
de eliberare, permisul de conducere şi paşaportul. | le 
întinse. 


Sergentul examina ordinul de eliberare, apoi îl privi pe 
Harry clipind din ochi. 

— Abia debarcat, hai? Paraşutist, hai? (Deodată, zâmbi 
prieteneşte.) Pariez că te-ai distrat bine acolo, sergent. 

— Un mod de-a vorbi, dar, dacă vă surâde, mergeţi 

acolo, spuse Harry pe-un ton egal. Eu n-aş vorbi despre 
asta chiar aşa. 

Sergentul îi înapoie actele. 

— Unde mergi dumneata? 

— La Paradise City. 

— Ai o bucată bună de mers. Dumneata mergi pe jos 
fiindcă nu poţi face altfel, sau pentru că-ţi place? 

Chipul lui Harry începu să-şi piardă seninătatea de copil 
bun. Il plictiseau întrebările astea. 

— Ce-ţi pasă dumitale, sergent? întrebă el, fixând 
sticletele drept în ochi. 

— Da, îmi pasă. Pe toţi cei care merg spre sud fără bani îi 
băgăm la zdup. Ai bani? 

— Da, am bani: două sute de dolari, răspunse Harry. Şi- 
mi place să merg pe jos. 

Sergentul dădu din cap. 

— Ai de lucru la Paradise City? 

— Nu, dar o să găsesc. N-am de gând să stau mai mult 
de două luni. Mă aşteaptă o treabă la New York. 

Sergentul dădu iar din cap. 

— Poate că n-ai să mă crezi, spuse pe-un ton ceva mai 
destins, dar regiunea asta este aproape tot atât de 
vătămătoare şi de periculoasă ca orezăriile dumitale din 
Vietnam. 

Harry se agită nervos şi-şi stăpâni nerăbdarea numai din 
politeţe. 

— Crezi dumneata? Dar dumneata n-ai fost în orezăriile 
mele, cum spui, iar eu sunt pe drumurile dumitale de două 
zile. Găsesc că se exagerează puţin atunci când se 
vorbeşte despre regiunea asta. Sincer, nu-s îngrijorat deloc. 

Sergentul oftă ridicând din umerii săi laţi. 

— Acum două ore, spuse, cinci tineri, printre care şi o 
fată, s-au oprit la o fermă la opt kilometri depărtare de aici. 
Au furat trei pui şi un tranzistor. La fermă erau patru 
bărbaţi. Au văzut cum puştii au luat puii şi cum intrau în 
fermă ca să pună mâna pe aparatul de radio. Niciunul n-a 
intervenit. Au lăsat puştanii să facă ce-au vrut şi numai 

după plecarea lor ne-au chemat. Le-am spus că au făcut 
bine c-au lăsat puştii în pace. Când o să pun laba pe ei, dac- 
o să mi se întâmple vreodată, o să le spun două vorbe cu 
pistolul în mână... Nu există alt mod de-a le vorbi. Presupun 
că ăsta-i şi singurul mod de-a vorbi cu vietnamezul, cu 
pistolul în mână. Nu, nu găsesc că se exagerează când se 
vorbeşte de această regiune: ăsta-i ultimul lucru care se 
poate spune. 

Un fulger de mânie străluci deodată în ochii albaştri ai lui 
Harry. 

— În fine, drăcie! aş vrea să mi se povestească ce s-a 
întâmplat aici de când am plecat eu, spuse ca şi când şi-ar 
fi vorbit lui însuşi. De ce adulţilor începe să le fie frică de 
nişte bieţi puşti slabi şi jegoși? 

Sergentul îl privi pe Harry aplecându-şi puţin capul într-o 
parte. 

— Se schimbă multe lucruri, chiar în trei ani. Dumneata 
ai uitat că avem problema drogurilor, în ţara asta, şi că se 
înrăutăţeşte tot mereu. Majoritatea puştilor care merg spre 
sud sunt nişte drogaţi. Ei cred în mod sincer că sunt de 
zece ori mai mari decât în realitate. Fac nişte lucruri pe 
care nu le-ar realiza, nici măcar în vis, dacă n-ar fi drogati. 
Oamenii de pe-aici o ştiu. N-au chef să fie răniţi sau 
schilodiţi, şi să meargă la spital chiar în momentul 
recoltelor. Să nu uiţi asta, sergent. Să n-ai încredere în 
puştani, evită-i şi nu încerca să faci pe eroul. Nu mi-ar place 
să ţi se strice prima vacanţă după trei ani. Nu ţii să-ţi 
petreci cele două luni de vacanţă la spital, nu-i aşa? (S-a 
întors spre camaradul său.) O.K., Jackson, să mergem. 

Salutându-l pe Harry cu un semn din cap, s-a urcat din 
nou în maşina de poliţie. 

Harry îi privi cum se îndepărtau. Apoi îşi luă rucsacul, îşi 
frecă gânditor bărbia, ridică din umeri, şi porni pe lunga 
şosea prăfuită. 


O firmă cu neon roşu „BUCĂTĂRIE FAMILIALĂ” domina 
şoseaua, care era şi strada principală din Yellow Acres. Sub 

firmă se înălța o clădire mică din lemn în formă de cutie. 
Erau perdele la ferestre şi o verandă unde clienţii puteau 
bea ceva privind totodată animația străzii, în timpul zilei. 
Era rareori ocupată atunci când se întuneca. 

Clădirea, unicul bar-restaurant din oraş, era ţinut de Toni 
Morelli, un italian gras şi jovial. 

Morelli eşuase la Yellow Acres cu vreo douăzeci de ani 
înainte. Inspectase localitatea şi hotărâse că acestei 
minuscule comunităţi agricole îi lipsea un restaurant. Cum 
era totdeauna gata să facă un bine, să servească o 
mâncare consistentă, bună şi nu scumpă şi să asculte 
totdeauna cu amabilitate poveştile despre nenorocirile 
aproapelui său, afacerile sale prosperaseră. Când îi murise 
soţia de-o boală de plămâni, tot oraşul venise la 
înmormântare. Afluenţă care i-a dezvăluit lui Toni mai mult 
decât orice că era un notabil al oraşului, dar şi că-l iubeau 
în mod sincer. O descoperire care a contribuit mult la 
alinarea suferinţei sale. Fiica sa, Maria, luase locul mamei, 
având grijă de bar şi de restaurant; tatăl ei se ocupa de 
bucătărie. 

Clientela frecventa barul lui Morelli mai ales între orele 
11 şi 15. Femeile, care veneau la Yellow Acres, intrau să 
bea ceva şi să ia masa. Începând de la ora 20, practic nu 
mai era nimic de făcut. Localnicii mâncau seara acasă: erau 
cu toţii, până la cel din urmă, nişte adevăraţi drogaţi ai 
televiziunii. Dar Morelli nu închidea. Îi plăcea societatea şi 
dacă un străin în trecere sau un camionagiu, prea flămând 
ca să aştepte să ajungă la Orangeville, intrau, erau 
bineveniţi. 

Harry Mitchell cobori pe strada principală pe la ora 20 şi 
30 de minute. Începea să simtă oboseala; îi chiorăiau 
maţele şi avea chef să bea o bere rece. Zărind firma, se 
grăbi, urcă treptele verandei câte patru deodată, împinse 
uşa şi intră în restaurant. Se opri ca să privească în jur. 

Erau vreo douăzeci de mese, acoperite cu feţe de masă 
de plastic în carouri roşu cu alb. Pe fiecare, era pusă masa 
pentru patru persoane. In dreapta lui, se afla tejgheaua şi o 

oglindă lungă, sclipitoare. Pe tavan, un ventilator mare 
răscolea alene aerul înăbuşitor. 

În spatele barului, o tânără brunetă şi durdulie, cu pielea 
albă ca laptele, citea ziarul. Îşi îndreptă ochii spre Harry 
care-şi punea rucsacul jos, şi, fiind satisfăcută de inspecția 
ei, îi zâmbi fermecător. 

— Bun venit la Yellow Acres, zise. Ce luaţi?... Se vede 
imediat că vă e sete. 

Lăsându-şi rucsacul, Harry se apropie de tejghea 
zâmbindu-i la rândul său. 

— Aveţi dreptate, spuse el. Bere, vă rog. Litri şi iar litri de 
bere rece. 

Ea scoase o sticlă plină de chiciură din cauza 
condensului, o destupă, şi vărsă licoarea într-un pahar pe 
care-l împinse spre el. Tot privind-o, ridică paharul, apoi 
spuse: 

— În cinstea luminii din ochii dumneavoastră şi a soarelui 
din zâmbetul dumneavoastră. 

După aceste cuvinte, bău. 

Nimeni nu-i vorbise Mariei în acest fel; cum complimentul 
îi plăcea, roşi puţin. 

— Mulţumesc, zise ea. 

Harry puse paharul jos, îşi trecu limba peste buzele pline 
de spumă, şi respiră adânc încetişor. 

— Când ţi-e sete, îţi face bine! Incă unul, vă rog. E prea 
târziu ca să mănânc? 

Maria începu să râdă vesel turnându-i alt pahar de bere. 

— Aici se mănâncă la orice oră. Nişte spaghete, două 
cotlete de porc cu cartofi prăjiţi şi mazăre din grădină, şi o 
tartă cu mere la sfârşit, v-ar conveni? 

Harry căscă ochii. Se aştepta la o banală tartină. 

— Vreţi să-mi spuneţi că-mi puteţi servi toate astea 
imediat? 

Maria se întoarse şi dădu deoparte panoul prin care se 
treceau farfuriile cu mâncare din spatele ei. 

— Tată, avem un client înfometat. Meniul zilei cât se 
poate de repede. 

O faţă plină şi veselă apăru în deschizătură. Morelli îl 
cercetă pe Harry, dădu din cap în semn de aprobare, şi 
spuse: 

— Vă dau spaghetele imediat. Cotletele peste zece 
minute. Vă place ceapa, domnule? 

Harry mormăi ceva cu glasul plângăcios, şi trăgându-şi o 
palmă serioasă pe burta plată şi musculoasă zise: 

— Totul îmi place, mulţumesc. 

Chipul jovial al lui Morelli dispăru. 

— Luaţi loc, spuse Maria. Beţi-vă berea. 

li arătă o masă vecină. 

Harry îşi luă rucsacul pe care-l puse lângă masa la care 
se aşeză. 

Cercetă cu privirea restaurantul pustiu. 

— E o zi calmă sau aşa-i în fiecare zi? întrebă el. 

— Aşa-i în fiecare zi. Lucrăm mai ales la ora mesei, dar 
seara, totdeauna trece câte cineva, aşa că ţinem deschis. 
Veniţi de departe? 

— De la New York. 

Harry începu să se uite din nou în jurul său. Acum, se 
simţea foarte destins. 

— E drăguţ aici. Nu mă aşteptam să găsesc ceva atât de 
plăcut. Ştiţi oare unde aş putea dormi la noapte? 

Maria zâmbi. Işi puse cotul durduliu pe tejghea şi-l privi 
pe Harry. După părerea ei, semăna cu o vedetă de cinema 
pe care o văzuse o dată. Cine era? Paul Newman? Da, aşa.-i. 
Paul Newman. Avea aceeaşi ochi albaştri pătrunzători, şi 
era tuns la fel. 

— Avem o cameră. Trei dolari cu micul dejun; şi un mic 
dejun de-al tatei, e ceva. 

— S-a făcut, spuse Harry. 

Un munte enorm de spaghete cu sos bolognez apăru prin 
deschizătură. Maria puse farfuria în faţa lui. Rămase câteva 
clipe lângă el, privindu-l cum ia furculiţa, apoi se îndreptă 
repede spre o măsuţă de servit ca să-i taie pâine. 

— Tatăl dumneavoastră e cel care găteşte? întrebă 
Harry. 

— Da. 

Maria puse pâinea lângă Harry. Îl observa, fascinată. Nu 
văzuse niciodată un bărbat atât de frumos, de bine făcut, 
decât la cinema. 

— Credeţi dacă vreţi, dar sunt douăzeci de ani de când 
trăim aici, tata şi cu mine. Aici m-am născut. 

— Vă place viaţa de-aici? întrebă Harry răsucind cu o 
mână expertă nişte spaghete pe furculiţă mai înainte de-a o 
duce la gură. 

Deodată un miros bun de ceapă prăjită a făcut ca nările 
să-i freamăte de plăcere. 

— Da, îmi place, i-a răspuns Maria. Serile sunt puţin 
monotone. Nici tatei nici mie nu ne place să ne uităm la 
televizor. Dar atunci când vin toţi băieţii ca să mănânce, 
este mişcare. 

— Sunt cele mai bune spaghete pe care le-am mâncat 
vreodată, zise Harry, şi o gândea chiar. 

— Desfătaţi-vă. 

Maria ocoli barul şi intră în bucătărie ca să-i transmită 
tatălui ei ce spusese Harry. 

Mânca cu lăcomie. După ce-a terminat, a împins farfuria 
oftând de mulţumire. Apoi îşi termină berea în clipa în care 
Maria ieşea din bucătărie cu o tavă. A pus tava pe măsuţa 
de servit, luând farfuria lui Harry, s-a uitat la paharul lui, şi 
cum el aprobă cu un semn, l-a dus la bar să-l umple din 
nou. 

Şi servi două cotlete de porc groase cât două degete 
mari, acoperite cu ceapă bine rumenită şi o farfurie cu 
cartofi prăjiţi şi mazăre. 

— Poftă bună, spuse luând farfuria murdară în bucătărie. 

Lui Harry i-ar fi plăcut să rămână ca să stea de vorbă cu 
ea. Era o italiancă, simplă şi naturală, genul de fată care-i 
plăcea. Întorcându-se de la Saigon, stătuse o lună la 
Neapole şi la Capri. ltaliencele începuseră să-i placă. Erau 
drăguţe şi fără complicaţii: fete fără mofturi. Femeile pe 
care le întâlnise în timpul săptămânii cât stătuse la New 
York îl plictisiseră. Toate păreau încărcate de probleme: 

dacă nu era vorba de sex, era vorba de bani; dacă nu era 
vorba de bani, era regimul lor de slăbire: dacă nu era vorba 
de regim, era vorba de cariera lor. De-ai fi crezut că purtau 
pe umerii lor întreaga povară a lumii. Trăncăneau fără să 
mai termine despre Bombă, Pilulă, Libertate, Politică şi 
Dumnezeu mai ştie ce, tot atâtea subiecte de care nu-i 
păsa deloc când era de vârsta lor; gândea că-şi iroseau 
viaţa cu problemele lor. 

Termină al doilea cotlet, tot atât de fraged şi de suculent 
ca primul, când auzi un zgomot care-l încremeni în plină 
mişcare: furculita pe care erau o bucată de carne şi nişte 
cartofi prăjiţi se opri la jumătatea drumului ei spre gură. 

Un pas greoi şi repezit se auzea pe stradă: un zgomot de 
paşi tropăind pe asfalt. Cineva alerga cu energia disperării. 
Harry lăsă furculiţa jos. 

Peste o clipă, fugarul sări treptele restaurantului făcând 
doi paşi mari care au zguduit clădirea. Ţâşni înăuntru. 

În timp ce-l observa pe cel care se repezise în încăpere, 
Harry percepu un zgomot de paşi mărunți, grăbiţi, care 
venea din stradă: păreau mai multe persoane. Alergau 
încetişor, cu un zgomot ameninţător ca acela al unei 
hoarde de lupi care-şi hăituieşte prada. 

Harry cântări rapid omul care gâfâia lângă uşă. Avea 
vreo douăzeci şi şase de ani şi era ceva mai scund decât 
media obişnuită, fiind cam cu un cap mai mic decât el. 
Pletele lui negre cădeau pe guler, şi feţişoara lui ascuţită, 
arsă de soare, căpătase culoarea mahonului. li curgea 
sânge pe faţă de la o tăietură urâtă la arcada sprâncenei 
drepte, şi avea o vânătaie la falcă. Pieptul lui îngust se 
ridica cu greutate ca să respire; părul ud de sudoare i se 
lipise pe craniu. Cămaşa cu carouri roşii şi albe era ruptă, şi 
pantalonii albi erau pătaţi de noroi. Mâna stângă îi era 
încleştată pe-o ghitară într-o învelitoare de pânză. Avea un 
săculeţ de voiaj pe umăr. Harry văzu toate astea dintr-o 
ochire. i 

Omul se uita în jur speriat ca un animal hăituit. II zări pe 
Harry şi arătă cu degetul tremurând spre stradă. 

— Mă urmăresc! Unde m-aş putea ascunde? 

Teroarea din ochii lui îl obligă pe Harry să se ridice. 

— Ascunde-te în spatele barului şi nu mai mişca, spuse 
el. 

Omul s-a îndreptat împleticindu-se spre tejghea, a trecut 
în spatele ei şi a dispărut. 

Harry se aşeză. Trase rucsacul lângă el, vârând mâna 
înăuntru, şi apucă bâta pe care i-o dăduse Sam Bentz. 

Aşteptă, ascultând paşii urmăritorilor care se apropiau. 
Când au fost aproape, Maria a ieşit din bucătărie. Se opri 
brusc, cu răsuflarea tăiată, văzând omul ghemuit în spatele 
barului. 

— Totul e bine, zise Harry liniştit. Întoarceţi-vă în 
bucătărie. Poate c-o să fie puţin tărăboi, dar lăsaţi pe mine. 
Mă ocup eu de tot. 

Văzând sângele care curgea pe faţa omului şi aerul său 
terorizat, Maria se grăbi să se retragă. 

A urmat o tăcere lungă, apoi uşa restaurantului se 
deschise încet. 

Au intrat unul după altul, tăcuţi ca nişte fantome: patru 
băieţi şi o fată care ducea un tranzistor. Harry îi recunoscu 
imediat pe cei cinci apucaţi de care-i vorbise sergentul de 
poliţie: banda care furase un radio şi trei pui. 

Deplasă bâta în aşa fel ca s-o fixeze între genunchi, 
ascunsă de faţa de masă, şi-şi puse mâinile pe masă, foarte 
la vedere, de fiecare parte a farfuriei. 

Cei patru băieţi erau cu toţii după acelaşi calapod: aveau 
între şaptesprezece şi douăzeci de ani, nu mai mult. Toţi 
aveau părul lung, jegos, căzând pe umeri; trei dintre ei 
arborau câte o barbă rară; erau cu toţii de-o murdărie 
respingătoare, şi putoarea jegului îi preceda ca un val 
scârbos. 

Fata avea vreo şaisprezece ani: mică, subţire, vicioasă şi 
fără ruşine. Avea o bluză neagră şi un pantalon colant roşu, 
murdar şi plin de pete. Harry găsi că puţea şi mai tare 
decât tovarăşii săi. 

— Aici a intrat, Chuck, spuse unul din băieţi. L-am văzut. 

După cât se părea, Chuck era şeful bandei. Era cel mai în 
vârstă, cel mai înalt, şi părea şi mai rău decât ceilalţi. 
Cercetă restaurantul, până în clipa în care ochii săi mici şi 
strălucitori dădură de Harry. ÎI fixă îndelung, aplecând 
capul. Harry îi înfruntă privirea, impasibil. 

Ceilalţi patru, după ce au observat prezenţa lui Harry, au 
rămas  nemişcaţi. A fost o ezitare, apoi privirea 
imperturbabilă a lui Harry începu să-l deruteze pe Chuck. 
Ochii albaştri deschis nu clipeau. Nu se întrezărea în ei nicio 
spaimă. Chuck nu era obişnuit cu aşa ceva. 

— N-ai văzut un individ cu o ghitară, prietene? întrebă. 

Harry îşi împinse imperceptibil scaunul spre spate. |! fixă 
în continuare pe Chuck, imobil şi tăcut. Secătura se agită 
nervos. 

— Eşti surd sau ce, ţărane? mormăi el. 

— Te-aud şi-ţi simt mirosul, spuse Harry liniştit. Du 
puştanii în altă parte. Împuţiţi sala. 

Chuck se dădu înapoi, şuierând printre dinţi de furie. 
Feţişoara lui îngustă şi vicioasă deveni lividă. 

— Nu permit nimănui să-mi vorbească astfel, a spus. O 
să... 
— Bine, cară-te, îl întrerupse Harry. Du-te şi spune-i 
maică-ti să-ţi facă baie. 

— O.K., fricosule, zise Chuck crispându-şi pumnii jegoși, 
tu ai vrut-o, ai s-o păţeşti. Numai şi pentru asta, o să-ți 
aruncăm şandramaua în aer şi-o să te demolăm şi pe tine. 

— Mai bine să nu încercaţi, îl sfătui Harry, dându-și 
scaunul înapoi cu câţiva centimetri. 

Acum, scăpase de masă şi mâinile lui dispărură ca s- 
apuce măciuca. 

— Dacă te pocnesc ar putea să te doară. Şi nu-mi place 
să dau în nişte băieţaşi. 

Se opri brusc pe când Chuck apucă şi răsturnă cea mai 
apropiată masă. Vesela şi tacâmurile alunecară jos. 
Paharele se sparseră. 

— Dărâmaţi şandramaua! urlă el. Spargeţi totul. 

Harry se ridică de la masă şi înaintă atât de rapid încât se 

afla în poziţia de-a lovi mai înainte ca Chuck să fi realizat că 
el se mişcase. Bâta căzu pe antebraţul lui Chuck. Osul 
trosni ca lemnul uscat. Secătura căzu în genunchi, urlând şi 
gâfâind de durere. 

Harry sări înapoi şi se întoarse spre ceilalţi. Expresia lui 
sălbatică şi agresivă îi mai domoli, căci se dădură înapoi cu 
toţii. 

— Ştergeţi-o, le strigă el. Afară... şi repede! 

Cum ezitau, Harry înaintă spre ei. Se prefăcu că se 
îndreaptă spre cel mai tânăr din bandă care se smiorcăia 
de spaimă şi sări înapoi, apoi bâta şuieră în aer căzând pe 
umărul vecinului, care se prăbuşi în genunchi urlând. 

— Afară! urlă Harry. 

Fata scuipă spre Harry, apoi se întoarse şi o rupse la 
fugă. Cei doi băieţi mai tineri se îngrămădiră să iasă mai 
repede. Celălalt se sculă ţinându-şi umărul şi ajunse la uşă 
împleticindu-se. În momentul în care ajunsese la uşă, 
piciorul lui Harry se destinse trăgându-i o lovitură în spate 
şi-l propulsă înainte, trimiţându-l să-şi ia un nou avânt pe 
trepte ca să se rostogolească în stradă. 

Harry se întoarse la Chuck, care, tot îngenuncheat, îşi 
ţinea braţul hohotind. 

— Afară! spuse, şi cât mai repede! 

Dându-se înapoi cu frică, Chuck se sculă cu greutate şi 
dispăru în noapte. 

Harry ieşi pe verandă. Privi banda care cobora strada 
alergând. Niciunul nu s-a oprit ca să-l ajute pe Chuck care 
se împleticea în urma lor gemând. 

Harry a închis uşa restaurantului şi s-a îndreptat spre bar. 
S-a uitat la omul ghemuit. 

— Au plecat, zise. Probabil că ţi-e sete. 

Omul se sculă. Mai tremura încă, şi frica i se citea în ochi. 

— Cred că m-ar fi ucis dacă m-ar fi găsit, spuse ţinându- 
se de tejghea. 

— Nu mai fi îngrijorat. 

Ca să-i lase timp să-şi revină, Harry se duse să ridice 
masa răsturnată. 

Maria, urmată de tatăl ei care tremura puţin, ieşi din 
bucătărie. 

— Vă rog să mă scuzaţi, spuse Harry Mariei. N-ar fi 
trebuit să-i las să spargă paharele. 

— Aţi fost formidabil! Am văzut totul! protestă Maria 
privindu-l cu adoraţie. Dacă n-aţi fi fost aici, ar fi spart tot. 

Harry îi zâmbi. 

— Vă puteţi ocupa de prietenul nostru? Are o rană urâtă. 
Maria cercetă rana, dădu din cap şi se întoarse în mare 
grabă în bucătărie. 

Morelli apucă mâna lui Harry şi i-o scutură cu putere. 

— E extraordinar ce-aţi făcut. Pe-aici, toată lumea se 
teme de lepădăturile astea. Mulţumesc, bătrâne. Avem 
nevoie de oameni ca dumneavoastră. 

Puțin jenat, Harry propuse: 

— Ce-ar fi să bem ceva? (Se întoarse spre omul cu 
ghitara:) Ce-ai zice de un scotch? 

— Mă numesc Randy Roache, spuse celălalt întinzând 
mâna. Da, să bem un scotch. 

— Harry Mitchell, răspunse Harry strângându-i mâna. 
Câte un scotch pentru toată lumea. 

Morelli, radiind de bucurie, pregăti paharele, în timp ce 
Maria se întoarse cu un bol de apă caldă, un şervet şi 
leucoplast. Opri imediat sângele care curgea şi fixă 
pansamentul cu leucoplast. Randy îi mulţumi, apoi luă 
scotch-ul, şi ridică paharul spre Harry. 

— Mulţumesc, bătrâne. Voiau ghitara mea. l-am întâlnit 
la un kilometru depărtare de aici. Am întins-o. Şi-am fugit 
puţin mai repede ca ei, asta-i tot. Dacă dumneata nu erai 
aici, mi-aş fi pierdut ghitara şi slujba. 

Harry îşi sorbi scotch-ul, apoi îl întrebă: 

— Încotro mergi? 

— La Paradise City. Şi dumneata eşti pe drum? 

— Da, şi mă duc în acelaşi loc. Harry se întoarse spre 
Morelli. 

— Ce-i cu tarta aia cu mere care mi se promisese? (Privi 
spre Randy:) Ai mâncat? Aici e meniul zilei! 

Randy fu de acord şi cei doi bărbaţi s-au dus să se aşeze 
la masa lui Harry în timp ce Morelli se repezi în bucătărie. 
Maria începu să taie pâine. 

— Dacă mergi la Paradise City, am putea face drumul 
împreună, - spuse Randy, privindu-l pe Harry cu mare 
speranţă. În doi, e mai puţin periculos ca atunci când eşti 
singur. 

— De acord, consimţi Harry. Cu plăcere. 

Maria reveni cu o farfurie de spaghete, o tartă enormă cu 
mere şi cu îngheţată. Aşeză farfuriile în faţa lor. 

— Tata spune că totul este în contul casei, anunţă ea, cu 
ochi strălucitori. Şi camera. 

— Haida de... ascultați... începuse Harry, încurcat. 

Dar Maria dădu din cap. 

— Aşa a spus tata, şi ce spune el e sfânt. 

Se întoarse în bucătărie. 

Harry se uită la Randy şi dădu din umeri. 

— Sunt drăguţi. Nu erau obligaţi s-o facă. 

— Nu ştiu. Am impresia că le-ai salvat restaurantul. 
Drogaţii ăştia îşi luaseră priza. Dacă pot face ceva pentru 
dumneata, trebuie doar să-mi spui, propuse Randy serios. 
Dac-aş fi pierdut ghitara, aş fi fost în mare încurcătură. Cu 
ea-mi câştig pâinea. 

Hăpăi nişte spaghete, apoi continuă: 

— Am o slujbă bună care m-aşteaptă la Paradise City. 
Asta-i al treilea sezon când lucrez acolo: un restaurant cu 
piscină, foarte distins, foarte stilat, ţinut de-un mexican şi 
fata lui. Cam ca aici, dar mai distins, şi fata... (Ridică ochii 
la cer.) Trebuie s-o vezi ca să crezi. 

Mâncă un moment în linişte. 

— l-ascultă, astea-s nişte spaghete grozave. 

Harry dădu din cap. 

— Şi tarta. Când crezi c-o să începi? 

— Imediat ce ajung. 

Randy se opri, înghiţi, apoi întrebă: 

— Cauţi de lucru? 

— Da. Crezi c-am vreo şansă? Aş face orice. 

Randy îl privi gânditor. 

— Aş putea să-ţi aranjez poate ceva cu Solo... ăsta-i 
proprietarul restaurantului. Curând o să înceapă să 
angajeze personal. Ştii să înoţi? 

— Să înot? (Harry zâmbi.) Cred că e singurul lucru pe 
care-l fac foarte bine. Am câştigat o medalie de bronz la 
ultimele Jocuri Olimpice, la înot liber şi sărituri în apă. 

Randy se uită la el cu gura căscată. 

— Jocurile Olimpice! La naiba! Mă duci? 

— Nu... pe cuvântul meu. 

Randy învârti alte spaghete pe furculiţă. 

— Când ai fost în armată, ai luptat în Vietnam? 

— Acolo mi-am făcut cei trei ani... dar ce legătură are cu 
asta? 

Randy se aplecă şi-l bătu cu palma pe braţ: 

— Atunci garantez că o să ai slujba. Fiul lui Solo e acolo. 
Bătrânul o să profite de ocazie să stea de vorbă c-un băiat 
care tocmai s-a întors, şi, pe deasupra, trebuie să găsească 
un salvamar pentru plaja lui... Legea pretinde ca acesta să 
fie calificat, şi-i este extraordinar de greu să găsească pe 
cineva pentru treaba asta. Înotătorii cei buni nu vor să se 
înhame la corvezi... să pună umbrelele de soare, să curețe 
plaja, să servească la masă; şi cei care vor să se ocupe de 
corvezi nu ştiu să înoate. (Zâmbi.) Ti-ar place o treabă ca 
asta? Nu-i prea bine plătită, dar nici prea obositoare şi 
mâncarea e formidabilă. 

— Îmi convine. Dar poate c-a şi găsit pe cineva. 

— Pariez că nu. Sezonul nu începe decât săptămâna 
viitoare. Solo n-aruncă banii pe fereastră. O s-aştepte până- 
n ultima clipă ca să găsească pe cineva. 

— Ce faci tu la el? 

— Mă ocup de bar şi cânt de două ori în timpul cinei, şi o 
dată la prânz. E un restaurant mai degrabă şic. O mulţime 
de clienţi care vin cu Cadillac-ul. Nu-i un birt ca ăsta. 

— Îmi convine. 

Harry termină tarta, oftă de mulţumire şi se întinse pe 
scaun ca să aprindă o ţigară. 

— După părerea ta, în cât timp vom ajunge acolo? 

— Depinde dac-avem noroc cu autostopul. Eu merg 
noaptea. E mai puţin periculos. Hippy merg ziua. Mergând 
noaptea, o să-i evităm, dar o s-avem mai puţine ocazii să 
facem autostopul. Aş zice trei zile dac-avem noroc, dacă 
nu, patru. 

— Bine, nu-s grăbit, zise Harry. Şi-mi place ideea să merg 
noaptea... nu-i aşa de cald. Ce m-am mai copt azi! 

— Aşa-i. O să mergem mai repede şi mai departe 
noaptea. Ascultă, ce-ar fi să pornim mâine seară pe la 
şapte? Am putea rămâne să ne odihnim aici toată ziua, şi 
să mergem toată noaptea. _ 

Harry dădu din cap. li plăcea ideea. Ilmpinse scaunul 
înapoi şi se sculă. 

— O s-aranjez asta cu puştoaica. 

Se îndreptă spre bar unde Maria spăla nişte pahare. 

— Ne gândim s-o pornim la drum mâine seară. Sunteţi de 
acord, dumneavoastră şi tata? întrebă el. 

— După ceea ce-aţi făcut pentru noi, spuse Maria 
serioasă, suntem de acord cu totul. Dacă vreţi să faceţi 
baie, amândoi, e apă caldă... Dacă vreţi altceva, n-aveţi 
decât să spuneţi. 

— Aş face bucuros o baie. 

— Mă duc sus să pregătesc patul. Vreţi să faceţi baie 
imediat? 

— De ce nu? Urc cu dumneavoastră. 

Se răsuci spre Randy care se pregătea să atace cotletele 
de porc pe care i le adusese Morelli din bucătărie. Il anunţă 
că se duce să facă baie, şi c-o să se revadă mâine 
dimineaţă. 

Morelli îi strânse mâna încă o dată mulţumindu-i că 
salvase restaurantul. Se uită cum Harry urca pe scară cu 
Maria. 

— E un băiat bine, îi zise lui Randy. Mi-ar place să am un 
fiu ca el. 

— Aveţi dreptate, consimţi Randy tăindu-şi cotletul. 

După ce Morelli se întoarse în bucătărie, Randy încetă să 

mai mănânce, preocupat dintr-odată: „Şi dacă Solo nu-l 
angajează pe tipul ăsta? se gândi el. Uneori, era cam 
încăpățânat şi nimeni şi nimic nu ajungea să-l convingă. La 
urma urmelor, îşi spuse Randy, Harry îl salvase pe el şi 
ghitara lui. Ar face bine să-şi ia măsuri de prevedere.” 

După ce termină de mâncat, se închise în cabina 
telefonică şi sună la restaurantul lui Solo. l-a răspuns Joe, 
barmanul negru, care i-a spus că Solo nu era acolo. 

— E important, Joe, spuse Randy, tare nerăbdător. Unde 
l-aş putea suna? 

Joe îi dădu un număr de telefon. Care nu era în oraş. 

— Unde naiba e? întrebă Randy zgârâind cu unghia 
peretele cabinei ca să graveze numărul. 

— Nu ştiu, răspunse Joe. E numai pentru cazurile urgente. 

Randy închise telefonul, puse alte monede în aparat şi 
făcu numărul. 

Vocea gravă şi iritată a lui Solo îi răspunse la celălalt 
capăt al firului: 

— Da... ce? Cine-i? 

— Vă aduceţi aminte de mine? Randy Roache. Sunt pe 
drum. V-am găsit un salvamar, Solo... un campion olimpic. 
Bine, ascultați... 

CAPITOLUL II 


Mergeau cam de vreo trei ore. 

Luna, suspendată pe-un cer lipsit de nori, proiecta nişte 
umbre negre şi lumina strălucitor poteca albă de pământ. 
Aerul era liniştit şi cald, şi nişte arbori tropicali stufoşi 
formau un fel de ziduri negre neîntrerupte de fiecare parte 
a potecii. 

Mergeau tăcuţi, Harry înainte, amândoi absorbiți de 
gândurile lor, dar fiecare conştient de prezenţa celuilalt, şi 
fericit că nu-i singur. 

Părăsiseră Yellow Acres puţin după ora 19. Morelli le 
dăduse fiecăruia câte un pachet mare; cu ceva de-ale gurii, 
spusese, în cazul că le-ar fi foame pe drum. Îşi luaseră 
îndelung rămas bun, cu strângeri de mână, şi Harry 
promisese să se oprească la întoarcere. 

Se gândea la Maria, pe care o compara cu fata cu care-şi 
petrecuse două nopţi la New York. 

Ea îi spunea tot timpul „micul meu răţoi”, fuma ca un 
turc chiar şi atunci când făceau dragoste, şi-l plictisea cu 
multiplele ei probleme; şi avea tot atâtea câţi purici are 
câinele. Harry se gândea la manierele ei fireşti şi la 
simplitatea ei aparentă. Poate c-avea şi ea probleme, îşi 
spunea el, dar ştia să se stăpânească. Tot gândindu-se, îşi 
frecă ceafa. Toată lumea are probleme azi. Totul depindea 
de modul în care le înfruntai. Unii se puteau descurca 
singuri; alţii trebuiau să vorbească despre ele; iar alţii, în 
fine, nu se puteau împiedica să vorbească de ele tot timpul. 
Pentru el, era o chestiune de mândrie să nu plictisească 
omenirea întreagă cu poveştile sale personale. 

Făcu o strâmbătură sinistră. Probleme avea multiple, dar 
nu era momentul să se gândească la ele. Un soi de 
automatism pusese încet-încet stăpânire pe el şi-i controla 
gândurile. Nu trebuia să se gândească la cei trei ani 
petrecuţi în Vietnam, nici la căminul lui distrus, nici la 

partida de pocher de pe vapor, la care luase parte 
prosteşte, şi care-l uşurase practic de toţi banii pe care-i 
dăduse armata pentru bunele şi loialele sale servicii. 
Fireşte, da, mai avea probleme, dar era inutil să le evoce 
pentru moment. Cel puţin, slujba la restaurant părea 
sigură. Randy îi spusese că-i telefonase lui Solo, şi Solo era 
foarte interesat. 

Deodată Randy îl anunţă: 

— Încă trei kilometri şi ajungem la şosea. 

Se opri ca să se uite la ceas la lumina lunii. 

— Ora zece şi jumătate. Cu puţin noroc, am putea găsi 
un autostop. (Îl ajunse pe Harry.) Acum, ar trebui să nu mai 
fie alţii care călătoresc cu autostopul. 

— Ce-ţi face capul, întrebă Harry. 

— Bine... Mă doare puţin, dar e bine. (Randy îl privi 
curios.) Modul cum te-ai purtat cu puştanii ăia; încă nu mi- 
am revenit. l-ai fărâmat braţul... ţi-ai dat seama, nu-i aşa? 

— Îţi faci sânge rău din pricina asta? 

Deodată, tonul lui Harry deveni oarecum sarcastic. 

— Nu, nu-mi fac probleme... dar totuşi... un braţ rupt. 

— Deci îţi faci sânge rău. Ai făcut armata? 

— Eu? spuse Randy mimând oroarea. Mi-ar face rău. Am 
ars convocarea mea la comisia de recrutare. Pot să mă 
caute mult şi bine înainte de-a mă îmbarca pentru Vietnam! 

— Totuşi trebuie să se ducă cineva acolo. 

— De acord... darnu eu. 

— Ce ai tu aşa de grozav? 

— Nu-mi place ca o mulţime de bătrâni tâmpiţi să se 
amestece în viaţa mea. Comisia de recrutare e plină de 
puşlamale bătrâne pe care le-ar apuca apoplexia dac-ar fi 
vorba să le trimită pe ele acolo. Atunci nu văd de ce ar 
avea ei dreptul să mă trimită pe mine acolo. 

Harry începu să râdă. 

— Dar ştiu că te aperi! 

O clipă merse tăcut, apoi continuă deodată: 

— Dac-aş fi ştiut ce m-aştepta, poate c-aş fi ars şi eu 
convocarea mea la comisia de recrutare. Dar pe vremea 

aceea, ideea îmi plăcea destul de mult... era ca o evadare. 

— O evadare de la ce? întrebă Randy curios. 

— Ar fi prea lung să-ţi explic. 

— Sunt destule mijloace de evadare, fără ca să mergi 
acolo. 

— Ei n-au nicio milă pentru dezertori. 

— Da, dar mai întâi trebuie să-i prindă, spuse Randy 
îngâmfat. 

— Şi ce te face să crezi că n-au să te prindă? 

— Până acum, n-au reuşit. O să-mi fac griji când o să se- 
ntâmple, nu înainte. 

— Ca pentru braţul rupt al drogatului ăluia? 

Randy îşi mută sacul pe celălalt umăr. 

— Nu spun că mă îngrijorează într-adevăr, dar se părea 
că aveai intenţia să-i rupi braţul. In fine... nu părea a fi un 
accident. Pe cuvânt, ai lovit serios. 

— E-adevărat. Aveam intenţia să-i rup braţul. Unul din 
lucrurile, printre multe altele, care te învaţă în armată, este 
să nu faci vreo greşeală grosolană în timpul unei lupte. 
Dacă loveşti un tip, trebuie să-l loveşti aşa ca să-l laşi lat. 
Dacă n-aş fi lovit tare, toţi ceilalţi ar fi tăbărât pe mine. 
Erau cu toţii morţi de drogaţi. Rupându-i braţul, i-am trezit 
rapid, asta şi trebuia. In plus, am evitat s-o încasezi şi tu. 
(Se uită la Randy.) Tot îţi mai faci sânge rău? 

— Dar ştiu că te aperi, răspunse Randy, şi zâmbi. 

Peste zece minute, ajunseră la şosea, şi Randy îşi puse 
jos sacul şi ghitara. 

— S-aşteptăm jumătate de oră ca să vedem dacă trece 
ceva, zise el. Poate c-o s-avem baftă. Există un birt deschis 
toată noaptea, la vreo optzeci de kilometri depărtare de- 
aici. Aproape toate camioanele se opresc acolo. Dacă 
putem merge acolo cu autostopul, suntem aproape siguri c- 
o să găsim un camion pentru Miami, şi după Miami, 
aproape c-am ajuns. 

Au aşteptat pe marginea şoselei. După câteva minute, au 
început să lumineze farurile unui camion pe vârful unei 
coline îndepărtate. Randy înainta pe șosea şi începu să facă 

semne mari. 

Camionul trecu cu zgomotul unui tunet fără să ţină cont 
de semnele lui Randy. 

Acesta mormăi printre dinţi, în timp ce Harry se aşeză pe 
iarba de pe coastă şi-şi aprinse o ţigară. Cei doi bărbaţi 
păzeau şoseaua. 

Într-un sfert de oră au trecut patru camioane fără să se 
oprească, pe când Randy arăta direcţia cu degetul mare. 

— Poate c-am fi făcut mai bine dacă mergeam, se 
încumetă Harry. S-ar părea că moaca ta caraghioasă nu 
prea le place. 

— Să mai încercăm încă un sfert de oră. Poate că 
dobitoacelor ăstora nu le place tunsoarea mea. Ce-ar fi să- 
ncerci tu? 

Făcură schimb de locuri, fără niciun succes. Alte trei 
camioane au trecut în goană fără să se oprească. 

Randy îşi scoase cizmele mexicane ca să-şi răcorească 
picioarele în iarbă. 

— Continuă, îl încuraja el. Tot sunând la multe uşi ajungi 
în cele din urmă la cea nimerită. 

Pe când vorbea, farurile unui vehicul au început să 
lumineze sus pe coastă. La lumina lunii, Harry văzu că era o 
maşină Mustang cu o caravană remorcată. 

— La asta n-avem nicio şansă, zise el, dar o să-ncerc 
totuşi. 

Mai înaintă puţin pe şosea, în aşa fel încât să se afle în 
fasciculul luminos al farurilor ca al unui proiector. A făcut 
semn cu degetul cel mare arborând un zâmbet care te 
dezarma. 

Auzi plăcuta scrâşnire a cauciucurilor care frânau pe 
asfalt şi, spre marea lor surpriză, maşina încetini, trase 
lângă ei şi opri. 

Apucând repede ghitara şi sacul cu o mână, şi cizmele cu 
cealaltă, Randy îl ajunse pe Harry. Acesta se uită în direcţia 
şoferului. 

— Mergeţi la Miami? întrebă. Aţi putea să ne luaţi şi pe 
noi? 

Apropiindu-se, la lumina difuză a tabloului de bord, 
observă că şoferul era o femeie, ceea ce-l ului. Nu-i 
distingea faţa. Avea ochelari mari antifar şi un fular alb îi 
ascundea cu totul părul şi restul feţei. Işi vârâse în gulerul 
deschis al bluzei negre cele două capete ale fularului. 

Simţea cum îl cercetează ochii din dosul ochelarilor. 

— Ştiţi să conduceţi? 

Avea vocea gravă şi voalată, cu un accent uşor pe care 
Harry nu reuşea să-l identifice. 

— Evident. 

— Aveţi permisul de conducere? 

— Da. Îl am la mine. 

Femeia scoase un oftat lung de oboseală. 

— Formidabil. Vă iau dacă o să conduceţi. 

— Dar eu, mă luaţi şi pe mine? întrebă Randy puţin 
neliniştit. 

Ea îşi întoarse capul şi-l privi, apoi îşi îndreptă atenţia 
spre Harry. 

— E-un prieten de-al dumneavoastră? întrebă. 

— Da. E un tip bine. Poartă părul lung ca să-i ţină de cald. 

— Cunoaşteţi drumul? 

— Drept înainte. 

— Asta-i. Conduc de optsprezece ore. Sunt frântă de 
oboseală. (Deschise portiera şi coborî.) Dacă nu dorm puţin, 
o să mă găsesc în plin câmp. Trebuie să livrez caravana la 
Miami. Dobitocul care a comandat-o ameninţă că anulează 
comanda dacă nu capătă marfa mâine dimineaţă. 

Toate astea i se părură puţin cam ciudate lui Harry. 

— Atunci lucraţi în domeniul caravanelor? 

— Nu, mă ocup numai de livrare. Urcaţi şi să pornim. O 
să mă culc în caravană. Pentru numele lui Dumnezeu, să nu 
mă treziţi înainte de-a ajunge la Miami. 

— Sunt două cuşete acolo înăuntru? întrebă Randy cu un 
ton plin de speranţă. Dorm de-a-n-picioarele, şi eu. 

— Dacă nu sunteţi în stare să-l stăpâniţi pe pederastul 
ăsta, îl las pe drum, spuse fata cu un ton atât de categoric 
încât Randy împietri pe loc. Urcaţi, şi la drum. 

Apoi se duse în spatele caravanei cu pasul ţeapăn şi nu 
prea sigur. Au auzit cum se deschide uşa, apoi cum se 
trânteşte, în fine zgomotul unui zăvor care se trăgea. 

Cei doi bărbaţi se priviră, apoi Harry se strecură la volan. 

— Hai, vino, pederastule, zise Harry, dacă n-ai chef să 
mergi pe jos. 

Randy înconjură maşina alergând, deschise portiera şi se 
lăsă să cadă alături de Harry care demară val-vârtej. 

— Ei, ce zici de-asta? spuse Randy. Ce baftă! Am putea fi 
la Miami la ora şapte dimineaţa. 

— Baftă sau altceva, i-o întoarse Harry. Acum e la modă 
ca fetele să conducă nişte caravane optsprezece ore fără 
întrerupere? Nu ştiu. Sunt în întârziere cu trei ani. 

— Dă-mi voie să-ţi explic, dragule domn Van Winckle!, 
începu Randy zâmbind. În zilele noastre, gagicile fac orice. 
Asta-i chichiţa. N-au niciun respect pentru noi ăştia, 
masculii... Toate sunt nişte călugăriţe! 

— E îndrăzneață, ca să se oprească aşa, şi să ne 
încredinţeze maşina, spuse Harry gânditor. Ar fi putut să fie 
ucisă şi violată. 

— Lor le place asta, să fie violate: asta-i ultima modă de 
a-ţi petrece timpul liber, replică Randy cu amărăciune. 
Pariez că a fost decepţionată văzând că eşti un gentleman 
de modă veche. 

— la uită-te puţin în cutia pentru mănuşi şi vezi dacă a 
lăsat nişte acte, spuse Harry. 

Indicatorul de kilometraj marca optzeci de kilometri. 

Randy deschise cutia şi găsi un portvizit din plastic. 
Scoase din el câteva documente, aprinse lumina interioară 
şi se aplecă înainte ca să le cerceteze. 

După ce termină, se sprijini de banchetă. 

— E o maşină Hertz, închiriată la Vero Beach unui anume 
Joel Blach, domiciliat pe Springfield Road la numărul 1244 
în Cleveland. 

— Sunt marcati kilometri făcuţi? 


1 Un erou al lui Washington Irving. După un somn de douăzeci de ani, 
a descoperit o lume complet schimbată. (N.Tr.) 

— Da. 2300 de kilometri. 

Harry aruncă o privire la kilometrajul de la bord şi calculă 
în gând. 

— De când a fost închiriată maşina, a făcut 380 de 
kilometri. Asta n-ar însemna tocmai ce-aş numi eu o 
călătorie de optsprezece ore. 

Randy se întoarse spre el şi-l privi fix: 

— la spune, totdeauna eşti aşa? Vorbeşti ca un sticlete. 

— Ea nu se numeşte Joel nu-ştiu-cum, şi n-a condus 
optsprezece ore. Nu-mi place asta. Poate c-a furat maşina. 

— Ascultă, zise Randy, serios, nu trebuie să punem prea 
multe întrebări. Avem maşină. O să fim la Miami la ora 
şapte. Şi de-acolo într-un salt, suntem la Paradise City. O să 
putem lua chiar autobuzul, dacă nu putem face autostopul. 
De ce să ne necăjim? 

— O s-avem de ce să ne necăjim dacă maşina e furată şi 
s-a semnalat asta şi sticleţii ne arestează. 

— Oh, te rog! În plină noapte, şi pe şoseaua asta, nu se 
zăreşte niciodată vreun sticlete. 

Harry şovăi. „Povestea asta nu-i prea ortodoxă, îşi spuse, 
dar la urma urmelor, e treaba fetei. Dacă i-ar aresta poliţia 
nu i-ar fi greu deloc să se dezvinovăţească. Şi dacă Randy 
accepta să rişte, de ce să-şi facă griji?” 

A apăsat uşor pe accelerator şi indicatorul de kilometraj a 
ajuns la 100. 

— Deci, te-ai mai liniştit puţin? întrebă Randy. 

— Pe tine te doare capul. Eu nu risc nimic. Dacă ţie nu-ţi 
pasă, mie de ce mi-ar păsa? 

— Aşa-mi placi. (Randy scotoci în sacul lui şi scoase 
pachetul pe care i-l dăduse Morelli.) Imi chiorăie maţele. 

Desfăcu pachetul şi găsi în el un pui fript tăiat în mod 
artistic, două clătite mari şi patru felii de pâine unse cu unt 
şi cu maioneză. 

— Îşi cunoaşte meseria, macaronarul. Vrei să mănânci 
ceva? 

— Nu acum. 

— Eu da. (Randy începu să mănânce mulţumit. Cu gura 

plină, declară:) Apropo de gagici, cum erau în Vietnam? 

— Ce-ţi pasă ţie de asta dacă tot n-ai să mergi acolo? 
răspunse Harry aspru. 

Randy se uită la el, muşcă din pâine, mestecă un 
moment, apoi spuse: 

— Fac asta ca toată lumea, sau au nişte şmecherii? 

— Ce-ţi pasă ţie de asta dacă tot n-ai să mergi acolo? 
repetă Harry fără a-şi dezlipi ochii de pe şoseaua luminată 
de farurile puternice. 

Randy făcu o strâmbătură. 

— Scuză-mă. Într-adevăr... ce-mi pasă mie de-asta? 
Aruncă un os prin fereastra lăsată în jos şi atacă o bucată 
de carne albă. 

Harry se gândea cu nostalgie la micuța vietnameză pe 
care o lăsase la Saigon. De fiecare dată când se întorcea de 
pe front, îl aştepta. Îşi câştiga pâinea cu greu vânzând 
mâncăruri gata pregătite la colţul unei străzi. Se minuna 
totdeauna cum de reuşea să care pe umeri soba portativă 
şi întregul calabalâc de crătiţi, la capetele unei prăjini de 
bambus. În tunica roz, îl făcea să se gândească totdeauna 
la un fluture frumos, dar mai târziu îşi dădu seama de forţa 
şi de rezistenţa ei. 

Ajunsese pentru el cel mai preţios lucru din viaţă în 
timpul celor trei ani: un gând de care să te agăţi în timpul 
lungilor nopţi de spaimă. Pentru el, însemna afecțiunea, 
atenţia şi dragostea, şi atunci când fusese - ca şi altele - 
sfârtecată de-o bombă vietnameză, Harry nu se mai uitase 
la altă femeie, şi nu putea vorbi despre vietnameze, nici cu 
prietenii, nici cu bărbaţi ca Randy, care văzuseră nişte 
fotografii şi gândeau că nu erau bune decât să facă 
dragoste. Orice aluzie care evoca subiectul îl înfuria pe 
Harry. Femeia asta, a lui, atât de veselă, atât de 
credincioasă, care-l aştepta totdeauna, reprezenta pentru 
el toate vietnamezele: murdărind-o pe-una, însemna s-o 
murdăreşti pe ea. 

Văzu în retrovizorul de pe aripă farurile unei maşini la 
cinci sute de metri în spatele lui, şi nu mai apăsă pe 

accelerator. Pe şoseaua asta, limita de viteză era de 90 de 
kilometri la oră; putea fi o maşină a poliţiei. N-avea niciun 
chef să rişte inutil. 

Randy, remarcând că încetinise, se uită la el. 

— E o maşină în spate, îi explică Randy. 

Privi din nou în retrovizor. Maşina mergea cu aceeaşi 
viteză ca el şi păstra aceeaşi distanţă. 

— Sticleţii s-au culcat, zise Randy. Cunosc şoseaua. N-am 
văzut niciodată pe ea vreun sticlete după ora unsprezece 
noaptea. 

— Nu te îngriji de-asta, 90 e destul. 

Randy îşi aprinse o ţigară şi se tolăni pe banchetă. 

— Eşti sigur că nu ţi-e foame? pot să te schimb. 

— Nu acum. 

— Ar fi grozavă o cafea bună. 

— Şi mie mi-ar face bine. 

— Peste un sfert de oră, o s-ajungem la birtul de care ți- 
am vorbit. Cafeaua lor e extraordinară. Ne putem opri. N-o 
să pierdem mai mult de cinci minute. Poate c-o să vrea şi 
muierea. 

— A spus să n-o trezim înainte de-a ajunge la Miami, îi 
aminti Harry. Dacă vrea să doarmă, las-o să doarmă. 

— Ai văzut cum arată? 

— Nu mai mult ca tine. 

— Poate că-i bine făcută. 

— Ce-ţi pasă ţie, pederastule? 

Randy izbucni în râs. 

— Asta-i grozav, la Solo mişună muierile. Eu sunt puţin 
păgubit, fiindcă stau în spatele barului. N-am ocaziile pe 
care o să le ai tu. Ca salvamar, n-o să te plictiseşti deloc. 
Solo anunţă la mica publicitate lecţii de înot, şi-o să fie 
sectorul tău. l-ascultă, ce-aş mai vrea să fiu în locul tău! Să 
mângâi o gagică aerodinamică în mare, asta zic şi eu viaţă 
frumoasă! 

— Eşti încă un ţânc mititel, nu-i aşa? îi replică Harry 
zâmbind binevoitor. 

— Ei şi, ai ceva împotrivă? 

— Nu. Poate că te invidiez chiar. 

— Îmi vorbeşti ca şi cum mi-ai fi tată! N-o să-mi spui că 
nu te interesează gagicile? 

Harry se gândi la soţia lui, zăcând în cada de baie, cu 
venele de la încheieturile mâinilor tăiate. Se gândi la Nhan, 
proiectată pe-un zid de cărămizi într-un terci însângerat. 
Toate celelalte femei din viaţa lui erau şi ele nişte fantome 
neliniştitoare. De niciuna nu-şi amintea cu plăcere. 

— N-aş vrea să-ţi fiu tată, spuse ocolind întrebarea. 

Randy începu să râdă atacând o clătită. 

— În legătură cu gagicile, spuse cu gura plină, trebuie să 
te lămuresc cu privire la Nina. 

Harry privi din nou în retrovizor. Farurile maşinii erau tot 
la cinci sute de metri în spatele lui. 

— Nina? 

— Da... Fata lui Solo. Poate c-ar trebui să-ţi vorbesc mai 
întâi de Solo. Acum douăzeci de ani, Solo era cel mai 
grozav spărgător din ţinut. Nicio casă de bani nu i-a 
rezistat. În cele din urmă, sticleţii au pus laba pe el şi l-au 
dus la răcoare pentru cincisprezece ani. Pe când îşi făcea 
pedeapsa, s-a născut Nina şi a murit doamna Solo. Când a 
ieşit, s-a hotărât să renunţe a mai sparge case de bani, şi a 
deschis restaurantul ăsta la Paradise City. E considerat tot 
cel mai grozav manglitor, şi din când în când, i se fac 
propuneri să se apuce din nou de treaba asta, dar el 
rezistă. Negoţul lui e prosper, are beneficii frumoase, şi-o 
are pe Nina. 

Randy se opri ca să scotocească în pachetul aproape gol, 
şi în cele din urmă apucă cea de-a doua clătită. 

— Trebuie să fii foarte atent cu Solo. Are peste cincizeci 
de ani, dar e un om dur care nu se lasă nici înduplecat, nici 
intimidat; rău şi brutal când l-apucă. Se descotoroseşte 
singur de tipii care nu-i plac, şi dacă vreun beţiv face 
tărăboi, Solo îl ia în primire. L-am văzut ocupându-se de trei 
vagabonzi care-i făceau o curte prea insistentă Ninei şi toţi 
trei au ajuns la spital. Dar Solo are vederi largi. Puțin îi pasă 
dacă personalul său acostează gagicile, numai să le placă şi 

lor. Dar nimeni - nici tu şi nici eu - să nu încerce să s- 
apropie de Nina. 

Randy se opri ca să muşte din clătită. Mestecă o clipă, 
apoi continuă: 

— Ţi-o spun ca să n-ai necazuri. Nina nu-i ca toată lumea. 
Trebuie s-o vezi ca să-nţelegi cât e de deosebită. Când am 
văzut-o prima oară, n-am dormit două nopţi la rând. 
Imposibil să-ţi dezlipeşti ochii de la ea, şi Manuel - şeful 
personalului - mi-a atras atenţia. Mi-a spus că Nina nu era 
de nasul meu. Că dacă începeam să-i fac ochi dulci, Solo o 
să mă dea gata. Şi când spun să mă dea gata, nu-i o figură 
de stil. 

Harry se agită nerăbdător. 

— Ascultă, Randy, zise, îţi mulţumesc că m-ai prevenit, 
dar al doilea lucru care m-a învăţat armata, e să n-o fac în 
faţa casei mele. Dacă lucrez pentru Solo, atunci o să mă uit 
la fata lui ca şi când ar fi o banală umbrelă de soare. 

Randy îşi şterse gura cu dosul mâinii. 

— Nu face pe grozavul. N-ai văzut-o încă. 

— E-adevărat că n-am văzut-o, dar am vreo patru ani mai 
mult ca tine, e o diferenţă. Când am nevoie de-o femeie, 
găsesc una fără complicaţii. Sunt destul de bătrân ca să mă 
feresc de femeile cu probleme. 

— l-ascultă, eşti mai rău ca babacul care vorbea 
totdeauna aşa, se oţări Randy. In fine, e totuşi mai bine că 
te-am prevenit eu decât Manuel. Poate că el n-o să-ţi placă. 
Nu-i genul tău. Nici al meu. Dacă poate să-i facă necazuri 
unui flăcău, nu se dă-n lături. Dar nu te necăji din pricina 
lui. Vei lucra afară, direct sub ordinele lui Solo. Şi de altfel, 
după ce te va vedea Manuel, pariez c-o să-ţi dea pace. 

— Ce face fata? întrebă Harry. 

— Lucrează în birou, se ocupă de rezervări şi de note. 
Seara circulă prin bar şi în restaurant. Solo face 
cumpărături şi se ocupă de bucătărie. E unul din cele mai 
bune trei restaurante din oraş, şi asta-i ceva. Işi cunoaşte 
într-adevăr bine meseria. 

Harry văzu în faţa lui licărind o firmă mare care anunţa 

cu litere roşii şi galbene: 


SNACKS-URI 
DOUĂZECI ŞI PATRU DE ORE 
DIN DOUĂZECI ŞI PATRU 

— Aici, spuse Randy. Cea mai bună cafea înainte de 
Paradise City. 

— Atunci, ne oprim, răspunse Harry. După aceea, o să 
conduci tu cât am să mănânc. 

— De acord. Crezi c-ar trebui să trezim gagica? 

— Las-o în pace. 

Harry încetini când se apropie de cafeneaua iluminată 
strălucitor. În parcare erau patru camioane mari şi mai 
multe maşini prăfuite. 

Găsi un loc liber şi făcu în aşa fel încât să gareze maşina 
şi caravana între două camioane. 

— Să nu ne pierdem vremea, zise coborând. 

Se opri o clipă ca să privească în urma lui pe şosea. 
Farurile maşinii care îi urmărea se apropiau cu repeziciune. 

Randy se şi afla în uşa cafenelei, şi Harry îl ajunse din 
urmă. Au intrat în sala mare, unde patru camionagii solizi, 
instalaţi la bar, mâncau bând cafea. Câţiva bărbaţi, desigur 
proprietarii maşinilor, erau aşezaţi la mesele împrăştiate în 
sală: majoritatea părea a fi nişte reprezentanţi comerciali 
obosiţi. Unii verificau nişte acte sorbindu-şi cafeaua; alţii 
mâncau meniul nopţii, un gulaş vâscos. 

Harry şi Randy s-au dus la bar şi-au comandat cafea. 
Harry îi oferi o ţigară Camel şi îşi aprinse şi el una. 
Camionagii îl fixau cu privirea pe Randy. După expresia lor, 
Harry înţelese că niciunul nu şi-ar pierde timpul să ia cu el 
un băiat care avea părul aşa de lung. 

Harry auzi sosind un vehicul care se opri în faţa 
cafenelei. Se uită pe fereastra vecină şi văzu un Mercedes 
SL 180 alb; se întreba dacă era maşina care-i urmărea. Se 
apropie de fereastră, dar maşina şi pornise. Avu numai timp 
să vadă că şoferul purta o pălărie cu borurile lăsate în jos, 
dar era prea întuneric ca să-i poată zări trăsăturile. In 

zgomotul asurzitor al motorului, Mercedes-ul se repezi în 
noapte. 

— Ei, cum ţi se pare licoarea asta? întrebă Randy. 

Harry bău o înghiţitură şi dădu din cap. Oricare cafea 
pare bună după cea din armată. Îşi cumpără două pachete 
de ţigări Camel şi ceru chelnerului să-i pregătească într-o 
cutie de carton o jumătate de litru de cafea. 

Peste cinci minute, erau în Mustang, cu Randy la volan. 

Intrigat mereu de fată, Harry deschise cutia pentru 
mănuşi şi examină el însuşi contractul de închiriere de la 
Hertz. Cum îi spusese Randy, maşina fusese închiriată unui 
anume Joel Blach, din Cleveland. Contractul fusese făcut la 
Vero Beach cu două zile mai înainte. A verificat din nou 
kilometrajul: 380 de kilometri nenorociţi. De ce-i povestise 
fata că ea conducea de optsprezece ore? Harry găsea că 
era o minciună neruşinată. Singurul motiv pe care-l putea 
găsi era faptul că-i trebuia o scuză ca să-i ceară să 
conducă. Dar de ce? Avea vreun motiv ca să se ascundă? 
Era o maşină furată? După părerea lui era puţin probabil, 
deoarece ea călătoarea cu ei, şi s-ar afla şi ea în aceeaşi 
oală dacă-i aresta poliţia. 

— Continui să-ţi joci rolul? îl întrebă Randy aruncând o 
privire pe chipul gânditor al lui Harry, luminat de lampa 
interioară. 

Harry ridică din umeri şi puse la loc actele în cutia pentru 
mănuşi. 

— Nu-mi plac lucrurile neclare, răspunse. Şi povestea 
asta nu-i clară. 

— N-ai decât să-i ceri explicaţii fetei când s-o trezi. Inutil 
să-ţi frămânţi creierul, deoarece ea poate să-ti spună tot 
adevărul. 

— Mda. 

Harry se apucă să deschidă pachetul pe care i-l dăduse 
Morelli. Cafeaua îi stârnise foamea. 

— Dacă nu vrei să mănânci cele două clătite, pot să te- 
ajut, îi propuse Randy, plin de speranţă. 

— Le vreau. Ai mâncat destul. 

— Bun, bătrâne! acceptă Randy, prefăcându-se amărât, 
nu-i aşa că n-ai de gând să haleşti tot puiul singur? 

— In orice caz, poţi conta pe mine c-am să încerc. 

Randy clătină din cap neîncrezător. 

— Oare armata nu te-a învăţat, printre altele, să-mparţi, 
şi să-mparţi în mod just. 

— Ce-ţi pasă? îi spuse Harry atacând un picior. 

— Hei, trezeşte-te! 

Harry se mişcă, deschise ochii şi căscă. Prin fereastra 
prăfuită a parbrizului, privi cerul posomorât, galben şi roşu, 
ca şi palmierii care defilau de-a lungul şoselei, în sens 
invers decât Mustang-ul. 

— Tocmai am trecut prin Fort Lauderdale, îl anunţă 
Randy. Peste douăzeci de minute vom fi la Miami. 

Harry îşi frecă faţa, simțind barba sub mâna lui. Detesta 
să doarmă îmbrăcat; totuşi, era un lucru firesc când se afla 
în armată, dar nu se putuse obişnui niciodată. Avea un chef 
nebun să se bărbierească, să facă duş rece şi să bea o 
cafea. 

— Opreşte la primul bistrou. O să trezim fata, şi-o să 
vedem unde vrea să ne lase la Miami. 

— O să-mi lipsească maşina asta, zise Randy cu regret. E 
o cafenea chiar în faţa noastră. 

O construcţie mică de lemn cu firma ei de neon se înălța 
la marginea şoselei. La ferestre era lumină. Pe când Randy 
încetinea, Harry se uită la ceas. Era 5 şi 15 minute. Se 
strâmbă. „Prost moment ca să te trezeşti”, gândi el. 

In timp ce Randy parca, Harry deschise portiera. 

— Am să aduc două pahare de carton cu cafea. Trezeşte- 
O. 

Randy se fandosi: 
— Cu cea mai mare plăcere. Vrei să-ţi spun ceva? Cred 
într-adevăr că gagicile nu te interesează. 

— Oh, ţine-ţi clanţa! i-o reteză Harry. 

N-avea dispoziţia să suporte umorul prostesc al lui 
Randy. Intră în cafenea. _ 

In spatele tejghelei se afla un negru adormit. Il cercetă 

pe Harry fără prea mare entuziasm. 

— Două pahare de carton cu cafea tare, comandă Harry 
venind să-şi sprijine coatele de bar. Neagră, cu mult zahăr. 

— Vreţi nişte clătite? 

El nu voia, dar se gândi că poate i-ar face plăcere fetei, şi 
cu siguranţă lui Randy. 

— Patru, vă rog. 

Privi cum negrul vărsa cafeaua în paharele de carton 
unse cu ulei de parafină. Mirosul îl făcu să-i freamăte nările. 
Aprinse o ţigară şi tuşi când fumul îl înecă. 

Negrul puse cele patru clătite într-o pungă de hârtie. 

— Domnule, nu vă e teamă de cancerul fumătorilor? îl 
întrebă împingând punga spre el. 

— Dar dumitale? îi răspunse Harry scoțând un dolar din 
portofel. 

— Nu fumez. 

Harry îl privi fix. 

— Atunci, de ce te necăjeşti pentru mine? 

Negrul clipi, ridică din umeri şi luă dolarul. 

— Şi treizeci de cenți. 

Harry adăugă mărunţişul şi, cum apucă cele două pahare 
de carton cu cafea, auzi claxonul Mustangului dând două 
semnale scurte. Încruntă sprâncenele, înşfacă punga cu 
clătitele şi se îndreptă rapid spre uşă. 

Randy stătea la volan. De îndată ce-l zări pe Harry, îi făcu 
semn să se grăbească. 

Harry se duse la maşină şi se uită la Randy prin fereastra 
lăsată în jos. O privire pe faţa livadă şi transpirând a 
tovarăşului îl făcu să înţeleagă că se întâmplase ceva. Nu 
mai stătu să pună întrebări. Deschise, se aşeză şi trânti 
portiera. 

Randy demară val-vârtej. Era aproape în picioare pe 
accelerator. 

— Ce-i? îl întrebă liniştit Harry. Şi încetineşte puţin. Te 
crezi la curse? Încetineşte! 

Randy tremura. Îşi şterse cu mâna sudoarea care-i picura 
pe frunte, dar vocea fermă şi liniştită a lui Harry îl calmă. 

Reduse viteza la 100 de kilometri. 

— E moartă, spuse cu vocea tremurând. Pe cuvertură e 
sânge, şi e ţeapănă ca o scândură. 

În sinea lui, Harry simţi un fel de zdruncinătură: o mică 
explozie de emoție controlată. După ce văzuse faţa lui 
Randy, înţelesese imediat că era grav, dar nu-şi închipuia 
că era chiar aşa de grav. 

— Şi unde mergi, aşa? - spuse cu voce egală şi calmă. 
Opreşte! O s-arunc o privire rapidă. 

— Nu putem opri pe şoseaua asta, zise Randy cu o 
energie sălbatică. Sticleţii au să înceapă să patruleze dintr- 
o clipă într-alta! N-am chef să mă las prins cu un cadavru! 
O să creadă că noi am ucis-o! 

Trăsăturile lui Harry se crispară. Nu se gândise la asta. 
Da... Dacă vreun sticlete îi aresta şi găsea... O umbră de 
panică îl cuprinse, dar se controlă imediat. 

— Eşti sigur că-i moartă? 

— Sigur de tot. Am bătut la uşă şi, cum nu răspundea 
nimeni, am încercat să deschid, şi uşa a cedat. (Randy 
gâfâi, îşi înghiţi saliva şi continuă:) Era culcată pe patul de 
jos, cu cuvertura trasă pe ea. Era un miros care mi-a făcut 
rău. Atunci, am văzut sânge pe cuvertură. Era cât pe ce să 
leşin. Am strigat-o, apoi m-am aplecat şi i-am luat braţul. A 
fost destul. E... era ca o bucată de lemn. 

În faţa lor, Harry zări o ulicioară şi o pancartă care 
anunţa: P/ajă familială. 

— Întoarce într-acolo, spuse, şi încetineşte. Aruncă o 
privire în retrovizor. Şoseaua era pustie. 

Randy încetini şi îndreptă maşina şi caravana pe-un drum 
de pământ. Încordaţi, au rulat în tăcere aproape un 
kilometru. Aleea dădea într-o întindere vastă de nisip auriu, 
înconjurată de mărăcini şi de dune. La două sute de metri 
mai încolo, era marea. 

— Opreşte aici, zise Harry. Caravana e o scuză bună. 
Dacă ne vede careva, o să creadă c-am petrecut noaptea 
aici. i 

Randy opri lângă o colină plină de ierburi. Incepu să 

tremure de cum opri motorul. 

— Stăpâneşte-te, îi spuse cu asprime Harry şi vâri un 
pahar de cafea în mâinile tremurânde ale lui Randy. Bea 
puţin! 

— Nu pot. Asta o să mă facă să vomit, gemu Randy. 

— Aida de! 

Randy se uită la pahar cu repulsie. Pierzându-şi răbdarea, 
Harry ieşi din maşină. 

— Rămâi aici, mă duc să văd. 

Merse pe nisipul moale în spatele caravanei. Se opri ca 
să se uite în dreapta şi-n stânga. Cei trei kilometri de plajă 
erau pustii de tot, afară de câţiva pescăruşi care pluteau 
deasupra valurilor. Acum, cerul nu mai era posomorât; roşu 
şi galben se dizolvau ca să facă loc unui albastru deschis pe 
măsură ce se ridica soarele. 

Îşi scoase batista şi o puse pe clanţa uşii de la caravană, 
pe care o trase spre el. 

O duhoare de mort, cu care trăise timp de trei ani, 
răbufni imediat, făcându-l să se strâmbe. Ghicea o formă 
ghemuită pe patul de jos, ascunsă cu totul de o cuvertură 
cenuşie. O dâră lungă de sânge uscat pătase cuvertura, aşa 
cum anunţase Randy. 

Harry pătrunse în caravană şi ridică cuvertura, pe care o 
trase, făcând-o să cadă. 

Descoperi faţa unui bărbat, bine trecut de cincizeci de 
ani, în ciuda părului său des şi castaniu: o faţă subţire, arsă 
de soare, cu un nas mic şi coroiat, o gură fără buze şi rea şi 
nişte ochi cenuşii îngheţaţi care-l priveau fix cu o expresie 
de teroare pe care moartea o încremenise pe veşnicie. 

Avea o vânătaie pe partea dreaptă. Dinţii ascuţiţi şi 
gălbui, descoperiţi într-un rânjet, erau plini de sânge şi 
dădeau feţei o expresie de sfidarea animală. 

Harry îşi întoarse privirea, şi se uită rapid în jur şi pe 
patul de sus. Mortul era singurul ocupant al caravanei. 

— E moartă de-a binelea, hai? întrebă Randy cu vocea 
tremurândă. 

Se apropiase de spatele caravanei, dar se ţinea la o 


42 


distanţă potrivită, privindu-l pe Harry cu ochi febrili şi 
terorizaţi. 

Harry ieşi din caravană şi scotoci în buzunar ca să caute 
o ţigară Camel. Pe când şi-o aprindea remarcă faptul că nu- 
i tremurau mâinile. Dar se gândi că trăise atâta vreme cu 
cadavre puturoase alături... Unul în plus nu reprezenta 
nimic altceva decât o problemă. 

— Ea a plecat... e-un bărbat, zise trăgând un fum din 
ţigară. 

O briză uşoară, care se ridica spre gloria soarelui, 
îndreptă spre Randy duhoarea morţii. Păli, se întoarse şi 
începu să vomite. Harry se duse până la Mustang, găsi 
paharul cu cafea şi bău cu înghiţituri mari şi rare. Cafeaua 
călduţă îi spălă gura. Se sprijini de maşină, cu paharul în 
mână şi se gândi. 

Din clipa în care înţelesese că fata minţise, că nu 
condusese optsprezece ore în şir, se simţise prost. Ar fi 
trebuit să-şi asculte instinctul şi să lămurească povestea de 
îndată ce-şi dăduse seama că spunea braşoave. 

Ridicând din umeri, se îndreptă spre locul unde stătea 
Randy pe nisip, cu capul în mâini, şi se aşeză lângă el. 

— Te-ai oprit undeva în timp ce dormeam? 

Randy ridică capul. 

— Nu. Am rulat tot timpul. Ea a plecat? 

Harry se ghemui lângă el. 

— Da, a plecat. A trecut o vreme de când tipul a murit... 
patruzeci şi opt de ore, poate şi mai mult. După părerea 
mea, el se afla deja în caravană când ne-a cules ea. 
Probabil c-a ieşit pe neobservate când noi eram la cafenea. 

Deodată îşi aduse aminte de Mercedes-ul alb. 

— Mercedes-ul care ne urmărea! S-a oprit o clipă lângă 
cafenea. Asta-i! Rămânea în urma noastră, aşteptând să 
oprim. Şi când ne-am oprit, n-a trebuit decât să urce în 
Mercedes. 

Scrută marea, încruntându-şi sprâncenele. 

— Mortul e poate acel Noel Blach care a închiriat maşina 
de la Hertz. 

Randy se sculă în mare grabă. Panica i se ghicea în ochi. 

— S-o ştergem în mare viteză! 

Harry îşi îndreptă privirea asupra lui. 

— Aşează-te! 

Tonul hotărât îl obligă pe Randy să asculte. 

— Se pare că nu-ţi dai seama în ce mare încurcătură ne 
aflăm. Când poliţia va găsi caravana şi ce-i înăuntru, o să-n- 
ceapă să pună întrebări. Gândeşte-te c-o să fie vreunul care 
ne-a văzut în Mustang. Şi odată ce poliţia o să aibă 
semnalmentele noastre, n-o să aibă nevoie de prea mult 
timp ca să ne găsească. Vezi de pe acum ce mutră au să 
aibă când o să le spunem ce s-a întâmplat! O să creadă că 
acest cadavru ne-a luat la autostop, şi că l-am ucis ca să-i 
furăm maşina şi lovelele... asta cred ei întotdeauna, şi asta 
vrea şi fata să-i facă să creadă. 

Se întrerupse, îngrijorat. 

— A fost un plan bine stabilit. Ea era pe şosea ca să 
scape de Mustang şi de caravană la primul care-ar fi făcut 
autostopul în calea ei. Asta explică de ce nu ştim cum 
arată, niciunul nici celălalt. Cu ochelarii negri şi cu fularul 
acela e o adevărată fantomă. 

Randy îşi muşcă mâinile. 

— Atunci ce facem? 

— Vreau să ştiu mai multe despre tip. Harry îşi strivi 
ţigara şi se ridică. 

Se îndepărtă de Randy şi se întoarse la caravană. 
Respirând adânc, urcă şi descoperi trupul de tot. Il cercetă 
mai îndelung, simțind cum i se usucă gura şi cum i se 
strângea stomacul. 

| se scosese pantoful şi ciorapul stâng. Carnea era neagră 
şi arsă. Avea de ce să ţi se facă rău, şi Harry ridică cu 
repeziciune cuvertura ca să acopere piciorul. 

Şovăi o clipă, apoi apucă trupul şi, mai trăgându-l, mai 
cărându-l, îl scoase la lumina zilei şi-l întinse pe nisip. 

Din locul unde se afla, Randy urmărea scena cu oroare. 

Harry scotoci rapid mortul, dar nu găsi nimic. Toate 
buzunarele fuseseră golite, şi, continuând să scotocească, 

Harry constată că marca costumului de la buzunarul 
interior al hainei fusese smulsă. 

Puse din nou cuvertura pe trup, îşi aprinse o altă ţigară şi 
se duse lângă Randy. 

— A fost torturat, i-au ţinut piciorul în foc. Afară de asta, 
n-are niciun semn pe trup, numai o vânătaie pe faţă. După 
părerea mea, probabil c-a avut un atac când îl ardeau. 
Poate că n-aveau intenţia să-l ucidă. Probabil că voiau nişte 
informaţii. După starea piciorului său, a refuzat să 
vorbească, dar, bineînţeles, poate c-a vorbit totuşi înainte 
de-a muri. Presupun că, atunci când şi-au dat seama c- 
aveau un cadavru în braţe, au proiectat să scape de el 
pasându-l unui hippie care face autostopul şi care-ar fi în 
mod automat rău văzut de poliţie. 

Randy îşi trecu limba pe buzele lui uscate. 

— Ca mine. 

— Exact... ca tine. 

— Ce... ce-o să facem? 

— Să ne descotorosim de el, îi răspunse Harry. N-avem 
altceva de făcut. Cum suntem într-o mare încurcătură, o să- 
| îngropăm. După aceea, o să părăsim maşina şi caravana 
în două locuri diferite. Aşa avem şanse să ne pierdem 
urma. Dar să nu-ţi faci iluzii, dacă poliţia pune laba pe noi, o 
să ne pună afacerea în cârcă şi n-o să fie uşor să scăpăm. 
Bun, vino, o să-ncepem să săpăm. 

A ales o dună de nisip la câţiva metri depărtare. Amândoi 
au săpat o gaură destul de mare ca să încapă trupul. 

— O să-l acoperim făcând să cadă nisipul de la înălţimea 
dunei, ca să facem la loc panta, spuse Harry inspectând 
gaura. Ajută-mă să-l car. 

Randy, fremătând, făcu o mişcare să se dea înapoi. 

— Nu pot să-l ating! O să mă facă să vomit! 

Harry se uită la ceas. Era ora 6 şi 5 minute. Nu prea mai 
aveau timp. Mai trebuiau să se descotorosească de maşină 
şi de caravană. Se îndreptă spre cadavru, îl apucă de 
piciorul drept şi-l trase până la groapă. 

Randy se întoarse închizând ochii. 

Cu piciorul, Harry făcu trupul să se rostogolească în 
groapă. Capul se lovi de margine în clipa în care cadavrul 
alunecă în gaură. Atunci se întâmplă un lucru care-l umplu 
pe Harry de sudoare rece. Claia de păr şaten căzu de pe 
capul mortului ca o pălărie obişnuită în timp ce craniul, chel 
de tot şi care dobândea, nişte reflexe albăstrii sub primele 
raze ale soarelui, veni să se odihnească pe perna de nisip. 

Câteva secunde, Harry rămase nemişcat, luptându-se cu 
greaţa care o simţea, apoi îşi dădu seama că mortul purta o 
perucă care-l indusese în eroare, făcându-l să creadă că era 
vorba de părul lui adevărat. 

Inconjură mormântul şi, cu o strâmbătură, apucă peruca 
cu degetul mare şi cu arătătorul. Era gata s-o arunce în 
gaură, când îşi întrerupse gestul. Văzuse un obiect mic fixat 
sub calota perucii cu o bucată de leucoplast. Smulse 
leucoplastul şi găsi dedesubt o cheiţă de oţel strălucitor. Pe 
ea, se puteau citi câteva cuvinte turnate în relief: 
Aeroportul din Paradise City. Cofret de bagaje 388. 

Incruntă sprâncenele. Oare cheia asta o căutaseră 
asasinii? Asta fusese motivul pentru care torturaseră 
sălbatic mortul? 

Aruncă peruca în groapă şi puse cheia în buzunar. 

— Hai, vino, Randy! ţipă cu glas tăios! Să terminăm cu 
îngropatul. 

CAPITOLUL III 


Restaurantul Domenico se bucura de o situaţie ideală, în 
fundul unui golfuleţ ocrotit de mare printr-o serie de 
bancuri de nisip. Se înălța în umbra palmierilor, chiparoşilor 
şi orhideelor-păianjeni care-i apărau de soare şi de vânt. 

Restaurantul era compus dintr-o singură clădire de lemn, 
lungă, fără etaj, cu un acoperiş din frunze de palmier, şi se 
deschidea direct pe-o plajă de nisip fin întreţinută cu grijă, 
care cobora în pantă lină până la mare. O parte din el 
fusese transformată într-o verandă cu geamuri şi cu aer 
condiţionat, în timp ce restul era sub cerul liber, pentru cei 
cărora le plăcea căldura şi preferau, în timpul cinei, să 
profite de briza serii mai degrabă decât de temperatura mai 
răcoroasă a interiorului. 

Plaja avea locul ei, saltelele şi umbrelele de soare aliniate 
cu grijă, şi destul de îndepărtate unele de altele ca fiecare 
să se poată bucura de-o intimitate rezonabilă. 

Sosind în faţa restaurantului pe-un drum lat, nisipos, 
Harry se opri, surprins de eleganța, de stilul şi de atmosfera 
lui de lux. 

— Aici e, îl anunţă Randy, cu o nuanţă de mândrie în 
glas. Acum îl vezi în toată frumuseţea lui: nu se vede niciun 
client. Peste o săptămână, plaja va fi acoperită de ţâţe 
mari, de funduri enorme şi de burţi umflate. Nu va fi chiar 
aşa de bine. (Se uită la ceas. Abia trecuse de oră 8.) Solo e 
desigur la piaţă, dar vino. Manuel va fi acolo. 

Se îndreptară spre clădire şi au intrat în umbra verandei. 
Pe când se opreau în mijlocul meselor goale, un fel de uriaş 
a ieşit din restaurant şi veni pe verandă. Ochii lui mici îl 
inspectară rapid pe Harry, apoi pe Randy. Brusc chipul i se 
lumină de-un zâmbet de bun venit. 

— Randy... ticălosule! Ei, abia acuma vii! 

O labă păroasă cât toate zilele cuprinse mâna lui Randy 
şi-o scutură cu entuziasm, în timp ce cealaltă labă se 

năpusti, pe spatele lui într-o scatoalcă viguroasă care-l făcu 
să se clatine pe picioare. 

Harry ghici că era vorba de Solo Domenico, proprietarul 
restaurantului. În timpul acestor scurte saluturi, îl scrută cu 
atenţie pe Solo. 

îmbrăcat cu un tricou şi cu pantaloni de pânză albi, era 
un bărbat de-un metru nouăzeci, ca o gorilă; Domenico 
emana o impresie de forţă brutală şi de autoritate. Tenul lui 
de culoare închisă, mustăţile negre şi lăsate în jos ca şi 
ochii lui mici şi pătrunzători făceau personajul şi mai 
pitoresc. 

— Ei, eşti gata pentru lucru? întrebă Doemnico. Te 
învoieşti să cânţi şi să te ocupi de bar? 

— De asta-s aici. (Randy își trase mâna şi-şi scutură 
degetele care-l dureau.) Solo, vi-l prezint pe Harry Mitchell, 
fost sergent de paraşutişti, a stat trei ani în Vietnam, şi 
campion olimpic la înot. V-am vorbit de el. Caută de lucru. 

Domenico se întoarse către Harry. Cei, doi bărbaţi se 
priviră drept în ochi. 

— Vietnam, hei? Dumneata l-ai întâlnit pe fiul meu, Sam 
Domenico, compania a 3-a infanterie marină? 

— Nu, nu l-am întâlnit, dar ştiu că a 3-a companie eo 
unitate de elită, îi răspunse Harry. 

— Şi-ncă cum! Dar şi paraşutiştii sunt în unităţi de elită, 
(Domenico îi întinse mâna.) Dumneata cauţi de lucru? Ştii 
să înoţi? 

Şi-au strâns mâinile. Laba care se închise pe degetele lui 
Harry era fermă şi solidă, dar nu insuportabilă. Se pregătise 
să strângă şi el mâna cu vigoare. 

— Să înoate? Tocmai v-am spus! a exclamat Randy cu 
nerăbdare. Era cât pe ce să câştige o medalie de aur. Sigur 
că ştie să înoate! 

— Nu cu tine vorbesc, zise Domenico, fără a înceta să-l 
cerceteze pe Harry. Vreţi să fiţi salvamar? Treizeci de dolari 
pe săptămână şi scutit de orice cheltuială. Vă convine? 

— Vreau numai soare şi aer, răspunse Harry. Fac orice. 
Dacă aveţi nevoie de-un salvamar, voi fi salvamar. Randy 

m-a prevenit că sunt şi nişte corvezi de făcut... 

Domenico îl observă cu atenţie, apoi zâmbi. 

— Vă angajez. Acum trebuie să mă duc la piaţă. Am 
întârziat. (Intorcându-se spre Randy:) Tu dormi tot în 
aceeaşi cabină. Harry poate s-o ia pe cea de-alături. Te 
însărcinez să-l instalezi. 

Apoi i se adresă din nou lui Harry: 

— Nu-i mare lucru de făcut săptămâna asta. Sezonul 
începe săptămâna viitoare. Obişnuiţi-vă, acomodaţi-vă, 
plimbaţi-vă, bucuraţi-vă de aer şi de soare. Începeţi 
săptămâna viitoare. O.K.? 

— O.K. 

Domenico se uită la Harry într-un mod ciudat şi inchizitor. 
Deodată întinse mâna şi strânse bicepsul drept al lui Harry. 

— Solid, zise, ca şi când şi-ar fi vorbit lui însuşi. Loviţi cu 
pumnii când se iveşte ocazia, Harry? 

— Când se iveşte ocazia. 

— Scandalagiu? 

— Când trebuie. 

— Şi eu. 

Harry avu doar timp să vadă cum venea lovitura, scurtă, 
rapidă şi distrugătoare. Instinctiv, se dădu uşor într-o parte, 
evitând lovitura îndreptată spre pieptul său, în aşa fel încât 
pumnul lui Domenico îl lovi între mână şi coaste, în acelaşi 
timp braţul lui Mitchell se destinse automat şi lansă un 
pumn în coasta lui Solo; avu impresia că izbea în uşa unui 
seif. 

Cu răsuflarea tăiată, Domenico se clătină închizând 
pleoapele. 

Se priviră, apoi Solo zâmbi. 

— Foarte puternic: nu încasaţi, dar răspundeţi bine. Nu-i 
rău deloc. Oare puteţi şi să-ncasaţi, Harry. 

— Când e nevoie. 

Domenico izbucni în râs şi-l bătu pe umăr. 

— Cred c-o să ne-nţelegem bine. Faceţi-vă comod. O să 
vorbim de Vietnam, hai? Fiul meu seamănă cu mine la 
scris. Nu prea povesteşte mare lucru în scrisorile lui. O să- 

mi spuneţi cum merg treburile pe acolo, da? 

— De acord, aprobă Harry. 

__ Pumnul porni pe neaşteptate, dar Harry era atent. 
Intoarse puţin capul, lăsând să alunece lovitura pe lângă 
urechea lui stângă, o lovitură de pumn care ar fi trebuit să-l 
pună jos definitiv. Şi din nou dreapta lui zdravănă îl lovi pe 
Solo drept în piept, şi iarăşi Domenico, cu răsuflarea tăiată, 
se împletici şi-şi închise pleoapele. 

— Foarte puternic, a spus de îndată ce i-a revenit graiul. 

Se uita la Harry c-un ochi trist şi totodată admirativ. 

— Cred c-o să fim prieteni buni. A fost o lovitură de pumn 
frumoasă. (IIl observă pe Harry aplecând puţin capul.) 
Foarte bună, eschiva dumneavoastră. Nu v-aţi gândit 
niciodată să deveniți boxer profesionist? 

— Domnule Domenico, spuse Harry cu voce egală, 
privindu-l fix în ochi, am nevoie să lucrez la 
dumneavoastră. N-ar fi trebuit să vă lovesc, dar dacă mă 
pocneşte careva, întorc loviturile în mod instinctiv. Vă rog 
să mă scuzaţi. 

Domenico căscă ochii. 

— Să vă scuz? Dar deloc. O lovitură de pumn grozavă; 
mie-mi place aşa ceva. Asta-mi stimulează ficatul şi e bine 
pentru sănătatea mea. Dar o să vă spun un lucru: dacă n- 
aţi fi fost atât de rapid, ultima mea lovitură de pumn v-ar fi 
pus jos pentru o săptămână. 

— Intr-adevăr? (Harry era foarte serios.) Nici nu vreau 
altceva decât să fiu prietenul dumneavoastră, domnule 
Domenico, dar încetaţi să boxaţi cu mine. Asta mă face 
nervos. Şi data viitoare, poate că nu voi avea forţa să-mi 
rețin lovitura. 

Zâmbetul lui Domenico dispăru. Ochii lui mici au devenit 
din nou inchizitori. 

— Aşadar, v-aţi reţinut lovitura, hai? 

— Nu voiam să vă fac rău, explică Harry. 

De data asta, lovitura de pumn a lui Domenico era să-l 
surprindă pe Harry. l-a atins uşor bărbia în clipa când 
întorcea capul. Contra lui Harry îl lovi pe Domenico pe-o 

parte a fălcii şi-l trimise în zbor planat pe-o masă care se 
făcu zob; zăcea pe jos, întins cât era de lung. Rămase acolo 
ca o balenă eşuată, cu ochii sticloşi, cu braţele moi. 

— Trădătorule! gâfâi Randy. Eşti ţicnit? 

Înaintă, cu ochii ieşiţi din orbite, dar Harry îl apucă de 
braţ. 

— Lasă-l în pace. N-a murit. O lovitură de pumn grozavă, 
asta-i place. N-ai auzit? 

Ochii lui Domenico prinseră din nou viaţă. Se uită la 
Harry, încreţi pleoapele ca să-şi limpezească vederea, apoi 
schiţă un zâmbet palid, dar totuşi un zâmbet. Întinse laba 
lui enormă, şi Harry i-o apucă ajutându-l să se scoale. 

— Ce blestemată lovitură de pumn, cea mai frumoasă pe 
care am încasat-o vreodată în viaţa mea. (Domenico îşi 
frecă falca, zâmbind în culmea fericirii.) O.K., Harry, am 
glumit destul. Cred c-o să fim prieteni buni. Ce spuneam? 
Treizeci de dolari? Pentru o lovitură de pumn ca asta, vă 
dau patruzeci, şi cea mai bună mâncare, tot ce-i mai bun. 
Instalaţi-vă. Randy, ocupă-te de el. 

Cu pasul încă nesigur, se îndreptă spre Buickul său breck. 

Harry şi Randy îl priviră în tăcere cum se urca în maşină 
şi se îndepărta, apoi Randy spuse jenat: 

— Vino, am să-ţi arăt coşmelia ta. 

Nu se uita la Harry. Figura lui ascuţită arăta că era încă 
tulburat de ceea ce se întâmplase. 

— Nu, dă-i afară de-aici! 

O fată, pe care Harry o bănui a fi Nina Domenico, tocmai 
apăruse în pragul restaurantului. Când o văzu simţi un şoc 
interior: ca şi când ar fi atins un fir şi ar fi primit o 
descărcare electrică. 

Îşi aminti ce-i spusese Randy: Nina e foarte deosebită. 
Trebuie s-o vezi ca să întelegi cât e de specială. 

„Într-adevăr, gândi Randy, nu exagerase.” Avea douăzeci 
şi doi sau douăzeci şi trei de ani, de statură mijlocie, dar 
subţirimea ei o făcea să pară mai înaltă: un trup frumos şi 
armonios, cu sâni plini şi tari, şi nişte picioare lungi bine 
făcute. Părul ei cu cărare la mijloc era negru ca smoala şi îi 

cădea pe umeri, încadrând o faţă de-o frumuseţe sălbatică 
şi senzuală care-l impresionă profund pe Harry. În clipa 
asta, Nina era în culmea furiei; gândi că înfăţişarea ei de 
tigroaică şi ochii scânteind de mânie o făceau cea mai 
excitantă femeie pe care o văzuse în viaţa lui. 

— Nu-mi place prietenul tău, Randy! spuse ea cu vocea 
tremurând de furie, la-l de aici! Nu vreau să-l mai văd! 

Chipul lui Harry se împietri şi ochii lui deveniră cenușii ca 
oţelul. 

— Cine nu vă place, Miss Domenico? întrebă fără să se 
emoţioneze. 

— Dumneata! 

Plecă din prag şi veni că se proţăpească în faţa lui. Harry 
îşi plecă ochii spre ea. Purta o bluză roşie care-i scotea în 
evidenţă rotunjimea sânilor, şi pantaloni strâmţi albi care se 
mulau pe curba fermă a şoldurilor înguste şi pe picioarele 
bine făcute. 

— Pocneşte pe-unul de vârsta dumitale, fricos mârşav! 

— Vreţi să mă faceţi să cred că tatăl dumneavoastră nu-i 
destul de mare ca să se apere singur? 

Harry contempla cu un ochi de cunoscător pielea albă şi 
moale a fetei. 

— Când cauţi scandalul ca tatăl dumneavoastră, în cele 
din urmă îl găseşti prin forţa împrejurărilor, mai devreme 
sau mai târziu. Sunt dezolat că vă văd tulburată. Dar aş fi şi 
mai dezolat dac-aş fi încasat-o fără să mă mişc. 

— Dacă-ţi închipui c-o să lucrezi aici, te-nşeli grozav, urlă 
ea. Nu te vreau aici. leşi afară şi să nu mai puli piciorul aici. 

Faţa lui Harry rămase neclintită. 

—N-o să-mi dea mie ordine o fetiță. Tatăl 
dumneavoastră m-a angajat. Dacă-mi spune el să plec, voi 
pleca, dar nu dacă-mi spuneţi dumneavoastră. 

Îi trase o palmă furioasă şi violentă de la care Harry se 
eschivă fără nicio greutate. Forţa loviturii care nimeri în gol 
făcu să se clatine înainte, şi să se strivească de el. Mai 
înainte de-a se feri Harry apucă să-i simtă rotunjimea 
sânilor. Fata îl străfulgeră cu privirea, gâfâind şi tremurând 

de furie. 

— Ce se-ntâmplă aici? 

Un tip mărunt cu pantaloni negri, cămaşă albă cu gulerul 
descheiat şi curea roşie, tocmai intrase în verandă. 

Ochii mici, gura răutăcioasă şi atitudinea lui arogantă i- 
au displăcut imediat lui Harry. 

— Manuel! urlă Nina. Spune-i banditului ăstuia s-o 
şteargă. Dă-l afară. 

Făcu cale-ntoarsă, trecu alergând pe lângă Manuel şi se 
întoarse în restaurant. 

Manuel îl fixă pe Harry, apoi se uită la Randy interogator. 

— Cine-i? Tu l-ai adus? 

Randy se legănă, jenat. 

— E noul salvamar, Solo tocmai l-a angajat. 

Ochii mici ai lui Manuel clipiră. 

— Atunci, ea de ce urlă aşa? 

— E tulburată. (Randy făcu un gest de neputinţă.) Solo şi 
Harry au avut o mică luptă amicală. II cunoşti pe Solo. 
Lupta s-a cam încins şi asta nu i-a plăcut Ninei. 

Manuel şovăi, apoi ridică din umeri. 

— Nu ne place scandalul aici, îi spuse lui Harry. Dacă 
vreţi să lucraţi, străduiţi-vă să nu uitaţi asta. 

— Dacă nu vă place scandalul, duceţi-vă să-i spuneţi 
domnului Domenico, răspunse Harry liniştit. Se pare că lui îi 
place. 

Ochii lui Manuel scăpărară şi gura i se crispa. După o 
ezitare, privi spre Randy: 

— Am nevoie de tine la bar peste o jumătate de oră, 
avem de lucru. 

Îl măsură din nou pe Harry, apoi intră în restaurant. 

— Poate c-aş face mai bine dac-aş şterge-o imediat, zise 
Harry. Nu vreau să ai necazuri din cauza mea. 

— Nu da atenţie, răspunse Randy. Solo te-a angajat. 
Dacă vrea el să pleci, o să-ţi spună. Vino să-ţi arăt 
cocioaba. 

Harry ridică din umeri, îşi luă rucsacul şi-l urmă pe Randy 
pe o alee cu ciment care înconjura restaurantul prin spate 

şi ducea la patru cabine de lemn, despărțite de restaurant 
cu un gard de mărăcini. 

Randy împinse uşa celei de a doua cabine. 

— Eşti la tine acasă, spuse dându-se la o parte. Cabina 
mea e alături. Manuel o are de partea cealaltă a cabinei 
tale. Ultima e goală. 

Harry pătrunse în cabină. Era o căldură de etuvă în mica 
încăpere cu un pat improvizat, cu un scaun de lemn, un 
dulap în perete şi o comodă. In spatele unei perdele de 
plastic se afla un duş şi w.c.-ul. 

Lasă rucsacul să cadă jos, traversă camera să deschidă 
fereastra, apoi se întoarse la Randy care-şi lăsase ghitara şi 
sacul în cabină şi-l aştepta în faţa uşii. 

— Îţi place? 

— Nu-i un hotel luxos, dar o să meargă. (Harry îşi aprinse 
o ţigară, se uită la Randy, apoi continuă liniştit:) Hai, spune. 
Crezi că n-ar fi trebuit să-l lovesc pe bătrân, nu? 

Randy evită privirea lui Harry. 

— l-ai rănit orgoliul. Solo îşi închipuie că-i cel mai 
puternic din regiune. N-a fost bătut niciodată. (Randy îşi 
înfundă mâinile în buzunare.) La dracu, ai lovit serios! 

— Trebuia s-o păţească! Nu poţi să împărţi lovituri de 
pumn cum face el, fără s-o încasezi şi tu într-o bună zi. 
Numai fiindcă e gras şi bătrân m-am reţinut în primele două 
rânduri. Am lovit doar destul de tare ca să-l avertizez, dar a 
crezut că mă poate învinge, şi nu s-a putut împiedica să 
încerce. 

Fixă asupra lui Randy o privire rece. 

— Vin din jungla în care câinii se sfâşie între ei. N-am 
răbdare să-i suport pe toţi ţicniţii, hippy, pederaştii, drogaţii 
şi persoanele debile care mişună prin ţinut. Dacă-mi dau 
pace, o să ne-nţelegem bine, dar dacă vin să caute 
gâlceava, cu atât mai rău pentru ei. 

— Ai dreptate, spuse Randy cu un zâmbet forţat. Plicticos 
e numai faptul că oamenii nu se aşteaptă la asta. Poate c-ar 
trebui să-ţi pui un anunţ: Pericol. 

Deodată, Harry se destinse. Zâmbi. 

— Poate, zise el. 


Puțin după ora 10 Harry îl văzu pe Solo Domenico 
întorcându-se de la piaţă. Zări doi băieţi negri alergând să 
descarce din maşină cutiile şi coşurile care-o umpleau. 

Harry era aşezat la umbra unui palmier, la vreo zece 
metri de cabina lui. Era acolo de două ore, deoparte, 
aşteptând întoarcerea lui Solo. 

În timp ce aştepta, mintea nu-i lâncezise. Enigma 
mortului îl neliniştea mult mai mult decât Domenico sau 
fata lui cu temperament focos. 

După ce au îngropat trupul, Randy şi cu el continuaseră 
până la periferia din Miami unde găsiseră o parcare pentru 
caravane. O pancartă deasupra intrării anunţa că parcarea 
era gratuită, şi se şi aflau acolo cam două sute de remorci. 
Harry considerase că era locul cel mai potrivit şi cel mai 
sigur ca să scape de caravană. 

La ora aceea a dimineţii, nu era nimeni. Detaşaseră 
caravana pe care o lăsaseră într-un şir în mijlocul celorlalte, 
fără a fi văzuţi. 

După ce depăşiseră Miami, dăduseră de-un vast loc de 
parcare plin de maşini, şi care era, după părerea lor, locul 
ideal ca să se descotorosească de Mustang. Inainte de-a 
părăsi maşina, Harry o şterse cu o piele netedă de 
căprioară, ca să fie absolut sigur că vehiculul nu mai păstra 
nicio urmă de amprente, nici înăuntru, nici afară. 

Părăsind cu regret Mustangul, se întorseseră la şosea şi 
luaseră un autobuz până la restaurantul lui Domenico. 

Aducându-şi aminte de tot ceea ce făcuse, Harry era 
satisfăcut că luase toate precauţiile posibile ca să ascundă 
urma. Atâta timp cât nu va fi descoperit trupul, gândi el, 
erau liniştiţi. În parcarea uriaşă, erau puţine şanse să se 
descopere Mustang-ul multe săptămâni şi, chiar dacă î-l 
găseau, asta n-ar declanşa în mod automat o vânătoare de 
oameni. 

Harry vâri mâna în buzunarul pantalonilor şi începu să 

pipăie cheia pe care o găsise în peruca mortului. Nu-i 
spusese lui Randy nimic despre descoperirea sa şi încă nu 
hotărâse dac-o să-i vorbească despre asta sau nu. 

Dat fiind modul atât de ingenios în care fusese ascunsă 
cheia, gândea că aceia care torturaseră victima atât de 
sălbatic căutaseră să pună mâna pe ea cu orice preţ. 
Amintindu-şi de piciorul ars, Harry îşi spuse că nimeni n-ar 
fi supus un om la asemenea tortură dacă pentru ei cheia n- 
ar fi fost de importanţă vitală. 

Îl întrebase pe Randy unde era aeroportul. El îi 
răspunsese că era la vreo douăzeci de kilometri în estul 
oraşului, şi Harry calculase că erau cam douăzeci şi cinci de 
kilometri de la Domenico. 

Se întreba când o să aibă ocazia să se ducă la aeroport, 
dacă era un autobuz care făcea legătura cu aeroportul sau 
dac-ar putea împrumuta maşina lui Solo. Trase concluzia c- 
ar trebui s-aştepte o zi sau două, dar ar trebui să se ducă 
acolo mai înainte de-a se aglomera clientela, având 
obligaţia să ceară permisiunea de-a merge în timpul 
lucrului. 

Se miră că Randy se descotorosise atât de uşor de 
amintirea mortului de îndată ce fusese convins că 
şterseseră urma. Acum nu manifesta nici cel mai mic 
interes pentru misterioasa fată care-i părăsise acolo cu 
maşina şi caravana, şi nici pentru Mercedes-ul şi şoferul 
care - Harry avea certitudinea - culesese femeia de pe 
drum. Dacă pe Randy nu-l interesau toate astea, nu era şi 
cazul lui Harry. 

Dar, aşteptând să poată merge la aeroport şi să 
descopere ce se afla în seif, hotărî că era o pierdere de 
vreme să se mai gândească la enigmă. Se apucă să 
analizeze situaţia prezentă. 

Privea la Solo cum se îndrepta cu pasul greoi spre 
restaurant când apăru Nina, în clipa când tatăl ei urca 
treptele verandei. 

Chiar la distanţa asta, Harry putea să vadă că fata era 
încă pradă unei furii violente. Incepu să vorbească cu 

însufleţire cu Solo care, dominând-o cu statura lui, o asculta 
cu sprâncenele încruntate. 

Harry îi auzea vocea stridentă, fără a înţelege ce spunea. 
Din când în când, făcea câte un gest ca să arate cabinele, şi 
Harry ghici că se plângea de el. 

Se întreba dacă avea destulă influenţă asupra tatălui său 
ca să obţină să fie alungat. 

In ciuda ostilităţii pe care o manifesta faţă de el, fata îi 
făcuse o impresie grozavă, şi asta îl domina. Până acum, şi 
de când o pierduse pe Nhan, relaţiile sale cu femeile 
rămăseseră impersonale şi rezervate. Le lua pe cele care se 
ofereau singure, şi erau destule, apoi le uita imediat. Dar 
ştia că risca să apară complicaţii dacă fata, sau el, sau 
amândoi, lăsau să se deterioreze situaţia. 

Işi spuse că n-avea nevoie, cu siguranţă, să-şi mai 
adauge o problemă în plus; şi totuşi puştoaica avea ceva 
care-i punea sângele în mişcare. Poate că, gândi el jenat, 
era pe cale să intre cu ochii închişi într-o nouă problemă şi 
chiar poate că, de data asta, merita osteneala. 

II văzu pe Solo ridicând deodată mâna ca să pună capăt 
gesturilor vehemente ale Ninei. O clipă vorbi ameninţând-o 
cu degetul, apoi fata ridică din umeri, se întoarse şi dispăru 
fără să-şi ascundă indignarea. 

Solo rămase în picioare pe verandă, cu faţa gânditoare, 
apoi privi în direcţia lui Harry şi îi făcu semn. 

După ce se ridică, Harry merse prin nisip în întâmpinarea 
lui Solo care cobora treptele verandei spre el. 

Când se întâlni, Solo îi zâmbi. 

— Aţi avut o dispută cu fiica mea, nu-i aşa? 

— Nu tocmai, răspunse Harry, cu faţa neclintită. Aş zice 
mai degrabă că ea a avut o dispută cu mine. 

Solo râse cu un glas gros de bas. 

— E o fată frumoasă, şi o alint. (Dădu din cap cu o 
expresie înduioşată în ochi.) Se spune că seamănă cu 
răposata maică-sa, iar ea era o femeie energică! Fiţi 
prudent, Harry. Fetiţa mea nu vă place. l-am spus că 
sunteţi un băiat foarte bine şi că vreau să vă păstrez, dar 


57 


fiţi atent. (Şi-a vârât arătătorul în pieptul lui Harry.) Am să 
vă mărturisesc ceva. Ea mă plasează foarte sus pe soclu, şi 
aşa a făcut totdeauna. Nu poate să creadă că îmbătrânesc 
şi, atunci când m-aţi bătut, aţi distrus un vis de-al ei. (Solo 
se strâmbă.) Înţelegeţi ce spun? Vă amintiţi de Dempsey? 
Când am fost tânăr aveam o adevărată adoraţie pentru el. 
Asistam la toate luptele sale. Când l-a bătut Tunney, asta 
mi-a făcut rău... mi-a distrus visul. (A scos un mormăit de 
dispreţ.) N-ar trebui să plasăm niciodată pe cineva aşa de 
sus. Dar e atât de tânără. (Îl privi pe Harry în ochi.) 
Înţelegeţi, nu-i aşa? 

— Da, înţeleg, domnule Domenico. (După o şovăire, 
Harry continuă:) Poate c-aş face mai bine să plec. Nu vreau 
ca fiica dumneavoastră să fie întoarsă pe dos fiindcă 
rămân. Nu slujbele lipsesc în oraş. 

— Să nu vă lăsaţi niciodată înfricoşat de-o femeie, Harry, 
replică Solo. 

— Nu-i asta. (Harry clipi contemplând cerul albastru şi 
radios.) Necazul e c-am trăit prea mult timp în junglă unde 
devii irascibil rău, şi unde-ţi ieşi din pepeni fără motiv. Am 
fost vecini cu moartea atâta timp că nu te poţi împiedica să 
devii rău. Întors în ţară, nu mai am răbdare pentru cei care 
n-au niciun motiv să facă măgării. Dacă n-aveţi nimic 
împotrivă, voi pleca. Fără pizmă. De acord? 

— Nu, nu-s de acord. Vreau să rămâneţi. Vă rog să 
rămâneţi. Sunt o mulţime de lucruri de care aş vrea să 
vorbim, şi mă puteţi ajuta. Dacă aveţi necazuri cu Nina, 
preveniţi-mă. O s-o pun la punct. E o fată frumoasă, dar are 
temperamentul maică-si. Eu vă rog să rămâneţi. 

Harry şovăi. 

— O.K., domnule Domenico. Rămân. Solo zâmbi şi-l bătu 
prieteneşte pe umăr. 

— Şi nu-mi mai spune domnule. Nu-mi place. Spune-mi 
deci Solo, ca toată lumea. Acum trebuie să mă apuc de 
masa de prânz. N-o s-avem mulţi clienţi azi, dar trebuie să 
fiu gata. Vrei să fii util? 

— De asta-s aici. 

— Atunci, du-te să arunci o privire pe material, în baraca 
asta. Am să trimit doi băieţi să te-ajute. Aş vrea ca 
dumneata să pui plutele pe apă şi să verifici bicicletele pe 
apă. Eşti responsabilul plajei, Harry. Trebuie să fie 
totdeauna curată şi în ordine, saltelele şi umbrelele de 
soare să fie în stare bună. Crezi c-o să te poţi descurca? 

— Desigur. 

— Vino în bucătărie la ora douăsprezece. La ora asta se 
mănâncă. Şi îl bătu din nou pe umăr. 

— Şi nu-ţi mai face sânge rău din pricina Ninei. Dacă te 
plictiseşte, să-mi spui. O să-i trag o bătaie, ne-am înţeles? 

Harry înclină capul fără să zâmbească. N-avea de altfel 
niciun chef. Simţea instinctiv că era o eroare să rămână, şi, 
totuşi, atunci, simţea o asemenea atracţie pentru Nina că 
era mulţumit că Solo îl făcuse să-şi schimbe hotărârea de-a 
pleca. 

În următoarele două ore lucră împreună cu cei doi negri. 
În acest timp, douăzeci de biciclete pe apă fuseseră aliniate 
pe nisip şi inspectate. Harry dădu ordinele necesare ca să 
fie reparate treisprezece din ele şi, pe când cei doi negri 
plecaseră să caute vopsea şi pensule, privi la ceas şi 
constată că era douăsprezece fix. 

Se întoarse în cabină, făcu repede un duş, şi-şi puse o 
cămaşă curată, apoi se îndreptă spre restaurant, pe care-l 
înconjură prin spate ca să intre în bucătăria spațioasă şi 
aerisită. 

Solo, Nina, Randy şi Manuel se şi aflau la masă. 

— Haide, haide, strigă Solo arătându-i un scaun lângă el. 
Nu mai munci aşa din greu. Aşează-te şi mănâncă mai 
înainte de-a se termina totul. O cunoşti pe fiica mea, Nina. 

Nina nu ridică ochii. Desfăcea un enorm crevete roz. 
Dacă lua în considerare puţina atenţie pe care i-o acorda, 
Harry ar fi putut la fel de bine să nu se afle acolo. 

Solo îi făcu cu ochiul, îl prezentă lui Manuel care înclină 
capul neprietenos, apoi împinse platoul cu creveţi spre el. 

— Serveşte-te, Harry. Văd că ai scos bicicletele pe apă. In 
ce stare sunt? 

Harry îi spuse. Cum era aşezat în faţa Ninei, nu-şi putea 
împiedica privirea să se întoarcă mereu la ea, dar ea nu 
ridică ochii şi după ce mancă alţi doi creveţi, dădu scaunul 
la o parte şi se sculă. 

— Pe curând, tată, zise şi ieşi. 

Harry încercă, fără succes, să-şi ascundă încruntarea 
sprâncenelor. 

— Nu-i da atenţie, îi spuse Solo, care-i văzu ticul. 
Totdeauna mănâncă cu sufletul la gură. Mâine am de făcut 
mai multe cumpărături la piaţă. Vrei să vii şi dumneata, 
Harry? La cinci şi jumătate e prea devreme pentru 
dumneata? 

— Nu, sigur c-o să vin. 

Randy făcuse o listă lungă cu băuturile care îi trebuiau 
pentru bar şi, în timp ce discuta despre asta cu Solo, Harry 
termină de mâncat. Manuel plecase pe când Harry mânca 
tarta cu mere. Nu încerca să-şi ascundă ostilitatea, dar 
Harry nu-i dădu nicio atenţie. Era într-adevăr ultima lui 
grijă. 

Randy se întoarse la bar, lăsându-l pe Harry singur cu 
Solo. Domenico îi turnă un pahar cu vin alb. 

— N-o să am timp să-ţi vorbesc despre fiul meu înainte 
de-a merge la piaţă, spuse. Vreau să-mi povesteşti 
dumneata tot ce se întâmplă acolo. Sam e un băiat bun. Îmi 
lipseşte. Mi-ar fi dat o mână de ajutor aici, dar l-au 
mobilizat şi a trebuit să plece. 

Harry îşi bău vinul. 

— Da, zise el ridicându-se. Dar nu-i singurul. 

— E-adevărat, răspunse Solo oftând adânc. E o tâmpenie. 
Toate masacrele astea inutile. (Dădu din cap şi-şi împinse 
scaunul înapoi.) Cina e la ora şapte. 

— Dacă vrei ceva, un whisky, o cafea, orice, n-ai decât să 
ceri. Joe o să se ocupe de dumneata. 

Arătă cu capul un negru înalt care umplea zâmbind nişte 
solniţe pe-o bancă alăturată. 

— Mi-ar place să fac un tur prin oraş într-una din seri, 
spuse Harry pe un ton oarecare. Ce mijloace de transport 

sunt? Pot găsi un autobuz? 

— Desigur, sunt autobuze la fiecare jumătate de oră. 
Ultimul se întoarce la ora două noaptea. 

— Nu vreau să mă-ntorc aşa de târziu. (Harry observă că 
Solo nu se oferise să-i împrumute maşina lui.) Bine, o s- 
aranjez cumva. 

Îşi petrecu restul după amiezii pe plajă. Era mult de lucru, 
şi se simţi foarte repede în largul lui cu cei doi tineri negri 
care se numeau Charlie şi Mike. Ei trei au vopsit bicicletele 
pe apă, au uns motoarele cu ulei, şi au înfipt umbrelele de 
soare. Munca era aspră: Harry transpira, dar asta-i plăcea. 

Cu puţin înainte de ora 19, se duse să înoate, remorcând 
una din plute. Timp de zece minute a plonjat, şi-şi spuse c- 
ar fi bine dac-ar avea o trambulină mare ca să se 
antreneze. Se hotări să-i vorbească despre asta lui Solo. 
Căci asta ar putea fi o adevărată atracţie. 

Se şterse, îşi puse cămaşa şi pantalonii şi se duse în 
bucătărie. Nu întârziase decât cinci minute, dar Nina şi 
terminase de mâncat şi se ridică atunci când intră el. Trecu 
pe lângă el fără să-l privească. Şi Manuel terminase şi se 
întoarse în restaurant. 

Solo pregătea un sos în faţa maşinii mari de gătit. 
Îmbrăcat în uniforma albă şi cu boneta de bucătar pe cap, 
părea într-adevăr bucătar profesionist. li spuse lui Harry că 
trebuia să servească o masă de opt persoane. Adresându-i 
un zâmbet de bun venit, Joe puse în faţa lui un cotlet mare 
şi cartofi prăjiţi. 

— Nişte bere, patroane? 

— Da, mai multă, te rog. (Apoi Harry îl întrebă pe Solo): 
Randy nu ia cina? 

— Seara mănâncă la bar. 

Solo mirosi sosul şi dădu din cap satisfăcut. 

— Bună zi, nu? Ai avut destul soare şi aer? 

— A fost perfect. 

Harry începu să-i vorbească despre trambulină. 

Fără a înceta să-şi mestece sosul, Solo îl asculta atent. 

— Dumneata ai putea-o construi? 


61 


— Desigur. Am găsit locul: pragul de coral, şi e şi 
adâncime. Ar trebui nişte bârne, câteva rogojini de cocos, 
parapeţi de oţel, puţin ciment şi gata treaba. Dac-ai fi de 
acord aş putea face demonstraţii seara. Cu câteva 
reflectoare, ar putea fi o atracţie pentru clienţi. 

Solo gustă sosul, mormăi de satisfacţie, apoi îi făcu semn 
lui Joe că poate servi. Veni la masă şi se aşeză lângă Harry. 

— Ce înţelegi dumneata... prin demonstraţii? 

— Să plonjez de sus, salturi periculoase. Sunt puţin 
înţepenit, dar o să-mi revin repede. 

Solo radia. 

— Formidabil! Ne-am înţeles, Harry. Vino cu mine mâine, 
la piaţă. După ce voi termina, o să te las la fabrica de 
cherestea, la Hammerson. O să-i spui dumneata ce vrei şi 
el o să-ţi trimită. Apoi, o să te întorci cu autobuzul, eşti de 
acord? 

— De acord. 

După cină, înzestrat cu hârtie, o riglă şi un creion, Harry 
se întoarse în cabină. Făcu o schiţă rapidă a trambulinei. 
Era aproape ora 22 când îşi terminase desenul şi calculase 
cantitatea de lemn de care avea nevoie. 

Inainte de a se culca, se hotărî să se ducă să înoate 
puţin. In apa călduţă şi liniştită, vedea perfect restaurantul 
iluminat. Vreo douăsprezece persoane tocmai luau cina; 
mai erau patru sau cinci la bar. Îl zărea pe Randy, în haină 
albă, lucrând afectat la prepararea cocteilurilor. Manuel, 
foarte elegant, cu centură roşie, mergea de la o masă la 
alta, zâmbea cu toţi dinţii, turna vinurile şi chema chelnerii 
pocnind din degete. 

Dar Harry abia se uita la Randy sau la Manuel. O căuta 
pe Nina. In fine, o văzu. Purta un compleu de mătase albă şi 
un lanţ auriu pe talia ei subţire. Avea părul desfăcut pe 
umeri, şi briantele cerceilor scânteiau în lumină atunci 
când, cu o graţioasă mişcare a capului, îşi arunca părul pe 
spate. 

Stătea pe verandă, privind în direcţia lui, dar se îndoia 
că-l putea vedea. O contemplă până în clipa când, 

răsucindu-se brusc, se întorsese în bar unde începu să 
vorbească unui bărbat în smoching alb, cu un pahar în 
mână. 

Orologiul arăta ora 10 la turnul din piaţă, când Domenico 
îşi termină cumpărăturile. 


— Bun, asta-i, îi spuse lui Harry care ridica pe umăr o 
cutie grea plină de brânzeturi de toate felurile. O să luăm o 
cafea. Apoi o să te las la Hammerson pentru cherestea. 

Harry dădu din cap şi-şi croi drum prin mulţimea 
achizitorilor de la hoteluri şi restaurante care se înghesuiau 
în continuare lângă vitrinele cu brânzeturi. Puse cutia în 
maşină, închise portiera cu cheia, apoi îl ajunse pe Solo şi 
cobori strada în spatele lui până la o cafenea. 

Sala mare era plină. În aparenţă, toată lumea îl cunoştea 
pe Solo care, zâmbind şi glumind, se oprea la toate mesele 
ca să-l prezinte pe Harry. 

În cele din urmă, au ajuns la tejghea, unde Solo comandă 
două cafele. 

— la gustă asta, îi spus lui Harry împingând spre el un bol 
plin de cârnaţi maronii şi crocanţi. Specialitatea casei: porc 
marinat în rom. Nu există nimic mai bun după lucrul de 
dimineaţă. 

ÎI privi fix pe Harry. 

— Ţi-a plăcut treaba, nu? 

Harry dădu din cap. Într-adevăr, îi plăcuse să lucreze cu 
Solo. În timpul traseului de vreo douăzeci de kilometri, 
vorbise de Vietnam, răspunzând la numeroasele sale 
întrebări. Când ajunseseră la piaţă, îl ascultase, urmărindu-i 
tehnica de-a cumpăra, şi înţelesese rapid că Solo îşi 
cunoştea ceva mai bine treaba decât vânzătorii. 

Terminaseră cel de-al treilea cârnat, şi Harry îi descria lui 
Solo câmpul de luptă pe care se bătuse, când un bărbat 
lung şi slab ca o lumânare, cu faţa arsă de soare, cu ochii 
albaştri deschis şi reci, veni lângă ei la tejghea. 

— Bună ziua, Solo, după câte văd dumneata n-ai nicio 

grijă, spuse el întinzându-i mâna. 

Solo, radios, îi strânse mâna. 

— Ce faceţi pe aici, domnule Lepski? Doar nu în piaţă o 
să găsiţi puşlamale. 

— lşi baţi joc de mine? Toţi ăştia-s nişte bandiți care şi-ar 
ucide şi mama pentru zece cenți! 

Ochii săi de gheaţă îl examinară pe Harry cu un aer 
inchizitor care-l avertiză că tipul era poliţist. 

— Harry, ţi-l prezint pe inspectorul Tom Lepski de la 
brigada municipală: un tip tare isteţ, spuse Solo. Domnule 
Lepski, vi-l prezint pe Harry Mitchell, noul meu salvamar. 

— Într-adevăr? zise Lepski privindu-l pe Harry. Ştiţi să 
înotaţi? Ultimul salvamar al lui Solo nu ştia nici măcar să 
vâslească. 

— Cu mine nu riscaţi nimic, spuse Harry liniştit. Pot chiar 
şi să vă salvez de la înec, dacă e nevoie. 

Solo izbucni în râs bătându-se pe coapse. 

— Foarte bine! Sigur, domnule Lepski, veniţi deci într-o zi 
să vă distraţi puţin: vă invit... nimic nu va fi prea frumos 
pentru dumneavoastră. Veţi putea înota. Şi Harry vă va 
salva de la înec, sunteţi de acord? 

Lepski arboră un zâmbet îngheţat. 

— Nu spun nu, (luă un cârnat şi începu să-l ronţăie.) Când 
l-ai văzut ultima oară pe Riccard-Bilă-de-biliard? 

Solo căscă ochi lui mici. 

— Riccard? Sunt mulţi ani de când nu l-am mai văzut. Vă 
interesează Bilă-de-biliard, domnule Lepski? 

— Mi s-a spus că a fost aici marţea trecută şi că a trecut 
să te vadă, Solo. 

Solo dădu din cap cu emfază. 

— E o eroare, domnule Lepski. Trebuie să fie vreo doi ani 
de când nu l-am mai văzut pe Riccard. 

Lepski îl privi Solo gânditor, apoi se strâmbă şi ridică din 
umeri. 

— Bun, dacă spui dumneata, de acord. Bilă-de-biliard a 
rămas trei zile aici, şi n-a venit să te vadă? De ce? 

— De unde vreţi să ştiu? răspunse Solo cu un aer inocent. 

Riccard şi cu mine n-am fost niciodată prea apropiaţi. Cred 
că nici nu ştie măcar că sunt la Paradise City. 

— Nu asta mi s-a povestit. Mi s-a spus că eraţi foarte 
intimi voi doi. Şi cum toţi răufăcătorii ştiu unde să vă 
găsească, de ce n-ar ştii Bilă-de-biliard? 

— Sunteţi prea şmecher pentru mine, domnule Lepski, 
acceptă Solo dând din cap. E-adevărat că Bilă-de-biliard şi 
cu mine am fost destul de buni prieteni la un moment dat, 
dar au trecut mai bine de doi ani de când nu l-am văzut. 

Lepski ridică iarăşi din umeri. 

— De acord, de acord. Ai aflat ceva noutăţi cu privire la el 
de când nu l-ai mai văzut? 

Solo mai luă un cârnat. 

— Ca să nu v-ascund nimic, domnule Lepski, circulă nişte 
zvonuri din când în când. Ştiţi că băieţii vin să-mi propună 
mici trebuşoare, dar refuz totdeauna; nu mai am nevoie de 
gâinării. 

Işi înmuie cârnatul într-un bol cu sos iute de ardei pus pe 
tejghea. 

— Sunt la curent cu ce se povesteşte. Am auzit 
spunându-se că Riccard a dat o lovitură mare la Vero 
Beach. Fără amănunte. N-aveam chef să le aflu. Nu mă mai 
interesează. 

— Dumneata îţi baţi joc de mine? Vero Beach? zise 
Lepski uitându-se fix la el. Ce fel de lovitură? 

— Nu ştiu. Sincer să fiu, domnule Lepski, nu l-am crezut. 
Nu se poate da o lovitură mare la Vero Beach. 

— Afară de faptul că-i un colţişor bun pentru 
contrabandă, îngână Lepski. 

— Asta aşa-i, dar Bilă-de-biliard era spărgător. Pe vremea 
când mă vedeam cu el nu era contrabandist. 

— Asta nu înseamnă că nu şi-a putut schimba 
specialitatea. Când ar fi dat, în principiu, lovitura lui cea 
mare? 

— Acum vreo două luni, după câte mi s-a spus. 

Harry asculta din ce în ce mai interesat. Se întoarse în 
aşa fel încât să fie cu spatele la Lepski şi ca să facă ceva, 

mai luă un cârnat. 

— Ascultă, Solo, am nevoie de ajutorul dumitale, spuse 
Lepski. Poate că asta e afacerea cea mai mare din viaţa 
mea. Dacă nu mă avansează curând, nevastă-mea mă 
ameninţă că-mi taie porţia. Circulă zvonul că Riccard a fost 
scos din circulaţie. Ştiu că a dispărut. Era în oraş marţi. 
Unul din oamenii mei l-a recunoscut în clipa când părăsea 
aeroportul. Comand o bandă de tâmpiţi, şi unul din umflaţii 
ăştia în pene a uitat să mă prevină că Riccard sosise. L-a 
văzut plecând cu taxiul fără să-l urmărească şi nici măcar 
nu şi-a prevenit superiorii. Când soseşte în oraş o secătură 
ca Riccard, atunci e alarmă de luptă, în fine, ar trebui să fie, 
dar n-am aflat toate astea decât a doua zi, când tâmpitul s- 
a apucat să pălăvrăgească şi a menţionat din întâmplare că 
Riccard se afla în oraş. Am contat pe noroc, şi am mers pe 
la toate agenţiile de închiriat maşini. Riccard avea nevoie 
de-o maşină, deoarece nu avea când a sosit. Am crezut că 
închinase una. Biroul Hertz din Vero Beach mi-a raportat că 
un om corespunzând semnalmentelor lui Riccard închiriase 
o maşină Mustang pe numele de Joel Blach din Cleveland. 
S-a verificat la Cleveland. Nu există niciun Joel Blach la 
adresa indicată. Atunci am dus o fotografie de-a lui Bilă-de- 
biliard la Hertz şi l-au identificat formal pe acest Blach. 
Acum, Riccard şi maşina Mustang au dispărut. 

Solo părea mâhnit. 

— Sunt dezolat, domnule Lepski, dar nu vă pot ajuta cu 
nimic. Sunt doi ani de când nu mai ştiu nimic de Riccard, 
afară de ce v-am spus. N-a venit să mă vadă. V-am raportat 
ceea ce am auzit spunându-se... asta-i tot. Imi pare rău. 

Lepski îl fixă pe Solo drept în ochi. 

— Bun, dar atenţie, Solo. Sunt cinci ani de când te fereşti. 
Continuă s-o faci. 

Îşi croi drum prin mulţime şi ieşi în strada luminată de 
soare. Solo îşi termină cafeaua. Se uită cu blândeţe la 
Harry. 

— Mergem? 

Au părăsit barul şi au ajuns la maşină. Solo îşi strecură 

trupul greoi la volan, demară şi manevră ca să iasă din 
parcare. Când au ajuns pe şosea, Solo spuse: 

— Lepski ăsta e un sticlete foarte ambițios, şmecher, dar 
ambițios. Nu prea-l ajut mult. Randy ţi-a povestit nişte 
chestii despre mine, nu? 

— Da, a făcut câteva aluzii, răspunse cu prudenţă Harry. 

— Un spărgător pocăit, asta ţi-a spus, da? 

— Aşa-i. 

Solo zâmbi. 

— Şi-i adevărat. Îmi place să trăiesc aşa. Sticleţii mă 
supraveghează fără-ncetare. Poate c-aş putea da o lovitură 
care mi-ar permite să mă pensionez, dar n-am chef să mă 
pensionez şi nici să-mi petrec restul zilelor într-o celulă. Ţi-o 
spun dumitale fiindcă semeni cu fiul meu. Pentru mine, e-o 
mare lovitură că se află în armată. Nina e-o fată adorabilă, 
dar fetele nu-nţeleg. Sam înţelegea. 

— Ce înţelegea? întrebă Harry. 

— Ambiţia. Fetele nu-nţeleg că un ambițios simte nevoia 
să şi-o dovedească. Ca nevoia de-a o dovedi unei femei 
drăguţe. Bineînţeles că sunt momente când simt nevoia 
asta. În special atunci când vreunul din tâmpiţii ăia 
neînsemnaţi vine să-mi propună o lovitură formidabilă, fără 
a avea habar cum s-o facă. Sunt zile când tentaţia e 
puternică, Harry, dar mă gândesc la afacerea mea şi la 
Nina. Dacă mi s-ar întâmpla mie ceva, n-ar fi în stare să 
conducă afacerea, şi-atunci ce-ar ajunge ea? 

— Mda. (Harry s-a întrerupt, apoi a întrebat): Cine-i 
Riccard-Bilă-de-biliard ăsta? 

— Cel mai bun spărgător din ţinut, după mine. Fiindcă eu 
sunt primul, se lăudă Solo, bătându-se în piept. El şi cu 
mine, am lucrat o dată împreună. Atunci m-au prins. A fost 
o lecţie bună, Harry. Nu trebuie să lucrezi niciodată cu 
cineva, să n-ai niciodată încredere în nimeni când treaba e 
ilegală. Bilă-de-biliard începe să fie prea bătrân pentru 
meseria asta. E timpul să se retragă din afaceri, ca mine. 
Nu mai am încredere în judecata lui, şi ăsta-i lucru 
principal. 

— Venise să-ţi propună o lovitură? 

Harry vorbea cu o voce indiferentă, uitându-se nepăsător 
prin parbriz. 

— Nu, nu o lovitură. Era foarte misterios, foarte excitat. 
E]... Solo se opri dintr-odată şi îi aruncă lui Harry o privire 
pătrunzătoare. 

— Vorbesc prea mult. De ce-mi pui toate întrebările 
astea? 

— Dumneata mi-ai spus că nu-l ajuţi prea mult pe Lepski. 
De unde am tras concluzia că Bilă-de-biliard venise să te 
vadă marţea trecută. 

Solo zâmbi încurcat. 

— Foarte deştept: ai fi un bun sticlete, Harry. Da, ai 
dreptate, dar n-am niciun interes să i-o spun lui Lepski. Da, 
a venit. Voia să-i împrumut barca (Solo se strâmbă.) „Du-te 
şi închiriază o barcă dacă-ai nevoie de una, i-am spus, dar 
n-o vei avea pe-a mea. Ar trebui să pun deoparte o sumă 
mare ca să cumpăr luntrea asta uşoară, i-am spus, n-ai 
decât să închiriezi una.” Dar a răspuns că n-avea bani, şi c- 
o să-mi dea cinci mii de dolari la sfârşitul lunii dacă-i 
împrumut barca pentru noaptea aia. l-am râs în nas. Cinci 
mii de dolari! Credea probabil că-s ţicnit. Fără a mai ţine 
cont că era un fricos. Era grozav de nervos. De ce i-aş fi 
împrumutat bărcuţa mea când era în asemenea hal? S-ar fi 
scufundat sau ar fi eşuat. (Solo îşi netezi mustaţa deasă.) 
Acum, a dispărut. Dacă i-aşi fi împrumutat barca, poate c-ar 
fi dispărut şi ea. 

Puse mâna lui grea pe genunchiul lui Harry. 

— Nicio vorbă despre asta, bine? 

— Bineînţeles, îl asigură Harry. 

Au făcut un kilometru în tăcere, apoi Solo vorbi, ca şi 
când ar fi gândit cu glas tare: 

— După părerea mea, Riccard a murit. Cred c-avea pe 
cineva pe urmele lui. Asta nu se-ntâplă mereu, dar se 
simţea de la distanţă că lui Bilă-de-biliard îi era o frică 
grozavă. 

Harry se gândi la piciorul ars şi la teroarea încremenită în 

ochii stinşi. Se agită nervos. 

— Bilă-de-biliard era un băiat amuzant: foarte vanitos, 
continuă Solo. Cheltuia o groază de bani cu perucile. 
Detesta să i se spună Bilă-de-biliard. Se ţicnise aproape de 
tot pe când îşi ispăşea pedeapsa la pârnaie... eram la 
aceeaşi închisoare. Chiar şi gardianul îi spunea aşa. (Solo 
dădu din cap.) li plângeam de milă în ciuda prostiei sale. 
Când eram la ultima noastră spargere, şi-a scos o mănuşă 
ca să-şi aranjeze peruca şi a lăsat o amprentă. Din cauza 
asta ne-au prins... din pricina perucii! 

Solo începu să râdă; pântecele lui mare era zgâlţâit de 
hohote. 

— Imaginează-ţi puţin scena! (Ridică puţin piciorul de pe 
accelerator şi încetini.) lată-ne ajunşi: Hammerson e un bun 
prieten de-al meu. Te las aici. Comandă tot lemnul de care 
ai nevoie. Hammerson o să-ţi spună de unde poţi cumpăra 
restul. Proiectul ăsta de trambulină îmi place, Harry. E 
nemaipomenit. 

Se opri şi Harry cobori. 

— E un autobuz peste jumătate de oră, îi aruncă Solo prin 
fereastra lăsată în jos. O să te-aducă la timp pentru prânz. 
Şi nicio vorbă despre Bilă-de-biliard, da? Nu se ştie 
niciodată. Sticleţii scotocesc întotdeauna peste tot. Şi fii 
prudent dacă-l întâlneşti pe Lepski: e foarte inteligent şi 
foarte ambițios. Să nu mai vorbim de-asta, bine? 

Harry a privit cum breckul se îndepărta cu toată viteza, 
apoi, cu faţa gânditoare, intră în uriaşa fabrică de 
cherestea. 

CAPITOLUL IV 


Era timpul somnului de după-amiază. 

Pe plajă, în faţa restaurantului Domenico, vreo treizeci de 
bărbaţi şi de femei, culcaţi sub umbrelei de soare, digerau 
în linişte prânzul. Erau de toate categoriile, dar toţi erau 
atât de sumar îmbrăcaţi pe cât o permitea buna-cuviinţă. 

Restaurantul, care cu o oră înainte zbârnâia de activitate, 
era tăcut acum. Undeva în spatele restaurantului, un sforăit 
uşor anunţa că Domenico doarme. 

În mijlocul acestei după-amiezi, soarele îşi arunca razele 
pe nisip şi pe mare; un vânt călduţ usca uleiul şi sudoarea 
de pe pielea acestor pasionaţi după băile de soare. 

Harry, aşezat la umbra unui palmier, aduna nisip cald în 
mâini şi-l lăsa să curgă printre degete, tot vorbind mereu. 
Alături de el, Randy, culcat pe spate, cu ochii ascunşi de 
ochelari de soare, îl asculta. 

Harry se gândise la cuvintele lui Lepski şi la ceea ce-i 
povestise Solo despre Riccard. După o oarecare ezitare, 
hotărâse să-l pună la curent pe Randy, căci amândoi riscau 
să fie învinuiți de uciderea lui Bilă-de-biliard. Trebuia ca 
Randy să ştie la ce se poate aştepta. 

— Bun, asta-i tot, încheie. Cei care l-au ucis căutau cheia, 
şi n-au găsit-o. E la mine. 

— Arunc-o, spuse Randy fără să ezite. Toate astea-s de 
domeniul trecutului. Am scăpat. Să nu ne mai amestecăm. 

— Nu-i aşa de uşor. (Harry îşi cuprinse genunchii cu 
braţele, ridicându-se.) Ne-au pus cadavrul în spinare. Dacă-l 
găsesc, asta o să stârnească o adevărată vânătoare a 
ucigaşului. Poliţia crede c-a fost scos din circulaţie. Evident 
că nu-s siguri, dar o bănuiesc şi sunt în gardă. Lepski e 
inteligent. Dacă găseşte Mustangul, o să-nceapă o anchetă, 
şi asta l-ar putea duce până la noi. N-am scăpat încă de 
afacerea asta. Vreau să ştiu ce-i în cofretul de la biroul de 
bagaje. 

— Şi eu insist că trebuie s-o aruncăm. 

— Umblă zvonul că Bilă-de-biliard a dat o mare lovitură, 
continuă Harry, fără să ţină cont de întreruperea lui Randy. 
Era un spărgător de mare faimă. Reiese din toate astea că 
fusese probabil angajat să deschidă o casă de bani. După 
ce-a pus mâna pe conţinut şi-a trădat patronul şi a ascuns 
prada în acest cofret de la biroul de bagaje. Oamenii pentru 
care lucra l-au regăsit şi au încercat să-l facă să vorbească. 
El n-a crâcnit şi, în timpul şedinţei de intimidare, a murit. 
Poate că-n seiful ăsta e o mulţime de biştari, Randy. Şi 
dacă-i acolo, e a noastră. 

Randy se ridică parcă împins de-un arc. Se uită la Harry 
întrebător. 

— Nu-nţeleg. Ce vrei să spui exact? 

Harry fixă în continuare nisipul alb şi cald din faţa lui. 

— Poliţia bănuieşte numai că Bilă-de-biliard a dat o 
lovitură în stil mare. Dar ei nu ştiu exact ce anume. Dac-ar 
fi bani cinstiţi, furtul s-ar fi semnalat, or nimeni n-a 
reclamat, deci erau bani dobândiţi în mod ilegal. Un atac 
înarmat, de pildă; e vorba de lovele sau de ceva de valoare 
aparţinând unor răufăcători, care nu-s în măsură să se ducă 
să se plângă poliţiei. Şi biştarii care provin de aici aparţin 
tuturor. 

Acum, Randy asculta cu toată atenţia. 

— Vrei să spui că dacă găsim biştari în seif, putem să-i 
păstrăm? 

— De ce nu?... Sunt ai primului care-i găseşte. (Privi spre 
Randy.) Tot mai vrei s-arunci cheia? 

— Nu, dacă valorează atâtea lovele. Crezi într-adevăr că 
sunt parale în seif? 

— Nu ştiu, dar sunt sigur că el conţine ceva de valoare. 
Personal, ştiu c-ar trebui să fie într-adevăr în joc mulţi 
biştari ca să las să-mi ardă piciorul, ca Bilă-de-biliard, fără 
să dau cheia. Deci, dacă nu-s lovele, e ceva care valorează 
o mulţime de bani. 

— Foarte just. (Randy vâri un deget în nisip; faţa lui 
subţire exprima cea mai mare nedumerire.) Harry, nu te 

înţeleg. Era inutil să-mi povesteşti toate astea. Nu trebuia 
să-mi spui că găsiseşi cheia. Ai fi putut deschide seiful, şi să 
iei ce-i înăuntru, fie biştari sau altceva, fără să-mi spui 
despre asta. De ce mă faci părtaş? 

Harry îl privi cu atenţie. 

— Dacă vreodată poliţia ajunge până la noi, poate c-o să 
sfârşim pe scaunul electric. Dat fiind că ne aflam amândoi 
în aceeaşi mare încurcătură, găsesc că putem împărţi şi 
avantajele. 

Randy dădu din cap admirativ. 

— Eşti într-adevăr un individ ciudat, Harry... dar 
mulţumesc. (Se gândi o clipă, apoi chipul i se lumină.) la 
spune, crezi într-adevăr c-o să fim bogaţi, Harry? 

Acesta ridică din umeri. 

— Nu conta prea mult pe asta. 

Deodată privirea sa deveni atentă, căci o văzuse pe Nina 
ieşind din restaurant. În costum bikini roşu, avea un prosop 
pe braţ. Inima lui Harry se strânse când o zări alergând pe 
nisip. Văzând cum i se mişca pieptul şi cum i se unduiau 
şoldurile, simţi cum îl străbate o dorinţă sălbatică. 

— Uită-te în altă parte, Harry, îl sfătui liniştit Randy care-l 
observa. Ti-am spus: vânătoare interzisă, dacă nu cumva 
vrei să ai de-a face cu Solo. 

Harry se sculă şi îi întoarse spatele Ninei, care alerga 
spre mare. 

— Spune-i lui Solo că am luat Buick-ul, spuse el. Mă duc 
să comand parapetul pentru trambulină. 

— E aproape de aeroport? întrebă Randy. 

— Nu prea departe. 

— Am înţeles... O să-i transmit. 

Harry intră în cabină, îmbrăcă nişte pantaloni şi o cămaşă 
cu mâneci scurte, apoi se îndreptă spre parcare. Când se 
pregătea să urce în maşină, se opri. 

În partea opusă, sub acoperişul din ramuri de palmier al 
parcării, era un Mercedes SL 180 alb. „Nu-i genul de maşină 
pe care-o vezi în fiecare zi”, se gândi el ezitând. Îşi aminti 
de maşina identică, care o culesese - acum era convins de 

asta - pe conducătoarea Mustangului. Coincidenţă? Era mai 
mult decât probabil, dar armata îl dresase prea bine ca să- 
şi permită să neglijeze vreun fapt. 

Se uită în dreapta şi în stânga pe aleea prelungă care 
despărţea cele două şiruri de maşini şi, nevăzând pe 
nimeni, se îndreptă spre Mercedes. Geamurile erau lăsate 
în jos şi nu trebui decât să se aplece puţin ca să citească 
numele proprietarului: 


Emmanuel Carlos 
Pine Tree Boulevard nr. 1279 
Paradise City. 


Nu-i spunea nimic. Se îndepărtă de maşină, privi din nou 
în toate părţile, apoi se opri şovăind. 

Vederea vehiculului îl tulburase şi-l pusese în gardă. 
„Desigur, îşi spuse, că nu era numai un singur Mercedes SL 
180 alb în regiune”; dar mintea lui refuza să tăgăduiască 
importanţa acestei maşini. 

Păşi repede de-a lungul aleii umbrite a clădirii şi intră în 
bar. 

joe spăla nişte pahare fredonând. Faţa lui neagră şi 
lucioasă se lumină când îl văzu pe Harry. 

— Vreţi să luaţi ceva, patroane? întrebă. 

— O coca cola, te rog. 

Harry se aşeză pe-un taburet, punându-şi coatele pe 
tejghea. Barul era pustiu. Prin geamurile mari, zărea plaja şi 
trupurile lungite sub umbrelele de soare. 

Joe turnă coca cola, adăugă nişte cuburi de gheaţă şi 
puse paharul în faţa lui Harry. 

— Dumneata îl cunoşti pe domnul Emmanuel Carlos? 
întreabă Mitchell după ce băuse, sorbind îndelung. 

— Domnul Carlos? Sigur, patroane, răspunse Joe, dând 
ochii peste cap. E unul din cei mai buni clienţi de-ai noştri. 
Vine regulat, de patru ori pe săptămână. Plin de biştari. E 
un domn foarte important. E chiar pe plajă cu doamna 
Carlos. 

Bănuielile lui Harry începură să dispară. 

— Cu ce se ocupă, Joe? 

— Cu ce se ocupă? (Joe părea uluit.) Cred că nu face 
nimic. Taică-su i-a lăsat o grămadă de biştari. 

— Şi taică-su ce făcea? 

Joe luă de sub tejghea o cutie cu havane pe care o puse 
în faţa lui Harry. 

— Asta-i taică-su. Trabucurile Carlos Havana. 

Harry  examină eticheta  supraîncărcată a cutiei, 
împodobită cu o fotografie în culori a unui bărbos în frac. 

— Credeam că nu se mai importă havane, Joe. 

— Exact. Nu le vindem decât pe sub tejghea. Domnul 
Domenico are un stoc mare. Pentru clienţii buni. 

— Spui că domnul Carlos e aici în acest moment? 

— Desigur. Acum câteva minute venise să telefoneze. 
Acum e afară cu doamna Carlos... a patra umbrelă de soare 
pe dreapta. 

Harry se duse la fereastră şi privi spre plajă. 

Văzu o pereche lungită sub umbrela de soare. Bărbatul, 
un tip solid în slip, era culcat pe-o parte cu spatele la Harry. 
Femeia, în costum alb, era întinsă cu faţa în sus. Nişte 
ochelari de soare enormi îi ascundeau cea mai mare parte 
a feţei. Foarte bronzată „avea părul roşu cărămiziu, un 
piept mic, agresiv şi pântecul foarte plat, un lucru cu care 
nu se puteau lăuda majoritatea femeilor lungite în jurul ei. 

Harry îi observă îndelung apoi ridică din umeri. 

— Pe curând, Joe, zise el, şi ieşi. 

Era ora 16 când termină de făcut comanda pentru 
parapeţii cromaţi ai trambulinei. Se grăbi să ajungă la breck 
ca s-o pornească în direcţia aeroportului. l-a fost destul de 
greu ca să găsească un loc în parcare. In fine, lăsă maşina 
şi intră în holul fremătând de activitate. l-au trebuit câteva 
minute să repereze sala cofreturilor, apoi cobori de-a lungul 
culoarului, căutând numărul 388. 

După ce l-a găsit, se opri ca să privească în jurul său. 
Putin mai departe pe culoar, o doamnă grasă în vârstă se 
lupta din răsputeri să scoată un sac dintr-un seif. Un bărbat 

corpolent, în costum de vară impecabil călcat, sosi ducând 
o valiză. Căuta cu nerăbdare un cheson gol. Niciunul nici 
celălalt n-au trezit bănuielile lui Harry. Scoase cheia din 
buzunar, o puse în broască şi deschise uşa. 

În seif era o valiză albă veche, din plastic, zgâriată toată, 
cu o dungă roşie vopsită pe-o parte: un semn distinctiv pe 
care-l pun oamenii pe bagajele lor ca să le repereze rapid şi 
Uşor. 

Harry scoase valiza şi o puse jos. Greutatea ei Îl 
decepţionă: nu era mai grea ca un sac de week-end. Harry 
trase concluzia că nu conţinea chiar o comoară. 

Lăsând cheia în broască, închise uşa cofretului, apoi, cu 
valiza în mână, se îndepărtă fără să se grăbească în 
direcţia holului de la intrare. 

O mulţime de călători se agitau şi se-nvârteau în jurul lui. 
O voce stridentă de femeie, dominând trăncănelile şi 
zgomotul paşilor, anunţă plecarea Zborului 507 în direcţia 
New York. Nişte copii, râzând, urlând şi smiorcăindu-se, 
înteţeau hărmălaia din aerogară. 

Harry înainta evitând oamenii cu dibăcie, mai ales copiii, 
foarte hotărât să ajungă în cabina sa cât se poate de 
repede ca să examineze conţinutul valizei. 

— Hei! Dumneata de colo! 

Vocea autoritară îl plesni ca o palmă. Harry privi în 
stânga lui, fără să se oprească, dar când văzu pe 
inspectorul Lepski care-i făcea semne mari, se opri pe loc. 

Dintr-odată, valiza părea că-i arde mâinile. Aşteaptă, tot 
observându-l pe Lepski care îmbrâncea lumea fără s-o 
menajeze ca să-şi croiască drum. 

Polițistul se proţăpi în faţa lui Harry, scrutându-l cu 
privirea lui albastră şi îngheţată. 

— Dumneata ţi-aduci aminte de mine? întrebă cu vocea 
lui furioasă de sticlete. 

Harry îi suportă privirea fără să clipească. 

— Desigur, răspunse el. Inspectorul Lepski... Vă întrebaţi 
dacă ştiu să înot. 

— Exact. 

Lepski făcu o pauză, puţin dezorientat de aparenta 
indiferenţă a lui Harry. 

— Ce faci dumneata aici? 

— Dacă vă interesează, am venit să-mi iau valiza, 
răspunse Harry. 

— E valiza dumitale? 

Lepski se uita fix, având un aer ameninţător, spre bagajul 
pe care-l ducea Harry. 

— Da. Am lăsat-o aici ieri seara. Acum, când lucrez la 
Solo, am nevoie de lucrurile mele. Mai aveţi şi alte întrebări 
să-mi puneţi? 

Polițistul se zborşi la el. 

— N-o face pe şmecherul, Mitchell! Aici, nu ne plac 
şmecherii! 

— Nu? Dar ce? Molâii? 

Faţa bronzată a lui Lepski se întunecă. 

— Ţi-am spus să n-o faci pe şmecherul! De unde eşti? 
Harry scoase din buzunarul de la piept un toc de plastic cu 
actele lui, pe care i-l întinse. 

— Deoarece sunteţi aşa de curios, domnule Lepski, nu vă 
jenaţi şi amuzaţi-vă. 

Lepski luă actele pe care le citi fără să se grăbească, apoi 
le împături cu grijă, le puse la loc în toc şi le dădu 
proprietarului. 

— Paraşutist, hai? (Acum, se uită la Harry cu respect.) 
O.K., sergent, te rog să mă scuzi. Eşti binevenit aici. Oraşul 
ăsta e plin de oameni de nimic. Treaba mea e să-i ţin sub 
observaţie. Fără ranchiună? 

Şi îi întinse mâna pe care Mitchell o strânse. 

— Rămâi multă vreme pe aici, sergent? 

— Două luni. M-aşteaptă o slujbă la New York. Am venit 
să stau la aer şi la soare. 

— Ai ales bine. (Lepski îşi scarpină nasul apoi întrebă:) 
Solo ţi-a spus cumva dumitale dacă l-a văzut pe Riccard- 
Bilă-de-biliard, sergent? 

Faţa lui Harry rămase impasibilă. 

— Nu, domnule Lepski, nu mi-a suflat o vorbă. 

— Dar despre mine ţi-a spus ceva, după plecarea mea? 

— Da, a spus că sunteţi foarte inteligent şi foarte 
ambițios. 

Complimentul, se pare, îi făcu plăcere lui Lepski. 

— E şiret, banditul ăsta bătrân. Într-una din zile, o să vin 
să iau cina la el împreună cu nevastă-mea. 

— O să-i facă plăcere. 

— Crezi? spuse Lepski râzând. N-aş putea să jur. Bun, pe 
curând, şi vacanţă plăcută. 

Spunând aceste cuvinte, se îndreptă spre uşă făcându-şi 
loc cu coatele prin mulţime. 

Harry oftă. Işi dădu seama că transpira. Traversă holul, 
apoi, părăsind aeroportul, se îndreptă spre parcare. 

Aşeză valiza pe scaunul de lângă el, se urcă, făcu 
contactul şi băgă în marşarier ca să iasă din parcare. 

Neaşteptata întâlnire cu Lepski îi alertase instinctul. În 
timpul nesfârşitelor patrulări prin junglă, acest instinct îl 
salvase de multe ori, pe când unii din oamenii săi, care nu 
fuseseră prea vigilenţi, îşi lăsaseră pielea acolo. Harry avea 
intuiţia primejdiei aşa de dezvoltată, încât chiar acum, la 
trei luni după ce părăsise jungla, continua să funcţioneze. 

Chiar în clipa în care se îndrepta spre ieşire, observă un 
Chevrolet verde cu alb, plin de praf, care frână brutal, făcu 
cale-ntoarsă şi demară în spatele lui. Harry zări şoferul în 
retrovizor: un bărbat bondoc cu tenul închis, care purta o 
pălărie de panama înfundată pe ochi ca să-i ascundă faţa. 

In orice altă împrejurare, Harry n-ar fi dat atenţie, dar, 
cum era cu simţurile în alertă, asta îl intrigă. 

Conduse până la şoseaua naţională şi se opri la stop 
semnalizând spre dreapta. Văzu în retrovizor Chevrolet-ul, 
cu semnalizatorul spre dreapta aprins. 

Harry se angajă în valul de maşini, şi rămânând pe 
dreapta, continuă cu aceeaşi viteză ca şi celelalte. Din când 
în când, arunca o privire în retrovizor ca să constate de 
fiecare dată că Chevrolet-ul era tot în spatele lui. 

Oare era numai o idee, sau maşina îl urmărea într- 
adevăr? se întrebă. Automobilul se situase în poziţia a treia 

în spatele lui, în aşa fel încât numărul să fie ascuns. 
Chevrolet-ul se ţinea scai de el când ajunse la drumeagul 
care ducea la restaurantul Domenico. In clipa când să 
întoarcă, încetini şi văzu că maşina continua, în timp ce 
şoferul ei întorcea capul ca să vadă numărul breckului. 

Harry intră în parcarea restaurantului, unde gară Buick- 
ul. Se îndreptă spre cabina lui cu valiza în mână, când Solo 
apăru în pragul bucătăriei. 

Domenico îşi încrunta sprâncenele ameninţător. Faţa lui 
grasă şi buhăită era neagră de furie. 

— Îţi interzic să-mi iei maşina fără a mă preveni, se răsti 
cu voce aspră. Nu te-am angajat să te duci la plimbare cu 
maşina mea. 

Harry se opri. Se uită la Solo cu ochii atenţi. 

— Îl rugasem pe Randy să-ţi spună de ce am luat maşina, 
zise cu o voce calmă. Am fost să comand parapeţii pentru 
trambulină. 

Solo scoase un mormăit de furie. 

— Nu-mi plac mesajele. Treaba dumitale e să te ocupi de 
plajă. Dac-ai nevoie de parapeţi, n-ai decât să-mi spui. 

Harry înainta încet şi se opri în faţa lui Solo ţintuindu-şi 
privirea drept în ochii mici şi plini de furie. 

— Perfect, de acum încolo mă voi ocupa numai de plajă, 
şi dumneata o să te ocupi de trambulină, dacă te mai 
interesează. 

ÎI privi îndelung, apoi îi întoarse spatele şi păşi pe poteca 
plină de nisip care ducea la cabina lui. 

— Ei! Harry! (Mitchell se întoarse). Când o să ne livreze 
parapeţii? 

— Peste o săptămână. _ 

Solo se agita cu stângăcie. Işi drese glasul, apoi îşi frecă 
grumazul. 

— O să te ocupi dumneata de asta, da? Uită ce-am spus, 
bine? 

Harry se răsuci să se proţăpească în faţa lui Solo. 

— Cum doreşti, spuse. E afacerea dumitale, Solo. Cum ți- 
e voia. 

— Bun, atunci faci cum vrei. 

— Ne-am înţeles. (După o ezitare, Harry continuă:) Ţi-am 
spus că n-am răbdare să suport răutăţile gratuite. Scuză-mi 
nerăbdarea. 

Solo zâmbi ruşinat. Îl bătu pe Harry pe umăr. 

— Ai dreptate, ne-am înţeles, Harry, ia maşina când vrei. 
Fără ranchiună? 

— Fără ranchiună. (Harry se apropie puţin.) la trageţi o 
scurtă, să vedem... e ceva care nu prea merge. 

Solo holbă ochii: 

— Nu-nţeleg nimic. 

— Dă-mi un pumn, Solo. 

Lovitura alunecă pe coastele lui Harry. 

— Frumoasă fentă, zise Solo decepţionat. 

— E bun punch-ul dumitale, dar îl plasezi prost, îi explică 
Harry. Cotul e prea departe de trup. Ţine-ţi cotul lângă trup, 
ca la golf. la încearcă. 

Se încordă ca să suporte pumnul lui Solo care-l lovi în 
coastă. Săltă de la pământ, apoi căzu pe spate. Nemişcat şi 
ameţit, simţea zdruncinătura loviturii de pumn iradiind în 
tot trupul. Se expusese de bună voie, ştiind că era singurul 
mijloc de a-l mulţumi pe Solo. 

Domenico îngenunche repede şi îi luă capul în mâini. 

— Isuse Cristoase! Nu ţi-e bine? N-am făcut-o anume, 
Harry, îmi pare rău. 

Harry îndepărtă mâinile calde şi umede şi se aşeză în 
fund. Işi frecţionă coastele, apoi zâmbi. 

— Cu o asemenea lovitură de pumn, chiar Dempsey s-ar 
fi aflat la pământ, spuse el. Loveşti tare, Solo. 

— Cum te simţi? întrebă Solo, încă neliniștit. 

Harry se ridică încet şi începu să-şi scuture nisipul de pe 
pantaloni. 

— Bine. (Işi masă coastele.) O să ţi-aduci aminte, da? 
Cotul lângă trup, şi eşti cel mai puternic. 

Solo zâmbi în culmea fericirii. 

— Nu trebuie să exagerăm. Şi dumneata loveşti tare, 
Harry, dar poate că facem parte din aceeaşi categorie? 

Harry ştia că, de acum încolo, n-o să mai aibă necazuri cu 
Domenico. 

— Greutatea contează, Solo. Unul bun din categoria grea 
va bate totdeauna pe unul bun din categoria mijlocie. (li 
trase o lovitură amicală straşnică în coaste.) Patroane! 

Solo se zvârcolea de plăcere. 

— Da, poate. Dumneata te duci la plajă, acum? Eu mă- 
ntorc în bucătărie. 

Harry apucă valiza. 

Privirea lui Solo se opri asupra valizei albă cu dungă 
roşie. 

— Astea-s lucrurile dumitale? 

— Da... M-am dus să le iau dacă rămân. 

— Sigur că rămâi. 

Solo îl bătu pe umăr pe Harry. 

— Te ocupi de trambulină, mda? 

— O să m-ocup. 

Harry îl părăsi şi se îndreptă spre coşmelia lui. Pe când 
împingea uşa, se miră de şubrezenia ei. Intră, se dezbrăcă 
şi-şi puse un slip. Apoi încercă să deschidă valiza dar 
constată că era încuiată cu cheia. Nu era momentul să vadă 
ce-i înăuntru. Solo se aştepta să-l vadă pe plajă de la un 
minut la altul. După o ezitare, se gândi că nu cabina era 
locul cel mai potrivit ca să lase valiza. 

Duse bagajul afară, se asigură că nu era nimeni, apoi o 
ascunse în spatele cocioabei, sub o grămadă de şezlonguri. 
Şterse urmele paşilor de pe nisip şi se întoarse în cabină. 
Scoase din rucsac un ghem de bumbac negru din care tăie 
o bucată. leşi, închise uşa, apoi fixă firul de bumbac de-a 
curmezişul părţii de jos a uşii, în aşa fel încât, dacă intra 
cineva, ar fi rupt firul. 

Apoi se duse la plajă. 

Îi văzu pe Charlie şi Mike, cei doi băieţi negri, servind 
oamenii întinşi sub umbrelele de soare. Se opri ca să se 
uite la a patra umbrelă de soare sub care îl zărise pe Carlos 
şi pe soţia lui. Bărbatul plecase, dar femeia era tot acolo, 
citind o revistă. 

Deodată simţi o nevoie imperioasă s-o vadă de aproape. 
Se îndreptă spre ea şi se proţăpi alături. 

— Pot să vă aduc ceva de la bar, doamnă Carlos, întrebă 
el. Femeia lăsă revista şi ridică ochii. Ochelarii de soare cât 
toate zilele îi ascundeau în parte faţa, dar observă că avea 
un nas mic, o gură mică, şi nişte buze subţiri rujate cu grijă. 
Işi spuse că probabil se apropia mai degrabă de patruzeci 
de ani decât de treizeci: era o femeie care se preocupa 
mult de persoana ei, având în urmă o perioadă lungă de 
masaje, de saune şi de şedinţe zilnice la coafor; un soldăţel 
disciplinat în bătălia pe care majoritatea femeilor o dădea 
fără răgaz ca să pară mai tinere decât erau. 

Simţi privirea scormonitoare din spatele ochelarilor negri. 

— Nu, mulţumesc. 

Vorbea cu un uşor accent pe care Harry nu-l putu 
identifica. In prezent, era aproape sigur că era femeia care 
condusese Mustangul. 

— Cine eşti dumneata? 

— Harry Mitchell, noul salvamar. 

— Bună ziua, Harry, spuse zâmbind. Solo o să-ţi spună că 
venim adesea aici, eu şi soţul meu. Ştii să înoţi? Ultimul 
profesor de înot pe care-l angajase Solo... 

Ridică mâinile spre cer şi izbucni în râs. 

— Dumneavoastră înotaţi, doamnă Carlos? 

Ea se uită la el. 

— Probabil mai bine decât dumneata. 

— Credeţi? Mă duc să înot. Vreţi să pariaţi, doamnă 
Carlos? 

Ea clătină din cap. 

— Nu pe-o mârţoagă. 

— Deoarece sunteţi aşa de tare, ce-aţi zice de vreo 
cincizeci de metri până la plută, cu o miză de zece dolari? 

— Hm! Eşti foarte sigur pe dumneata! Poţi să-ţi permiţi 
să pierzi zece dolari? 

— Asta-i treaba mea, doamnă Carlos, nu-i aşa? 

— Scuză-mă. (|| cercetă o clipă, apoi dădu din cap.) Sunt 
o bună înotătoare, dar îmi dau seama că dumneata trebuie 

să fii şi mai bun. În loc de asta aş lua un gin tonic. 

— Bine, doamnă Carlos. 

Tonul era tăios. Era iritat la gândul că ea nu-l credea în 
stare să onoreze un pariu de zece dolari. Brusc, o luă din 
loc şi se îndreptă spre Charlie care tocmai servise ultima lui 
comandă. Văzându-l venind, Charlie alergă în întâmpinarea 
lui, zâmbind cu toţi dinţii. Harry îi spuse să-i aducă doamnei 
Carlos un gin tonic, apoi se duse să se aşeze într-o bicicletă 
pe apă, clocotind de furie. 

„Oare-l recunoscuse aşa cum o recunoscuse el?” se 
întrebă. Nimic în atitudinea ei nu-ţi permitea s-o crezi, dar 
asta nu însemna mare lucru. Părea să aibă mult sânge rece 
şi ştia să se poarte în societate: nu era genul de femeie 
care să se lase descumpănită cu uşurinţă. Privea nisipul, cu 
sprâncenele încruntate. Oare se înşela? Se gândi din nou la 
femeia din Mustang. Aceeaşi statură, acelaşi accent, dar, 
fireşte că se putea înşela. Ce putea să aibă de-a face soţia 
unui om atât de bogat precum Carlos cu un cadavru? Nu 
ţinea. 

Îşi scarpină nasul şi-şi îndreptă privirea spre locul unde 
era lungită femeia. Îşi luase revista şi începuse din nou să 
citească. 

lritat de problema asta, pe care n-o putea rezolva 
imediat, ridică din umeri, se sculă de pe bicicletă şi se 
îndreptă spre mare. Rămase o clipă să-i observe pe cei care 
se scăldau, gândindu-se la femeie şi la valiza de plastic. 


Cu puţin înainte de cină, Harry s-a putut întoarce în 
cabină. O adolescentă blondă şi durdulie venise la el, roşind 
şi pufnind în râs, să-i ceară o lecţie de înot. După vreo 
jumătate de oră, altă adolescentă, care râdea şi ea 
prosteşte, aştepta. După performanţele lor, Harry îşi dădu 
seama că erau amândouă înotătoare bune; nu era decât o 
scuză ca să flirteze cu el. Asta făcea parte din meserie, şi 
şi-a făcut numărul. 

Apoi comenzile s-au întețit, şi a fost obligat să-i ajute pe 

Charlie şi pe Mike să facă faţă. Numai către ora 19, când 
înotătorii au plecat să facă un duş şi să se schimbe pentru 
cină, a fost liber să se întoarcă în cabină. 

Se opri în faţa uşii ca să verifice firul de bumbac negru şi 
încruntă sprâncenele constatând că era rupt. Împinse uşa şi 
pătrunse în cămăruţa înăbuşitoare. Privi în jur. In aparenţă, 
nimic nu fusese atins dar ştia că cineva intrase. 

leşi prudent, se uită în dreapta şi în stânga, apoi 
înconjură cabina să se asigure că valiza era tot sub 
şezlonguri. Satisfăcut de inspecţie, făcu un duş, îmbrăcă 
nişte pantaloni şi o cămaşă şi se îndreptă spre bucătărie 
pentru cină. 

Era singur la masă. Nici Nina, nici Manuel nu erau acolo, 
şi Solo, care se agita în faţa maşinii de gătit, îi zâmbi vesel. 

— Începe fără mine, zise el. Am văzut c-ai dat lecţii, hm? 
Sunt nostime, micuţele, nu? Toată lumea e mulţumită de 
dumneata, Harry. Şi eu. 

Joe aşeza în faţa lui o farfurie cu pui á /a Maryland, cu 
banane fripte. 

— Dumneata vrei să mă îngraş, glumi Harry. 

Solo izbucni în râs. 

— Un băiat voinic ca dumneata trebuie să mănânce. Eşti 
ca mine, ai nevoie să mănânci. (Se opri să se uite în 
cuptor.) Doamna Carlos mi-a vorbit de dumneata. O 
interesezi. (Solo închise cuptorul şi îi făcu lui Harry cu 
ochiul.) E cea mai bună clientă a mea, şi cea mai bogată. 

Harry începu să mănânce puiul. 

— Şi ce voia să ştie? 

— Cine eşti... de unde vii... cum ai sosit aici. 

Harry se opri, cu furculiţa în aer, şi se uită la îmbucătura 
de pui. 

— Cum am sosit aici? Ce-nseamnă asta? 

Solo începu să stropească cei cinci pui care erau pe 
frigare. 

— Femeile astea pun totdeauna întrebări idioate. Voia să 
ştie dac-ai venit pe şosea. 

Harry lăsă furculiţa jos. 

— Ei şi ce i-ai spus? 

Solo îl observă: 

— C-ai venit împreună cu Randy cu autostopul. N-ar fi 
trebuit? 

Harry dădu din cap. 

— Într-adevăr, aşa am venit. De obicei ea cinează aici? 

— Nu ia niciodată cina aici. Mănâncă la prânz, dar nu şi la 
cină. S-a dus acasă. 

Solo se apucă să taie puii fluierând printre dinţi. Harry îşi 
reluă mâncatul. Aşadar, acum ea ştia cine-i el, iar 
întrebarea ei îi confirmă că era femeia din Mustang. Oare 
ce însemna asta? 

Îşi termină cina fără plăcere, apoi se ridică. 

— Mă duc la bar. Poate că Randy are nevoie de-o mână 
de ajutor. 

— Sigur. 

Solo abia asculta. Aranja cu afecţiune bucăţile de pui pe 
un platou de argint, înconjurându-le de banane fripte, de 
cireşe şi de ananas. 

Harry nu se opri în restaurantul în care se aflau vreo 
patruzeci de persoane. Manuel se agita aferat în jurul 
meselor. Nina, în salopetă stacojie, în picioare lângă o 
masă, stătea de vorbă cu patru domni. Cu ochii îndreptaţi 
spre ea, râdeau dezbrăcând-o cu privirea. 

Harry intră în barul pustiu la ora aceea. Randy spăla nişte 
pahare. Îşi îndreptă privirea spre Harry ridicând o 
sprânceană întrebătoare. 

Harry îi povesti repede cum se dusese să ia valiza; cum îl 
întâlnise pe Lepski, şi cum era sigur că doamna Carlos era 
femeia din Mustang. 

Randy asculta, cu un pahar în aer şi ochii uluiţi. 

— Asta nu-i doamna Carlos... nu ţine! exclamă el când 
Harry se opri. Eu unul nu cred. 

— Atunci de ce a întrebat dac-am venit pe şosea? 

Harry se aşeză pe-un taburet, punându-şi coatele pe 
tejghea. 

— Aceeaşi înălţime, acelaşi accent... şi-n plus, întrebarea 


85 


care a pus-o. Sunt sigur că-i ea. 

Randy puse paharul jos. 

— Dar asta e plină de biştari! Ce... în fine... ce-nseamnă 
asta? 

Harry îşi aprinse o ţigară. 

— Nu ştiu. Poate c-o să găsim vreun răspuns în valiză. La 
ce oră eşti liber? 

— Nu înainte de ora 23 şi 30 de minute. 

— O.K. Te voi aştepta. 

Harry îl părăsi făcându-i un semn cu capul. Merse de-a 
lungul aleii pe lângă bucătărie, îşi aruncă o privire prin 
fereastra deschisă. Solo, la fel de aferat, stătea cu spatele 
la el. Alături de el, Joe ţinea un platou. Harry continuă să 
meargă în direcţia cabinei. Când se apropie de gardul de 
mărăcini care despărţea cabinele de restaurant, percepu o 
mişcare în faţa lui. Se opri brusc, încordat, scrutând 
întunericul. Era sigur că mişcase ceva în umbra cabinei. 
Rapid şi fără niciun zgomot, ieşi de pe alee şi se lipi de-un 
copac, scotocind tenebrele cu ochii. 

Auzi pârâind un chibrit, şi o flacără minusculă sclipi în 
întuneric, în scurta licărire, zări faţa Ninei, încadrată de 
părul negru şi strălucitor. Îşi aprinse o ţigară şi apoi aruncă 
băţul. 

După o ezitare, Harry se întoarse pe drum şi se îndreptă 
spre lucirea roşiatică a ţigării. 

Apropiindu-se de ea, îi simţi parfumul subtil. Era prea 
întuneric s-o vadă bine, abia ajungea să-i distingă silueta. Il 
străbătu din nou o dorinţă sfâşietoare: ceea ce spera nu-l 
va mai frământa multă vreme. 

— Vreau să vorbesc cu dumneata, spuse ea din umbră. 

— Îmi place s-ascult, murmură el. Haide... vorbeşte. 

Aruncă ţigara. Capătul incandescent străluci o clipă, apoi 
se stinse. 

— Nu se poate vorbi aici, îi spuse gâfâind, cu vocea 
schimbată. Vino. Dă-mi mâna. 

Harry se simţi îngrozitor de decepţionat. Furia şi disprețul 
Ninei contau pentru el. Fricosule mârșav. Aşa-i spusese. 

Insulta o deosebea de celelalte, şi asta-i plăcuse: n-avea 
nicio legătură cu vorbele de dragoste snoabe pe care i le 
spuneau toate refulatele, care se răsuciseră sub el gemând 
şi vârându-şi unghiile în spatele lui. 

Îi întinse mâna. Degetele ei uscate şi fierbinţi tatonară o 
clipă în întuneric apoi se strânseră pe încheietura lui Harry. 

Îl duse de mână, înfundându-se în tenebre. O urmă fără 
veselie, dar fără ezitare. Avea impresia că inima îi bătea 
mai încet şi mai greu, ca şi când sângele i se îngroşase. 

În cele din urmă, ajunseră la un pâlc de palmieri 
înconjurați de dune: printr-o trecere îngustă între dune, 
zăriră marea, oglindă întunecată în care se reflecta luna. 

Dădu drumul mâinii lui Harry şi căzu în genunchi: era 
destulă lumină şi o putea vedea bine. Salopeta ei roşie 
părea neagră, şi prin contrast, pielea ei mai albă. 

În picioare lângă ea, o privea de sus. Îl trase de mână, 
nerăbdătoare, şi el se lăsă în genunchi în faţa ei. 

— E cel mai minunat lucru ce mi s-a întâmplat în viaţă, îi 
spuse cu vocea sălbatică, când dumneata l-ai trântit jos pe 
porcul ăsta gras. 

Harry simţi ca o lovitură în piept, atât era de şocat, ăsta 
era într-adevăr ultimul lucru pe care credea c-o să-l audă 
din gura ei. Se încordă, crispându-şi pumnii pe coapse. 

— Dac-ai şti de câte ori am sperat şi m-am rugat să i se- 
ntâmple aşa ceva, continuă ea. Dac-ai şti câtă nevoie 
aveam să mi se confirme că el nu e o divinitate, că nu e de 
neînvins cum ne spusese mamei, fratelui meu şi mie, aşa 
încât începusem să fim convinşi de asta. Te-am văzut 
jucându-te cu el. De trei ori l-ai lăsat să te pocnească. Şi- 
apoi...! E cel mai minunat lucru, cel mai liniştitor din viaţa 
mea! 

El tot nu spunea nimic: continua să se uite la ea. 

— Îl urăsc! (Violenţa pasionată a vocii îl făcu să 
clipească.) Mă zdrobeşte, şi e pe cale să-mi distrugă viaţa, 
aşa cum a distrus-o pe-a mamei, cum a încercat s-o ruineze 
pe-a lui Sam. Dar Sam a avut curajul să plece şi să se 
angajeze în armată. Pentru el nu-s decât o vită, cum a fost 

mama: o creatură indiferentă, care nu trebuie să aibă nici 
sentiment, nici gândire, nici ambiţie, care nu trebuie să 
aibă nici soţ, nici amant. Dacă nu i-aş fi spus că vreau să 
pleci, nu m-ar fi slăbit din ochii cât ai fi stat aici. Dar l-am 
dominat! Crede cu adevărat că te detest fiindcă l-ai trântit 
jos. Eşti bărbat, singurul care a venit vreodată aici, după 
Sam. Au venit şi alţii şi au plecat, prea terorizaţi chiar să se 
uite la mine. 

— De ce-mi spuneţi astea? întrebă Harry. 

— Pentru că eşti bărbat şi vreau un bărbat. 

Cu gesturi rapide, s-a descotorosit de pantalonii şi de 
tunica salopetei. l-a auzit icnitul răguşit pe care-l scoase 
când se aplecă să-i descheie cămaşa. li respinse mâinile, 
şovăind. Apoi, dorinţa lui, tot atât de frenetică precum 
aceea pe care-o simţea ea, a fost mai puternică decât 
prudenţa. A dezbrăcat-o şi a luat-o în braţe. 

Furia nerăbdătoare a Ninei era să le strice plăcerea, dar 
el o ţinu strâns, strivind-o sub el ca s-o împiedice să se 
mişte; îi vorbi cu blândeţe, cu faţa lipită de-a ei, spunându-i 
s-aştepte, că totul trebuie să se-ntâmple încet. Lipită de el, 
a părut, după o clipă, să simtă că el ştia cum e mai bine 
pentru ea şi s-a destins şi s-a calmat. El a avut nevoie de 
minute lungi mai înainte de-a simţi, după respiraţia ei 
gâfâind şi arcuirea progresivă a spatelui, că era pregătită 
să înfrunte furtuna. 

Îi spuse cu blândeţe: 

— Da... acum... împreună. 

Apoi au fost cuprinşi de-o vijelie voluptoasă, cu urechile 
vâjâind şi, plutind în gol, ar fi vrut să dureze o veşnicie. 

Când Randy se apropie de cabina lui Harry, zări lumină în 
spatele perdelei. Se opri în faţa uşii şi bătu. Il auzi pe Harry 
traversând camera; uşa se deschise. 

— Hai, intră. 

— Vorbeşte încet, îi spuse Randy şoptit. 

Manuel tocmai s-a culcat. 

— Atunci, să mergem cu valiza în cabina ta. 

Harry se duse să ia valiza albă de plastic de pe pat. 


88 


— Ce-i înăuntru? 

— Nu m-am uitat încă... e încuiată cu cheia. Ai o 
şurubelniţă? 

Randy se uită la broască. 

— Am un cuţit bun. Ar trebui să meargă. 

Au ieşit în noaptea caldă, au făcut câţiva paşi pe potecă, 
şi au intrat în cabina lui Randy. 

Acesta aprinse lumina, închise uşa şi trase zăvorul. 

— Ce-ai făcut până acum? întrebă el. Am crezut c-ai avut 
timp să te uiţi. 

— Te-am aşteptat. Oricum, dacă-s biştari înăuntru, nu-s 
prea mulţi. 

Randy deschise un sertar al comodei, scoase un cuţit 
mare de pescuit pe care i-l întinse. Harry forţă repede 
încuietoarea valizei. Apoi o deschise. 

Cu respiraţia întretăiată, Randy se aplecă deasupra lui ca 
să se uite. 

Harry etală cu grijă pe pat ceea ce era în valiză. Apoi 
puse valiza jos şi examină obiectele care formau acum 
două grămezi diferite. 

Era un costum gri de vară, tocit, trei cămăşi albe, patru 
perechi de şosete negre, un etui de plastic conţinând un 
aparat de ras cu baterii, periuţă de dinţi, burete, săpun şi 
pastă de dinţi, o pijama albastră, nişte papuci de casă 
purtaţi şi şase batiste albe. Cea de-a doua grămadă era mai 
interesantă. Un pistol Luger automat de calibrul 7,67 şi o 
cutie cu o sută de cartuşe; cinci pachete de ţigări 
Chesterfield; o jumătate de sticlă de whisky White Horse; 
un mic sul de bilete de 5 dolari, şi un vechi portvizit de 
piele neagră. 

Harry luă sulul de bilete, scoase elasticul şi le numără. 

— lată toată averea noastră, Randy. Două sute zece 
dolari. 

— Mai bine decât nimic. 

Fără voia lui, vocea lui Randy trăda că era profund 
decepţionat. 

Harry se aşeză pe pat şi luă portvizitul. Răsturnă pe pat 


89 


ce era înăuntru. Se aflau în el mai multe cărţi de vizită ale 
căror nume nu-i spuneau nimic; o carte de credit de la 
American Express pe numele lui Thomas Lowery; o 
bancnotă de o sută de dolari şi un permis de conducere pe 
numele de William Riccard, cu o adresă din Los Angeles. 

Harry îi arătă lui Randy permisul de conducere. 

— Cel puţin, suntem siguri că mortul e într-adevăr 
Riccard-Bilă-de-biliard. 

— Şi în plus ce mai ştim? 

Harry se uită la obiectele etalate pe pat. 

— Nu-i nimic aici care să merite să înduri tortura la care a 
fost supus Bilă-de-biliard, murmură, ca şi când şi-ar fi vorbit 
lui însuşi. Şi totuşi, pot să pariez că era hotărât să 
împiedice prin toate mijloacele ca valiza să ajungă în alte 
mâini. 

Ridică valiza goală, o deschise, şi, cu ajutorul cuţitului lui 
Randy, începu să taie căptuşeala de pânză. Fixat de capac 
cu plastic adeziv, descoperi un toc micuţ de plastic 
conţinând o singură carte de vizită fără nume. O scoase, o 
întoarse şi citi următoarea inscripţie, scrisă de mână cu 
grijă: 


Funnel, Sheldon. 1.t 07.45.27.mai. 


— Asta trebuie să fie... dar ce-nseamnă asta? 

Harry îi întinse cartea de vizită lui Randy care o citi, apoi 
clătină din cap. 

— Singurul Sheldon pe care-l cunosc este insula Sheldon, 
la zece mile dincolo de recifuri, în golf. Crezi că-i asta? 

— Ce-i acolo? 

— Nimic. Stânci şi păsări. Nina se duce acolo, când vrea 
să înoate goală. 

— Şi Funnel, asta-ţi spune ceva? 

— Nu, nimic... Poate că Nina ştie, vrei s-o întreb? 

— Nu. (Harry luă cartea de vizită, o privi îndelung, apoi 
ridică din umeri şi o puse în buzunarul de la piept.) Hai să 
ne culcăm, s-a făcut târziu. 

Împărţi sulul de bilete de 5 dolari şi îi dădu jumătate lui 
Randy.) 

— Asta-i partea ta. 

— Grozav! Mulţumesc! Nu spun nu. (Randy arătă cu 
mâna obiectele întinse pe pat.) Ce-o să faci cu rahaturile 
astea? 

— O să mă descotorosesc de ele. 

Harry începu să umple valiza. 

— Aşadar asta-i averea noastră! zise Randy. Ce 
dezamăgire! 

— Nu ştim încă... Poate că soluţia e-n cartea de vizită. 

Harry lăsă capacul valizei şi o închise. 

Randy, văzându-l absent de tot, cu ochii albaştrii pierduţi 
în depărtare, se întrebă ce-i trecea prin cap. 

Harry luă valiza şi ieşi din cabină. 

CAPITOLUL V 


Singurul zgomot care tulbura liniştea din sala 
inspectorilor de la poliţia din Paradise City era bâăzâitul 
agitat al unei muşte mari, albastre, care se lovea de 
tavanul murdar. 

Max Jacoby, inspector de gradul 3, aşezat la biroul său, 
studia metoda Asimil: Le Francais sans Peine?. Rumega în 
linişte nişte fraze de genul: /e pauvre diable est sourd 
comme un pot (nenorocitul e surd de tot) sau oui, mais il 
est malin comme un singe (da, dar e şiret ca o maimuţă). 

Jacoby, un tânăr înalt, cu tenul bronzat, ajunsese la lecţia 
114. Nu mai avea decât 26 ca să-şi termine cursul. In 
vederea acestui eveniment, economisise bani să se ducă la 
Paris în timpul concediului, foarte hotărât să-i uluiască pe 
parizieni cu cunoştinţele sale de limbă franceză. 

In faţa lui, sergentul Joe Beigler, instalat la masă, cu un 
pahar de carton cu cafea călduţă în mână, o ţigară în bot, 
cu ochii închişi pe jumătate, se străduia să aleagă calul pe 
care să-l joace la handicapul de la ora 15. 

Inalt, solid, apropiindu-se de patruzeci de ani, cu faţa lui 
grasă, stropită de pistrui, Beigler era mâna dreaptă a 
căpitanului de poliţie Frank Terrell. In după-amiaza aceea, 
ca variaţie, nu se comisese niciun delict în oraş. Totul era 
aşa de calm că Terrell se întorsese acasă ca să-şi tundă 
peluza, lăsându-l pe Beigler să asigure permanenta. Beigler 
era aşa de obişnuit cu acest lucru că n-ar fi ştiut ce să facă 
dacă i s-ar fi dat liber după-masa. Atâta timp cât era bine 
aprovizionat cu cafea şi cu ţigări, era mulţumit să rămână 
la birou până în ziua când o să-l ducă cu picioarele înainte. 

— Aţi spune că maimuța e un animal şiret, domnule 
sergent? îl întrebă Jacoby. 

De câtva timp se gândea la lecţia sa nedumerit, neglijând 
faptul că metoda de asimilare spera să contribuie la 


2 Franceză fără efort (în franc. în orig.) 

îmbogățirea vocabularului său, fără ca să se dedea din 
pricina asta la nişte insinuări calomnioase la adresa 
maimutelor. 

— Mai spune o dată, să vedem? 

—E şiret ca o maimuţă, citi Jacoby cu un accent 
groaznic. Aşa se spune în cartea mea. Ce credeţi despre 
asta? 

Beigler respiră adânc, încetişor. Faţa lui plină de pistrui 
deveni stacojie. 

— Oare din întâmplare ai de gând să mă faci maimuţă? 
întrebă el, aplecându-se agresiv. 

Jacoby oftă. Ar fi trebuit să ştie că Beigler, pe care-l 
considera aproape analfabet, nu i-ar aduce nici ajutor, nici 
încurajare. 

— O.K., domnule sergent, n-am spus nimic. 

Uşa se deschise brusc, şi inspectorul de gradul 2 Lepski 
intră în încăpere ca o ghiulea de tun. Se opri brusc chiar în 
faţa biroului lui Beigler. 

— Şeful e aici, Joe? strigă el gâfâind. 

Beigler se rezemă cu spatele de jilţ şi cercetă cu 
dezaprobare faţa excitată a lui Lepski. 

— Nu, nu-i aici. Dacă te interesează, s-a dus acasă să-şi 
tundă peluza. 

— Să-şi tundă peluza? (Lepski păru stupefiat.) La dracu, 
vrei să spui că tunde iarba cu vreunul din blestematele alea 
de maşini cu motor? 

— Nu. O taie cu foarfecele de unghii, îi răspunse Beigler, 
foarte sarcastic. Aşa are timp şi să se bronzeze. 

— Am glumit destul, da? 

Lepski începu să se legene de pe un picior pe celălalt. 

— Am dat de-o urmă. Poate că ăsta-i norocul pe care-l 
aştept, Joe... pentru promovarea mea. În timp ce voi ăştia, 
incapabili, stăteaţi cu fundul pe scaun să se aşeze untura 
pe voi, eu am găsit maşina lui Riccard! 

Beigler se aplecă înainte. 

— Pe mine mă faci incapabil, Lepski? 

În ciuda excitaţiei sale, Lepski înţelese că trebuia să aibă 

grijă. La urma urmelor, Beigler era barosanul când şeful nu 
era acolo. Genul ăsta de aprecieri risca să-i întârzie 
promovarea. 

— Ascultaţi, domnule sergent, atunci când vorbesc de 
incapabili înţeleg nişte jalnici indivizi ca el, zise arătându-l 
pe Jacoby. (Cu ăsta, era pe teren solid. Jacoby nu era decât 
de gradul 3.) Şefii şi sergenţii fac totdeauna excepţie. Am 
găsit maşina lui Riccard! 

Beigler îl privi ameninţător. 

— Bine, nu-i nevoie s-o pui pe note! Fă un raport. 

— Dacă şeful e acasă, poate c-ar fi mai bine să trec să-l 
văd, explică Lepski, care detesta să facă rapoarte. Trebuie 
să fie prevenit imediat, domnule sergent. 

Beigler estima că Young Hopeful, la 18 contra 1, oferea 
un risc mic, dar o şansă de câştig, şi îşi notă numele pe 
sugativă. Privi pendula; văzând că mai avea o jumătate de 
oră în faţa lui ca să joace, se întoarse la treburile poliţiei. 

— Nu te mai bâţâi ca şi când ai vrea să urinezi, să răsti 
el, Unde ai găsit maşina? 

— Ascultaţi, domnule sergent, ar fi mai bine să vorbesc 
cu şeful. 

— Eu sunt şeful, zbieră Beigler. Pentru moment, eu sunt 
cel care comandă blestemata asta de poliţie. Unde ai găsit- 
0? 

— Ascultaţi, domnule sergent, e foarte important pentru 
mine... 5 

— UNDE Al GASIT-O? răcni Beigler bătând cu pumnul în 
birou. 

Lepski înțelese că nu mai era nicio speranță. 

— Mă duc să fac raportul. 

Şi făcu un pas spre masa lui. 

— Vino aici! O să-ți scrii raportul mai târziu! Unde ai 
găsit-o? 

— A fost găsită în parcarea de la autoservirea Mead, 
răspunse Lepski în silă. 

— Cum asta: a fost găsită? Trebuie să înţeleg că n-ai 
găsit-o tu personal? 

— Unul din oamenii noştri, recunoscu Lepski, morocănos. 
Dar eu am avut geniala idee să telefonez la Miami... Aşa că, 
de fapt, eu am găsit-o. 

— Du-te şi fă-ţi raportul, repetă Beigler. 

Puse laba lui mare pe telefon şi vorbi la poliţia din Miami, 
în timp ce Lepski, tot posomorât, bătea cu furie în maşina 
de scris. 

Întrebările lui Beigler, mormăieli, alte întrebări, apoi, în 
fine: 

— De acord, Jack. Vrem toate detaliile. O să vi-l trimit pe 
Hess. Umblă zvonul că Bilă-de-biliard a fost scos din 
circulaţie. Daa... O. K., şi aşeză receptorul în furcă. 

Formă numărul de acasă al lui Terrell. Trebui să aştepte 
puţin, mai înainte să vină căpitanul la telefon. 

— A fost găsită maşina lui Riccard, şefu, anunţă Beigler. 

Lepski încetă să mai bată la maşină şi începu să se 
lovească în piept frenetic, dar Beigler nu-i dădu nicio 
atenţie. ` 

— Poliția din Miami e pe cale să cerceteze amprentele. Il 
trimit acolo pe Hess. Am înțeles, şefu, vă ţin la curent. 

Şi puse receptorul la loc în furcă. 

— Nu v-am auzit menţionând numele meu, spuse Lepski 
cu voce amară. 

— Nu l-am menţionat, replică Beigler. Termină-mi 
raportul! (Îşi îndreptă privirea spre locul unde Jacoby 
continua să-şi rumege frazele.) Max! la maşina, du-te la 
Fred, şi ia-l cu tine la autoservirea Mead. 

— O.K., domnule sergent. 

Jacoby îşi puse precipitat cartea la loc şi ieşi în pas de 
atac. 

— Hess e şi el acasă, pe cale să-şi tundă peluza? întrebă 
Lepski cu amărăciune. 

— Fiul lui e bolnav. Şi-a luat după-amiaza liberă. 

— Monstrul ăla bicefal? Bolnav? Daţi-mi voie să râd! 
Nărodul ăla îngrozitor n-ar ajunge să se îmbolnăvească 
chiar dac-ar vrea. Eu pariez că Hess tocmai sforăie la soare! 

Beigler zâmbi. 

— Poate c-ai dreptate... Fă-mi raportul ăla. 

Peste zece minute, Lepski smulse pagina din maşină, o 
reciti, îşi puse parafa strălucitoare şi o depuse pe biroul lui 
Beigler. 

— Am o idee, zise. Danny O'Brien a stat la pârnaie cinci 
ani cu Bilă-de-biliard şi cu Domenico. Dacă m-aş duce să-l 
trag de limbă? Poate că ştie ce-a făcut Bilă-de-biliard timp 
de trei zile cât a stat aici? 

Beigler citi raportul, apoi ridică ochii spre Lepski. 

— Crezi că Solo minte? 

— Sigur că minte, dar e prea solid şi prea şiret ca să se 
lase descusut. Tot atât de adevărat pe cât sunt eu aici în 
faţa dumneavoastră, sunt sigur că Bilă-de-biliard s-a dus 
să-l vadă, şi vreau să ştiu de ce. Şi dacă mi-o poate spune 
cineva, ăsta-i Danny. 

— Bine, de acord. Du-te să-l vezi. 

Lepski îl fixă pe Beigler. 

— Dac-aş fi sergent şi aş citi un raport ca ăsta, ştiţi ce-aş 
crede? 

— Desigur, răspuns prompt Beigler, ai crede c-a fost scris 
de-un debil mintal care a fost numit inspector de gradul 2 
prin nepotism. 

Lepski rămase cu gura căscată. 

— Repetati puţin ca să vedem... nepot... Ce? 

Beigler era un pasionat cititor al cărţilor de buzunar. 
Când dădea peste un cuvânt pe care nu-l cunoştea - şi erau 
destule - se uita în dicţionar şi-l vâra la cap ca să-şi 
impresioneze prietenii când se ivea ocazia. Cu un aer de 
superioritate arogantă, îşi savura triumful repetând. 

— Nepotism... favoritism în atribuirea unui post unei 
rude. 

Aici lovea din plin, căci din întâmplare, soţia lui Lepski 
era verişoară de gradul doi cu Carris, soţia căpitanului 
Terrell. Beigler nu mai contenea să-l tachineze pe Lepski 
din cauza asta, ştiind foarte bine că rudenia n-ar schimba 
nimic, nu servea decât să-l necăjească pe Lepski. 

— Când voi fi şeful poliţiei acestui oraş blestemat, mârâi 

el cu furie, am să vă scot la pensie. S-o ţineţi minte! 

— Când o să fii tu şeful poliţiei, Lepski, eu voi fi primul 
om pe lună! Hai, cară-te de aici, şi la lucru! 

Lepski se duse în Seacombe, periferia muncitorească din 
Paradise City: o colonie mică de bungalouri şi de imobile 
jalnice care strica împrejurimile paradisului opulent şi 
înfloritor al miliardarilor. 

Danny O'Brien locuia într-un apartament de două 
camere, fără apă caldă, la etajul şase al unui imobil infect 
care dădea spre mare. Intr-o perioadă, avusese o afacere 
înfloritoare de monede false, şi se specializase în piesele 
din Roma de dinaintea erei noastre. Câştigase mulţi bani 
vânzându-şi falsurile unor colecționari: pălăvrăgeala lui de 
vânzător era tot atât de convingătoare şi de impresionantă 
ca falsurile sale. Dar deveni prea ambițios cu vârsta, 
încercase să vândă o piesă de aur din epoca lui lulius 
Cezar, Muzeului din Washington, care - din răutate - făcuse 
să fie arestat. In prezent, Danny fabrica soldaţi de plumb, 
pe care-i picta cu culori încântătoare; îi vindea unor 
magazine specializate de jucării, care aveau o clientelă de 
bătrâni doritori să reconstituie marile bătălii ale secolului 
trecut. 

Danny O'Brien avea şaptezeci şi trei de ani. Singura lui 
extravagantă era o inofensivă orgie duminicală în cursul 
căreia două târfe mimau actul sexual, în timp ce el le 
privea, cu un pahar de bere în mână, gândindu-se la 
perioada când fusese actor şi nu spectator. 

Lepski l-a găsit la masa de lucru, cu o lampă de 
ceasornicar la ochi: aplica cu afecţiune un strat de culoare 
stacojie pe harnaşamentul unui ofiţer de cavalerie, perfect 
reprodus în plumb. 

Lepski deschise uşa c-o lovitură de picior şi intră val- 
vârtej, faţa lui ascuţită şi bronzată luându-şi cel mai 
ameninţător aer de sticlete, foarte hotărât să nu facă vreo 
eroare grosolană, şi să-l oblige pe banditul ăsta bătrân să 
spună tot ce ştia. 

Danny ridică ochii, apoi îşi puse jos lupa. Debil în 


97 


aparenţă, avea o frunte lată, bombată, care începea să 
chelească, nişte ochi verzi care lăcrimau, şi-un zâmbet 
drăguţ dar inexpresiv, aerul inofensiv de bătrân blajin, puţin 
sensibil, căruia i se puteau încredința copiii. Dar Lepski ştia 
cu cine are de-a face. Sub fruntea lui înaltă şi bombată, 
avea o minte vicleană, ascuţită ca un cuţit de cizmar, care 
era poate pe cale de a-şi mai pierde din causticitate, dar 
Lepski se îndoia de asta. 

— Domnule Lepski! 

Danny lăsă din mână soldatul de plumb şi abordă 
zâmbetul unui moşneag căruia tocmai i s-a făcut un cadou 
scump, şi neaşteptat. 

— Ce amabil! Ce mai faceţi, domnule Lepski? Pot să-mi 
permit să vă felicit pentru promovarea dumneavoastră? 

Lepski apucă un scaun şi se aşeză călare pe el. 

— Ascultă, Danny, i-o taie el cu vocea lui de sticlete, fără 
vorbe sforăitoare. Riccard-Bilă-de-biliard a fost în oraş 
marţea trecută. A stat trei zile. Vreau să ştiu ce-a făcut în 
cele trei zile. Vorbeşte, te ascult. 

— Riccard-Bilă-de-biliard? (Danny se sprijini de speteaza 
scaunului, căscând ochii de surpriză.) A fost aici? Vai de 
mine! (Dădu din capul lui bătrân.) Domnule Lepski, trebuie 
să vă mărturisesc că sunt necăjit că n-a venit să mă vadă. 
La urma urmei, pe vremuri eram prieteni. (Oftă aşa de tare 
că răsturnă trei soldaţi.) Dar asta-i viaţa. Foştii deţinuţi n-au 
prieteni. Trăiesc solitari. Desigur că un om cu relaţiile 
dumneavoastră şi cu ambiția dumneavoastră, domnule 
Lepski, nici nu poate ştii şi nici nu poate înţelege ce- 
nseamnă singurătatea. 

Lepski zâmbi: un zâmbet dezagreabil de sticlete cinic. 

— Poate că dumneata, Danny, n-o ştii, dar te afli în 
situaţia de a-ţi atrage mari neplăceri, zise el. Ai de gând să 
vorbeşti, dacă nu... 

Danny era o vulpe prea bătrână ca să reacționeze la o 
ameninţare în care se simţea gogoriţa. 

— N-aveţi nimic împotriva mea, domnule Lepski. Tocmai 
v-am spus că nu l-am văzut pe Bilă-de-biliard... 

— Nu-s surd. Dar cele două târfe care-şi fac numărul în 
fiecare duminică seara... am să le trimit mâine la pârnaie. 
Când nu se zvârcolesc pe covorul dumitale, fură prin 
magazine. Aşa că o să le trimit la răcoare pentru doi ani, şi 
o să le spun că dumneata le-ai denunţat. Asta ţi-ar face 
plăcere? 

Danny clipi mărunt; Lepski trase concluzia că nu i-ar face 
plăcere chiar deloc. 

— Nu ştiu despre ce vorbiţi, domnule Lepski. 

— Mă faci să pierd timpul. După ce-o să trimit grăsanele 
alea două la gherlă, o să m-ocup de dumneata. Ce-ai zice 
să te-ntorci la răcoare pentru cinci ani? 

Danny tresări. 

— N-am făcut nimic... 

— Sigur că n-ai făcut nimic, dar să presupunem că 
găsesc câteva pachete cu droguri în magherniţa asta. Crezi 
c-ai putea scăpa? 

— N-o să faceţi asta unui moşneag, domnule Lepski. 

Acum Danny vorbea pe-un ton plângăreţ. Lepski îi zâmbi 
veninos. 

— Vorbă să fie, şi-ncă cum! Şi am s-o fac imediat. Acum 
ciripeşti, sau trec la acţiune. 

Danny ştia să recunoască atunci când era înfrânt. Se 
aşeză cu ochi de învins. 

— Ce vreţi să ştiţi? 

Lepski dădu din cap în semn de aprobare. 

— In sfârşit, te recunosc. Ştiam c-ai să înţelegi în cele din 
urmă. Bilă-de-biliard a venit să te vadă, nu-i aşa? 

— Dacă vă spun, domnule Lepski, o să lăsaţi în pace 
fetiţele? 

— Da, bineînţeles... nu-s supărat pe ele. Şi-o să te las în 
pace şi pe tine, Danny... e normal, nu-i aşa? 

— Da, a fost aici. Mai întâi, fusese să-l vadă pe Solo, dar 
Solo n-a vrut să-i dea o mână de ajutor, atunci a venit la 
mine. Voia să-i împrumut cinci sute de dolari. 

— Pentru ce? 

— Mi-a spus că voia să închirieze un vapor. N-aveam cei 

cinci sute de dolari, aşa c-a fost obligat să se lipsească de 
vapor. 

— De ce voia un vapor? 

Danny şovăi, apoi văzând că Lepski îşi pierdea răbdarea, 
mărturisi: 

— Mi-a spus că trebuie să se ducă în Cuba. 

Lepski îl fixă cu privirea. 

— În Cuba? De ce dracu n-a deturnat un avion, ca toată 
lumea? De ce voia să se ducă în Cuba? 

— Ducea nişte marfă în Cuba. E un partizan de-al lui 
Castro. 

— Marfă?... ce-nseamnă asta... marfă? 

— Nu ştiu, dar cum avea nevoie de-un vapor, presupun 
că trebuia să fie grea. (Danny se opri puţin, apoi continuă): 
îi era frică, domnule Lepski, într-adevăr frică. M-a apucat 
groaza numai uitându-mă la el. 

— Şi ce-nseamnă: e un partizan de-al lui Castro? 

— Nu şti? Bilă-de-biliard e un comunist înfocat. Crede că 
Fidel Castro este cel mai mare om din toate timpurile. 

Lepski scoase un mormăit de dispreţ. 

— Ce-i cu lovitura care a dat-o la Vero Beach, Danny? 

— Nu ştiu. Umblă nişte zvonuri, dar asta nu-nseamnă 
nimic. Ştiu numai că era o lovitură mare. 

— Ce-ai auzit vorbindu-se? 

— Nişte zvonuri. Se spune că Bilă-de-biliard dăduse cea 
mai mare lovitură din viaţa lui. 

— Cine spune asta? 

Danny făcu un gest vag. 

— Ştiţi cum e, domnule Lepski. Eşti într-un bar şi auzi 
vorbindu-se. Te întâlneşti cu diverşi cunoscuţi şi ei vorbesc. 

— Şi ei spun că Bilă-de-biliard e mort, nu-i aşa? 

Danny dădu din cap. 

— E adevărat, dar asta nu-nseamnă nimic. Poate tot atât 
de bine să fie în viaţă. 

— Nu, cred că-i mort, îl asigură Lepski convins. Cine l-a 
ucis, Danny? 

— Nu ştiu. Nici nu-s sigur că-i mort. 

Lepski îl crezu. 

— Bilă-de-biliard era înfumurat ca un păun, zise el. Îşi 
ascundea totdeauna bila sub o perucă. Ceea ce-nseamnă 
că-i cam plăceau femeile. Care-i ultima lui gagică, Danny? 

— N-am fost niciodată prieteni intimi încât să vorbim 
despre gagicile noastre, domnule Lepski. 

După modul cum clipea Danny, Lepski înţelese că 
minţea. 

— Am să repet întrebarea încă o dată, şi după aceea, 
cele două pipiţe ale tale vor merge la zdup, chiar în după- 
masa asta. Care era ultima lui gagică? 

Danny îşi trecu limba pe buzele uscate, apoi făcu din nou 
un gest de înfrângere. 

— Am auzit spunându-se că se numeşte Mai Langley. 

— Cine-i? Unde poate fi găsită? 

— Nu ştiu. 

De data asta, Lepski a fost convins că Danny spunea 
adevărul. 

— Dă-mi cartea de telefon. 

Danny se sculă şi se duse la birou, de unde se întoarse 
cu o carte de telefon, având paginile cu colţurile îndoite, pe 
care i-o întinse lui Lepski. 

Poliţistului nu-i trebuiră decât câteva secunde ca s-o 
găsească pe Mai Langley. Locuia pe Seaview Boulevard la 
numărul 1 556 b în Seacombe. 

— Perfect, Danny, nicio vorbă despre toate astea; şi-n 
locul tău aş renunţa la micile serate intime de duminică. Ar 
putea atrage vizita brigăzii de moravuri. 

Lepski ieşi, coborând câte patru trepte deodată. 

Danny aşteptă o clipă, apoi se duse în linişte la uşă, se 
aplecă peste balustradă şi privi după Lepski care cobora 
repede scara. Se întoarse în cameră, închise uşa, apoi se 
uită la numărul lui Mai Langley în cartea de telefon. Formă 
numărul gândind că era o nimica toată să-i trimită un 
avertisment anonim. 

A lăsat telefonul să sune câteva minute, mai înainte de-a 
deduce că nu era acasă. 

Căpitanul de poliţie Frank Terrell, un bărbat înalt şi 
puternic, cu părul blond cărunt şi cu o falcă agresivă 
proeminentă, ţâşni în sala inspectorilor, şi privi în jur. 

Beigler era la telefon, Jacoby bătea la maşină. Frank 
Hess, şeful brigăzii de criminalistică, mic, gras şi şiret, 
recitea un raport pe care tocmai îl terminase. Cei trei 
bărbaţi au ridicat ochii când Terrell închise uşa. 

Beigler vorbea în receptor: 

— Tocmai a sosit şefu. Da, îi voi spune: Nu se va clinti de 
aici până-ntr-o oră. 

Şi închise telefonul. 

îndreptându-se spre micul său birou, Terrell ordonă: 

— Joe şi Fred, veniţi în biroul meu. Max, ocupă-te de 
permanenţă. Unde e Lepski? 

— S-a dus să-l vadă pe O'Brien, răspunse Beigler, intrând 
în biroul lui Terrell, în urma lui Hess. Ar trebui să se-ntoarcă 
dintru-n moment într-altul. 

Terrell se aşeză. 

— Charley a adus cafea? 

Ca şi Beigler, lui Terrell îi era greu să se concentreze fără 
cafea. 

— Soseşte, zise Beigler, în timp ce uşa se deschidea şi 
Charley Tanner, sergentul de gardă la postul de poliţie, 
intra cu trei pahare de carton cu cafea pe care le puse pe 
birou. 

— Mulţumesc, Charley, spuse Terrell. (După ce-a ieşit 
Tanner, adăugă uitându-se la Hasse): Ei, Fred? 

— E într-adevăr maşina pe care o închiriase Bilă-de- 
biliard, confirmă Hess. Miami a trimis funcţionarul de la 
Hertz din Vero Beach ca s-o identifice. La asta lucrează 
laboratorul acum. 

— Căpitanul Franklin a spus că ne va telefona raportul 
dintr-o clipă în alta, interveni Beigler. 

Terrell clătină din cap. 

— Şi Lepski? 


102 


— A crezut că i-ar fi de folos să se ducă să-i spună două 
vorbe lui O'Brien, răspunse Beigler zâmbind. E plin de idei, 
băiatul. 

Terrell trase din pipă încruntându-şi sprâncenele. 

— Şi toate zvonurile astea care umblă, că Bilă-de-biliard 
ar fi dat o lovitură mare, spuse uitându-se la Hess. Au vreun 
sens? 

— Şi-ncă cum!... Se vorbeşte prea mult ca să nu fie 
nimic. După părerea mea, probabil c-a păcălit vreun alt 
bandit şi din cauza asta nu s-a reclamat. 

Afară se auzi tunând o voce excitată: 

— Şeful e aici? 

— Lepski, anunţă Beigler cu un zâmbet. 

Se ridică şi deschise uşa: 

— Intră, Sherlock. 

Lepski îl împinse şi se năpusti spre biroul lui Terrell. 

— Şefule, am dat de-o urmă! 

Concis, le povesti celor trei discuţia avută cu Danny 
O'Brien, omiţând cu grijă să le spună cum obținuse 
informaţiile, căci ştia foarte bine că metodele sale ar fi 
foarte prost văzute de Terrell. 

— Atunci, m-am gândit repede, şi mi-am spus: Cherchez 
le femme. (Căutaţi femeie.) 

Şi el fusese oarecum influenţat de eforturile culturale ale 
lui Jacoby. 

— Femeia, neghiobule! îl corectă Hess. 

— Ei şi, ce-i cu asta? replică Lepski tăind aerul cu o mână 
nerăbdătoare. Ştiam că Bilă-de-biliard trebuia să umble 
după femei: peruca lui o semnala clar. Atunci am scotocit 
puţin şi i-am descoperit numele şi adresa. M-am dus la ea, 
dar spălase putina, şi în mare grabă. Bătrâna care se ocupă 
de imobil mi-a spus că plecase cu Volkswagen-ul ei 
împreună cu Bilă-de-biliard, marţi după-amiază. 

Terrell asimilă noutăţile, apoi se întinse spre Beigler: 

— O să arestăm târfa. O cunoaştem, nu-i aşa? 

— Sigur. Mai Langley. Fostă dansatoare de music hall. 
Condamnată de trei ori pentru posesiune de ţigări cu 

marijuana. Acum lucrează ca damă de consumaţie la barul 
de noapte spaniol. 

Lepski îl privi cu gura căscată. 

— Cum dracu aţi putut afla toate astea? 

— Toată lumea ştie că e gagica lui Bilă-de-biliard. Am 
dosare despre toate târfele de genul ei. (Beigler vorbea cu 
o înfumurare insuportabilă.) Din cauza asta sunt sergent, 
Lepski. 

Sună telefonul, retezând răspunsul furios al lui Lepski. 
Terrell ridică receptorul. 

— Frank? (Terrell recunoscu vocea şefului poliţiei din 
Miami.) M-am gândit că asta o să-ţi evite deplasarea: 
tocmai am primit raportul laboratorului. 

Terrell ascultă câteva minute, în timp ce ceilalţi trei îl 
priveau. 

Apoi Terrell încheie: 

— Bine... mulţumesc, Phil. O să pun băieţii mei la lucru. 
Nu, mulţumesc... o să mă descurc. Spune tipilor tăi c-au 
făcut o treabă bună şi că le mulţumesc. (Aşeză receptorul 
în furcă.) Era Franklin. Nu-i nicio amprentă în Mustang. 
Cineva le-a şters cu grijă: absolut nicio amprentă. Dar 
băieţii de la laborator au identificat nisipul găsit pe 
cauciucuri. Provine de la Hetterling Cove: micul golf liniştit 
de la ieşirea din Miami. 

— Cunosc locul, spuse Beigler ridicându-se. Bun loc ca să 
îngropi pe cineva. 

— Aşa cum zici, Joe. O să luăm o duzină de oameni cu 
lopeţi, şi-o să ne ducem acolo să aruncăm o privire. 

Beigler îl părăsi, se duse în biroul său şi ridică receptorul. 

— Fred, când toată lumea va fi gata, vei prelua 
conducerea operaţiilor. (Se răsuci spre Lepski.) O vreau pe 
Mai Langley. Află numărul de la maşina ei şi dă alarma. 

Lepski ieşi alergând şi se repezi la masa lui de lucru. 

— Băiatul ăsta lucrează ca să fie promovat, zise acru 
Hess. Şi când eventual o să-l avanseze, probabil că n-o să 
mai lucreze deloc. 

În aceeaşi zi pe la ora 17, trupul torturat al lui Riccard- 
Bilă-de-biliard era scos de sub duna de nisip. 

Grupul de poliţişti care-l dezgropaseră, şi de pe care 
curgeau sudorile după munca istovitoare sub un soare de 
plumb, se dăduse puţin înapoi; unii îşi astupau nasul cu 
batista căci doctorul Lowis, medicul legist, asistat de doi 
interni, avea sarcina deloc de invidiat să examineze 
cadavrul umflat şi pe jumătate ars. 

Către ora 22, Terrell citea raportul medicului legist, în 
timp ce Beigler era aşezat în faţa lui, cu un pahar de carton 
cu cafea în mână, iar Hess se uita distrat pe fereastra plină 
de praf la traficul neîntrerupt de pe strada principală. 

In fine, Terrell se răsturnă pe scaun şi lăsă documentul. 

— S-ar zice c-ai avut dreptate, Fred, zise el. Probabil c-a 
tras pe sfoară pe careva. l-au ţinut piciorul drept în foc şi în 
cele din urmă inima a cedat. Avea trei răni mici, nu destul 
de grave ca să-i cauzeze moartea, dar a pierdut mult 
sânge. Nu-s urme de sânge în Mustang, deci n-a fost 
transportat cu maşina asta la Hetterling Cove, ci într-un alt 
vehicul. 

Se întrerupse ca să mediteze puţin, apoi continuă: 

— Fred, ia du-te şi fă un tur pe şoseaua numărul 1. Vezi 
dacă găseşti pe cineva care a zărit Mustang-ul. Controlează 
toate barurile, cafenelele, staţiile de benzină... N-o să-ţi fac 
un desen... Controlează, ce mai... 

Hess scoase un mormăit şi ieşi din birou cu o repeziciune 
uluitoare pentru un om atât de gras. 

Terrell se sprijini de speteaza scaunului și-şi luă pipa: 

— Ai vreo idee, Joe? 

— Poate. (Beigler sorbi câteva înghiţituri de cafea 
câlduţă.) Un comunist... relaţia cubaneză... şi faptul că Bilă- 
de-biliard căuta un vapor. In vremea asta, dacă vrei să 
mergi în Cuba, nimic mai uşor decât să deturnezi un avion. 
Atunci, de ce n-a făcut ca toată lumea? Danny pretinde că 
avea marfă cu el... prea mare şi prea grea pentru un avion. 
Atunci mă-ntreb: ce furase oare prea mare şi prea greu 

pentru un avion şi care-l interesa pe Castro? 

— Crezi că lucra pentru Castro? 

— S-ar părea, nu-i aşa? 

— Da. (Terrell deveni îngrijorat.) Mai cercetăm două zile 
şi dacă nu găsim nimic, va trebui să trecem afacerea la CIA. 

Beigler se strâmbă: 

— Atunci, să-ncercăm să găsim ceva până în patruzeci şi 
opt de ore, şefule. 

În ghidurile turistice se menţiona că Vero Beach este un 
port de expediere a lămâilor, întinzându-se de la Indians 
River la mare. Este şi un orăşel activ, cu străzile mărginite 
de palmieri, de cocotieri şi de boschete înflorite. 

Lepski ajunse pe chei către ora 18. Condusese repede, cu 
sirenele urlând, făcându-şi o plăcere în a teroriza tot ce se 
afla în calea lui: era trăsătura lui copilăroasă. 

De când era ofiţer de poliţie, se hotărâse să stabilească 
nişte contacte la trei sute de kilometri în jurul oraşului 
Paradise City. Contactul din Vero Beach era Do-Do- 
Hammerstein care avea în port un restaurant numit Crabu/ 
şi homarul, un loc de întâlnire a pungaşilor mici şi mari, 
traficanţilor de droguri şi băieţilor căutaţi de poliţie, în 
tranzit la Vero Beach, ca să găsească vreun vas care i-ar 
pune la adăpost de braţele lungi al celor de la F.B.I. și de la 
CIA. 

Crabul şi homarul, un imobil părăginit de două etaje, se 
afla înghesuit între un concesionar de gaz în sticle şi un 
magazin cu materiale pentru pescuit în largul mării. 
Apropiindu-se, Lepski simţi mirosul de homari fripţi şi de 
usturoi, pe care Do-Do îl punea în toate sosurile. Stomacul îi 
chiorăi de plăcere, dar ştia nu va avea timp să i se ofere un 
prânz. 

Împinse brusc cele două laturi ale uşii batante, şi intră în 
sala cea mare, plină de mese la care erau aşezaţi clienţii 
obişnuiţi ai lui Do-Do: străini cu tenul închis afişând o 
bogăţie dubioasă, tipi cu privirile încruntate, de răufăcători, 
îmbrăcaţi în costume ţipătoare şi gagicile lor zgomotoase, 
majoritatea în pantaloni colanţi şi sutien minuscul care le 

comprima sânii moi în două baloane mari. 

O linişte bruscă cuprinse barul la intrarea lui Lepski. Patru 
bărbaţi aşezaţi lângă uşa din spate, se ridicară grăbiţi şi se 
strecurară afară. Ceilalţi, cu faţa  dintr-odată total 
inexpresivă, au continuat să-şi mănânce homarul. Chiar şi 
femeile, atât de expansive de obicei, au început să 
vorbească încet, în aşa fel încât zgomotul asurzitor care-l 
întâmpinase pe Lepski se oprise dintr-odată, precum larma 
unui tranzistor pe care l-ai închis. 

Pe când se apropia de bar, Do-Do îl săgetă cu ochii 
furibunzi, parcă spunând: „Cum îndrăzneşti să-mi faci mie 
una ca asta?” Era o femeie grasă, cu un piept enorm şi 
fleşcăit, cu părul vopsit roşu şi o faţă dintre cele mai 
obişnuite care ar fi putut să fie la fel de bine sculptată într-o 
bucată de osânză. Numai ochii dovedeau că în spatele 
acestei faţade de grăsime fleşcăite era tot atât de tare ca 
lemnul de tec, şi tot atât de alunecoasă ca o prăjină unsă 
cu ulei. 

— Un scotch, comandă Lepski, sprijinindu-şi coatele de 
tejghea. Cum merg afacerile, Do-Do? Pari numai bună de 
pus pe frigare. 

Do-Do îi umplu paharul. 

— E nevoie să vii aici? spuse ea încet. N-ai destulă 
materie cenuşie să-ţi dai seama că mă ruinezi? 

— Trebuie să-ţi vorbesc. Te-aştept în spate peste o clipă. 
Vino după mine. 

Do-Do îl privi ameninţător şi se îndepărtă. 

Lepski nu se grăbi; după ce termină de băut, aruncă un 
dolar pe tejghea şi se îndreptă spre uşă. De îndată ce uşa 
se închise în urma lui, discuţiile începură şi mai dihai. 

Peste cinci minute, era aşezat în livingul particular al lui 
Do-Do, la parter, cu un pahar în mână, pe când ea, în 
picioare lângă fereastră, se uita la animația portului, unde 
pescuitorii de bureţi îşi descărcau bărcile. 

— Ce dracu te-a apucat? se răsti ea, tot cu spatele ei lat 
întors spre el. Tocmai ai făcut s-o întindă patru clienţi buni. 
Imi sabotezi restaurantul. Nu-nţelegi că aici un sticlete e tot 

atât de prost văzut ca un dihor? (Se întoarse cu ochii 
aruncând fulgere.) Înc-o vizită ca asta, Lepski, şi te previn 
că eu şi cu tine nu mai lucrăm împreună. 

Lepski îşi sorbi scotch-ul. 

— Aşează-ţi fundul tău mare pe-un fotoliu, Do-Do. Tu şi 
cu mine o să lucrăm totdeauna împreună, atât cât o să-mi 
placă. (Se întrerupse şi se uită la ea cu ochii lui reci de 
poliţist apoi îi zâmbi.) Hai vino, bebeluşule mare şi gras, 
stai jos, şi nu mai fii rea cu mine. 

— Sper ca-ntr-o bună zi să-i vină vreunuia ideea să-ţi 
vâre un glonte în piele, îi răspunse Do-Do, instalându-şi 
trupul masiv într-un fotoliu. O să trimit flori, dar n-o să 
plâng. Ce vrei? 

— O caut pe Mai Langley, îi răspunse Lepski. Do-Do oftă 
şi clătină din cap de admiraţie. 

— Eşti şiret, ticălosule. Nu pot să-nţeleg de ce nu te 
înaintează în grad. 

— Din gelozie, răspunse cu amărăciune Lepski. Vrei să 
spui că-i aici? 

— Da, e-aici. E căutată? N-aş fi angajat-o dac-aş fi ştiut. 

Lepski gâfâi ameninţător. 

— Ah da? Vreau să-i spun două vorbe... nu-i căutată 
pentru moment, dar ar putea să fie. Când a sosit? 

— Acum două zile. 

— Singură? 

— Sigur. Ţin o casă respectabilă. 

— D-aia nu-mi plăcea aici! exclamă Lepski zâmbind. E în 
camera ei în clipa asta? 

— În camera ei? Nu s-a clintit din ea de patruzeci şi opt 
de ore. Seamănă cu fugara dintr-un film de Hitchcock. 

Lepski îşi goli paharul şi se ridică. 

— Ce cameră? 

Do-Do îi întinse mâna albă şi mare. Dând din cap 
resemnat, Lepski îşi scoase portofelul şi îi întinse un bilet de 
zece dolari. 

— Vezi să nu te ruinezi, se indignă Do-Do, făcând o mutră 
dezgustată. 

Strecură biletul în sân. 

— N-ai decât să-l cloceşti acolo, şi-o să facă pui, îi replică 
Lepski. Ce cameră? 

— Douăzeci şi trei. (În timp ce Lepski se îndrepta spre 
uşă, adăugă:) Data viitoare să intri prin spate. 

— De acord. La revedere, Do-Do. Fii atentă să nu-ţi prinzi 
lăptăria într-o uşă turnantă. 

Urcă scara până la primul palier, se opri în faţa camerei 
numărul 23, îşi puse urechea la uşă şi ascultă. Auzi la radio 
muzică de jazz în surdină. Işi puse o mână pe pistol, 
cealaltă pe clanţa uşii şi intră. 

Când îl văzu, fata care era întinsă pe pat, în chiloţi şi 
sutien, se ghemui la perete, cu ochii holbaţi, gura căscată 
de teroare. O frumuseţe trecută, de vreo douăzeci şi cinci 
de ani, cu breton şi păr blond, lung. _ 

Lepski înţelese că avea să înceapă să urle. li spuse cuo 
voce tăioasă: 

— Poliţia... fără tărăboi. Priveşte. 

Îi aruncă legitimaţia care căzu lângă ea, apoi închise ușa. 

Ea privi fix legitimaţia, apoi apucă un halat şi se acoperi 
cu el. Îl observă cu ochii măriţi de groază. 

Lepski apucă un scaun, se aşeză călare pe el, îşi dădu 
pălăria pe spate şi scoase un pachet de ţigări. Işi puse una 
în bot, o aprinse cu un chibrit de bucătărie pe care-l aprinse 
cu o lovitură de unghia degetului mare, apoi, satisfăcut că 
jucase pentru ea pe sticletele de cinema, zâmbi deodată. 

— Bună, Mai... ce te sperie? 

— Ce vrei? îl întrebă ea cu o voce răguşită. Nu se intră 
aşa la oameni... ieşi! 

— Îl caut pe Riccard, răspunse Lepski. Aţi părăsit 
Paradise City împreună acum trei zile. Unde e? 

— Nu ştiu. 

— Fă un efort, drăguţo. De cine se ascunde? 

Ea clipi şi dădu din cap. 

— Nu ştiu. 

Lepski întinse degetul spre ea. 

— Dacă asta-i tot ce ai intenţia să-mi spui, am să te iau 

cu mine la secţie, o să te-nchidem într-o celulă puturoasă, 
şi atunci o să ai motive să te fardezi. Nu ţi-ar place, hm? 

Dintr-o dată, ochii îi scăpărară de furie. 

— Ţi-am spus că nu ştiu, ţipă ea cu o voce stridentă. Nu 
poţi să mă arestezi! N-ai nimic să-mi reproşezi! leşi! 

Lepski clătină din cap cu tristeţe. 

— Când vin să fac o mică vizită unei drogate 
recalcitrante, drăguţo, aduc întotdeauna puţină cocaină. li 
spun şefului că am găsit-o în poşeta ei. Intotdeauna mă 
crede, şi întotdeauna o trimite la pârnaie. Asta-i viaţa, 
drăguţo. Îmi pare rău, e scârbos, dar trebuie să-ţi faci 
treaba. Unde-i Bilă-de-biliard? ` 

— Nu ştiu. (Şovăi, apoi adăugă repede): II urmărea 
cineva. A venit să mă vadă şi mi-a cerut să-l conduc aici. 
Am făcut-o. Voia să închirieze o barcă, dar, după chestia de 
data trecută, nimeni n-a mai acceptat. Era într-un hal fără 
de hal! Mi-a spus să stau la Do-Do şi a închiriat o maşină să 
se-ntoarcă la Paradise City. Spunea că voia să-şi lase valiza 
la aeroport; după cum zicea, avea prieteni la Paradise City 
şi ei aveau să-i împrumute bani. M-a lăsat aici şi nu l-am 
mai revăzut de atunci. 

Lepski începu să se gândească la toate astea. Trase 
concluzia că majoritatea lucrurilor pe care i le spusese erau 
adevărate, dar nu toate. 

— Ce-nseamnă: voia să-nchirieze o barcă, dar, după 
chestia de data trecută, nimeni n-a acceptat? 

— Venise acum două luni. Închiriase o barcă şi a avut 
necazuri. Barca s-a scufundat. 

Lepski se uită la ea clipind. 

— Scufundat? Cum asta? 

— Cineva a tras în el. Nu mă-ntrebaţi mai mult. Nu ştiu. 
Nu mi-a spus nimic. Tot ce ştiu e că barca s-a scufundat. 

— Cine i-a închiriat barca? 

— Nu ştiu. 

— Cine erau prietenii lui la Paradise City? 

Mai şovăi, apoi răspunse încruntată: 

— Solo Domenico şi Danny O'Brien. 

„Bun, se potriveşte”, gândi Lepski. Cel puţin părea că 
spune adevărul. 

— Atunci, te-a lăsat aici şi a luat valiza la aeroport? De 
ce? 

— Voia s-o lase la loc sigur. 

— De ce? 

— Se afla ceva înăuntru pe care voia să-l pună la 
adăpost. 

—Ce? 

Ea îşi strânse pumnii. 

— Nu ştiu. Nu poţi să mă laşi în pace? 

— Şi ce voia el să pună la adăpost se afla în valiză? 


— Da. 
— Dar n-a spus ce era? 
— Nu. 
— Şi tu nu l-ai întrebat? 
— Nu. 


— Cât de mare era valiza, Mai? 

— O valiză obişnuită... de plastic alb, cu o dungă roşie de 
jur împrejur. 

Lepski încremeni. Avea impresia că merge pe un câmp 
minat. 

— Repetă ca să vedem. 

Cu privirea fixă, fata îşi trecu vârful limbii peste buze. 

— Era o valiză obişnuită. 

— Continuă. Descrie-o. 

— Oh, pentru numele lui Dumnezeu! Era veche, cu 
colţurile roase, albă, de plastic, cu o dungă roşie de jur 
împrejur. 

Lepski consideră că destinul îl luase în braţe ca să obţină 
avansarea. Numai făcând un efort uriaş, rămase impasibil. 

— Acum spune-mi de cine se temea. 

Ea se ghemui într-un colţ, pe divan, cu o licărire de 
groază în ochi. 

— Ţi-am mai spus-o... nu ştiu. 

Lepski se ridică. Îşi luă legitimaţia pe care o puse la loc în 
portvizit. Acum, era sigur că ea ştia cine-l urmărea pe Bilă- 

de-biliard, dar n-o să-şi dea drumul decât în cursul unui 
interogatoriu oficial. Îşi pierdea timpul încercând să mai 
scoată ceva în plus. 

— Perfect, Mai, îmbracă-te. Te iau cu mine. 

— Ţi-am spus că nu ştiu! Nu mă poţi lua! 

— Nu te ambala, spuse Lepski. Trebuie să vii, drăguţo. Ai 
şi vorbit prea mult. Aşa că îmbracă-te, nu-mi da nicio 
atenţie. Sunt căsătorit. 

Atunci se întâmplară două lucruri aproape în acelaşi 
timp. Uşa se deschise dintr-o lovitură, şi Mai începu să urle 
întinzându-se pe divan, cu capul sub pătură, ca şi când ar fi 
căutat să se ascundă. 

Lepski se întoarse dintr-o dată. 

Văzu un tip bondoc, cu faţa mascată de-o batistă albă, 
care trăgea. Lepski văzu pistolul scuipând flăcări. Mai 
zvâcnii pe divan; sângele ei împroşcă peretele în momentul 
în care gloanţele îi sfărâmară capul. Lepski se aruncă pe 
jos, scoţându-şi pistolul în timp ce uşa se închidea 
trântindu-se. 

Apoi sări în picioare, cu pistolul în mână, şi alergă spre 
uşă, în vreme ce un pas greoi tropăia pe scară. 

O auzi pe Do-Do urlând, apoi, din nou, zgomotul asurzitor 
al unei detunături. Ajunse pe palier, dar îl găsi blocat de 
trupul masiv al lui Do-Do. Sări balustrada, se prăbuşi la 
etajul inferior, zdruncinat tot, se clătină dar îşi reveni 
auzind vâjâitul unei maşini puternice care demara. 

Când ajunse pe chei, mulţimea excitată făcea imposibilă 
orice urmărire. 

CAPITOLUL VI 


La ora când începeau să apară pe cerul nocturn primele 
fâşii roşii care anunțau răsăritul zilei, Harry Mitchell ieşi cu 
precauţie din cabină. Era în costum de baie şi ducea valiza 
lui Riccard-Bilă-de-biliard. Cele două obiecte pe care le 
păstrase erau pistolul automat Luger şi o cutie cu cartuşe. 
Le ascunsese sub o scândură dezlipită de lângă pat. 

Rămase un moment mai lung în prag. Era ora 4 şi 55 de 
minute. Nicio lumină. Niciun zgomot, afară de foşnetul 
frunzelor de palmier sub briza caldă care răscolea aerul 
cald. 

Satisfăcut de-a fi singurul stăpân al locurilor, cobori 
repede şi în linişte pe plajă şi intră în apă. Se întoarse pe 
spate, cu valiza pe piept şi, bătând cu putere din picioare, 
se îndepărtă de mal. O dată aflat în apa adâncă, se răsuci 
pe burtă, dând drumul valizei. Apoi plonja în urma ei ca s-o 
urmărească cum coboară încet până când se aşeză pe 
fundul oceanului. leşi la suprafaţă şi scrută fundul, dar 
valiza dispăruse; numai o pată puţin mâi deschisă la 
culoare marca locul unde se găsea. 

Se întoarse încet la mal şi, în clipa când păşea pe plajă în 
drum spre cabină, o lumină se aprinse în camera lui 
Domenico. 

Ajunse în cabină şi se încuie ca să se şteargă. Apoi 
îmbrăcă nişte pantaloni şi o cămaşă cu mâneci scurte şi 
încălţă nişte espadrile. 

Mai avea ceva mai mult de douăzeci de minute înainte de 
a-l întâlni pe Solo. Se aşeză pe pat şi-şi aprinse o ţigară. Tot 
fumând, îi trecură prin minte evenimentele din seara 
precedentă. Simţi că sângele îi circulă mai repede prin vene 
gândindu-se la împreunarea explozivă cu Nina. Ca 
experienţă erotică, era excepţională. Se gândi la soţia lui, 
moartă de mult. Joan se temea să facă dragoste; în cele din 
urmă fusese obligat să se despartă de ea. Convocarea, 

care-l chema în armată, îi furnizase o scuză comodă. Atunci 
plecase. Când primise vestea sinuciderii ei, înţelesese că nu 
reuşise să-i ascundă graba lui de-a o părăsi. Nu avusese 
intenţia s-o facă să sufere, dar cum cei doi ani pe care-i 
trăise cu ea îi păruseră extraordinar de înăbuşitori, 
devenise indiferent faţă de sentimentele ei. Dacă s-ar fi 
arătat mai răbdător, îşi spunea, mai înţelegător, dac-ar fi 
făcut un efort ca s-o ajute, şi-ar fi putut rezolva problemele. 
Deşi se gândea la toate astea foarte cinstit, se îndoia totuşi. 
Pentru el, dragostea era cel mai firesc lucru din lume: te 
bucuri de ea, dar fără nicio obsesie; nu-i acorda mai multă 
importanţă decât altui lucru din viaţa lui. Trebuia să faci 
dragoste când aveai chef, şi să nu faci dacă dorinţa nu se 
manifesta. Complicaţiile şi temerile lui Joan îl răniseră, apoi 
în cele din urmă îl plictisiseră. 

Când debarcase la Saigon îl aştepta o scrisoare. 

Ea spunea că era într-o stare groaznică. Una din calităţile 
pentru care o iubise odinioară era cinstea ei absolută. 
Spunea că n-ar fi trebuit să se mărite niciodată, şi că-l 
regreta. 

Trăgea concluzia: 


Presupun că nu sunt singura femeie care să reacționeze 
aşa, Harry. Nu pentru că nu-s în stare să iubesc un bărbat: 
dar poveştile astea cu patul, nu reuşesc să le accept. Cu 
toate astea, te iubesc... destul de mult ca să-ți redau 
libertatea. Fii fericit, Harry. Găseşte altă femeie mai puțin 
complicată decât mine. Sunt într-o stare!... îngrozitoare 
încât n-am curajul să mai continui. Se spune c-ai să te 
întorci. Cu puțin noroc, am putea-o lua de la cap. Ar fi 
minunat - nu-i aşa? — să facem cunoştinţă din nou, după 
ani lungi, şi să nu mai fiu în starea în care sunt acum. 


La revedere 
Joan 


Mai târziu primise o telegramă de la tatăl său, în care-l 

anunţa că fusese găsită în cada de baie, cu venele de la 
încheieturile mâinilor tăiate, şi c-ar trebui să ceară o 
permisie specială ca să se poată întoarce. 

Cum era pe cale să se declanşeze o bătălie, Harry nu 
ceruse permisia. A participat la luptă, deprimat, tulburat şi 
plin de remuşcări. Şi când s-a eliberat, după ce văzuse 
morţii şi răniții, după ce coborâse din cerul dogorâtor sub o 
ploaie de gloanţe, după ce petrecuse cincisprezece zile 
îngropat într-o gaură, urându-şi propria sa duhoare, şi după 
ce ucisese el însuşi patru omuleţi galbeni, considera că 
sinuciderea lui Joan nu mai avea importanţă. 

Pentru el, un loc mai important îl avusese Nahn, micuța 
vietnameză pe care o descoperise în colţul unei străzi, 
mestecând într-o supă cu o aromă delicioasă dintr-o cutie 
scofâlcită în care fuseseră altădată patru kilograme de 
castraveciori. Mirosurile bucătăriei îl obligaseră să se 
oprească; se ghemuise lângă ea, şi acceptase bolul de supă 
pe care i-l oferise. Stătuseră de vorbă. 

Nahn vorbea destul de bine engleza. Părul lung şi negru 
era împletit într-o coadă: coafura arăta că era fecioară. In 
Vietnam, numai femeile măritate purtau coc. A 

Obţinuse o permisie de cincisprezece zile. In fiecare 
dimineaţă, pe la ora 11, venea în colţul străzii să mănânce 
supa lui Nahn. Apoi, într-o bună zi, descoperise că era 
îndrăgostit de ea. Mai târziu, ea îi mărturisise că-l iubise de 
cum îl văzuse. 

începuseră o viaţă în comun care reprezenta pentru 
Harry realizarea unui vis: dragostea fără complicaţii. 

Îşi strivi ţigara, încruntându-şi sprâncenele la amintirea 
zilei când, întors la Saigon după ce petrecuse o lună într-o 
orezărie stropită cu gloanţe, a aflat că Nahn murise. O 
bombă, lansată mişeleşte chiar în mijlocul pieţii, ucisese 
zece vietnamezi printre care şi pe Nahn, proiectându-le 
într-un zid trupurile prefăcute într-un zob însângerat, care a 
trebuit să fie spălat cu un furtun. 

Harry îşi frecă tâmplele. Acum, exista noaptea trecută, şi 
un alt început. Pentru prima oară întâlnea o femeie care 

considera sexul ca el: fără nicio inhibare, se servea de el ca 
să-şi satisfacă dorinţa. Gândindu-se la asta, Harry trase 
concluzia că era ceea ce-i trebuia. Se săturase până-n gât 
de complicaţii; se săturase până-n gât de femeile care i se 
dăruiau ca să-l lege de ele, să-l domine, să-l asfixieze în 
mrejele lor. Nina, cu frumuseţea ei senzuală, îl răscolise cu 
atât mai mult cu cât îl avusese prin surprindere. Acum, 
promitea să-i dea ceea ce căuta el. 

Îşi aminti de avertismentul lui Randy: ea nu-i pentru 
nimeni, numai dacă nu cauti să ai necazuri cu Solo. 

Nu se temea de Solo. Era sigur că, dacă se încăierau, l-ar 
bate pe Solo. Dar nu asta era problema. Solo era tatăl 
Ninei. 

Îşi frecă din nou tâmplele, încruntându-şi sprâncenele. Ea 
venise la el şi se agăţase de gâtul ei. Oare Solo avea 
dreptul să se plângă? „Vita lui”, spusese ea. Oare un 
părinte avea dreptul să-şi trateze fata ca pe-o vită? 

Complicaţii... probleme... complicaţii... probleme... 

lritat, Harry se sculă şi ieşi din cabină. Se duse în 
bucătărie unde îl găsi pe Solo, la masă, savurându-şi 
cafeaua fumând, cu o havană între degetele lui grase; 
lumina îi proiecta umbra gigantică, jumătate pe masă şi 
jumătate pe jos. 

— Bună, Harry! (Solo îi zâmbi.) Voiam să-ţi spun aseară. 
N-am nevoie de tine în dimineaţa asta. Aş vrea să te ocupi 
de trambulină. L-am văzut ieri pe Hammerson. O să livreze 
lemnul în dimineaţa asta. (Îşi încreţi ochii mici privindu-l pe 
Harry): Era foarte târziu aseară când am fost în cabina ta, şi 
nu erai acolo. (Se aplecă, cu ochii inchizitori.) Ai găsit vreo 
gagică ca să te joci cu ea în nisip? 

Cu faţa lipsită de expresie, Harry îi răspunse: 

— Asta-i treaba mea, Solo. 

Solo îşi termină cafeaua dintr-o sorbitură. 

— Nu-mi pasă dacă te culci cu ele, Harry, dar nu cu 
fetiţe. Am o afacere frumoasă, nu vreau necazuri. 

— Sunt bărbat, replică Harry, nerăbdător, nu un rahat ca 
toţi ceilalţi de-aici. Nu-ţi face griji. 

— Da. N-o să mă mai gândesc la asta. Te rog să mă 
scuzi. Solo traversă bucătăria ca să ia patru coşuri mari de 
răchită. 

— Atunci, te ocupi de trambulină, mda? (Solo se îndreptă 
spre uşă, apoi se opri şi se uită la Harry aplecând capul.) Ce 
ai spus că eşti? 

— Bărbat... un adult care a crescut. 

Harry simţi o mică înţepătură care anunţa un pericol. 

— Atunci, asta-i? Un adult, hî? (Solo izbucni dintr-o dată 
într-un râs jovial.) Scuză-mă. Adulţi, asta se presupune că 
suntem cu toţii, nu? 

— In teorie, răspunse Harry cu o voce egală. 

— Dar unii sunt mai mult ca alţii, nu-i aşa? zise Solo cu 
ochii înecaţi în lacrimi. Pariez că te crezi puţin mai adult 
decât mine, aşa-i? 

— Am spus eu asta, Solo? 

— Nu. Dar tu nu spui nicicând mare lucru, Harry, şi asta-i 
foarte şiret din partea ta. (Solo deschise uşa.) Voi fi înapoi 
pe la ora zece. 

leşi în penumbră, şi Harry aşteptă, imobil, câteva minute. 
Nu se destinse decât atunci când auzi demarând motorul 
Buick-ului şi cum se îndepărtă. Privi la ceas. Era ora 5 şi 40 
de minute. Se duse la maşina de gătit, luă ibricul şi-şi turnă 
o ceaşcă cu cafea. 

„E ceva care nu-i tocmai în regulă, gândi el. Oare Solo ar 
avea deja bănuieli?” Simţindu-se jenat şi nedumerit, îşi 
sorbi cafeaua fierbinte cu înghiţituri mici. „Da, e ceva care 
nu-i tocmai în regulă” îşi repetă el. 

— Harry? 

Şoapta îl făcu să se întoarcă brusc, şi-şi vărsă cafeaua. 
Nina era în prag. Avea o cămaşă de noapte scurtă şi 
transparentă, şi părul ei mătăsos era zburlit de tot. Ai fi zis 
că tocmai căzuse din pat. 

Văzând-o, Harry simţi cum sângele îi pulsează mai iute în 
vene. Lăsă ceaşca pe masă şi se îndreptă spre ea. Fata se 
dădu înapoi făcându-i semn. O urmă pe culoar până în 
camera ei. 

Era prea adâncit în admiraţia ei ca să observe camera cu 
atenţie; i se păru totuşi că se potriveşte cu personalitatea 
ei. Era luminoasă, veselă, spațioasă şi curată, cu multe 
culori vii. 

Rămase lângă uşa pe care o închise în urma lui, şi o privi 
cum îşi scotea cămaşa de noapte. Apoi, complet goală, îşi 
deschise braţele cu-n zâmbet de dorinţă pe buze, cu 
sfârcurile sânilor tari și fremătători. 

Harry simţi, din nou, mica înţepătură care anunţa un 
pericol. 

„Sunt adult” îl asigurase pe Solo. 

Era oare adevărat? Oare un adult rezonabil ar accepta o 
invitaţie aşa de provocatoare? Oare nu se purta mai 
degrabă ca unul din tâmpiţii de tineri în genul lui Randy? 

Ea se îndreptă spre pat şi se întinse, fără a înceta să-l 
privească. 

— Vino. 

Ardea de dorinţa de a-şi smulge hainele de pe el şi de-a 
se duce lângă ea, dar clopoţelul suna în continuare în capul 
lui, avertizându-l de pericol. Nu trebuia să lase o femeie să-l 
domine. Chiar o femeie care în aparenţă nu cerea nimic în 
schimb. 

Rămase lângă uşă. 

— Nina, pune-ţi costumul de baie, zise cu vocea 
nesigură. O să înotăm. 

— Mai târziu... vino. 

Ea se sprijinea în coate, cu genunchii uşor depărtaţi: ochii 
îi ardeau de dorinţă, şi el simţi încet-încet cum voinţa 
începe să-i slăbească. 

— Te voi aştepta, îi spuse, şi ieşi. 

Se întoarse în bucătărie cu paşi rari, şi-şi mai turnă o 
ceaşcă de cafea. Constată că-i tremurau mâinile. Când îşi 
puse zahărul în ceaşcă, vărsă jumătate pe jos. 

Işi sorbi cafeaua, privind prin fereastră cerul care începea 
să se lumineze. O auzi cum mergea pe culoar şi se întoarse 
cu inima bătându-i puternic. _ 

Purta un bikini stacojiu şi avea un prosop în mână. li 

zâmbi. 

— Hai să înotăm. 

Harry se opri la cabină să-şi pună costumul de baie încă 
umed, pe când ea înainta încet pe nisip. Când ajunse şi el 
pe plajă, Nina înota deja bine şi repede şi, după ce plonjă ca 
un adevărat campion, Harry înotă voiniceşte s-o ajungă. 
Când ajunse lângă ea, fata se îndreptă din nou în apă şi îi 
zâmbi. 

— Eşti totuşi ciudat, Harry. Nu puteai să-mi dăruieşti 
puţină plăcere? 

Îl împroşcă cu apă, apoi făcu pluta, fără a înceta să 
zâmbească. 

— Tocmai vorbisem cu Solo, răspunse Harry. Era prea 
aproape. Nu pot uita că e tatăl tău. 

— Puf... Peste o oră toată lumea va fi sculată. Să ne 
întoarcem. Totuşi nu eşti aşa de prost! Vreau să fac 
dragoste! 

—E prea periculos. Chiar să înotăm împreună e 
periculos. Vrei să am necazuri cu tatăl tău? 

— Ţi-e frică de el? 

— Nu, dar mă tem de ceea ce s-ar putea întâmpla. Aş 
putea să-l omor... Poate c-o să fiu obligat s-o fac. (Se opri în 
lumina zorilor.) Asta vrei? 

Ea se strâmbă. 

— Eşti prea serios. Nu poţi lua ceea ce ţi se dă fără să 
faci atâta caz? 

Harry începu să înoate în direcţia plajei. Peste o clipă; îl 
ajunse şi ea din urmă, şi n-au mai spus nimic până la 
ţărmul mării. Pe când urcau pe plajă, ea îi aruncă: 

— Când o să facem dragoste din nou? 

— E vreo şansă să mă iei cu tine în insula Sheldon, 
duminică? 

Ea se opri brusc. 

— Cine ţi-a vorbit de insula Sheldon? 

— Randy... a spus că te duci acolo ca să fii singură. Ea 
zâmbi. 

— E o idee formidabilă... o să fim singuri toată ziua. 

Duminica, tata doarme aproape tot timpul. Restaurantul e 
închis. Mă lasă să iau barca. Da... atunci, duminică. 

— Ne-am înţeles. Poimâine. Până atunci, nu ne vedem. 
Voi fi la barcă la ora şase. 

— Da... voi aduce eu mâncarea. 

O părăsi, şi se întoarse în apă; înotă puternic către reciful 
de coral unde voia să-şi înalțe trambulina. 


Locotenentul Alan Lacey de la Brigada criminală din 
Miami, un bărbat mic cu faţa ca lama unui cuţit, avea buze 
subţiri şi nişte ochi mici tot atât de însufleţiţi ca nişte 
pietricele spălate de mare. Era antipatic colegilor, 
bandiţilor, şi chiar soţiei sale. De altfel, asta îi făcea 
plăcere. | se părea că era un fel de victorie faptul că inspira 
teamă celorlalţi. Mai mult pişicher decât inteligent, avea 
cincizeci şi şapte de ani şi ştia foarte bine că n-o să 
depăşească gradul de locotenent toată viaţa lui. 
Certitudinea asta îl acrea. Toţi sticleţii inteligenţi, toţi tinerii 
recruți, plini de zel şi de ambiţie, deveneau imediat ţinta 
sarcasmelor sale sadice sau jignitoare. Dacă exista ceva pe 
care locotenentul Lacey să-l deteste mai presus de orice, 
aceasta era într-adevăr un sticlete ambițios. 

Ajunse în faţa restaurantului Crabul/ şi Homarul în Jaguar- 
ul său imaculat - cumpărat datorită biştarilor nevesti-si - 
însoţit de sergentul Pete Weidman: gras, solid şi stupid, 
acesta nu-şi păstra gradul de sergent decât pentru că era 
calul de bătaie şi factotumul lui Lacey. 

În clipa în care soseau cei doi ofiţeri de poliţie, o 
ambulanţă se opri în faţa restaurantului şi doi interni 
năvăliră în casă. Mai erau patru agenţi, care păreau că se 
plictisesc grozav, şi, lângă ei, Lepski, transpirând şi 
simțindu-se prost. Lepski îşi dădea seama că n-ar fi trebuit 
să se afle acolo din ce se ştia despre locotenentul Lacey, 
inclusiv ce putea să aştepte de la el. Erau şanse mari ca 
Lacey să facă un raport despre el, care i-ar fi distrus pentru 
multă vreme speranţele să devină inspector de gradul întâi. 

Aşteptând sosirea lui Lacey, Lepski se gândise: când o 
să-l interogheze Lacey, o să fie foarte laconic şi o să-şi ia un 
aer cât se poate de prostesc, apoi, dacă situaţia ar deveni 
prea furtunoasă, ar fugi de răspundere trecând-o 
căpitanului Terrell, care ar fi în măsură să-i ţină piept lui 
Lacey, în timp ce Lepski, un simplu inspector de gradul 2, 
n-avea cum să-i facă faţă. 

Lepski, plin de sudoare, privi la Lacey care, urmat de 
Weidman, cobora din Jaguar. Lacey parcurse cu o privire 
rece şi impasibilă mulţimea care încurca împrejurimile 
restaurantului. Ordonă celor patru poliţai să facă lumea să 
circule. Trecu pe lângă Lepski ca şi când nici măcar nu-l 
vedea, şi intră să examineze cadavrele. Cu un rânjet 
dezgustat, observă muntele de carne informă al lui Do-Do, 
urcă scara şi o studie pe Mai Langley cu mult interes, 
mulţumit că numai capul a fost distrus şi că trupul a rămas 
intact. Ochii lui se plimbară peste trupul pe jumătate gol, 
apoi îşi dădu seama în cele din urmă că şi Weidman 
observa cadavrul cu fascinaţie. 

— La ce dracu te uiţi? mormăi Lacey. 

Weidman clipi, îşi întoarse ochii cu mare greutate, şi se 
uită prosteşte la locotenent: 

— Domnule locotenent? 

— N-ai văzut niciodată o moartă? 

— Ba da, domnule locotenent. 

— Atunci, nu mai face pe turistul, ce Dumnezeu! 

— Da, domnule locotenent. 

Lacey îşi scoase pălăria ca să-şi netezească părul, apoi 
şi-o puse la loc. 

— Am văzut un tâmpit de la poliţia din Paradise City, jos, 
sau mă-nşel? 

Weidman clipi din nou. 

— N-am văzut pe nimeni, domnule locotenent. 

— Tu nu vezi niciodată nimic. 

Lacey privi în jur, găsi un scaun care i se păru relativ 
confortabil, şi se duse să se aşeze. A scos din buzunar un 
toc din piele de focă - cadou de Crăciun de la nevastă-sa - 

a ales cu grijă o havană pe care şi-a vârât-o între dinţii săi 
mici şi ascuţiţi. 

— Adă-l sus! 

Weidman se îndepărtă cu mersul său greoi. Peste cinci 
minute, se întoarse cu Lepski. Ştiind că era la ananghie, 
Lepski luă poziţia de drepţi, fixând peretele drept în faţa lui 
peste capul lui Lacey. 

— Cine-i omul ăsta, sergent? întrebă Lacey aprinzându-şi 
havana. 

— Inspectorul de gradul 2 Lepski, din Paradise City, 
răspunse Weidman, care se informase pe când urcau scara. 

Lacey clătină din cap. 

— Imposibil. Nici măcar în vis un detectiv din Paradise 
City nu s-ar încumeta să vină în circumscripţia mea fără 
permisiune. 

Îl ţintui cu o privire rece pe Lepski care începu să se agite 
nervos. 

— Sau poate că s-ar încumeta totuşi? 

— Locotenente, verificam o pistă, îngână Lepski, fără a 
se clinti. Nimic important, altfel v-aş fi vorbit înainte. 

— Nimic important... două cadavre. Afară de asta, ce 
numiţi dumneavoastră important... un masacru? 

— Lucrurile au degenerat, locotenente. Vorbeam cu 
femeia asta. (Lepski făcu o pauză ca să arate cu un semn al 
capului trupul lui Mai Langley, apoi continuă:) Un om a 
ţâşnit în cameră şi a ucis-o. 

— Un om? Unde-i? 

Lacey îşi contemplă havana ca să se asigure că se 
consuma cum trebuie. 

— A fugit. 

— În circumscripţia mea, un inspector de gradul 2 nu mi 
se adresează niciodată fără să mă numească domnule 
locotenent. 

— A fugit, domnule locotenent. 

— A fugit? (La tonul ăsta foarte sarcastic, Lepski îşi lăsă 
privirea în jos. Lacey se întoarse spre Weidman.) Dumneata 
ai auzit asta, sergent? Un ucigaş periculos a intrat aici, a 

ucis femeia asta, apoi a ucis alta, şi a plecat liniştit sub 
nasul unui aşa-zis ofiţer de poliţie din Paradise City. 

Weidman se strâmbă ca să-şi exprime indignarea, dar nu 
reuşi decât să semene cu o scroafă în durerile facerii. 

Lacey se întoarse spre Lepski: 

— Şi cum a fugit? 

— Cu o maşină, domnule locotenent. 

Lacey zâmbi: un zâmbet glacial, dar totuşi un zâmbet. 

— Bine, în fine, tot e ceva. Daţi numărul maşinii 
sergentului Weidman, şi o s-o găsim. Weidman notează 
numărul. 

Cu mare greutate, Lepski îşi înfrâna agitația în continuă 
creştere. 

— N-am luat numărul, domnule locotenent. În timp ce 
eu... 

— Perfect, perfect, n-am nevoie să-mi faceţi un desen. 
Uluitor! Un ucigaş intră aici, ucide două femei, şi 
dumneavoastră îl lăsaţi să plece liniştit fără să-i luaţi măcar 
numărul maşinii. Am trăit s-o văd şi p-asta. Mi-aţi spus că 
sunteţi inspector de gradul 3 sau 2, Lepski? 

— De gradul 2, domnule locotenent. 

— Din ce în ce mai stupefiant. Totdeauna am bănuit că 
Paradise City are sticleţii cei mai tembeli de pe Coastă, dar 
acum sunt convins de asta. Poate că-mi puteţi da 
semnalmentele acestui om? 

— Cam un metru şaizeci şi cinci, scund şi gras, având 
cam şaptezeci de kilograme, era mascat. Purta un costum 
verde cu dungi, o pălărie panama şi un pistol Walther 
automat de calibrul 7.65, turnă Lepski fără pauză. Mascat 
cu o batistă. 

— Intr-adevăr, mă uluiţi, mormăi Lacey dispreţuitor. Şi 
unde vă aflaţi când aţi observat toate aceste mici detalii? 
Culcat pe jos? 

— Da, domnule locotenent. El a intrat... 

— Destul. Când o să am nevoie de precizări, vă voi 
interoga, mârâi Lacey. 

Se opri ca să tragă un fum, suflă voluptuos vălătucii din 

gura sa mică şi răutăcioasă, apoi, îndreptându-şi havana 
spre cadavrul lui May Langley se răsti: 

— Ce voiaţi de la ea? 

— Lucrez la cazul lui Riccard-Bilă-de-biliard, domnule 
locotenent. Era amanta lui. 

Lacey lăsă să cadă scrumul pe covorul uzat. 

— Cui naiba îi pasă de Bilă-de-biliard? 

— Umblă zvonul c-a fost scos din circulaţie. Căpitanul 
Terrell mi-a dat ordin să fac o anchetă, spuse Lepski, 
sperând să folosească un atu major. 

— Ce mai face căpitanul Terrell? întrebă Lacey. 

Tocmai îşi adusese aminte că Terrell era un prieten 
apropiat al propriului său şef. Îşi mai amintea şi că înainte 
cu o săptămână, superiorul său spusese că el, Lacey, era 
lipsit de ardoare, şi, atunci când şeful arunca o observaţie 
de acest gen, era semn rău. „Poate că, gândi el, era mai 
bine să nu-l bruscheze prea tare pe tâmpitul ăsta, altfel 
lovitura risca să se întoarcă în chip de bumerang.” Lacey nu 
se plasa niciodată în traiectoria unui bumerang: acesta era 
chiar unul din motivele pentru care reuşise să se menţină 
pe postul său de la Brigada criminală. 

— E bine, domnule locotenent. 

— Mă miră, cu un şmecher ca dumneavoastră în 
subordinea sa. Lepski înghiţi injuria fără să răspundă. 

— Şi ce v-a spus femeia, inspectore de rangul 2 Lepski? 
se interesă Lacey, învârtind fumul în gură înainte de a-l 
sufla în rotocoale în nasul lui Lepski. 

Lepski era foarte hotărât să nu-i dezvăluie asta. Dacă 
Lacey s-ar fi arătat dispus să coopereze, i-ar fi dat toate 
informaţiile pe care le avea, dar după tratamentul la care 
tocmai fusese supus, nici vorbă să-i spună ceva. 

— O întrebasem numai unde era Bilă-de-biliard, domnule 
locotenent, când ucigaşul a intrat şi a ucis-o. 

— Aşadar, n-ai aflat nimic? 

Lepski se balansa de pe un picior pe celălalt, părând 
absent, şi nu răspunse nimic. Nu voia să fie acuzat de 
minciună deliberată. 

Lacey îl privi cu aversiune. 

— Dispari de aici, tâmpitule, zise el. Şi dacă te mai 
găsesc pe teritoriul meu fără permisiune, te fac pilaf. Voi 
face un raport despre dumneata, Lepski. Sper din suflet, şi 
mă rog să fii degradat în urma raportului meu. Sper şi să te 
găsesc planton de serviciu data viitoare când o să trec prin 
frumosul dumneavoastră oraş. Pleacă dracului din faţa 
mea! 

Lepski ieşi. Tot mormăind înjurături printre dinţi, cobori 
scara, croindu-şi drum prin mulţimea adunată în jurul 
intrării restaurantului. În cele din urmă, ajunse la maşină, 
se urcă şi trânti portiera. Câteva clipe stătu nemişcat 
încercând să-şi calmeze furia. Apoi, pe când făcea 
contactul, un băieţel jegos, în zdrenţe, cu păr lung negru şi 
cu ochi mari migdalaţi, îşi vâri capul prin fereastra deschisă 
a maşinii. 

— Dumneavoastră sunteţi, Lepski? întrebă scrutând cu 
ochi avizi faţa inspectorului. 

— Da, eu sunt Lepski. Ei şi? 

— Ea a spus c-o să-mi daţi un dolar dacă vă aduc mesajul 
ei. 

Puştiul îl observă încreţindu-şi pleoapele. 

— Aveţi un dolar? 

Făcând un efort ca să se stăpânească, Lepski bătea toba 
cu degetele pe volan. 

— Cine te trimite? 

— Aveţi un dolar? 

— Cine naiba crezi că sunt?... Un vagabond? 

— Sunteţi sticlete, nu-i aşa? replică puştiul jegos cu un 
rânjet dispreţuitor. Sticleţii n-au niciodată biştari. 

Lepski a fost atât de frapat de acest adevăr că şi-a scos 
rapid portofelul ca să se asigure că avea într-adevăr un 
dolar. Avea treizeci, şi era să se înece de furie. 

— Da, am un dolar, ticălosule mic! Cine te trimite şi care- 
i mesajul? 

Puştiul, care remarcase banii din portofel, păru ceva mai 
destins. 

— Goldie White vrea să vă vorbească. Daţi-mi un dolar şi- 
o să vă dau adresa ei. 

— Şi ce te face să crezi că am chef să vorbesc cu Goldie 
White, sau cine dracu e? întrebă Lepski. 

Copilul, care începuse să se plictisească, îşi vâri un deget 
murdar în nara dreaptă începând să se scobească 
conştiincios. 

— E prietena lui Mai Langley, spuse el fără să scoată 
degetul din nas. Atunci, îmi daţi dolarul, sau nu? 

Lepski aruncă o privire rapidă spre restaurantul Crabul şi 
homarul. Nici urmă de Lacey. Pescui un dolar în portofel, 
apoi, fără să-l lase din mână, privi puştiul bănuitor. 

— Unde-i ea? 

— Daţi-mi dolarul. 

— O să-l ai. Unde-i? 

Puştiul încetă să se mai scobească în nara dreaptă ca să- 
şi îndrepte atenţia spre cea stângă. 

— Tata mi-a spus să n-am niciodată încredere într-un 
sticlete. Daţi-mi dolarul, altfel nu mai facem târgul. 

În starea în care se afla, prima reacţie a lui Lepski a fost 
să-l strângă de gât pe acest mucos îngrozitor, dar se 
stăpâni. Îi întinse dolarul dar, atunci când mâna copilului se 
închise pe bancnotă, degetele lui Lepski îl prinseră de 
încheietura mâinii. 

— Unde-i tipa? sudui Lepski, sau îţi smulg braţul. 

— Pe strada Turtle Crawl numărul 23a, etajul 3, îi 
răspunse puştiul degajându-se. 

Se opri apoi ca să-i arunce o înjurătură straşnică cu glas 
tare, apoi dispăru. 

Lepski n-avea deloc idee unde era strada Turtle Crawl. 
Poate că fusese tras pe sfoară. Dar observă deodată că cei 
patru poliţişti de serviciu îl observau bănuitori. Demară şi 
merse de-a lungul cheiurilor mişunând de lume. Când ieşi 
din raza lor de observaţie, se opri lângă o vânzătoare de 
broaşte țestoase şi o întrebă unde era strada. 

— A doua la stânga, îi răspunse ea. Nu vreţi o broască 
ţestoasă pentru puştii dumneavoastră? 

— Ce naiba să fac c-o broască ţestoasă, şi ce naiba aş 
face cu-n puştan? mormăi Lepski demarând din nou. 

Îşi gară maşina printre camioanele care încărcau homari 
proaspăt descărcaţi dintr-un vapor abia sosit, şi cobori pe 
strada îngustă până la numărul 23a. Îşi dădea seama că 
dacă locotenentul Lacey  descoperea că-şi continua 
ancheta, avea să aibă o mulţime de necazuri, dar acum era 
într-o dispoziţie atât de combativă că nimic nu-l mai putea 
opri. 

Urcă până la etajul trei al unei clădiri cu miazme de 
parfum şi de bucătărie. Tot urcând scara, înţelese că se afla 
într-unul din blocurile rezervate exclusiv prostituatelor, şi 
acestea, ca atare, trase Lepski concluzia, aveau dreptul la 
protecţia poliţiei. 

Ajunse în fine în faţa unei uşi, pe care se afla o carte de 
vizită cu următorul conţinut: 


GOLDIE WHITE 
Deschis între: 
orele 11-13 şi 20-23 


Lepski îşi umflă obrajii, dând din cap. „Asta tupeu”, 
gândi. După ce sună, aşteptă câteva clipe, apoi uşa se 
deschise. 

Blocând intrarea, în faţa lui stătea un bărbat înalt şi 
subţire, cu faţa ca lama de cuţit. Cu bărbia teşită, părul 
vopsit negru, puţin rărit, buze subţiri şi privire vicleană, 
purta un impecabil costum de vară crem, cămaşă albastru 
deschis şi cravată neagră. 

Numai un proxenet care reuşise putea avea un aer atât 
de prosper şi mirosi aşa de bine. 

Se uită la Lepski, apoi un zâmbet mare de bun venit îi 
dezveli dinţii falşi. 

— Intraţi, domnule Lepski, spuse dându-se la o parte. 
Goldie spera să-i faceţi o vizită. Daţi-mi voie să mă prezint: 
Jack Thomas, managerul ei. 

Lepski pătrunse în încăperea mobilată confortabil cu 

patru fotolii, televizor, un covor alb de lână. Pe pereţi, nişte 
fotografii de fetişcane mai mult sau mai puţin goale 
tulburau în mod agreabil monotonia. 

— Unde-i ea? întrebă. 

Când vedea un proxenet i se urca întotdeauna tensiunea, 
şi, cum deja îi urcase considerabil după întrevederea cu 
Lacey, acum atinsese o cotă alarmantă. 

— N-o să întârzie, răspunse Thomas degajat. (Era atât de 
captivat de farmecul său personal, încât nu observase 
proasta dispoziţie a lui Lepski.) Luaţi loc, domnule Lepski. 
Ce beţi? 

Lepski respiră adânc, crispându-şi pumnii. 

— Unde-i ea? 

— Nu beti nimic? (Thomas se înfundă molatic în fotoliu.) 
Desigur... niciodată în timpul serviciului. Luaţi loc, domnule 
Lepski. Ea mi-a cerut să vă vorbesc. Eu... 

— Scoală-te din afurisitul ăla de fotoliu! răcni Lepski. 
Niciun afurisit de proxenet nu stă jos atunci când eu sunt în 
picioare. 

Tonul şi expresia lui îl sculară pe Thomas din fotoliu ca şi 
când primise o lovitură în fund. Cu gura căscată privi la 
Lepski îngălbenindu-se şi se dădu înapoi. 

— Du-te şi caută-mi târfa! latră Lepski şi cară-te mai 
repede! Prezenţa ta mă face să vomit! 

In clipa în care Thomas se răsucea grăbit spre una din 
încăperile dinăuntru, uşa se deschise şi intră o fată. Se opri 
în prag, tot observându-l pe Lepski, apoi pe Thomas. 

— Bine, Jack, şterge-o. Mă ocup eu, zise ea. 

Goldie White era o blondă bine făcută, al cărei trup 
probabil că atrăgea majoritatea tipilor destul de beţi ca să- 
şi piardă orice prudenţă. Coruptă până-n măduva oaselor, 
avea o siguranţă în stare să vină de hac oricui purta 
pantaloni, de la bărbat până la urangutan. Purta un pulover 
portocaliu mulând nişte sâni peste măsură de mari datorită 
medicinii, şi o minijupă care-i descoperea coapsele. Privirea 
ei era din cele mai interesante: rând pe rând caldă, rece, 
muşcătoare, lacomă, seducătoare sau stupidă, 

schimbându-se cu agilitatea caleidoscopului. 

Thomas îl înconjură pe Lepski încetişor, mormăi câteva 
cuvinte şi ieşi, trântind uşa în urma lui. O clipă, Lepski şi 
fata au ascultat zgomotul din ce în ce mai slab al paşilor săi 
în timp ce cobora scara. 

Apoi Lepski se duse la uşă şi o încuie cu cheia. Nu voia să 
se expună unui alt masacru neaşteptat. 

— Am primit mesajul dumitale, spuse îndepărtându-se de 
uşă. Mă costă un dolar. Şi dolarii nu-mi cad din cer. Aşa că 
vreau să-mi spui ce-ai de spus. Hai, dă-i drumul. 

Goldie se îndreptă spre un scaun, cu trupul unduindu-se 
cu graţia firească unui şarpe. 

— Nu jucaţi pe polițistul care bagă groaza-n toţi, Lepski, 
zise ea. Aţi putea fi considerat erou al unui film din 1945. 

Lepski zâmbi răutăcios. 

— Dar asta dă rezultate, drăguţo. Asta-i metoda mea. 
Uite ce efect a avut la proxenetul tău. 

— EI! făcu Goldie o strâmbătură. Dacă vreun sugar i-ar 
arăta pumnul ar leşina. O persoană cu adevărat debilă, 
săracul, în venele lui curge apă în loc de sânge. Să nu mai 
vorbim de el. Dumneavoastră sunteţi aici... eu sunt aici... 
să facem cunoştinţă. 

Se aşeză depărtându-şi coapsele, dând la iveală chiloţelul 
de nailon roşu şi îi aruncă o privire seducătoare care 
probabil că rareori nu-şi producea efectul. 

— Hai, vino, micuțul meu sticlete răutăcios. Mai înainte 
de-a vorbi despre afaceri, fă-mă piftie. 

— Cu cea mai mare plăcere, exclamă Lepski. 

Traversă încăperea şi se proţăpi în faţa ei. In clipa în care 
ea se pregătea să-şi scoată puloverul, ridică mâna şi îi trase 
o palmă în stare să ucidă un bou. 

_ Ea căzu pe spate şi capul i se lovi de spătarul scaunului. 
Işi reluă cu greu echilibrul şi faţa i se prefăcu într-o mască 
hidoasă deformată de ură. 

— Nenoroci... începu ea, când mâna poliţistului căzu din 
nou, aruncându-i capul pe spate. 

Lepski o privi cu ochi de profesionist, apoi se îndepărtă. 

— Ascultă bine, drăguţo, nu tu ai să-mi dai mie lecţii. Nu 
te-aş atinge, nici măcar dacă aş fi mort. Sunt grăbit. Am 
plătit un dolar. Aşa că aşează-te şi vorbeşte rapid, 
încetează să faci pe târfă, în genul filmului din 1945. 
(Deodată zâmbi.) Şi dă-mi voie să-ţi aduc aminte că 
vorbeşti cu un sticlete care poate că valorează ceva mai 
mult decât tine, dar nu foarte mult. 

Ea respiră adânc, se frecă delicat cu palma pe obraji, 
uitându-se drept la el, apoi privirea i se mai îmblânzi. 

— Tu eşti un adevărat bărbat, spuse ea cu vocea 
răguşită. Hai să facem dragoste, ce dracu! Cred că eşti în 
stare să mă plasezi pe orbită. 

— Nu, o să stăm frumuşel de vorbă. (Lepski se aşeză în 
faţa ei.) Când sunt de serviciu, nu se potriveşte 
numărătoarea inversă pentru racheta mea. 

Ea izbucni în râs. 

— Îmi place... în fine un politai care are umor. Perfect, 
eşti un ticălos adevărat, dar o să vorbim totuşi. Dă-mi o 
ţigară. 

— Nu ţi-aş da nici sărutul cel de pe urmă, replică Lepski. 
Vorbeşte... Am chef s-o întind rapid de-aici. 

Ea îşi luă o ţigară dintr-o cutie aflată pe masă, se uită 
spre el aşteptând un foc, apoi, văzând că nici nu se mişca, 
o aprinse cu un chibrit. 

— Jack vrea să-şi recupereze barca, zise ea. l-am spus că, 
dacă e cineva în stare să o regăsească, acela eşti numai tu. 

Lepski îşi luă o ţigară din pachet. O aprinse dând din cap. 

— Nu încerca să vinzi castraveți la grădinar. Povesteşte- 
mi totul de la început, şi în viteză. Am altceva mai bun de 
făcut decât să respir acelaşi aer cu tine. 

— Riccard-Bilă-de-biliard ajunsese să-l convingă pe Jack 
să-i închirieze barca. Barca a dispărut. Jack e nebun de 
furie. Vrea s-o găsească. 

— Când i-a închiriat barca lui Bilă-de-biliard? 

— Sunt două luni... pe 24 martie, exact. 

— De ce? 

— Ce contează? A închiriat-o, asta-i tot. Acum umblă 

zvonul că Bilă-de-biliard e mort. Trebuie ca Jack să-şi 
regăsească barca. A vârât în ea toţi banii lui. 

— Te-am întrebat: de ce a închiriat barca lui Bilă-de- 
biliard? 

Goldie, după ce a şovăit, se hotărî: 

— Bilă-de-biliard i-a oferit cinci sute de dolari. Şi pentru 
asemenea sumă, Jack şi-ar vinde şi mama. l-am spus că e 
nebun, dar nu m-a ascultat. Ai să-mi pui multe întrebări 
aşa? 

Lepski îşi răsuci ţigara între buze, tot uitându-se la ea 
răutăcios. 

— De ce voia Bilă-de-biliard o barcă? 

— Avea de făcut o călătorie. 

— Imposibil! Aş fi crezut că voia să-şi pilească unghiile. 
Ce călătorie? Unde? 

Goldie şovăi din nou. 

— Ah voi, sticleţii, mă îmbolnăviţi! Numai întrebări, dar 
când e vorba de acţiune, nimic. Havana... dacă te 
interesează. Spusese c-o să se întoarcă peste trei 
săptămâni: au trecut două luni de-atunci. Pe deasupra, se 
povesteşte că era la Paradise City marţea trecută, şi 
ticălosul nici n-a venit măcar să ne vadă. Şi acum, ar fi 
mort, după câte se zice. (Ea şovăi iar, apoi adăugă): Jack 
nu-şi face sânge rău numai din pricina bărcii, ci şi pentru 
Jacey şi Hans. 

Lepski îşi trecu mâna prin păr. 

— Jacey şi Hans? Cine-s ăştia? 

— Echipajul, neghiobule! Doar nu-ţi închipui că Bilă-de- 
biliard putea conduce singur barca până la Havana, nu-i 
aşa? 

Exasperat, Lepski respiră adânc. 

— Atunci după câte spui, echipajul a dispărut odată cu 
barca? 

Ea îşi vâri mâna sub pulover ca să-şi scarpine coastele. 

— Ai ceară-n urechi, sau ce? N-ai auzit ce-am spus? 
Echipajul şi barca au dispărut. 

— Doi oameni au dispărut de două luni şi nimeni n-a 

anunţat poliţia? Aşa e? 

Goldie ridică din umeri. 

— Sunt doi pederaşti. Cine vrei să se intereseze de nişte 
pederaşti? 

— Dar Thomas n-a anunţat poliţia? Atunci de ce-şi face 
sânge rău pentru ei? A 

— Nu-şi face sânge rău pentru ei. Işi face sânge rău 
pentru barcă. 

— Şi de ce n-a povestit toate astea poliţiei? 

Goldie se scarpină din nou sub pulover. 

— Eşti într-adevăr chiar aşa de tâmpit cum pari? spuse 
ea uitându-se la el cu îndoială. Atunci, după tine, Jack ar fi 
trebuit să se ducă la sticleţi ca să le povestească cum i-a 
dispărut barca împreună cu Hans şi Jacey. Şi ce-ar fi făcut 
tâmpiţii de sticleţi? Ar fi căutat oare barca sau pe Jacey şi 
Hans? Hai, lasă-mă să râd. De-abia ar fi aşteptat să-i facă 
necazuri lui Jack ca să afle unde găsise biştari să cumpere 
vaporaşul. 

Lepski ştia că era adevărat. 

— Ei şi, tu ce crezi că sunt eu?... Sunt sticlete, la naiba! 

Ea se răsturnă pe scaun, destinsă, şi se uită la el. 

— Desigur, dar nu eşti în circumscripţia ta. De asta i-am 
spus lui Jack că tu poate ai face ceva pentru barca lui fără 
să-l vări la apă. _ 

Lepski se gândi o clipă la asta. Işi dădu seama că aşa era. 
Îşi scoase carneţelul. 

— Dă-mi semnalmentele vaporului. 

— E o şalupă albă de doisprezece metri; cockpitul e roşu. 
Numele ei şi numele portului sunt pictate cu roşu: Gloria Il - 
Vero Beach. 

— Şi motorul? 

— Două motoare diesel în paralel, dacă asta-ţi spune 
ceva. Pentru mine înseamnă doar că are două, ca şi taică- 
meu. 

Lepski deveni răutăcios. 

— Poliţiştii au dreptul să facă glume, târfele nu. Şi 
echipajul? 

— Hans Larsen: înalt, blond, douăzeci şi cinci de ani, 
danez. Jacey Smith, mic, subţire, nas spart, negru. 

Lepski încetă să mai scrie ca s-o privească cu un aer de 
admiraţie răutăcioasă. 

— Păcat că ai creierul între picioare, zise el. Dacă l-ai 
ridica puţin mai sus, ai fi un bun sticlete. 

Ea rânji. 

— Cine vrea să fie un bun sticlete? 

Lepski clătină din cap cu disperare. 

— Şi de cine se temea Bilă-de-biliard? 

— De toţi... de toată lumea. 

Lepski se opri ca să-şi mai aprindă o ţigară, apoi spuse cu 
vocea lui de sticlete: 

— Fără vrăjeală, că altfel te arunc în gura lupului. 
Deapănă-ţi povestea, şi-o să fim prieteni, dar dacă faci 
mofturi te vâr la pârnaie. 

Goldie rânji dispreţuitor. 

— Visezi, Lepski! Nu eşti în circumscripţia ta. N-ai 
îndrăzni niciodată să mă vâri la-nchisoare. Lacey te-ar 
jugăni imediat. 

Lepski ştia că era posibil. Îşi scarpină vârful nasului cu 
creionul: 

— Nu-i momentul să ne certăm. Bilă-de-biliard se temea. 
Toată lumea îmi spune că se temea. Dacă vrei să ţi-l 
găsesc, trebuie să ştiu de cine se temea. E foarte simplu. 

— Nu ştiu. Nici Jack nu ştie. Dar, Bilă-de-biliard se temea. 
Dăduse o mare lovitură, şi după aceea şi-a dat seama că 
era prea mare pentru el. 

— De unde ştii? 

— El ne-a spus. Ne-a zis că dăduse cea mai mare lovitură 
din viaţa lui. 

— Ştiu toate astea, spuse Lepski nerăbdător. Dar ce-a 
făcut? 

— Crezi c-am fost destul de proşti să-l întrebăm? 

Lepski consideră că spunea adevărul. 

— Acum un sfert de oră, un ucigaş a intrat în camera lui 
Mai Langley şi i-a tras un glonte în cap, continuă el după o 

pauză. Eşti la curent, nu-i aşa? 

— Da. Atunci când duci viaţa care-o ducem noi, Jack şi cu 
mine, trebuie să fii la curent cu ce se-ntâmplă... uneori mai 
înainte de-a se întâmpla. (Acum, Goldie vorbea încet, cu 
privirea emoţionată.) Ne-a telefonat un prieten. 

— Şi dacă nu i-ar fi zburat creierii, n-ai pălăvrăgi acum, 
nu-i aşa? 

Ea îşi aprinse altă ţigară şi Lepski văzu că mâna îi 
tremura. 

— E un adevărat rahat, zise ea. E cineva care vrea să- 
nchidă clanţa la toată lumea. (Pentru prima oară de când se 
afla în încăpere, îşi dădu seama că ea îşi pierdea siguranţa. 
In ochii ei începuse să se citească teama.) Ce poţi să faci 
pentru noi, Lepski? 

— Cu ceea ce mi-ai povestit până acum, nimic, răspunse 
Lepski pe şleau. Deci gândeşte-te, drăguţo. Dacă nu-mi poţi 
spune nimic despre cel de care se temea Bilă-de-biliard şi 
care a împuşcat-o pe Mai, ce vrei să fac? 

— Dac-aş şti, ţi-aş spune. Dar, pe dracu, nu ştiu nimic! 

Lepski simţi că întârziase prea mult. Fiecare minut în plus 
pe care-l petrecea pe teritoriul lui Lacey era împotriva lui. 
Se sculă. _ 

— Am să-ţi spun ceva. Inainte de-a muri, Mai mi-a spus 
că vaporul pe care-l închiriase Bilă-de-biliard fusese 
scufundat. Dar asta rămâne între noi. Nu ştiu de unde 
aflase Mai, şi n-am avut timp să aflu mai multe. Dar, după 
ea, fusese scufundat. A spus că cineva trăsese în el. 
(Observă disperarea lui Goldie.) Incearcă să afli cine a putut 
trage în vapor. Spune-i lui Jack să-şi stoarcă puţin creierii ca 
să dibuiască ceva... dacă are creier. Şi dacă-ţi vine ţie vreo 
idee, telefonează-mi la birou. 

— Ce... ştiai de la început că vaporul lui Jack fusese 
scufundat? urlă Goldie. 

— Nu te enerva, drăguţo. Dacă Jack şi cu tine nu-ncercaţi 
să găsiţi rapid câteva idei bune, o să sfârşiţi la pârnaie, 
amândoi. 

Spunând aceste cuvinte, o părăsi, apoi cobori scara 

alergând. Ajunse la maşină şi demară în direcţia Paradise 
City. 

CAPITOLUL VII 


Cu ajutorul lui Charley şi al lui Mike, Harry termină 
construcţia celor două platforme cu cimentul pe care-l 
aduseseră în şalupă până la reciful de coral. Pe ele trebuiau 
plasați stâlpii trambulinei celei mari. 

— Perfect, băieţi, spuse Harry după ce inspectase lucrul. 
O să lăsăm să se usuce. Mâine, vom instala stâlpii. 

Era trecut de ora 11, şi soarele ardea îngrozitor. Harry îi 
lăsă pe cei doi negri să aducă şalupa înapoi şi se întoarse la 
țărm înotând; apa de mare călduţă îi spălă sudoarea de 
care se umpluse lucrând la recif. Cum nu se aflau decât 
vreo cinci sau şase persoane lungite sub umbrelele de 
soare, se îndreptă spre bar, cu gâtlejul uscat, căci avea o 
poftă nebună să bea o coca cola de la gheaţă. 

Joe, barmanul, îi şi pregătise băutura când Harry se 
cocoţă pe un taburet înalt. 

— Văd că aţi lucrat tare acolo, domnule Harry, zise el. 
Soarele dogoreşte, nu? 

Harry bău, termină paharul de coca cola şi îl împinse spre 
Joe. 

— De dogorât, dogoreşte. Mai dă-mi unul, Joe. Solo s-a 
întors? 

— Incă nu. (Un alt pahar cu coca cola alunecă pe 
tejghea.) Domnule Harry... 

Harry îşi luă paharul, apoi se uită întrebător la negrul 
înalt şi solid. 

— Ce-i, Joe? 

Acesta se agita nervos. Se uită în jurul lui la barul pustiu, 
apoi aruncă o ochiadă prin fereastră în direcţia parcării, în 
fine, privirea i se opri pe Harry. 

— Odinioară, am câştigat o medalie de argint la Jocurile 
olimpice. La săritura în lungime, domnule Harry. 

Surprins, Harry zâmbi. 

— Adevărat? Felicitări, Joe. 

— Avem ceva în comun, domnule Harry. 

— Renunţă la „domnule”, te rog. Desigur că avem multe 
lucruri în comun. 

Joe clătină din cap. 

— Nu multe, nu, dar Jocurile olimpice sunt ceva deosebit. 

— Şi încă cum! (Harry era nedumerit. Privi surprins la 
negrul înalt.) Ai ceva pe suflet, Joe? 

— Ar fi ceva. (Joe se uită din nou, prin fereastră, apoi, 
aplecându-se spre Harry, îi spuse încet:) Aţi face mai bine 
să plecaţi, domnule Harry. E periculos pe-aici. 

Harry îl observă pe Joe care-l fixa emoţionat cu ochii săi 
mari şi negri. 

— Ce înseamnă asta, exact? 

— E un sfat prietenesc. Faceţi-vă valiza, şi plecaţi. N- 
aveţi niciun prieten aici, domnule Harry, afară de Randy şi 
de mine. Niciun prieten... Ştiu ce spun. N-aţi terminat cu 
necazurile. 

— Haide, Joe. Dacă ştii ceva, spune-mi, zise Harry puţin 
nerăbdător. 

— Domnul Solo e patronul meu. Îmi dă de lucru, răspunse 
Joe. (Făcu o pauză, apoi continuă). Nimeni nu l-a trântit 
niciodată la pământ pe domnul Solo, şi domnul Solo e 
periculos. Asta-i tot, domnule Harry. Plecaţi repede... Să n- 
aveţi încredere în nimeni, afară de Randy şi de mine. 

Joe se duse la capătul celălalt al barului şi începu să 
pregătească băuturile pentru ora prânzului. 

Harry şovăi, apoi, văzând după expresia lui că negrul n-ar 
mai spune nimic, îşi termină paharul şi părăsi barul. În timp 
ce se îndrepta spre cabină, îl văzu pe Randy ieşind dintr-a 
lui. Acesta îi făcu semn, apoi intră înapoi în cabină. 

Harry se duse după el. 

— Inchide uşa, suflă Randy cu o voce tremurătoare. Ai 
văzut asta? 

Arătă un ziar întins pe masă. Harry închise uşa şi se 
aplecă deasupra jurnalului. 

Din fotografie îl privea Riccard-Bilă-de-biliard. Titlul 
spunea: 

GĂSIT MORT. AŢI VĂZUT ACEST OM? 


Un şoc electric îl zgudui pe Harry. Apucând un scaun, se 
aşeză şi citi scurtul articol care povestea că în seara din 
ajun, poliţia, acţionând după nişte informaţii primite, fusese 
la Hetterling Cove, un loc binecunoscut celor care se 
duceau la picnic acolo, şi descoperise cadavrul unui bărbat 
îngropat într-o dună de nisip. In aparenţă, necunoscutul 
decedase din cauza unei crize cardiace, dar fusese torturat 
înainte de-a muri. 

Articolul se termina astfel: 


Se crede că victima era un criminal cunoscut sub numele 
de Riccard-Bilă-de-biliard. Orice persoană care l-a văzut pe 
acest om între 10 şi 11 mai este rugată să ia legătura cu 
poliția. Paradise City 00099. 


Harry se uită la Randy, care-l privea cu nişte ochi 
înspăimântați. Urmă o tăcere lungă, apoi Harry îşi scoase 
pachetul de ţigări Camel şi îi oferi una şi lui Randy. 

Randy dădu din cap. 

— După părerea ta, ne-ar putea pune asta în spinare, 
Harry? 

Harry îşi aprinse ţigara. 

— Nu, numai dacă avem ghinion. N-au descoperit 
Mustang-ul. Dacă-l găsesc, atunci o să-nceapă să frigă. 

— Crezi că ne-a văzut cineva cu Mustang-ul? 

— E foarte posibil. (Harry se gândi intens un moment.) 
Cum oare l-au putut găsi? spuse el ca şi când şi-ar fi vorbit 
lui însuşi. (Se ridică.) Nu te necăji, Randy. Pentru moment 
nu mişcăm. Nu facem nimic. Hai, vino, să ne întoarcem la 
lucru. 

— Eu o şterg, anunţă Randy, cuprins de panică. Mă duc la 
Los Angeles. Am un văr acolo. 

— Şi ce câştigi? zise Harry, abia reţinându-şi iritarea. 
Dacă te caută poliţia, o să te găsească. N-o să te poţi 
ascunde veşnic. Hai, gândeşte-te. Nu înţelegi că cel mai 

bun lucru pe care-l putem face e să jucăm tare, aşteptând 
să treacă asta? Să presupunem că spune cineva poliţiei că i 
se pare a ne fi văzut cu Mustang-ul: un tip înalt cu un 
rucsac în spate şi un individ mărunt, cu păr lung şi ghitară. 
Acum, gândeşte-te... câţi tipi înalţi cu rucsac în spate şi 
indivizi mărunți, cu păr lung şi ghitară ai văzut pe şosea? 
Duzini? Sute? Deci, dacă n-avem baftă şi vine poliţia să ne 
ia la-ntrebări, habar n-avem de nimic. Am venit cu 
autostopul. N-am auzit niciodată vorbindu-se de vreo 
maşină Mustang, nu mai mult decât de Riccard-Bilă-de- 
biliard. Nu ne pot pune nimic în cârcă, doar dacă unul din 
noi deşartă sacul, sau amândoi. (îl privi pe Randy drept în 
ochi.) Eu nu suflu... aşa că rămâi tu. 

Randy îşi trecu limba peste buzele uscate. 

— E bine de tine, n-ai de ce să te temi. Dar eu nu m-am 
prezentat la comisia de recrutare. 

— Ei şi? O să te-nhaţe că nu te-ai prezentat la comisie. N- 
ai baftă, dar ăsta-i un fleac. Pe când dacă te arestează 
pentru omor, n-o să scapi chiar aşa uşor... asta-i cu totul 
altceva. N-am dreptate? 

Randy se gândi îndelung, un moment apăsător pentru 
amândoi, apoi clătină din cap. 

— Da... cred c-ai dreptate. 

— Haide, atunci. Nu mai lua mutra asta de 
înmormântare. Să ne-ntoarcem la treabă. 

Harry se opri să-împăturească ziarul şi să-l arunce în coş, 
apoi ieşi în soare. 

Randy îl urmă, în silă. Merseră pe potecă până la bar. 
Acolo, Harry puse deodată mâna pe braţul lui Randy şi îl 
trase în umbră, văzând Mercedes-ul alb intrând în parcare. 

Un bărbat bondoc era la volan: avea o faţă rotundă şi 
oacheşă, nişte ochişori negri şi strălucitori şi buze subţiri. 
Purta pălărie panama înfundată pe ochi şi un costum vechi, 
verde ca sticla. Doamna Carlos, cu obrazul pe jumătate 
ascuns de ochelarii de soare, era aşezată alături de el. 

Mărunţelul opri maşina, ieşi şi o înconjură ca să-i 
deschidă portiera doamnei Carlos. Ea cobori. Avea o rochie 

albă încreţită şi sandale. Bondocul îi întinse sacul de plajă, 
îşi scoase pălăria, se înclină în faţa ei, se urcă înapoi în 
Mercedes şi demară din nou. 

Doamna Carlos se îndreptă spre plajă. 

— Cine-i mititelul ăsta gras? întrebă Harry. 

— Fernando, şoferul ei, răspunse Randy. 

— L-ai mai văzut conducând un Chevrolet verde cu alb? 

Randy îl privi mirat: 

— Asta-i maşina lui. O ia din când în când atunci când are 
de făcut comisioane pentru domnul Carlos. De ce mă- 
ntrebi? 

Harry îşi aminti de Chevrolet-ul verde cu alb care-l 
urmărise de la aeroport când fusese să ia valiza lui Riccard- 
Bilă-de-biliard. Practic era sigur că Fernando era cel care o 
conducea. 

— Ce ştii despre el, Randy? E foarte important. 

— Nu mare lucru. Lucrează pentru Carlos de doi ani. Eun 
prieten de-al lui Solo. După ce-şi termină serviciul, vine aici 
seara; joacă împreună cu Solo cărţi. Ce înseamnă asta? 

— Aş vrea s-o ştiu şi eu, răspunse Harry, pe gânduri. 
Perfect, Randy, nu-ţi face griji... pe curând. 

Şi, părăsindu-l, se îndreptă spre plajă. 

Trecu pe lângă Nina, care, aşezată la soare, verifica 
încasările din ajun. Ridică ochii, dar Harry nu se uită la ea. 
Văzuse cu coada ochiului cum Manuel îl observa de pe 
verandă. Trecu anume prin apropierea doamnei Carlos, 
care, văzându-l, îl strigă. 

— Bună. 

Harry se apropie. Întinsă pe-o saltea la umbra unei 
umbrele de soare, îşi ridică ochii spre el, în dosul ochelarilor 
de soare. 

— Ce se întâmplă acolo? întrebă ea, arătând reciful de 
coral. Faceţi fundaţii? 

— Într-adevăr aşa-i. Instalăm o trambulină. Solo găseşte 
că-i cazul ca să fie una aici. 

Harry simţea cum ochii doamnei Carlos stăruiau pe trupul 
său înalt şi musculos. 

Şi el se uita la ea; o revedea ieşind din Mustang, ascunsă 
în dosul uriaşilor ochelari antifar, cu părul acoperit de-un 
fular alb vârât în decolteul unei bluze de bumbac negru. ŞI, 
iarăşi, se întrebă ce putea să aibă de-a face o femeie cu 
averea şi cu educaţia ei, cu un om ca Riccard. 

Îşi dădu seama că ea îi spunea ceva. 

— Scuzaţi-mă, doamnă Carlos... n-am auzit. 

— Spuneam că mi s-a povestit că eşti un foarte bun 
înotător. Solo spune că ai câştigat o medalie. 

— Da, într-adevăr. 

Din nou, îl cercetă cu atenţie. 

— Când va fi instalată trambulina? 

— Peste mai puţin de cincisprezece zile. 

— Dumneata rămâi mai multă vreme pe aici, Harry? 

— Două luni. Am o treabă care m-aşteaptă la New York. 

— Ce fel de treabă? 

— O treabă, doamnă Carlos. 

Ea îi zâmbi. 

— Asta nu mă priveşte, nu? 

Harry nu-i răspunse. Îşi întoarse privirea ca să se uite la 
trei adolescente care se jucau cu o minge medicală. 

— Ţi-am pus întrebarea fiindcă mă întrebam dacă 
dumitale nu ţi-ar place să rămâi aici. 

El îşi întoarse privirea spre ea. 

— Ce-aţi spus, doamnă Carlos? 

Zâmbetul ei se crispă puţin. 

— Ar trebui să fii ceva mai atent. Ţi-ar place să fii şoferul 
meu? 

— Aveţi deja unul, doamnă Carlos. 

— Nu rămâne... O să-l dau afară. N-are mare lucru de 
făcut. Va trebui să te ocupi de două maşini... să mă aduci la 
plajă şi să vii să mă iei. Va trebui să mă conduci şi în oraş 
seara când soţul meu e ocupat. O să ai un apartament cu 
două camere şi 150 de dolari pe săptămână. Ţi-ar plăcea? 

— Sunt angajat pe două luni, doamnă Carlos. Nu pot să-l 
las baltă pe Solo. 

— Dar nu-ţi cer dumitale să-l laşi baltă! (Acum în vocea ei 

era o nuanţă severă.) Te întreb dacă ti-ar plăcea. Pot să 
aştept. Pot să-l dau afară pe Fernando când am chef. 
Dumneata vrei postul? 

— Pare grozav, doamnă Carlos. Pot să mă gândesc puţin? 

Simţi, din nou, ca-l studia din dosul ochelarilor de soare. 

— Ca să te ajut să te hotărăşti, vino să mă vezi mâine 
după-masă. (Îi zâmbi.) Soţul meu va fi la Miami, dar nu-i un 
motiv ca să nu vii. Dumneata ştii unde locuim noi? 

— Da, ştiu. Dar îmi pare rău, am o întâlnire mâine. Poate 
duminica viitoare? 

O privi cum înghiţea cu greutate şi-şi încreţea buzele a 
dispreţ, cu un aer răutăcios. 

— Am spus mâine după-masă, Harry! 

— Şi eu am spus că regret. Am o întâlnire mâine după- 
masă. Ea îşi încleşta pumnii. 

— Trebuie să pronunţ literă cu literă, tâmpitule? zise cu 
glas încet şi răutăcios. Vreau să vii la mine mâine după- 
masă! O să fii bine plătit... 300 de dolari! Şi să nu-mi spui 
mie că n-ai fost niciodată plătit să faci pe armăsarul! 

Harry se uită iarăşi la ea, apoi întoarse privirea spre 
mare. 

— Mă tem să nu li se-ntâmple ceva puştoaicelor, 
el. Scuzaţi-mă, doamnă Carlos. 

Porni spre adolescente. Una din ele se juca în apă. 

Când Lepski pătrunse în biroul căpitanului Terrell, 
domnea acolo o linişte amenințătoare. 

Terrell era la biroul său. Aşezat în dreapta sa, sergentul 
Beigler. În picioare lângă fereastră, sergentul Hess îşi 
încrunta sprâncenele. 

Cei trei bărbaţi îl observară intrând pe Lepski cu cel mai 
impasibil aer de poliţai. El se opri ca să închidă uşa ca şi 
când ar fi fost din coji de ouă, apoi se plasă în faţa biroului 
lui Terrell şi rămase nemişcat. 

După o lungă tăcere, Terrell începu: 

— Aş vrea să ştiu de-a ce te joci? Locotenentul Lacey te-a 
reclamat. A trimis un raport despre tine. Dacă jumătate din 
ce spune e adevărat, eşti la mare ananghie. 

Lepski, care se aştepta la un asemenea acces de furie, îşi 
pregătise planul de bătaie. Sudoarea îi şiroia pe frunte, dar 
susţinu fără a clipi privirea răzbunătoare a lui Terrell. 

— Ştiu că n-am avut dreptate, şefule recunoscu el. Ştiu 
că nu eram în circumscripţia noastră, dar când Lacey a 
spus că noi suntem cei mai tembeli dintre sticleţii de pe 
Coastă, am găsit că depăşise măsura. Atunci am refuzat să- 
l ajut, asta l-a înfuriat şi mi-a făcut raport. 

Lepski constată cu plăcere că Terrell, Beigler şi Hess 
înlemniră şi că sângele le năvălea în obraz. 

— Sticleţii cei mai tembeli de pe Coastă! mormăi Beigler. 
Aşa a spus cretinul? 

— Cuvânt cu cuvânt, replică Lepski, cu un aer de 
demnitate foarte ofensată. 

— Tâmpitul ăsta! izbucni Hess. Şi ăsta se crede 
inspector! El! N-ar fi în stare să se găsească nici măcar pe 
sine într-un closet! 

— În regulă, le-o reteză tăios Terrell. Fiecare are dreptul 
să aibă părerea lui. Locotenentul Lacey crede că noi 
suntem cei mai tembeli sticleţi de pe Coastă, dar asta nu 
înseamnă că are dreptate. (Îl privi bănuitor pe Lepski.) Şi ce 
l-a făcut să spună asta, Tom? 

Lepski se destinse puţin. Avea din nou încredere, acum 
când era sigur că jucase cartea cea bună, dar totul 
depindea încă de următoarea. 

— Ştiu că eram în neregulă. Mi-aţi spus s-o găsesc pe Mai 
Langley. Aveam presimţirea că trebuia să fie prin 
împrejurimile de la Vero Beach, unde şi-a dat lovitura Bilă- 
de-biliard. Din întâmplare am un informator acolo. Ştiu că 
nu e circumscripţia noastră, dar, dacă aş fi luat legătura cu 
Lacey, el ar fi preluat ştafeta, şi totul ar fi eşuat. Atunci am 
crezut că mijlocul cel mai rapid de-a o găsi pe Mai era să 
iau legătura cu informatorul meu. Dacă ar fi scos la iveală 
ceva interesant, v-aş fi raportat, şefu; poate că aţi fi luat 
contact cu Lacey, şi atunci poate că, peste trei sau patru 
zile, el ar fi încercat s-o vadă pe Mai. Dar informatorul mi-a 
spus că din întâmplare, Mai era chiar în casă. Am crezut că 

nu era rău dacă urcam un etaj ca să-i spun două vorbe mai 
înainte de-a vă face un raport. Dar, în timp ce vorbeam, a 
intrat un criminal şi a ucis-o. (Lepski păru necăjit.) Intr- 
adevăr n-am baftă deloc, şefule, dar exact aşa s-a 
întâmplat. 

Terrell se uită la Beigler care zâmbi. 

— Formidabil, exclamă Beigler admirativ. Tipul ăsta are o 
limbariţă în stare să convingă şi cadavrele. 

— În regulă, Tom, zise Terrell. Continuă. Atunci ce s-a 
întâmplat? 

Lepski respiră adânc. Acum era sigur că neutralizase 
raportul otrăvit al lui Lacey. Le povesti celor trei ce s-a 
întâmplat, şi discuţia cu Goldie White. In timp ce vorbea, 
Beigler lua note. Când Lepski tăcu, Terrell spuse: 

— Treabă bună, prost executată. Dacă te mai duci 
vreodată fără permisiune în circumscripţia din Miami, te 
dau pe mâna lor. Încearcă să nu uiţi. De data asta, o s- 
aranjez cu Lacey. 

— Mulţumesc, şefu'. (Simţind că atmosfera devenise din 
nou cordială, adăugă:) Dar cafea nu-i în casa asta? 

Beigler înţepeni. 

— Unde-i Charley? spuse luând telefonul. Charley! 
Trimite unul din tâmpiţii tăi s-aducă patru cafele. Ce naiba 
faceţi acolo jos? (Ascultă, mormăi şi puse receptorul în 
furcă.) Vine şi cafeaua. 

Lepski apucă un scaun şi se aşeză călare. 

— Mai e ceva, şefule, zise el. Am impresia că-l cunosc pe 
băiatul care l-a torturat pe Bilă-de-biliard. 

— Pentru numele lui Dumnezeu! explodă Hess. Ai fi putut 
s-o spui mai înainte! 

— În regulă, Fred, interveni Terrell. Lasă-l pe Tom să ne 
povestească în felul lui. Aşadar ai impresia? 

— Sunt sigur. (Lepski îl fulgeră cu privirea pe Hess care îi 
întoarse politeţea, apoi continuă:) Solo Domenico a angajat 
un profesor de înot pentru două luni. L-am întâlnit la piaţă 
pe când făceam o anchetă despre hoţii de buzunare care vă 
dau de furcă. Bun, îl întâlnesc pe băiat: un fost sergent de 

paraşutişti, care se numeşte Harry Mitchell. S-a întors din 
Vietnam şi-şi petrece vacanţa aici, mai înainte de-a se 
întoarce să muncească din greu la New York. Acum două 
zile, eram la aeroport, sperând să găsesc ceva despre Bilă- 
de-biliard când dau de Mitchell, care ducea o valiză albă de 
plastic cu o dungă roşie. 

Un agent intră cu patru pahare de carton cu cafea pe 
care le puse pe birou, apoi ieşi. 

— Ei şi, ce de-a poveşti pentru o valiză! spuse Hess 
nerăbdător, luându-şi paharul cu cafea. 

Dar Lepski n-avea chef să se grăbească. Era sigur de 
avansarea lui dacă ştia cum să procedeze. 

— Când am vorbit cu Mai Langley, continuă el fără să-i 
dea atenţie lui Hess, chiar înainte de-a ţâşni ucigaşul, mi-a 
spus că Bilă-de-biliard îşi lăsase valiza la aeroport. (Se opri, 
apoi reluă rar, detaşând cuvintele:) Valiza era de plastic 
albă, cu dungă roşie! 

Se răsturnă pe scaun, luă paharul cu cafea pe care 
începu s-o soarbă, tot privindu-i mai întâi pe Terrell, apoi pe 
Beigler şi în fine pe Hess. 

— Nu-i rău ce spui, tu acolo, Tom, recunoscu Terrell. 
Continuă. 

Decepţionat că n-a produs o impresie mai mare, Lepski 
reluă: 

— L-am întrebat pe Mitchell dacă era valiza lui. A spus că 
da: o lăsase la aeroport, dar cum avea o slujbă fixă la 
Domenico, avea nevoie de ea. Am verificat ordinul lui de 
eliberare şi când am văzut că era un fost luptător din 
Vietnam, un sergent de paraşutişti, l-am lăsat să plece cu 
valiza. 

— Ce... nici măcar nu te-ai uitat să vezi ce era înăuntru? 
sări Hess. 

— Haide, Fred, ştii bine că Tom n-avea dreptul să-i ceară 
s-o deschidă, interveni Terrell mai înainte ca Lepski să fi 
avut timp să explodeze. Se pune următoarea întrebare: 
oare o valiză albă de plastic, cu o dungă roşie e unică în 
genul ei? Ce crezi tu de asta, Joe? 


145 


— Poate că da. După părerea mea, Tom are ceva. În 
trecut, Solo a fost totdeauna asociat cu Bilă-de-biliard. Bilă- 
de-biliard avea o valiză albă de plastic cu o dungă roşie, pe 
care a lăsat-o la aeroport. Mitchell, care lucrează pentru 
Solo, se duce să recupereze o valiză albă de plastic cu o 
dungă roşie. Daa... Cred într-adevăr că Tom a dat de-o 
urmă. 

Lepski, radiind de bucurie, se aplecă şi era cât pe ce să 
răstoarne scaunul. 

— Sunt sigur de asta! Ascultaţi, şefu', ce-ar fi să dau o 
raită pe la Solo, chipurile să-l înspăimânt puţin pe Mitchell? 
Poate c-ar denunța pe cineva. 

Terrell îşi aprinse din nou pipa care se stinsese. Se gândi 
o clipă, apoi clătină din cap. 

— Nu, vreau să iau mai întâi câteva informaţii. (Se răsuci 
spre Hess). Vreau o notă despre Mitchell. Trimite un telex la 
Washington. 

Hess îşi îndreptă arătătorul ca un caltaboş către Lepski. 

— Ai citit ordinul lui de eliberare... Dă-mi nişte informaţii. 
Lepski îşi stoarse creierul. Nu aruncase decât o privire 
rapidă pe actele lui Harry Mitchell, dar avea memorie bună. 
După o clipă, spuse: 

— Harry Mitchell, sergent, al 3-lea regiment de 
paraşutişti, compania întâi. 

Hess îl privi ca şi când l-ar fi admirat fără voia lui. 

— Într-o bună zi... peste zece ani, poate... ai putea fi un 
bun inspector, Lepski. 

Văzând cum faţa lui Lepski se făcuse roşie ca pătlăgica, 
Terrell interveni aspru: 

— Destul, Fred. Trimite telexul ăla! (După ce Hess ieşi, 
Terrell reluă): Ai procedat bine, Tom. Dar nu fii prea zelos. 
Şi acum, ce-ar fi să te duci să vezi ce poţi descoperi despre 
cei doi pederaşti: Hans Larsen şi Jacey Smith? Dacă vezi că 
trebuie să ieşi din circumscripţia noastră, să mă previi mai 
înainte de-a începe ceva. 

— Da, şefule. (Se îndreptă spre uşă, dar se opri deodată.) 
E-adevărat că vi se pare că am procedat foarte bine? 

— Ai auzit ce-a spus şeful, latră Beigler. Şterge-o! 

Lepski ieşi, efectua o eschivă ca să-l evite pe Max Jacoby 
care tocmai pătrundea în birou şi se îndreptă spre masa lui. 

Terrell privi la Jacoby care ezita în prag. 

— Ce-i, Max? 

— Tocmai a telefonat Retnick, şefule. A făcut o anchetă 
pe şoseaua numărul 1. Spune că are semnalmentele a doi 
bărbaţi care conduceau un Mustang asemănător maşinii lui 
Bilă-de-biliard. A spus că maşina avea remorcată o 
caravană. 

Terrell şi Beigler se uitară unul la altul. 

— O caravană? 

— Aşa a spus el. 

— Spune-i să vină în mare grabă. 

— E pe drum, şefu'. 

După ce Jacoby se întoarse în biroul său, Terrell îi spuse 
lui Beigler: 

— Ce crezi despre asta, Joe? 

— E o întorsătură a evenimentelor. A fost găsit Bilă-de- 
biliard şi Mustang-ul. Şi acum, iată o caravană care nu era 
prevăzută în program. Ne întrebam cum de putuse ajunge 
trupul lui Bilă-de-biliard la Hetterling Cove. Poate că într- 
adevăr cadavrul a fost transportat cu caravana. Deci, am 
face bine să începem să căutăm caravana. 

— De acord. (Terrell consultă notițele pe care le luase 
Beigler în timpul raportului verbal al lui Lepski.) Dar toate 
astea... (îşi goli pipa şi se apucă s-o umple din nou.) Mă tot 
gândesc că asta ar putea interesa C.I.A., Joe. Poate c-ar 
trebui să le trimit un raport. 

— Tot povestea cu Castro? 

Terrell îşi aprinse pipa. 

— Da. Uită-te la informaţiile pe care le-am adunat. Pentru 
mine cheia acestei afaceri e faptul că Bilă-de-biliard era un 
comunist admirator al lui Castro. În 24 martie, soseşte la 
Vero Beach şi închiriază de la Thomas o şalupă şi doi 
oameni. Se duce la Havana, dacă ceea ce a spus Goldie 
White e adevărat. S-ar zice că Bilă-de-biliard făcea 

operaţiuni de contrabandă care aveau legătură cu Castro. 
După gagica lui, vaporul a fost interceptat şi scufundat. 
Apoi, peste două luni, Bilă-de-biliard apare din nou şi 
încearcă să închirieze un vapor de la Domenico. Cum nu 
reuşeşte, încearcă să împrumute nişte biştari de la O'Brien. 
Un nou eşec. Atunci se lasă condus de gagica sa la Vero 
Beach. Se instalează la Do-Do Hammerstein, se duce să 
depună valiza într-un cofret pentru bagaje la aeroport, apoi 
se întoarce la Vero Beach unde închiriază o maşină 
Mustang de la Hertz, sub numele de Joel Blach. Apoi dispare 
dintr-odată, şi umblă zvonul c-a fost scos din circulaţie. 
Peste două zile, e găsită maşina Mustang, care ne duce la 
mormântul lui Bilă-de-biliard. Un bărbat corespunzând 
semnalmentelor unui profesor de înot angajat de Domenico 
e văzut de Lepski la aeroport, cu o valiză semănând cu 
aceea a lui Bilă-de-biliard. (Terrell trase din pipă 
încruntându-şi sprâncenele.) Progresăm, dar tot nu ştim cu 
ce voia să facă Bilă-de-biliard contrabandă, nici cine l-a 
ucis. Mai avem de descoperit nişte lucruri, dar, pentru 
mine, devine din ce în ce mai vădit că Bilă-de-biliard făcea 
contrabandă cu Cuba, şi de aceea mă întreb dacă n-ar 
trebui să trecem întreaga afacere la C.I.A. Ei ar face poate o 
treabă mai bună şi mai repede decât noi. 

— Aţi spus două zile, şefule, îi aminti Beigler. Mai avem 
încă o zi şi un sfert. 

Terrell şovăi. 

— Da... bine, de acord, Joe. Întoarce-te în biroul tău. 
Trebuie să mă mai gândesc. 

Peste o jumătate de oră, inspectorul de rangul 3 Red 
Retnick, un tânăr înalt şi solid, cu coama de-un frumos roşu 
strălucitor, intră în sala inspectorilor. 

Când îl văzu, Beigler îi făcu semn să intre în biroul lui 
Terrell. Apoi, se sculă, se duse până la scară, şi îi comandă 
cu vocea tunătoare lui Charley Tanner să trimită cafea. 
După care, se duse şi el în birou. 

Retnick făcu un raport concis, pe care Beigler îl 
stenografie. 

— Joi seara, doi oameni într-o maşină Mustang având 
remorcată o caravană s-au oprit la Jackson, restaurantul 
deschis toată noaptea, ca să ia o cafea, începu Retnick. Un 
camionagiu care era acolo joi, şi pe care l-am văzut în 
timpul anchetei mele, căci s-a oprit la întoarcere, mi-a dat 
semnalmentele celor doi oameni. 

— Aşteaptă o clipă, Red, zise Terrell. (Apoi, lui Beigler:) 
Du-te şi adu-l pe Lepski. 

Beigler aruncă o privire în sala inspectorilor unde Lepski 
îşi bătea la maşină raportul, şi îi strigă să vină. Când intră 
Lepski în birou, Terrell îi spuse lui Retnick să continue. 

— Cel mai în vârstă avea mai mult de-un metru optzeci 
înălţime. Solid, blond, ochi albaştri şi nasul spart de boxer. 
Avea nişte pantaloni kaki ai armatei şi o cămaşă asortată. 

— Ăsta-i Harry Mitchell, spuse Lepski. Cert şi sigur! 

— Continuă, Red, zise Terrell, reaprinzându-şi pipa. 

— Celălalt era mai tânăr: destul de debil, păr negru lung 
până la umăr, faţă subţire. 

— Asta îţi spune ceva? întrebă Terrell uitându-se la 
Lepski. 

Lepski dădu din cap. 

— Nu, absolut nimic. (Apoi îşi încruntă sprâncenele şi 
pocni din degete.) Un minut. Ar putea fi barmanul lui Solo. 
Vine la început de sezon. L-am văzut anul trecut. 
Corespunde semnalmentelor. Se numeşte Randy... ceva... 
Broach? Un nume ca ăsta. Ascultaţi, şefule, ce-ar fi să mă 
duc să iau cina acolo în seara asta? Solo m-a invitat pe 
gratis cu soţia. Ar fi un pretext ca să fac mica mea anchetă. 

Terrell se gândi o clipă, apoi clătină din cap. 

— Da, dar o faci discret, Tom, ai înţeles? Nicio mişcare 
până când nu primim informaţiile despre Mitchell... ai 
înţeles? (S-a uitat la Beigler.) Tot nimic de la Washington? 

Beigler dădu din cap. 

— Dumneavoastră uitaţi decalajul orar, şef. Nu putem 
spera nimic înainte de câteva ore. 

— Bun, ei bine, în aşteptare, vreau să fie găsită 
caravana, şi rapid, ordonă Terrell. 

Lepski se certa cu nevastă-sa. Nimic cu adevărat nou. 
Erau căsătoriţi de trei ani şi, după socoteala lui Lepski, 
avuseseră o ciorovăială serioasă de câte două ori pe zi. 
Făcuse rapid câteva calcule, şi ajunsese la un total 
impresionant de 2 190 de mici scandaluri în cursul cărora, 
notase cu amărăciune, fusese în avantaj cam de 180 de ori. 

Ajunsese acasă la ora 18, o oră din cele mai neobişnuite, 
căci, în general, nu se întorcea deloc acasă înainte de ora 
21. O găsi pe soţia sa Caroll pregătindu-i un gulaş. 

Caroll Lepski, în vârstă de douăzeci şi şase de ani, înaltă, 
brună şi drăguță, era o tânără înzestrată cu o minte şi cu o 
voinţă foarte deosebite. Înainte de căsătorie, fusese 
funcţionară la American Express, unde se ocupa de 
bogătani cât era ziua de lungă; le organiza călătoriile şi îi 
sfătuia în totul. Ocupaţia asta făcuse din ea un soi de 
domnişoară-comandant, plină de încredere în sine. In 
contact cu sute de tipi atoateştiutori, unii mai ţâfnoşi decât 
alţii, aflase că o discuţie condusă cu logică şi perseverenţă 
ieşea în general victorioasă. Deşi era bine pregătită ca să 
înfrunte problemele vieţii, era o bucătăreasă dezordonată, 
dar convinsă. Ori de câte ori pregătea o masă, afară de 
tartine şi de hamburger, bucătăria ei se transforma ca prin 
minune într-un adevărat câmp de bătălie. De fiecare dată, 
murdărea patru crătiţi când una singură ar fi fost suficientă; 
de fiecare dată, lăsa laptele să se umfle şi să dea în foc; de 
fiecare dată, vărsa pe jos o parte din mâncare, pe care 
după aceea o aduna cu lingura ca s-o pună la loc în cratiţa 
din care zburase. Apoi, fără a mai pierde timpul să şteargă 
urmele, făcea deasupra nişte alunecări demne de-o 
patinatoare artistică. Dar Caroll avea mult caracter şi multă 
îndârjire. Odată ce hotărâse că Lepski va avea gulaş la cină, 
putea să fie cutremur sau să-i cadă cerul în cap, el va avea 
gulaş. 

Lepski o găsi într-o ţinută destul de neglijentă; se lupta 
cu un borcan de smântână care se vărsase şi al cărui 

conţinut forma o frumoasă baltă pe jos. Seara era fierbinte, 
bucătăria era fierbinte, şi Caroll transpira aferată. 

Aşa că, atunci când îi dădu vestea că ieşeau să mănânce 
în oraş, şi „pentru numele lui Dumnezeu, scumpa mea, fă- 
te frumoasă, mergem într-un loc şic”, ea oscilă între două 
sentimente: cel de-a continua pregătirea gulaşului, sau să 
trimită totul la dracu şi să încerce să fie mulţumită. Se 
întâmpla aşa de rar ca Lepski s-o ducă undeva, că invitaţia 
neaşteptată o umplu de amărăciune, în loc să-i facă 
plăcere. 

— N-ai putut să mi-o spui dimineaţă? întrebă ea, 
îndepărtând, cu mâna o şuviţă de păr negru care-i cădea pe 
ochiul stâng. Avem gulaş pentru cină. 

În nerăbdarea sa, Lepski începu să danseze de pe un 
picior pe celălalt. 

— Renunţă la gulaş. În seara asta ieşim, şi, te implor, nu 
te ambala într-o discuţie. 

O observaţie nefericită, ceea ce Lepski înţelese imediat 
ce-i scăpă. Caroll încremeni şi ridică capul. 

— Adică eu sunt aceea care începe discuţiile? întrebă. 

Dându-şi seama că se plasase într-o poziţie strategică 
delicată, Lepski zâmbi ipocrit. 

— N-am spus aşa ceva. Să începi o discuţie? Ascultă, 
Scumpo... 

— Ai spus: „Nu te ambala într-o discuţie”. 

Lepski se strădui să pară mirat. 

— Am spus eu într-adevăr asta? Nu te mai gândi. 
Glumeam. Bun, în seara asta... 

— Concepţia ta despre glumă e diferită de-a mea. 

Lepski îşi trecu mâna prin păr. Făcu doi paşi mici spre 
stânga, apoi doi paşi mici spre dreapta, în fine, simțindu-se 
destins, continuă: 

— De acord, gata cu glumele. Nu te mai gândi, scumpo. 
Mergem la Domenico care e unul din cele trei restaurante 
mai bune din oraş. Mâncare excelentă, plajă la mare... 
muzică plăcută... lumini voalate... tot tacâmul! 

Ochii lui Caroll deveniră bănuitori. 

— Şi de ce mergem acolo? întrebă ea. Ai făcut ceva care 
regreţi? Ca să mă îmbunezi? 

Lepski îşi vâri degetul sub gulerul cămăşii şi trase. 

— Suntem invitaţi, spuse el, ridicând tonul. Proprietarul 
acestui afurisit de restaurant are o mare simpatie pentru 
mine, mi-a spus s-o aduc pe târ... soţia mea... şi mergem 
acolo. E gratis. 

— E nevoie să spui aşa cuvinte grosolane, Lepski? 

Lepski rămase nemişcat. Pulsul îi bătea mai repede, şi 
asta îl alarma oarecum. 

— Nu te mai gândi, scumpo, spuse în fine. Suntem 
invitaţi. Să mergem. 

Caroll se uită la el: 

— Omul ăsta ne-a invitat? (Lepski dădu din cap cu un aer 
idiot.) Ce-a făcut? 

Lepski făcu înconjurul bucătăriei, bâzâind uşor ca o 
albină care s-a rătăcit de stup. 

— N-a făcut nimic. Are simpatie pentru mine, asta-i tot, a 
răspuns el când a fost în stare să vorbească. 

— De ce? 

— De unde dracu vrei să ştiu. Pentru numele lui 
Dumnezeu! Ne-a invitat, asta-i tot. Poate c-ar fi trebuit să 
facem dragoste împreună ca să aflu care-i motivul invitaţiei 
sale! 

— Mi-ar place grozav să urli mai puţin, Lepski, replică 
Caroll severă. Sunt sigură că-i un bandit care vrea să se 
folosească de tine. 

— Bine... bine... e un bandit care vrea să se folosească 
de mine! Şi ce-i cu asta? O să cinăm pe gratis! 

Lepski îşi scutură mâna, căci tocmai se fripsese punând-o 
pe-un capac. Limbajul lui deveni aşa de grosolan încât 
Caroll îşi astupă urechile. 

— Lepski! într-adevăr, sunt zile când mi-e ruşine cu tine! 

Acesta îşi supse degetele. 

— Bun, atunci te pregăteşti? mormăi el. Am cămăşi 
curate? 

Ea îl privi drept în ochi. 

— De câte cămăşi ai nevoie pentru seara asta? 

Lepski îşi închise ochii repede. 

— Voiam să spun: am o cămaşă curată pe care s-o pun 
diseară, mii de draci? 

— Evident. N-ai decât să te uiţi. Cu ce mă îmbrac eu? 

De fiecare dată, Lepski simţea cum îl apucă furia când 
Caroll punea întrebarea asta. Caroll o punea totdeauna, şi 
se sfârşea totdeauna cu o ceartă care-ţinea ore întregi. 

— Orice... ştii tu... n-ai decât să fii drăguță, suficient. N-ar 
trebui să stingi maşina de gătit? 

Peste o oră, Lepski, aşezat în micuța curte interioară, cu 
o ţigară în mână, îşi înfrâna cu mare greutate nerăbdarea 
care făcea să-i crească tensiunea într-un mod alarmat. 

Deşi era căsătorit de trei ani, nu se putuse obişnui 
niciodată cu metodele soţiei sale atunci când era vorba să 
se îmbrace pentru o serată. Incepea prin a scoate din 
dulapul ei în perete întreaga colecţie de rochii pe care o 
întindea pe pat. Apoi declara că toate ţoalele ei erau 
demodate şi-i arăta din nou lui Lepski, prins în capcană în 
cameră, că i-ar fi ruşine să se arate într-una din rochiile 
acelea, şi c-ar trebui să-i fie şi lui ruşine că nu-i decât 
inspector de gradul 2, când ar putea fi foarte bine sergent 
şi să primească o soldă în raport cu gradul. 

Ea îi jucase de atâtea ori scena asta lui Lepski, încât 
acum reproşurile ei îi intrau pe-o ureche şi îi ieşeau pe 
cealaltă. Dar, deşi rămânea surd la acest monolog, era 
conştient că timpul trecea. 

După ce-i sugerase cu şiretenie c-ar trebui să îmbrace o 
rochie neagră şic, i-a spus c-ar face furori într-o asemenea 
toaletă şi a auzit - cum se aştepta de altfel - răspunzându-i- 
se că era complet nebun să-şi închipuie c-ar merge 
îmbrăcată în negru într-un restaurant de pe malul mării. În 
cele din urmă ea alese o rochie roşu cu alb, pe care el 
dorea s-o poarte oricum, dar despre care nu vorbise, ştiind 
foarte bine că dac-ar fi sfătuit-o s-o pună, ar fi fost pretextul 
pentru o discuţie interminabilă. 

Reuşise să scape din cameră, îşi turnase o porţie dublă 

de whisky, şi acum aştepta ca ea să-şi desăvârşească 
toaleta. 

Puțin după ora 19 şi 15 minute, apăru pe terasă, şi Lepski 
se uită la ea cu ochii mari. Era atât de elegantă, atât de 
imaculată, atât de drăguță, încât se ridică cu sclipirea 
aceea în ochi a cărei semnificaţie o înţelege imediat orice 
soţie. 

— Nu fii porc! Lepski! Mai ales nu mă atinge! se răsti ea 
pe un ton care nu admitea replică. 

Lepski, înțelegând că nu era momentul, se mulţumi s-o 
fixeze cu privirea neruşinată. 

— Doamnă Lepski, vă dau întâlnire pentru seara asta, 
zise. Poetul care a scris că se agita ceva în profunzimile 
pădurii probabil că se gândea la tine. 

Caroll îşi înfrâna un hohot de râs, apoi deveni severă. 

— Nu fii vulgar. Bun... cum mă găseşti? 

— Minunată, splendidă, somptuoasă! Să mergem! 

Pe când se îndrepta spre maşină, Caroll se opri brusc: 

— Aşteaptă o clipă! 

Lepski se opri şi el şi începu să bombăne printre dinţi. Se 
uită la ea, sforţându-se să zâmbească, apoi întrebă, foarte 
sarcastic: 

— Ce mai e? Ţi s-a dus un fir la ciorap? S-a rupt o bretea 
de la sutien? Ţi-ai uitat poşeta? N-ai batistă? Ţi s-a răsucit 
port-jartierul? Ce s-a întâmplat exact? 

— Nu face pe neghiobul. Tocmai m-am uitat la tine. Nu 
mergi cu mine aşa. 

Lepski se holbă la ea, cu gura căscată. 

— Eu? Ce-i cu mine? Cămaşă curată... Dungă impecabilă 
la pantaloni... bine ras. Permiteţi-mi să vă spun, doamnă 
Lepski, că oricare femeie din acest oraş ar fi mândră să fie 
văzută în tovărăşia mea. 

— Dacă-ţi închipui c-ai să mergi cu mine, dacă-ţi păstrezi 
pistolul, te-nşeli! Şi-ar trebui să fii orb ca să nu vezi 
umflătura care-o face tocul tău sub haină. Îţi închipui că 
vreau să fiu imediat ghicită drept soţie de sticlete? 

Lepski îşi trecu palma peste faţă. 

— Dar nu eşti soţie de sticlete? întrebă el ridicând puţin 
tonul. 

— Nu-i cazul să ne lăudăm. Lepski, lasă pistolul. 

După ce îşi lărgi nodul de la cravată, Lepski scoase un 
bâzâit ca de albină închisă într-o sticlă şi simţi o dorinţă 
sfâşietoare să tragă o lovitură straşnică de picior în 
televizor; numai datorită unui efort prodigios se reţinu să 
nu-şi smulgă părul din cap. 

— Ascultă, scumpo, ăsta-i regulamentul, mârâi el cu o 
voce surdă. Sunt obligat să port pistol! Prefă-te că eşti 
oarbă! Prefă-te chiar că mă consideri un sticlete! Să 
mergem! 

— Nu merg cu tine la un restaurant şic dacă-ţi păstrezi 
pistolul! 

După tonul ei, îşi dădu seama că era o hotărâre 
definitivă. Ştia că discuţia putea să dureze ore întregi fără a 
duce la niciun rezultat. Cum avea chef să tragă un chiolhan 
pe cinste pe gratis, îşi scoase hamul pe care-l aruncă pe 
canapea cu oarecare violenţă. 

— Inutil să mai faci atâtea mofturi, spuse Caroll liniştit. 
Un caracter exploziv, e bine... e viril... dar asta nu 
înseamnă să te copilăreşti, te rog. 

Lepski scoase un sunet care se confunda cu behăitul unei 
capre. 

— Atunci, mergem, da sau ba? 

Caroll se uită la el, sincer mirată. 

— Dar eu te aştept. Tu eşti cel care ne întârzie. 

Cu venele gâtului întinse ca nişte cabluri de oţel sub 
tensiune, Lepski o luă cu pas mecanic spre maşină. 


Sâmbătă seara, era totdeauna mare înghesuială la 
restaurantul Domenico, şi seara aceea nu făcea excepţie. 
Personalul era istovit. Solo îi ceruse lui Harry să dea o mână 
de ajutor la bar. Nina îşi părăsise rolul ei obişnuit de gazdă 
care se consacră în fermecarea oamenilor de afaceri. 
Servea şi ea la masă şi lua comenzi. 

Manuel circula în grabă prin restaurant; preceda clienţii 
pe care-i instala şi le dădea lista de mâncăruri, mai înainte 
de-a pleca rapid spre intrarea unde alţi clienţi aşteptau, 
nerăbdători, să fie conduşi la masa lor. Pe când se întorcea, 
pentru a cincisprezecea oară, se opri brusc, ca şi când s-ar 
fi lovit de un zid. 

Vederea lui Tom Lepski, alături de-o tânără înaltă şi 
brunetă în care o recunoscu pe soţia inspectorului, a fost 
pentru Manuel o surpriză neplăcută. 

— La te uită, domnul Lepski! rânji el ipocrit, 
descoperindu-şi toţi dinţii. Ce surpriză agreabilă! 

— Solo ne-a spus să venim... aşa că, iată-ne, a declarat 
Lepski, puţin jenat că se află într-o asemenea aglomeraţie. 

— Dar desigur. (Manuel ţinea totdeauna trei mese în 
rezervă pentru asemenea ocazii.) Suntem încântați să vă 
primim... pe aici, vă rog. 

Îi conduse până la o masă din colţ, îi instală, pocni din 
degete ca să cheme un chelner, zâmbi cu toţi dinţii şi se 
repezi spre intrare. 

De îndată ce ultimii clienţi se mai răriră, Manuel se 
năpusti în bucătărie ca să-l prevină pe Solo de prezenţa lui 
Lepski. 

Fiind extrem de ocupat, Solo se strâmbă, şi îi făcu semn 
lui Manuel să plece. 

— Dă-i tot ce vrea... tot ce-i mai bun... în contul casei. 

În timp ce Manuel intra din nou în sala restaurantului, 
Harry ieşea din bar, ducând o tavă cu băuturi. 

— Masa a patra, în colţ, îi spuse Manuel. la comanda. E în 
contul casei. 

Numai când ajunse lângă masă, Harry înţelese cine era 
clientul. 

— Noroc, Mitchell, îl salută Lepski, privindu-l cu ochii lui 
de sticlete. Mă recunoşti? 

— Domnul Lepski, răspunse Harry, impasibil. 

— Exact. Cum îţi merge? 

Harry de-abia se uită la el, apoi se întoarse spre Caroll. 

— Ce doriţi, doamnă? 

Caroll avu un şoc. Se gândi că acest voinic înalt era cel 
mai seducător mascul pe care-l întâlnise vreodată. 

— Pot să capăt un Tom Collins, vă rog? gunguri ea cu un 
zâmbet pe care Lepski nu-l mai văzuse de când se 
căsătoriseră. 

— Eu voi lua un scotch dublu cu gheaţă, declară el sec, 
străpungând-o pe Caroll cu privirea. 

— Nu crezi că-i cam mult, Tom? zise Caroll foarte 
conştientă că trezise o gelozie pe care o considera moartă 
de multă vreme. Ai băut deja acasă. (Apoi, ridicând ochii 
spre Harry:) Vă rog să-i aduceţi soţului meu un scotch mic 
cu multă gheată. 

Harry se îndepărtă. 

— Ascultă, scumpo, îmi cunosc capacitatea, spuse Lepski 
cu însufleţire. N-ai vrea, te rog... 

— Dar nu vreau să te îmbeţi. 

Lepski scoase un fel de zgomot şuierător în stare să 
înnebunească de invidie un şarpe. 

— Nu bea dacă n-ai chef, eu vreau să profit de serată! 

In timp ce se certau, Harry, ajuns în bar, îl avertiză pe 
Randy că Lepski se afla în restaurant. Randy era cât pe ce 
să scape shaker-ul pe care tocmai îl scutura. 

— De ce a venit aici? întrebă, cu răsuflarea tăiată. 

— Să ia cina pe gratis, şi probabil să-şi facă mica lui 
anchetă. Nu te enerva, Randy. Un Tom Collins cu un gin 
dublu, şi un scoth dublu cu gheaţă. 

Randy pregăti băuturile. 

— Te-a văzut cu valiza lui Bilă-de-biliard, Harry, zise el, 
punând paharele pe tava lui Harry. Crezi că... 

— Nu te speria. Nu poate dovedi nimic. N-are martori. 
(Harry luă tava.) Trage o duşcă. 

Şi se îndepărtă. 

Pe când ajungea lângă masa lui Lepski, Manuel lua 
comanda. Văzând ce i se servise, Lepski îi făcu cu ochiul lui 
Harry. 

Manuel era foarte expansiv: 

— Solo ar dori să gustaţi specialitatea casei, doamnă 

Lepski. (Se înclină spre ea, cu un zâmbet până la urechi.) 
Friptură înăbuşită de rață cu ardei verzi. Vă sfătuiesc să 
luaţi la început stridii fripte pe creveţi. Ce credeţi? 

Caroll era în culmea extazului. 

— Nu mai spuneți nimic... am încredere în 
dumneavoastră, răspunse ea. 

Manuel se uită la Lepski. 

— Acelaşi lucru pentru dumneavoastră, domnule Lepski? 

— Pentru mine, un cotlet. 

Caroll oftă exasperată. 

— Hai, Tom, pentru numele lui Dumnezeu! Nu poţi 
mânca altceva decât cotlete? Friptura asta înăbuşită de 
rață... 

— Voi lua un cotlet, insistă Lepski cu fermitate. Oare un 
om n-are dreptul să mănânce ce vrea, pentru numele lui 
Dumnezeu? 

— Bun, dacă vrei cotlet... ia cotlet! 

După o oră şi ceva, odată masa terminată, Lepski simți o 
mică mustrare de conştiinţă. In timp ce aşteptau cafeaua, 
socoti că era timpul să se apuce de lucru, dar ştia că ar fi o 
catastrofă dacă i-ar spune lui Caroll că se afla aici în 
serviciu comandat. 

— Scumpo, mă duc să fac pipi, spuse, împingându-şi 
scaunul. 

— Lepski! Ce grosolan eşti! Nu poţi să spui că te duci la 
toaletă? întrebă Caroll jignită. 

Soţul ei o privi cu un aer naiv. 

— Asta am şi spus. Să nu te mişti din loc. Dacă vrei ceva, 
îl chemi pe mexican. 

Se sculă şi, mai înainte să fi avut Caroll timp să înţeleagă 
că el avea altceva în cap decât o vizită la toaletă, traversă 
rapid restaurantul şi păşi pe aleea cimentată care ducea la 
bucătărie. 

Văzându-l ieşind, Manuel apăsă pe un buton care 
declanşa un semnal în bucătărie, ca să-l avertizeze pe Solo 
de pericol. Acesta, în plină activitate, căci tocmai pregătea 
un platou pentru patru persoane, scăpă o înjurătură. 

Lepski înainta în noapte; trecând pe lângă bucătărie, 
aruncă o privire prin fereastră şi îl zări pe Solo ocupat cu 
cuptoarele lui. Auzi venind o maşină, se uită în direcţia 
parcării şi văzu un Mercedes alb parcând sub unul din 
felinarele uriaşe. 

Maşina îi atrase atenţia lui Lepski. Se opri ca să observe 
femeia care cobora. O recunoscu pe doamna Carlos, soţia 
unuia din cei mai bogaţi oameni din Paradise City. Abia se 
uită la ea. Dar îşi fixă atenţia asupra tipului scund şi îndesat 
care ţinea portiera în timp ce ea cobora. 

Lepski lucra bazându-se pe intuiţiile sale. De îndată cel 
văzu pe tip, a fost convins, după lăţimea spatelui, că era 
asasinul lui Mai Langley. Îşi vâri mâna în haină ca să ia 
pistolul, apoi îşi aminti că, din cauza snobismului lui Caroll, 
arma lui se afla acum pe canapeaua din living. Incepu să 
transpire. Bărbatul, care-şi sprijinea trupul solid de maşină, 
aprinzându-şi o ţigară, era poate un ucigaş. Pentru Lepski, 
alternativa era următoarea: să telefoneze la comisariat ca 
să ceară ajutor - în care caz trebuia să recunoască că n- 
avea armă şi să explice de ce - sau să rişte, atacând singur 
adversarul, cu speranţa că nu se va ajunge la revolver. 

Se mişcă de pe-un picior pe altul, nehotărât. Era sigur că, 
dacă pierdea ocazia, putea să spună adio avansării. Nici nu- 
i dădu prin gând măcar că avea altceva de făcut decât să 
se întoarcă în restaurant, să se aşeze lângă Caroll, şi să 
profite în continuare de serată. Lepski începuse de jos de 
tot, ca simplu agent de poliţie şi, în decursul anilor, Codul 
penal îi devenise o a doua natură. N-a ezitat decât câteva 
clipe, apoi a ieşit din umbră, a traversat parcarea şi s-a 
apropiat de Mercedes. 

Bondocul îl zări şi se încordă. Cu un gest foarte firesc, îşi 
desfăcu nasturele hainei sale strâmte care se deschise. 
Ceea ce-l făcu pe Lepski să înţeleagă că tipul purta pistol. 

Lepski îl observă, încercând să-şi închipuie cum ar arăta 
cu o batistă care i-ar masca faţa. Asta îl convinse şi mai 
mult că se afla în prezenţa asasinului. 

— Poliţia, zise, cu vocea lui spartă. Cine eşti dumneata? 

Sub lumina crudă, Lepski văzu ochii omului strălucind, 
apoi uitându-se în altă parte. 

— Nu înţeleg, răspunse bărbatul. Sunt şoferul doamnei 
Carlos. 

— Numele dumitale? întrebă Lepski înaintând uşor. 

Dac-ar putea numai să-i tragă o straşnică lovitură de 
pumn acestui străin, gândi, i-ar lua pistolul. Dar bărbatul se 
dădu înapoi. 

— Nu-nţeleg, repetă el. Sunt Fernando Cortez. Lucrez 
pentru doamna Carlos. 

— Perfect, Cortez, spuse Lepski... sus mâinile! Hai... sus 
mâinile! 

„Bluful ăsta n-ar convinge nici măcar un sugar.” în tot 
cazul, nu avu niciun efect la Cortez care rămase imobil, 
privindu-l fix pe Lepski. 

— Nu-nţeleg. Sunt şoferul doamnei Carlos. 

— Ştiu, nu-s surd. Dă-mi pistolul dumitale! 

Cortez ezită. 

— Îl port totdeauna cu mine ca s-o apăr pe doamna 
Cortez. 

— Dă-mi-l. 

Lepski întinse o mână care nu tremura, deşi transpira 
tare de tot. Cortez ezită din nou, apoi se dădu cu un pas 
înapoi. 

— Bine, sticlete, iată-l! mormăi. 

Ca prin minune, pistolul apăru în mâna lui şi se îndreptă 
spre Lepski. 

În fracțiunea de secundă în care Lepski văzu arma, 
recunoscu că era un pistol Walther de calibrul 7.65: acelaşi 
tip de pistol care o ucisese pe Mai Langley. 

Îşi încordă toţi muşchii în aşteptarea împuşcăturii când o 
lovitură straşnică dată pe la spate îl făcu să vadă stele 
verzi. 

CAPITOLUL VIII 


După ce-şi termină cafeaua, Caroll se uită la ceas cu 
nerăbdare când îl văzu pe Manuel, şeful personalului, 
croindu-şi drum printre mese şi îndreptându-se spre ea. 
Ajuns lângă ea, arboră zâmbetul adânc mâhnit rezervat în 
general persoanelor cărora li se dau veşti proaste. 

— Vă rog să mă scuzaţi, doamnă Lepski, îi spuse încet şi 
confidenţial, aplecându-se spre ea. Soţul dumneavoastră a 
avut un mic necaz. Nu vă neliniştiţi. Asta se întâmplă din 
când în când, dar e prima oară în restaurantul nostru. 

Caroll căscă ochii. 

— Ce necaz? Vă rog să-mi explicaţi. E rănit? 

— Nu... nu... nu... Desigur că nu. A leşinat doar. Poate 
căldura... sau un mic abuz de scotch. 

Caroll se ridică. 

— Vreţi să spuneţi că soţul meu e beat? 

— In fine, s-ar putea spune. (Văzând că ochii lui Caroll 
scânteiau de mânie, Manuel crezu că era bine să ia un ton 
superior.) Cum spun totdeauna, doamnă Lepski, unii 
suportă alcoolul, alţii, nu. 

Caroll se înroşi. Se simţea furioasă şi umilită. 

— Unde e? 

— L-am pus în maşină, doamnă Lepski. Mâine dimineaţă 
va fi complet restabilit. O să vă însoţească cineva. O să 
aveţi nevoie de ajutor ca să-l puneţi în pat. (Manuel îşi 
descoperi dinţii într-un zâmbet de simpatie.) Nu vă 
neliniştiţi, doamnă Lepski. Se mai întâmplă lucruri de- 
astea... sunt dezolat. 

Caroll îşi apucă poşeta şi se îndreptă spre ieşire, convinsă 
că toată sala avea ochii aţintiţi asupra ei. Până să ajungă la 
uşă, era atât de furioasă încât aproape că-şi pierduse 
răsuflarea. 

Manuel tropăia în spatele ei. 

— La dreapta, doamnă Lepski, spuse el. 

Caroll traversă parcarea cu pas rapid, îndreptându-se 
spre maşina Wildcat a lui Lepski pe care o distingea vag în 
umbră. Lângă maşină stătea frumuşelul cu care vorbise 
Lepski, numindu-l Mitchell. El se dădu puţin înapoi când ea 
ajunse la maşină. Aruncă o privire spre banca din spate 
unde era aşezat soţul ei, cu capul pe spătar, cu ochii 
închişi. Cum geamul era deschis, simţea un miros puternic 
de whisky. 

Caroll ezită, puţin neliniştită. Nu-şi văzuse niciodată soţul 
în starea asta. Cum de putuse să se îmbete în halul ăsta în 
aşa de puţin timp? 

— Nu fiţi aşa de impresionată, doamnă Lepski, zise 
Manuel cu blândeţe. Asta se întâmplă tot timpul. Harry vă 
va conduce şi vă va ajuta când ajungeţi acasă. 

— Sunteţi sigur că n-are nimic grav? întrebă Caroll cu 
vocea tremurândă. 

— Nimic grav. Poate că o migrenă grozavă mâine 
dimineaţă, dar nimic în plus. 

Manuel începu să se agite. De ce dracu nu se urcă în 
maşină să se care de aici? Avea o sală plină de lume care 
reclama serviciile sale. 

Deodată, un sforăit sonor ieşi din maşină. Acest zgomot 
revoltător acţionă asupra lui Caroll ca o scânteie într-o 
magazie cu praf de puşcă. Se urcă în maşină, trânti portiera 
şi porni motorul. Pe când se îndrepta spre ieşirea din 
parcare, Manuel îi făcu semn lui Harry care se urcă în 
breckul lui Solo şi o urmă. 

Harry era nedumerit. Servea nişte băuturi când Manuel îi 
spusese că-l chema Solo. Îl găsise pe patron în genunchi 
lângă Lepski total inconştient. 

— Uită-te la ăsta! spusese Solo, exasperat. L-am prevenit 
că era în contul casei, şi el îmi dezonorează restaurantul. 
Numai miroase-l puţin! S-ar zice că s-a scăldat în whisky. 

Harry se plecă peste trupul lui Lepski, întins cât era de 
lung pe burtă. Mirosul puternic de alcool pe care-l degaja îl 
făcu să se dea înapoi. 

— N-are nimic? 

— Nimic? E beat turtă, atât! spuse Solo cu amărăciune. 
Bun, ascultă-mă bine, Harry. Soţia lui e în restaurant. O să 
iei maşina mea şi o s-o ajuţi să se întoarcă acasă, da? O să-l 
pui în pat. Ai s-o linişteşti. E foarte neplăcut pentru mine. 
Ajută-mă să-l duc în maşină. 

În timp ce Harry se gândea la toate astea, Wildcat-ul 
gonea nervos în faţa lui pe şosea. Lui Harry îi era greu s-o 
urmeze. Luminile stopului se aprinseră când Wildcat-ul 
părăsi şoseaua principală ca s-o ia cu viteză nebună pe-o 
străduţă sinuoasă. Harry renunţă s-o mai urmeze. Dacă 
femeia avea intenţia să se sinucidă, n-avea decât s-o facă. 
Dar el n-avea să-şi rişte pielea pe-o asemenea şosea. 

Pierdu din vedere maşina câteva minute, apoi luminile de 
poziţie apărură din nou pe o porţiune de şosea dreaptă care 
ducea spre o parcare. Wildcat-ul se opri scrâşnind cu toate 
cauciucurile în faţa unei case cu un etaj, o peluză 
minusculă, o curte interioară şi un garaj. 

Harry ieşi din breck în acelaşi timp cu Caroll care cobora 
din Wildcat. 

— Nu pot să vă spun cât mi-e de ruşine! zise Caroll când 
ajunse lângă ea. 

Harry o privi. Farurile celor două maşini îi luminau bine. 

— Ruşine? spuse zâmbind. Dar n-aveţi de ce! 

— Aş fi în stare să-l ucid! 

Harry se duse la Wildcat, îl apucă bine pe Lepski, îl 
scoase din maşină, apoi îl puse pe umerii săi laţi. 

Caroll deschise uşa şi îl precedă pe Harry cu încărcătura 
lui într-un hol minuscul, apoi pe scară şi în fine în cămăruţa 
pentru musafiri. 

— Puneţi-l acolo. 

Părăsind încăperea, ea cobori scara şi intră în living. 
Aprinse lumina şi rămase un moment reţinându-şi furia. 
„Perfect, gândi ea, deci Lepski se îmbată. Perfect, ei bine, 
ceea ce-i bun pentru Lepski e bun şi pentru mine!” 

Se îndreptă spre bar, îşi turnă o cantitate triplă de gin, 
adăugă foarte puţin sifon, apoi cu ochii închişi o înghiţi cu 
lăcomie din două sorbituri. Cum încăperea se clătina în jurul 

ei, se agăţă de bar, într-un clinchet de sticle şi de pahare. 
Respiră adânc şi se îndreptă, cu pas nesigur, spre canapea 
unde se prăbuşi de sus, întrebându-se dacă o să-i fie rău. 

Până când Harry l-a culcat pe Lepski şi a coborât, Caroll 
mai făcuse o vizită la bar; era atât de beată că nu se mai 
putea ţine pe picioare. 

„Ce băiat frumos! se gândi ea, privindu-l pe Harry care 
intra în încăpere. O să mă culc cu el. Voi fi necredincioasă 
pentru prima oară de când m-am căsătorit. O să mă 
dezbrace, şi-o să gem de voluptate!” 

— Să nu fiţi neliniştită, doamnă Lepski, zise Harry. Lăsați- 
| să doarmă, asta-i tot. 

— Eu să fiu neliniştită? Prea caraghios! Altă grijă n-am! 
Bea ceva, Harry... îmi dai voie să-ţi spun Harry? 

El o privi cu atenţie şi-şi dădu seama că era beată criţă. 

— Spuneţi-mi cum vreţi. 

— Harry... îmi place numele... bei ceva cu mine? 

— Nu, mulţumesc. Trebuie să mă întorc. Sâmbătă seara, 
suntem foarte ocupati. 

Ea începu să pufnească. 

— Ei bine, În seara asta, o să fim ocupați... noi doi. Vino 
lângă mine, Harry. 

Se răsturnă pe canapea, cu rochia ridicată în sus, şi-şi 
întinse picioarele, îmbiindu-l. 

Harry întoarse comutatorul şi încăperea se cufundă în 
întuneric. Apoi, în tăcere, trecu în hol şi ieşi în noapte 
îndreptându-se spre maşină. 

îngrozită de ceea ce făcea, cu trupul încordat în 
aşteptarea mâinilor lui Harry care aveau să-i smulgă rochia, 
Caroll nu se mişca, topită de emoție, cu ochii închişi. 

Numai atunci când auzi maşina demarând şi 
îndepărtându-se, înţelese că el plecase. 

Din camera de musafiri se auzi un sforăit sonor. 

Îşi vâri faţa într-o pernă şi izbucni în hohote de plâns. 

Prin fereastra fără perdele, privi lumina cenuşie a zorilor. 
Se uită la ceas. Era ora 5 şi 30 de minute. Se sculă, se duse 
în chicinetă şi puse în priză ibricul electric. Apoi intră în 
baie, îşi scoase pijamaua şi făcu un duş care-l învioră. Se 
şterse, se bărbieri, apoi se întoarse în bucătărie şi scoase 
din priză ibricul. Reveni în cameră, ducând o ceaşcă de 
cafea pe care o puse pe masă, şi se îmbrăcă. Tot sorbindu- 
şi cafeaua, se uită la ceas şi constată că mai avea un sfert 
de oră înainte de-a se duce la hangarul vaporului. Se 
răsturnă pe spate, cu ceaşca în mână, şi începu să se 
gândească la seara din ajun. 

Nu credea că Lepski era beat. Singura soluţie evidentă la 
această enigmă: cineva - probabil că Solo - îl lovise cuo 
bâtă în cap pe Lepski şi-l întinsese jos. „Dar de ce?” se 
întrebă Harry. Când părăsise casa lui Lepski, se întorsese în 
restaurant. Solo era prea ocupat cu servitul clienţilor 
întârziaţi ca să aibă timp să stea de vorbă cu el. 
Restaurantul nu se închisese decât la ora 1 noaptea, şi, la 
ora aceea, Solo se şi culcase, în aşa fel încât Harry nu 
avusese ocazia să-l vadă. 

Mai înainte de-a se întoarce în cabină, Harry petrecuse 
un scurt moment cu Nina. Ea îl privise cu ochii arzând de 
dorinţă. 

— Voi fi la vapor la ora şase, spusese, şi Harry dăduse din 
cap. 

Randy îl ajunsese din urmă mergând spre cabină. 

— Ce se-ntâmplă? întrebase Randy. Ce i s-a întâmplat lui 
Lepski? 

Harry intrase în cabina lui Randy şi se aşezase pe pat. 
Aşteptase ca Randy să tragă perdelele și să închidă uşa, 
apoi spusese: 

— Vrei să ştii ce i s-a întâmplat? Nu sunt sigur, dar e uşor 
de ghicit. Cred că Solo l-a lovit cu bâta în cap şi după aceea 
l-a stropit cu whisky ca să facă să creadă că era beat turtă. 
L-am dus acasă, l-am culcat şi am liniştit-o pe soţia lui. 

Ochii lui Randy îi ieşeau din cap. 

— Glumeşti? Solo n-ar lovi cu bâta niciun sticlete! 

— Poate c-ai dreptate, nu ştiu nimic, spuse Harry liniştit. 
Dar aşa văd eu lucrurile. 

— Dar de ce? 

— Poate că Lepski văzuse ceva... nu ştiu. 

Harry se opri ca să se uite la Randy. 

— Ascultă, e momentul s-o ştergi. 

Randy a rămas cu gura căscată. 

— Cum asta... s-o şterg? Chiar tu mi-ai spus că trebuie să 
rămân şi să blufez aşteptând să se liniştească lucrurile. 

Harry dădu din cap. 

— Situaţia a evoluat. Ştiu că ţi-am spus asta, dar acum 
nu mai e acelaşi lucru. De îndată ce Lepski se va trezi şi va 
pune mâna pe telefon, casa va mişuna de sticleţi. N-ai nicio 
şansă să scapi. Ascultă-mă, Randy, şterge-o imediat. 

— Şi tu ce-ai să faci? 

— Mâine dimineaţă devreme, mă duc cu Nina la insula 
Sheldon. 

— Cu Nina? strigă Randy speriat. Eşti ţicnit. 

— Randy, ăsta-i un joc pentru oameni mari. Asta te 
depăşeşte. la-ţi lucrurile şi cară-te, spuse Harry. Eşti un 
puşti cumsecade. Mi-e frică să nu ţi se întâmple ceva. 
Întinde-o. 

— S-o întind? exclamă Randy. Chiar tu mi-ai spus că n-o 
să ajungem să scăpăm niciodată de sticleţi. Şi acum îmi 
spui s-o întind. Ce-i cu tine? Nu te simţi bine? 

Harry scoase din buzunarul de la piept al cămăşii 
pachetul de ţigări Camel tot uitându-se gânditor la Randy. 

— Mi-e somn, Randy. Dispari. Vrei să silabisesc? Tunde-o! 
Se sculă şi se îndreptă spre uşă. 

Randy se aruncă în faţa lui Harry pentru a-l împiedica să 
iasă. 

— Nu aşa de repede! zise el. Nu-nţeleg nimic din toate 
poveştile tale. Trebuie să-mi explici! Toate şmecheriile 
despre Bilă-de-biliard! Ai spus că poate o să scoatem nişte 
biştari! 

— Poate că este o şansă, Randy, dar nu pentru tine. Fă 
ce-ţi spun... şterge-o, zise Harry nerăbdător. 

— O să te duci într-adevăr la Sheldon cu Nina? 

— Da... Nu urla aşa. 

— Te-am prevenit! 

Randy începu să tremure. 

— Solo o să bage de seamă şi o să te ucidă! Ascultă, tu 
eşti prietenul meu! Mi-ai salvat viaţa! Îţi datorez asta! Nu te 
duce la Sheldon cu Nina! 

— O să mă duc! 

— Vrei să te masori cu Solo, pe cuvântul meu! O să te 
ucidă, Harry! E un ticălos. Nu va fi o luptă dreaptă. ÎI 
cunosc! 

Harry îl dăduse la o parte pe Randy, deschisese uşa şi 
ieşise în noapte. Se oprise. 

— Cară-te, Randy. Nu-ţi face griji pentru mine. 

Gândindu-se din nou la toate astea, Harry privi la ceas. 
Era timpul să plece. Ingenunche lângă pat, ridică o 
scândură şi scoase pistolul automat al lui Bilă-de-biliard şi 
cutia cu cartuşe. Le puse într-un sac de plajă, cu costumul 
de baie şi două pachete de ţigări, apoi părăsi cabina. 

Cum se întreba dacă Randy plecase, se uită la cabina lui 
şi văzu că perdelele erau trase. Nu voia să se mai încurce 
cu Randy. Il prevenise. Dacă nu plecase, pielea lui nu mai 
făcea doi bani. 

Se îndreptă repede spre hangarul înconjurat de garduri 
vii şi de palmieri. 

Nina îl aştepta deja. 

Vaporul lui Solo era un vas cu două motoare, de şapte 
metri lungime, cu cabină la spate. Se urcă la bord, şi 
vedeta se îndepărtă imediat sărind pe valuri spre largul 
mării. 

Nina avea un bikini. Îi zâmbi când ajunse lângă ea în 
cockpit. 

— Ai băut cafea, Harry? 

— Sigur. 

Îi zâmbi din nou. 

— O să-ţi placă Sheldon! Numai tu şi cu mine, şi 
păsărelele! (li luă mâna într-a ei.) Am aşteptat atâta... dar 

am aşteptat!... aveam impresia că duminica nu va mai veni 
niciodată! 

Vaporul despica marea, dus de forţa motoarelor. Harry 
privi spre cabină. 

— Grozav vapor, spuse. 

— Da, nu-i rău. (Nina se uită la el tăios cum se pregătea 
să iasă din cockpit.) Unde te duci? 

— Să mă uit puţin. 

Parcurse toată lungimea punţii până la cabină, care era 
destul de spațioasă ca să conţină patru cuşete. Perdelele 
hublourilor erau trase, şi, când încercă să deschidă uşa, îşi 
dădu seama că era încuiată cu cheia. Cu sprâncenele 
încruntate, observă o clipă panoul, apoi se întoarse în 
cockpit. 

— Cabina e încuiată. 

— Ştiu. Sunt lucruri de-ale tatei 
încuiată. N-o folosesc niciodată. 

— Ce fel de lucruri? 

— Nu ştiu... Lucruri. 

Ea zâmbi, dar el văzu că ochii i se înăspriseră. 

Se aşeză lângă ea pe banchetă. 

— Vorbeşte-mi despre Sheldon. Te duci acolo adesea? 

— Cam o dată pe lună. 

— Am auzit vorbindu-se despre insulă. Era vorba de 
Funnel. Asta îţi spune ceva? întrebă Harry detaşat. 

— E o strâmtoare între stânci. În jurul insulei, fluxul şi 
refluxul sunt foarte periculoase. Cam o dată la trei luni, 
apele sunt foarte scăzute ca să poţi intra în strâmtoarea... 
care duce la o grotă minunată. Are pereţi fosforescenţi. Am 
fost acolo de două ori. Trebuie să fii foarte atent. Dacă 
fluxul urcă atunci când eşti acolo, poţi rămâne blocat trei 
luni. 

Harry îşi aprinse o ţigară. Se gândea la nota pe care o 
găsise în valiza lui Bilă-de-biliard: Funnel. Sheldon. 
1.t.07.45.27 mai. 

— Când apele sunt destul de scăzute, un vapor ca acesta 
poate pătrunde în grotă? 


A 


năuntru. E totdeauna 

— Da. M-am dus cu vaporul. Fără să stau mult. N-am 
făcut decât să intru şi să ies. 

— Pentru că fluxul poate creşte atât de repede? 

— Absolut. Uneori într-o oră. Marea creşte repede. Din 
cauza asta turiştii nu vizitează grota. 

— Atunci, n-o s-o putem vizita astăzi? 

— Nu cu vaporul. (Ea îl privi.) Ai vrea s-o vizitezi? 

— Sigur... când vor fi apele destul de scăzute? 

— Cam peste o săptămână... nu duminica viitoare, 
probabil că pe miercuri, dar atunci lucrăm. Dar dacă ţii cu 
adevărat s-o vezi, putem merge înot. 

— E posibil? (Ea dădu din cap.) Ai fost deja? _ 

— Oh, nu. Singură n-aş putea. E prea periculos. (Işi aşeză 
mâna ei mică şi fierbinte pe braţul lui Harry.) Dar cu tine, 
nu-i acelaşi lucru. Eşti un înotător de forţă. Campion 
olimpic. 

— Ştiu să înot. Ce-i atât de periculos? 

— Trebuie să înoţi pe sub apă destul de mult, şi curentul 
e foarte puternic. (După o pauză, continuă): In dulapul din 
perete sunt tuburi cu oxigen. (Arătă o uşă.) Putem ajunge 
acolo dacă mă ajuţi. 

Harry deveni gânditor. 

— Nu... prefer să nu. Poate c-o să merg singur, dar nu cu 
tine. Nu vreau să risc un accident. Ea făcu o mişcare de 
nerăbdare. 

— Vreau să merg acolo! Sunt înotătoare bună, Harry... te 
asigur! Ne-am putea lega cu sfoară; aşa, dacă mi-ar fi greu, 
m-ai putea ajuta. 

— E chiar aşa de greu? 

— In fine, pentru numele lui Dumnezeu, credeam că eşti 
un înotător bun! 

— Ştiu să înot. (El se gândi o clipă în timp ce ea îl 
observa.) Bun, ne-am înţeles. Nu mi se poate întâmpla 
mare lucru cu tuburile de oxigen. 

— Vrei cafea, Harry? 

— Şi-ncă cum! 

El verifică echipamentul, fu satisfăcut constatând că era 

în stare bună, apoi, întorcându-se spre ea, luă ceaşca de 
plastic pe care i-o întindea. 

— În dulapul din perete e un cablu de nailon şi două 
centuri, spuse ea. 

Harry îşi bău cafeaua, apoi se întoarse şi scotoci în 
dulapul din perete. În fund, erau o mulţime de porcării, 
printre care o pungă de plastic care conţinea o pereche de 
ochelari antifar, o bluză neagră de bumbac şi un fular alb. 

Era întors cu spatele la Nina care nu putea vedea ce 
făcea. 

— Ai găsit, Harry? 

Vâri punga de plastic la loc. Apoi, zări frânghia de nailon. 
Cu faţa impasibilă, se întoarse spre Nina, cu colacul în 
mână. 

— Asta-i? 

— Da. Ţine cârma. Mă duc să caut centurile. 

— Nu, nu-i nevoie... le am. 

Scoase din învălmăşeală două centuri cu inele de metal. 

Vedea femeia din Mustang, ascunsă în dosul ochelarilor 
antifar, cu fular alb pe cap vârât în decolteul bluzei negre 
de bumbac. Închise uşa dulapului, se întoarse şi-şi aprinse o 
ţigară. 

Se gândea la ce-i spusese Joe, barmanul: N-aveti niciun 
prieten aici, domnule Harry, afară de Randy şi de mine. 
Niciun prieten... Ştiu ce spun. Și n-aţi terminat cu 
necazurile. 

— Ce-ai, Harry? întrebă aspru Nina. 

— Nimic. (Se uită la ea.) De ce vrei să am ceva? 

— Păreai distrat. 

— Trebuie să fiu distrat din fire. 

— Dar la ce te gândeai? 

Harry trase adânc din ţigară şi scoase fumul pe nări. 

— Tu-ţi împărtăşeşti gândurile cuiva, Nina? 

Ea îşi încruntă sprâncenele. 

— Uneori. 

— Dar nu mereu? 

— Nu, nu mereu. 

— Atunci, suntem la fel. (îşi bău cafeaua.) Vrei o ţigară? 

— Nu, mulţumesc. (Se uită la el, şovăi, apoi continuă): 
Totuşi te gândeai la ceva, Harry? 

Chiar la orizont, vedea schiţându-se silueta unei mici 
insule. 

— E Sheldon? întrebă el, făcând un gest în direcţia aceea. 

— Da. 

— Crezi că putem merge în Funnel imediat? 

— Da... e mai bine devreme... Sunt mai puţine vârtejuri. 
Ţii într-adevăr să vezi grota, hm? 

— Desigur. Avem tot timpul înaintea noastră pentru 
restul. (O privi zâmbind.) La ce oră trebuie să ne 
întoarcem? 

— Înainte de-a se lăsa noaptea. Am adus tot ce trebuie 
ca să mâncăm. 

— Tatăl tău ştie c-ai luat vaporul? 

— L-am prevenit ieri seară. Doarme aproape toată 
duminica. Nu se scoală niciodată înainte de cină. 

Harry dădu din cap. Se uită la cabina încuiată la capătul 
celălalt al punţii, apoi, scoțând un cuţit din buzunar, tăie o 
bucată din funia de nailon. Legă un capăt de inelul metalic 
al unei centuri şi făcu acelaşi lucru pentru cealaltă. 

— ii într-adevăr să vii? întrebă el. 

— Desigur. E formidabil înăuntru. N-am fost decât de 
două ori în patru ani. 

El se duse în capătul celălalt al punţii de unde descoperi 
întreaga insulă care se apropia cu repeziciune. Era o masă 
de roci vulcanice care dominau abrupt marea, cu 
numeroase păsări de mare: pescăruşi, cormorani şi pelicani 
cuibăriţi în scobiturile stâncii. 

Peste douăzeci de minute, Nina îndrepta vaporul în ceea 
ce i se păru lui Harry a fi o falie largă între stânci. A fost o 
manevră dificilă, dar s-a descurcat foarte bine, şi s-au trezit 
într-un port adăpostit, dominat de ziduri de stânci. In fundul 
micului golf, se afla un mic ponton înzestrat cu cauciucuri 
vechi în chip de amortizoare. 

Nina tăie contactul, şi Harry, apucând o parâmă, sări pe 

ponton ca să lege vasul. 

— Acum, trebuie să ne căţărăm, zise Nina întinzându-i 
tuburile. 

Îi arătă o potecă îngustă şi foarte abruptă care se înălța 
şerpuind ca să dispară curând în spatele zidului stâncos. 

— Pe-acolo se ajunge la Funnel. 

— Nu mai înţeleg, se miră Harry. Mi-ai spus că un vapor 
poate intra acolo când apele sunt scăzute. 

— Desigur. Cu vaporul se ajunge la Funnel pe partea 
cealaltă a insulei, îi explică Nina. Dar, când e flux, pe-aici e 
mai rapid. 

— Dă-mi sacul, te rog. Ea i-l întinse. 

— E greu... Ce-i înăuntru? 

— Nişte lucruri. (Harry îi zâmbi şi, când ea luă sacul cu 
mâncarea, o apucă de mână ca s-o ajute să sară pe 
ponton.) Treci înainte. 

Au început să se caţere pe potecă până în vârf. De acolo, 
Harry descoperi jos de tot o lagună ce dădea în plină mare. 

— Acolo e... ăsta-i Funnel, spuse Nina, arătând un punct 
pe faţa stâncoasă. 

— Nu văd nimic. 

— Nu-i de mirare. E sub apă. Când e momentul potrivit, 
nivelul apei scade cu şapte metri, şi se zăreşte intrarea. 
Vezi stânca aceea aplecată? Intrarea grotei este chiar 
dedesubt. O să înotăm până acolo, apoi plonjăm. E un tunel 
lung care ne va duce drept în grotă. 

Harry studie stânca de deasupra. 

— Tot mai eşti hotărâtă să vii? 

— Evident. 

— Bun, atunci coborâm, şi o să ne schimbăm. 

Merse înaintea lui pe-o potecă în pantă abruptă care îi 
duse până la o platformă stâncoasă chiar deasupra lagunei. 

În timp ce coborau, barca lui Solo se legăna prinsă în 
parâme. Când vocea Ninei se stinse în depărtare, pe vapor 
se auzi zgomotul sec al unui zăvor care se trage. Uşa 
cabinei se deschise. 

Fernando Cortez, având sub braţ o puşcă lungă de 

calibrul 22, ieşi cu precauţie în soarele dimineţii. 


Lepski deschise ochii şi privi aiurit în faţa lui perdelele 
trase la fereastră în jurul cărora filtra lumina. Perdelele i se 
păreau ciudat de familiare, apoi avu un şoc înțelegând că 
se afla în camera de musafiri din propria sa casă. 

Se aşeză în fund. O durere sfâşietoare îi străbătu capul, şi 
scoase un mormăit. Se aplecă şi-şi ţinu capul în mâini 
câteva clipe mai înainte ca durerea să se calmeze. Apoi 
cobori din pat foarte precaut, stupefiat că se găsea în 
pijama. 

Se uită la deşteptătorul de pe oglindă: ora 6 şi 35 de 
minute. Rămase o clipă imobil, prea năuc ca să gândească, 
apoi îşi aminti de Cortez, lovitura pe care o primise în cap, 
şi bezna de până acum. 

Unde era Caroll? Şi ce naiba căuta în camera de musafiri? 
Traversă culoarul cu pasul nesigur şi intră în camera 
conjugală. 

— Să nu te-apropii de mine, beţiv nenorocit! strigă Caroll 
din pat, cu voce de tragediană. Du-te să-ţi ascunzi ruşinea! 

Lepski îşi trecu mâna peste cap şi făcu o strâmbătură de 
durere când degetele îi atinseră un punct foarte sensibil. 

— Ce s-a întâmplat? Cum m-am întors acasă? bombăni 
el. 

— Te-au cărat până aici... beat mort! 

Caroll se aşeză în pat. Şi ea se lupta cu o migrenă 
îngrozitoare, dar era aşa de furioasă că-şi vede soţul în 
picioare vorbind despre seara din ajun, încât era absolut 
hotărâtă să-i tragă o bruftuială în regulă, chiar dacă o 
omora. 

— Niciodată în viaţa mea nu mi-a fost aşa de ruşine! 
Dacă se mai întâmplă, Lepski, jur că mă întorc la mama. 
Eu... 

— Tacă-ţi clanţa, latră Lepski. Ce s-a întâmplat? 

Caroll îl privi, uimită. Niciodată nu-i vorbise pe acest ton. 
Trase imediat concluzia că era încă beat. Gemu jalnic, îi 

întoarse spatele şi-şi vâri faţa în pernă. 

Lepski o apucă strâns cu o mână fermă, şi cu toată 
durerea care-i sfâşia capul, o forţă să se uite la el şi o 
scutură energic. 

— Ce s-a întâmplat? Să nu-mi spui mie că eşti atât de 
tâmpită să crezi că eram beat! Am fost lovit în cap! Ce s-a 
întâmplat? 

Caroll se eliberă, nevenindu-i să creadă. 

— Pe mine ai tupeul să mă faci tâmpită? ţipă ea cu vocea 
stridentă. 

— Şi-ai să auzi altele şi mai şi dacă nu-mi spui imediat ce 
s-a întâmplat. 

Caroll nu auzise încă niciodată vocea de poliţai a lui 
Lepski, şi nu văzuse niciodată străfulgerarea de furie din 
ochii lui. Îmblânzită total, îi povesti în grabă cum venise 
Manuel s-o caute, spunându-i că el (Lepski) leşinase, cum ÎI 
găsise în maşină, îl condusese acasă, şi, cu ajutorul lui 
Harry Mitchell, îl pusese în pat. 

— Şi tu ai crezut într-adevăr că eram turtă... EU! strigă 
Lepski în culmea indignării. 

— Miroseai a whisky... erai beat! 

— Am fost lovit cu ceva în cap, da! Şi s-a vărsat whisky 
pe mine! E-o şmecherie veche de când lumea! Ar trebui să- 
ţi fie ruşine că te-ai lăsat păcălită... tu, nevastă de sticlete! 

leşi, cobori scara împleticindu-se şi intră în living. Acolo 
se opri. Se gândea la Hess şi la Beigler. Cum au să 
reacționeze la povestea asta de adormit copiii. Avansarea i 
se părea total compromisă. Apucă telefonul şi sună la birou. 

Peste jumătate de oră era pe drum, şi zece minute mai 
târziu, intra în sala inspectorilor. 

Spre marea lui surpriză, Beigler îl privi neliniştit. 

— Cel puţin te simţi bine, Tom? N-ai vreo fractură sau 
ceva de genul ăsta? 

Lepski, care însăilase o întreagă poveste la telefon, era 
mulţumit să vadă că avusese efect. 

— Mă simt bine, spuse curajos. 

— Ai o mutră! 

— Nu te ocupa de mutra mea... ce se întâmplă? 

— E căutat Cortez. Fred e în clipa asta cu domnul şi 
doamna Carlos. Şi eu mă pregăteam să plec să-l văd pe 
Solo. 

Lepski bombăni arătându-şi dinţii. 

— Merg şi eu. După părerea mea, Solo e cel care m-a 
lovit în cap. O să-i scot maţele acestui porc gras şi-o să-i fac 
un guler din ele, drace! 

— Bun, de acord, dacă eşti sigur c-o să reuşeşti. 

Beigler îşi luă jacheta de pe spătarul scaunului şi o 
îmbrăcă. 

— De-abia aştept să-mi cadă în labe, strigă Lepski 
sălbatic. 

In partea opusă a sălii, telexul începu să ţăcăne. Jacoby 
se ridică de la masa lui şi se îndreptă spre aparat. 

— Domnule sergent, e raportul asupra lui Harry Mitchell, 
transmis de la Washington. 

Beigler şi Lepski se apropiară de Jacoby. Toţi trei, 
aplecaţi deasupra maşinii, citiră raportul, cuvânt cu cuvânt, 
pe măsură ce se înscria pe hârtie: 


Harry Mitchell. Sergent  (Tech.), Regimentul 3 de 
Paraşutişti, Compania 1. A servit în Vietnam începând din 
12.3.67. Căzut pe câmpul de onoare în 2.4.67. Urmează 
fotocopia dosarului. 


Beigler reciti telexul, se depărtă şi-şi trecu mâna prin păr. 

— Ei bine, alta acum! Tipul e mort! 

— Atunci cine-i puşlamaua care îşi zice Harry Mitchell? 
întrebă Lepski. Haideţi, domnule sergent, trebuie să-l 
arestăm imediat. Pe ăsta o să-l primim cum se cuvine. 

Dar lui Beigler nu-i plăcea să fie împins de la spate. Nu 
era prima oară când primea un raport de la Washington, şi 
ştia că Washington-ul nu-i infailibil. 

— Cere o confirmare la asta, Max, îi ordonă lui Jacoby. 
După aceea cheamă-l pe şef şi fă-i raportul. Spune-i că Tom 
şi cu mine suntem pe drum spre restaurantul Domenico, şi 

c-o să-l aducem cu noi pe Mitchell. 

— Şi pe Solo, spuse Lepski. A 

Pe când se întorceau să iasă, încremeniră. In prag, stătea 
un tinerel slăbănog, jenat şi înspăimântat, cu părul 
căzându-i pe umăr. Lepski îl recunoscu imediat pe 
barmanul-ghitarist de la Solo. 

— Aşteptaţi, domnule sergent, murmură el. Ar putea fi 
ceva interesant. 

Se duse la balustrada care împărțea încăperea în două şi 
deschise portiţa batantă. 

— Ce doriţi? zise el, privindu-l pe Randy. 

Randy îşi trecu cu limba peste buze. 

— Da... am nişte lucruri pe inimă. Mi-am spus că e mai 
bine să vin aici şi să vorbesc despre ele cu cineva. 

— Cine eşti dumneata? 

— Randy Roache... Lucrez la Solo Domenico. 

— Într-adevăr? spuse Lepski fulgerându-l cu privirea lui 
dură. Perfect, Randy, intră şi ia loc. Ce ai pe inimă? 

Randy trecu de partea cealaltă a balustradei, şovăi, apoi 
se aşeză pe scaunul pe care i-l arătase Lepski, lângă masa 
lui Beigler. Scoase din buzunar o batistă jegoasă şi-şi şterse 
sudoarea care-i picura pe frunte şi pe mâini. 

Beigler se duse la biroul său şi se aşeză. Lepski lua un alt 
scaun şi-şi scoase carnetul. Avea junghiuri violente în cap, 
dar nu le dădu atenţie. 

— Ei bine, Randy, zise Beigler, despre ce-i vorba? 

— Am refuzat să mă prezint la Comisia de recrutare, 
răspunse Randy jalnic. 

— Ei şi? 

— Harry m-a sfătuit s-o şterg, dar mi-am spus că atunci 
când poliţiştii vor începe să ancheteze voi fi dat în urmărire. 
Ştiu ce-nseamnă asta şi atunci am venit să vă spun. 

— Dumneata ştii ce-nseamnă asta? Dumneata ai mai fost 
deja dat în urmărire, Randy? 

— Nu, dar nişte prieteni de-ai mei au fost, şi, de altfel, 
Harry pretinde că nu poţi scăpa niciodată sticleţilor atunci 
când încep să te caute. 

— Cine e Harry? 

— Harry Mitchell. Lucrează şi el la Solo. 

— Ce ştii despre Harry Mitchell, Randy? 

Randy tresări speriat. 

— Nu mare lucru. Ne-am întâlnit pe şosea. Mi-a salvat 
viaţa, atunci i-am găsit slujba asta la Solo. l-am telefonat lui 
Solo, i-am spus că Harry era campion olimpic la nataţie şi 
că a fost în Vietnam, şi Solo a profitat de ocazie. Asta-i tot 
ce ştiu. 

— Povesteşte-ne totul de la început, Randy. Nu te mai 
gândi la Comisia de recrutare. Vreau să ştiu cum, când şi 
unde l-ai întâlnit pe Mitchell, cum ţi-a salvat viaţa... Totul, 
ce mai. 

Când Randy îşi începu povestea, Beigler apăsă pe un 
buton sub birou, care puse în mişcare un magnetofon 
ascuns în sertar. 

— Continuă, Randy, zise Beigler. Perfect. Deci, atunci 
Harry a văzut nişte faruri şi a făcut semn... şi după aceea? 

Randy îşi luă inima în dinţi. 

— Poate că ceea ce am să spun nu vi se va părea 
adevărat şi, totuşi, vă jur că e adevărat. 

— Dă-i drumul, Randy, detaliile le vom vedea după 
aceea, începe. 

Atunci Randy le povesti cum opriseră Mustang-ul având 
remorcată o caravană, cum fata îi lăsase la volan şi se 
retrăsese în caravană, cum se opriseră la o cafenea, apoi 
sosirea unui Mercedes cu care după Harry, fata ar fi plecat. 

— Ne-am oprit la o altă cafenea la ieşirea din Fort 
Lauderdale, continuă Randy. Harry intrase să ia cafea, şi eu 
m-am dus să trezesc fata. 

înghiţi cu greutate, apoi descrise descoperirea trupului lui 
Bilă-de-biliard, şi povesti cum s-au dus la Hetterling Cove ca 
să-l îngroape, cum s-au descotorosit de caravană, apoi de 
Mustang. 

Beigler se aplecă spre el. 

— Foarte drăguță, povestea dumitale, Randy, dar s-ar 
putea foarte bine interpreta altfel, nu-i aşa? (II fixă 

îndelung, apoi continuă:) Să presupunem că misterioasa 
gagică n-a existat nicicând? Să presupunem că Bilă-de- 
biliard v-a cules şi că l-aţi ucis? 

— Harry mă prevenise că asta o să gândiţi, oftă cu 
amărăciune Randy. Ei bine nu, nu noi! V-am spus totul, 
exact aşa cum s-a întâmplat. Dacă dumneavoastră nu mă 
credeţi, nu pot face nimic, nu-i aşa? 

Beigler îi zâmbi. 

— Fii liniştit. Te cred. Sunt sigur că Bilă-de-biliard nu s-ar 
fi oprit niciodată ca să ia doi tineri care făceau autostopul. 
Dar am vrut să văd cum reacţionezi. 

Randy oftă adânc. 

— Ah, voi, poliţaii! n-aţi avea încredere nici în mama 
voastră, spuse el. 

— Fii atent ce spui, mucosule! îl ameninţă Lepski. Altfel, 
o să ai de-a face cu mine. 

— Continuă, Randy, spuse Beigler, făcându-i semn lui 
Lepski să nu se amestece. Atunci, l-aţi îngropat amândoi pe 
Bilă-de-biliard, şi după aceea? 

— Ne-am descotorosit de caravană şi de Mustang, cum v- 
am spus. Şi apoi... nu, aşteptaţi, am uitat. In timp ce Harry 
îngropa trupul, peruca tipului a căzut, şi în perucă era o 
cheie. Era cheia unui cofret pentru bagaje de la aeroport. 

Beigler şi Lepski priviră semnificativ unul la altul. 

— Continuă, zise Beigler. 

— Bun, atunci Harry s-a dus la aeroport să ia valiza, şi, 
înăuntru, era o bucăţică de hârtie cu un mesaj care vorbea 
de Sheldon şi de Funnel. 

— Şi ce mai era în valiză? 

— Un pistol şi o cutie cu cartuşe, răspunse Randy. Nişte 
haine... 

— Ce scria pe hârtie... Spune-mi exact. 

Randy se gândi o clipă, apoi ridică din umeri. 

— Nu-mi aduc aminte. Cam aşa ceva: Sheldon. Funnel, şi 
era o dată... Nu-mi amintesc care. 

În timp ce vorbea, telexul începu să ţăcăne din nou. 
Jacoby veni lângă Beigler şi îi întinse mesajul, care spunea: 


178 


Washington. 07.38. Prezentul mesaj referință 3488769 
anulează numărul nostru 3488768. Harry Mitchell. Sergent 
(Tech.), Regimentul 3 de Paraşutişti, Compania 1. A servit 
în Vietnam de la 12.3.67. Dat dispărut 2.4.67. Prizonier de 
război eliberat 7.7.67. Lăsat la vatră 5.5.69. Urmează 
dosar. 


Beigler mormăi a dispreţ şi îi trecu telexul lui Lepski. 

— lată că acum îl învie. Au şi ei cretinii lor la Washington. 

Lepski citi telexul. 

— Cine n-are? spuse el, aruncând mesajul pe birou. Dar o 
să-l vârâm totuşi la răcoare, nu-i aşa? 

— Ai o obsesie! zise tăios Beigler. 

Avea o poftă nebună de cafea, dar ştia c-ar pierde un 
timp preţios trimițând pe cineva să aducă. Se întoarse spre 
Randy şi se uită la el aprinzându-şi o ţigară. 

— Bun, ne-ai spus povestea dumitale, Randy, şi acum aş 
vrea să ştiu de ce ai făcut-o? 

Randy se agită pe scaun. 

— Am venit pentru că Harry mi-a salvat viaţa... E 
prietenul meu, şi voiam să fac ceva pentru el. Acum e la 
mare ananghie. Şi m-am gândit c-aş face mai bine să vin ca 
să vă ocupați de el. 

Beigler îl privi încruntându-şi sprâncenele. 

— Ce ananghie? _ 

— Harry s-a încurcat cu Nina Domenico. Il prevenisem 
totuşi. A plecat cu ea la Sheldon cu vaporul lui Solo. Când 
va descoperi Solo... atunci, el... îl va ucide pe Harry. 

— Nina asta e nevasta lui Solo? 

— E fata lui, interveni Lepski. O adoră. Mucosul ăsta are 
dreptate. Dacă Mitchell se distrează cu Nina, o să aibă 
necazuri nu peste mult timp. (Se întoarse către Randy.) Eşti 
sigur că s-au dus la Sheldon amândoi? 

— Harry mi-a spus aseară că pleacă împreună cu ea 
dimineaţa. La ora asta sunt acolo. Vaporul lui Solo nu este 
în hangar. Când o să observe Solo, o să iasă scandal. 

— De ce s-a dus Mitchell acolo? întrebă Beigler. 

— Ar vrea să descopere de ce a murit Bilă-de-biliard. 
Crede c-a jefuit pe cineva şi c-a dosit prada în insulă. 

Beigler se ridică: 

— Perfect, Randy, o să vorbim din nou de toate astea mai 
târziu. (Traversă încăperea îndreptându-se spre Jacoby.) 
Max, închide-l pe puşti. Dă-i cafea şi ţigări. Cheamă-l pe şef 
şi spune-i că ne ducem să-l vedem pe Solo. Vreau o vedetă 
rapidă ca să mergem la Sheldon. Să fie adusă în portul lui 
Domenico. 

Lepski îl ajunse din urmă, cu telexul în mână. 

— AŞ vrea şi celălalt telex... primul, care spunea că 
Mitchell a fost ucis în luptă. 

Jacoby îl găsi şi i-l întinse. 

— Ce idee ţi-a venit, Tom? întrebă Beigler când părăseau 
sala inspectorilor şi se îndreptau spre scară. 

— Am o idee, îi răspunse Lepski. Cred că pot să-l oblig pe 
Solo să denunțe pe cineva dacă mă lăsaţi să procedez cum 
cred. Trebuie să luăm cu noi patru tipi voinici. Solo e ca un 
elefant singuratic. Trebuie să ştii cum să-l iei. 

leşiră în soarele dogorâtor. 

— Care-i ideea ta? întrebă Beigler bănuitor. Până acum, 
n-ai prea avut sclipiri, Tom. Când Cortez a scos pistolul, de 
ce n-ai tras? 

Lepski îşi trecu limba peste buze. Nici vorbă să-i 
mărturisească lui Beigler că n-avea pistolul la el. 

— Ticălosul a fost aşa de iute, ca fulgerul. Mai înainte de 
a-mi fi închipuit cine era, avea deja pistolul în mână. 

Beigler dădu ordin unui planton să meargă să-i spună lui 
Jacoby să trimită patru oameni la restaurantul lui 
Domenico. Se urcară în maşina de poliţie care-i şi aştepta. 

— Cum ai de gând să procedezi ca să-l faci pe Solo să 
vorbească? îl întrebă pe Lepski care se instala alături de el. 

Acesta îi spuse. 

CAPITOLUL IX 


— ii într-adevăr să vii? întrebă Harry. 

— Evident... Ce de mofturi faci! spuse Nina iritată. 
Evident că vin. Erau în picioare pe platforma stâncoasă, 
chiar deasupra lagunei. Ea era în bikini şi Harry în costumul 
de baie. 

— Bun, dacă ţii. 

A ajutat-o să-şi ataşeze tuburile cu oxigen, le-a fixat pe- 
ale sale, apoi şi-au pus centurile legate cu firul de nailon. 
Lungă de doi metri, funia spânzura între ei pe când atârnau 
deasupra lagunei, unul lângă altul. 

El făcu un semn şi au plonjat în acelaşi timp. 

Ascuns lângă zidul stâncos, Fernando Cortez îi privi cum 
plonjau, cu spatele lui gras lipit de perete, apoi o porni pe 
drumul care cobora la platformă. 

Harry înota încetişor, fără să forţeze, şi se uita adesea în 
urmă să vadă dacă Nina îl urma. A fost uşurat constatând 
că ea păstra ritmul. La un semn al ei, şi-a schimbat direcţia. 
Atunci a văzut o mare deschizătură în stâncă, mult sub 
suprafaţă. Ea veni lângă el, îi atinse braţul şi făcu un gest. 

Harry realiză că acum curentul era mai puternic. Se 
îndreptară spre deschidere, luptând ca să reziste curentului 
care-l antrena spre zidul stâncos. Nina, care-l urma de 
aproape, nu exercita nicio tensiune asupra cablului care-i 
lega. incă două-trei mişcări puternice şi ajunse în tunel. 
Acum înota împotriva unui curent glacial extrem de 
puternic şi se întoarse să vadă cum se descurca Nina. Îşi 
dădu seama că se lupta şi înota cu toate forţele, numai să 
nu se distanţeze. In clipa în care slăbi puţin ritmul se trezi 
dus în urmă lângă Nina. Trase concluzia că trebuia să 
înoate cât putea de tare dacă voia să ajungă la tunel mai 
înainte de-a fi complet epuizat. 

Işi încordă toţi muşchii şi acceleră; sfoara, întinzându-se, 
îi frână elanul în timp ce Nina încerca fără succes să-i 

urmeze cadenţa. Continuă, remorcând-o după el. Inima 
începu să-i bată cu putere la efortul făcut ca să învingă 
curentul. 

Se scurseră câteva minute nesfârşite, şi încetini cadenţa. 
Fără Nina care îl frâna, ştia c-ar fi ajuns deja la capătul 
tunelului, dar începea să se întrebe dacă vor reuşi în doi. 
Rezistenţa exercitată asupra cablului crescu; realiză astfel 
că Nina îşi epuizase ultimele forţe. Nu vedea nimic. Inota 
într-o întunecime completă. Nu erau decât două alternative: 
să continue sau să se întoarcă şi să se lase dus de curent 
până în lagună. „Nici vorbă să renunţ”, îşi spuse. Atunci îşi 
încorda toate rezervele de energie pe care marii atleți le 
păstrează pentru asemenea împrejurări. 

După o luptă înverşunată şi epuizantă pe două sute de 
metri, simţi deodată cum scădea curentul şi înţelese că 
ajunsese la tunel. Apăru la suprafaţă într-o lumină blândă 
albăstrie, scoase muştiucul şi-şi împinse masca pe spate. 

Făcu pluta, gâfâind, aşteptând ca inima să-şi ia ritmul 
normal, şi o văzu pe Nina ţâşnind din adânc la un metru de 
el. 

— Am crezut că n-ai să reuşeşti, spuse ea cu respiraţia 
tăiată, înlăturându-şi masca. 

Harry dădu din cap. 

— Şi eu. 

Privirile lui rătăciră prin grotă; pe pereţi apa era 
fosforescentă. La dreapta lui, zări cu stupefacţie o vedetă 
de doisprezece metri, albă, cu cockpitul roşu. Numele se 
detaşa cu claritate pe provă: Gloria II Vero Beach. 

— Ştiai că vedeta asta era aici? întrebă, întorcându-se 
spre Nina. 

— Eu? (Clătină din cap, scuturându-se de apă, în timp ce 
păru-i ud secera aerul în jurul ei.) Sigur că nu! Nu-i din 
Paradis City. Trebuie să fie un vapor de contrabandişti, 
blocat aici de flux. 

— Crezi? 

— E din Vero Beach. 

Harry îşi desfăcu nodul centurii, ca să se elibereze de 

funia care-i lega, şi înotă rapid spre vedetă. O înconjură, şi 
observă că geamurile hublourilor erau sparte, şi că nişte 
gloanţe făcuseră şiruri de găuri de-a lungul punţii. 

Nina îl ajunse din urmă. 

— L-au scufundat, constată ea. Să urcăm la bord. 

Harry înconjură partea din spate înotând, găsi o funie 
care spânzura şi se înălţă pe punte. O ajută şi pe Nina să 
urce. 

Pe punte au descoperit nişte pete care semănau cu o 
vopsea roşu închis, iar atunci când au ajuns la cockpit, erau 
peste tot. 

— Sânge, spuse Harry. S-ar zice că echipajul a fost 
lichidat. Mă duc să mă uit în cabină. Rămâi aici. 

— Nu, vreau să văd. 

El se întoarse şi o privi cu atenţie. 

— Eşti tare, hm, Nina? 

Ochii fetei se făcură mai mici. 

— Ce vrei să spui? 

— Spun că eşti tare. 

Ea ridică din umeri, nerăbdătoare. 

— Nu mi-e frică de sânge, dacă asta vrei să spui. 

Ea încercă să iasă din cockpit, dar el o apucă de braţ şi o 
trase înapoi. 

— Aşteaptă puţin, Nina. Vreau să-ţi vorbesc. 

— O să vorbim la soare... îndată. Vreau să văd ce-i în 
cabină. 

— Nu ştii? la spune-mi, Nina, atunci când Solo şi Cortez i- 
au ţinut piciorul lui Bilă-de-biliard în foc, ai asistat la scenă? 

Ea încremeni. O fracțiune de secundă, văzu în ochii ei un 
fulger de mânie care dispăru imediat. 

— Ce tot spui? 

— Ştii foarte bine, zise Harry liniştit. Sub tortură, Bilă-de- 
biliard i-a dezvăluit lui Solo că vedeta era blocată aici, nu-i 
aşa? 

— Harry mi se pare că asta nu te priveşte? spuse ea cu 
voce rece şi dură. 

— Într-adevăr, nu m-ar fi privit dacă nu m-aţi fi vârât voi 

până-n gât, îi replică Harry. 

Se aşeză pe banchetă, îşi scoase din slip o cutie de 
plastic conţinând bricheta şi ţigările. Îi oferi una Ninei. 

Ea şovăi, apoi cu o ridicare din umeri, o luă şi acceptă 
focul. Se sprijini de roata cârmei, cu ţigara între buze şi se 
uită la el. 

— Deci, îmi povesteşti totul, Nina? 

— Nu-i nimic de povestit. 

— Când Randy i-a telefonat lui Solo, să-i spună că tocmai 
mă întâlnise, pe mine, un campion la nataţie, şi că veneam 
la Paradise City pe autostrada numărul 1, şi-a şi pus 
creierul la contribuţie, nu? 

— Nu ştiu deloc ce vrei să spui, declară Nina, cu privirea 
glacială. 

— Oh, ba da, ştii. (Harry trase din ţigară.) M-aţi 
considerat bun de tras pe sfoară, Solo şi cu tine, nu-i aşa? 
Fata cu ochelari antifar şi cu fular alb erai tu; ne-ai povestit 
că livrai o caravană la Miami, ca să ne pui în cârcă cadavrul 
lui Bilă-de-biliard, lui Randy şi mie. Lucrurile tale sunt tot în 
dulapul din perete de pe vapor. Ar fi trebuit să te 
descotoroseşti de ele. E o mare neglijenţă din partea ta. ŞI 
te-ai culcat cu mine, pentru că ţi s-a părut cea mai simplă 
cale ca să mă convingi să vin să te ghidez până la grotă. 
Aşa-i, nu? 

— Îmi place cum faci dragoste, Harry, spuse ea 
cambrându-se într-un mod sugestiv. Nu mai fii aşa de 
bănuitor. Ce-ar fi să facem dragoste? 

El aruncă ţigara în apă, ieşi din cockpit, şi păşi pe punte 
până la cabină. După o mică ezitare, ea-l urmă. 

Împinse uşa pe jumătate spartă a cabinei, şi aruncă o 
privire în penumbră. După o clipă, după ce ochii i s-au 
obişnuit cu obscuritatea, văzu pe-o cuşetă patru cutii de 
lemn, cam de treizeci de centimetri pe cincizeci. Cobori 
cele câteva trepte, pătrunse în cabină şi se duse să 
examineze cutiile. Cum erau legate de sfoară, îşi trase 
cuțitul de la centură. 

— Nu le deschide, Harry, zise în mare grabă Nina. Aşa 

cum sunt, ele sunt etanşe. Le vom putea lua cu noi înotând. 

— Deci, ştiai că erau aici cutiile? 

Ea ridică din umeri, într-un efort ca să-şi înăbuşe 
nerăbdarea. 

— Da. Ştiam. 

— Bilă-de-biliard vă spusese? 

Ea îşi crispa pumnii. 

— Da. 

— Ce-i înăuntru? 

— Biştari. 

— Câţi? 

— Nu ştiu... mulţi. (îşi bombă pieptul, aranjându-şi 
sutienul.) Dar nu te necăji, Harry. Solo va împărţi cu tine. 

— Într-adevăr? E foarte amabil! 

Harry ridică o cutie. Era grea. 

— Asta nu va pluti niciodată. Ea îi arătă dulapul în perete. 

— lnăuntru sunt centuri de salvare. O să legăm una la 
fiecare cutie şi o să le putem lua. De data asta, curentul va 
fi cu noi. 

Harry zâmbi. 

— Ai combinat totul nemaipomenit de bine, nu-i aşa, 
Nina? 

— Într-adevăr, am combinat totul bine! (Din nou, ea 
încercă să-şi ascundă nerăbdarea.) Hai, la treabă, Harry. 

— Nu încă. Mai întâi vreau să-ţi pun o întrebare. (Înaintă, 
atingând-o aproape.) Cine e pasagerul pe care l-am adus cu 
noi în cabina încuiată cu cheia? Solo sau Cortez? 


Solo era în biroul său când a intrat Joe, dându-şi peste 
cap ochii săi mari. 

— Patroane, sticleţii! 

Solo n-a fost mirat deloc. Era mai degrabă surprins că nu 
veniseră mai devreme. In loc să-şi petreacă duminica în pat 
ca de obicei, se sculase de dimineaţă, şi aştepta sosirea lor 
de mai bine de-o oră. 

Nu era deloc neliniştit căci era sigur că Lepski nu ştia 

cine-l pocnise în cap. Solo se repezise la el ca o fantomă, şi 
ştia că Lepski era prea ocupat cu Cortez ca să aibă cea mai 
mică bănuială. Dar bănuia totuşi că se va face o anchetă, şi 
că se vor pune întrebări incomode despre Cortez. 

— Pofteşte-i înăuntru, Joe, zise el, ridicându-se. 

Când Beigler şi Lepski au pătruns în încăpere, Joe i-a 
ocolit şi a ieşit în mare grabă. Solo le zâmbi arătându-şi toţi 
dinţii. 

— Intraţi, domnilor, spuse. Ah, domnule Lepski! Cum vă 
simţiţi în dimineaţa asta? Îmi pare rău pentru ieri seară. Am 
trimis pe cineva să vă însoţească acasă... într-adevăr, 
regret enorm. 

— Vorbă să fie! spuse Lepski, intrând în birou. Beigler 
rămase lângă uşă; era de acord ca Lepski să conducă 
interogatoriul. 

— Şi încă n-ai terminat cu regretele, Solo! 

Domenico îşi mai pierdu din zâmbet. 

— Hai, domnule Lepski, dumneavoastră ştiţi că nu-i vina 
mea. Recunoaşteţi, probabil c-aţi luat un păhărel în plus... 

— Tacă-ţi clanţa! tună Lepski. Stai jos. 

Văzând expresia feroce din ochii lui Lepski, Solo, puţin 
neliniştit, se aşeză. 

— Unde e Harry Mitchell? întrebă Lepski. Solo clipi. 

Nu se aştepta la întrebarea asta. 

— Mitchell? În cabina lui poate... sau înoată... Nu ştiu. E 
ziua lui liberă. 

— Mi s-a spus că Mitchell e cu fiica dumitale la Sheldon, îl 
anunţă Lepski. 

Solo se agită nervos şi ochii i se întunecară. 

— Nu. Nu ştiu cine v-a spus asta, domnule Lepski, dar 
Nina se duce totdeauna singură la Sheldon. Şi pentru că-i 
place să fie singură de tot la Sheldon din când în când, o las 
să ia vaporul. 

— Atunci, după părerea dumitale, Mitchell nu-i acolo cu 
ea? 

— Sigur că nu! 

— Dar fiica dumitale e acolo? 

— Da... a luat vaporul. 

— Şi de ce eşti dumneata aşa de sigur că Mitchell nu-i cu 
ea, Solo? 

— Am văzut-o plecând. Era singură! N-ar lua cu ea nici pe 
Mitchell, nici pe altcineva. E o fată serioasă! 

Lepski avu un zâmbet diabolic. 

— Dumneata eşti chiar aşa de sigur de asta, Solo? 

Domenico se înroşi. 

— Fiţi atent la ceea ce spuneţi, domnule Lepski! Nu 
suport să se spună nicio vorbă împotriva fiicei mele! 
Împotriva mea... da, dar împotriva ei... nu! 

— Bine, Solo, nu te enerva. Atunci, aşa, nu-i nevoie să 
fim îngrijoraţi, hm? 

— Ce vreţi să spuneţi? Să ne îngrijorăm... în legătură cu 
ce, hm? 

— Eram îngrijoraţi în legătură cu fiica dumitale, Solo, 
răspunse Lepski. După una din informaţiile noastre, - una 
bună pe cât se pare - fiica dumitale ar fi plecat la Sheldon 
cu Mitchell. Dar deoarece dumneata eşti sigur că el nu-i 
acolo cu ea, nu mai avem motiv să ne necăjim, nu-i 
adevărat? Nu merita osteneala să ne repezim aici cu patru 
oameni. Am fi putut tot atât de bine să rămânem acasă. 

Solo îşi strânse pumnii enormi. 

— Nu-nţeleg... să ne necăjim în legătură cu ce? 

Lepski se răsuci spre Beigler. 

— Dumneavoastră credeţi că trebuie să-i spunem, 
domnule sergent? 

Beigler ridică din umeri cu indiferenţă. 

— Nu văd de ce, zise el. Dacă Mitchell nu-i acolo cu 
puştoaica lui, asta nu-l priveşte, nu-i aşa? 

— Da, e-adevărat, conveni Lepski, dând din cap. Asta nu-l 
priveşte. 

— Dar ce-i povestea asta? Ce s-a întâmplat, la urma- 
urmei? întrebă Solo, lovind cu pumnii în masă. 

— Dar, evident, dacă minte şi Mitchell e într-adevăr 
acolo, micuța ar putea s-o păţească, continuă Lepski, fără 
să-i dea atenţie lui Solo. 

— E prea inteligent ca să ne mintă, spuse Beigler, 
privindu-l fix pe Solo. Nu-i aşa, Solo? 

Solo îşi scoase batista şi-şi şterse faţa pe care curgea 
sudoarea. 

— Nu-nţeleg nimic, domnule sergent. Eu... Eu... 

— Ne pierdem timpul, i-o reteză Lepski. Unde-i cabina lui 
Mitchell? 

— Ce vreţi de la el? întrebă Solo. 

— Ce ştii dumneata despre el, Solo? 

— Eu? Nimic... e un înotător excelent... un tip bine... eu... 

— De unde ştii dumneata că-i un tip bine? 

Solo îşi trecu limba peste buzele uscate. 

— EI... el se poartă corect... Ce este? 

— Dumneata n-ai luat informaţii despre el mai înainte de 
a-l angaja? 

Solo se încordă. 

— Nu. Informaţii? Ce informaţii? 

— Cum... dumneata ai angajat un profesor de înot fără 
măcar să-i cunoşti antecedentele? spuse Lepski stupefiat. 
Un profesor de înot dă lecţii de înot, e exact? 

— Da... de ce nu? Nu-i nimic rău în a da lecţii de înot, nu-i 
aşa? 

— Mitchell dădea într-adevăr lecţii, nu-i aşa? 

— Da. 

— Unor fete, nu? Şi le pipăia în apă, da? 

— Le dădea lecţii. 

Vocea lui Solo începu să răguşească. 

— Când ai de-a face cu un băiat normal, e perfect, altfel, 
e periculos, nu eşti de aceeaşi părere? zise Lepski. Unul 
păcătos pune repede mâna unde nu trebuie, Solo. 
Dumneata o ştii tot atât de bine ca mine. Şi fetele nu se pot 
plânge. Ar putea fi din greşeală, dar mâinile sunt totuşi 
acolo, nu-i aşa? 

— Dar Harry nu-i aşa! 

— Ah nu? De unde ştii dumneata? N-ai luat informaţii. 

Solo se ridică. Semăna cu un taur străpuns de banderile. 

— Unde vreţi să-ajungeţi? 

Lepski îşi scoase portvizitul, şi extrase telexul pe care-l 
aruncă pe masă. 

— Washington-ul spune că sergentul Harry Mitchell, 
regimentul al treilea de Paraşutişti, compania 1, a căzut pe 
câmpul de luptă, la 2 aprilie 1967. Citeşte dumneata singur. 
E oficial: vine direct de la Washington, unde nu se comit 
erori niciodată! 

Beigler tuşi şi-şi ascunse un zâmbet, aprinzându-şi o 
ţigară. Solo luă telexul cu o mână care tremura, citi mesajul 
apoi se uită la Lepski. 

— Dar Mitchell e viu! 

— De unde ştii dumneata că profesorul de înot e într- 
adevăr Mitchell? 

Solo încasă lovitura. 

— Dar atunci, dacă nu-i Mitchell... cine-i? 

— lată în sfârşit o vorbă inteligentă, Solo. (Lepski se opri 
ca să-şi aprindă o ţigară, tot privindu-l pe Solo cu ochii lui 
de poliţai.) Da, e o întrebare bună. Cine-i? Dacă dumneata 
te-ai fi interesat, n-ai fi obligat acum să-ţi pui întrebarea 
asta. Ai auzit vorbindu-se de Dave Donahue? 

Solo clătină din cap rătăcit. 

— N-ai auzit vorbindu-se de el, hm? Dumneata nu citeşti 
ziarele? Ai auzit vorbindu-se de Sugrumătorul din Boston? 

Solo rămase cu gura căscată. 

— Da... dar... 

— Bun, ei bine, Donahue seamănă cu el: e un obsedat 
sexual. Acum trei săptămâni a evadat de la Institutul 
Sherwin pentru criminalii nebuni. Nu se vorbea decât de el 
în ziare, dar dumneata eşti prea ocupat cu prăvălia ca să 
citeşti ziarele, nu-i aşa, Solo? Ziarele au publicat 
semnalmentele sale. Donahue e înalt, blond, ochi albaştri 
deschis, nas spart, cam de treizeci de ani. E şi el un înotător 
bun: a câştigat o medalie de bronz la sărituri în apă. 

Solo simţi cum i se înmoaie picioarele. Pipăi ca să-şi 
găsească scaunul şi se prăbuşi pe el. 

— Dar e Mitchell! 

— Nu, nu-i el. Washington-ul spune că Mitchell, e mort. E 

Dave Donahue, un obsedat sexual periculos. A şi asasinat 
trei fete. E complet ţicnit. Când pune mâna pe-o gagică, o 
violează. Şi după ce a terminat, o ciopârţeşte. 

Cu sudoarea şiroindu-i pe faţă, Solo se ridică 
împleticindu-se. Se îndreptă spre uşă. Lepski şi Beigler au 
încercat să-l oprească, dar era ca şi când ar fi încercat să 
stăpânească un taur în atac. Îi mătură fără efort şi se repezi 
afară, unde-l aşteptau patru oameni ai lui Beigler, nişte 
zdrahoni deloc comozi. 

Îl aduseră înapoi în birou, dar numai după ce-l 
doborâseră. L-au aruncat pe scaun şi s-au retras, gâfâind. 

Lepski îi făcu cu ochiul lui Beigler, apoi se proţăpi în faţa 
lui Solo care-şi ţinea capul cu mâinile, gemând. 

— Ce-i tevatura asta, Solo? întrebă Lepski. De-a ce dracu 
crezi că te joci? 

Solo îşi înălţă capul, se uită la cei patru sticleţi cu ochii în 
lacrimi, apoi îşi frânse mâinile. 

— Lăsaţi-mă să mă duc la fetiţa mea, domnule Lepski, 
imploră el. E cu Mitchell... Am fost idiot că v-am minţit. 
Lăsaţi-mă să mă duc acolo. 

— Şi cum te duci dumneata la Sheldon, Solo?... înotând? 

— Mă duc să caut un vapor... eu... 

Solo se opri, înțelegând că i-ar trebui mult timp ca să 
găsească un vapor destul de mare ca să ajungă la Sheldon. 

— Avem noi vapor, Solo, zise Lepski. Vii cu noi? 

Solo se ridică clătinându-se. Avea impresia c-o că-i crape 
capul. 

— Atunci, ce mai aşteptăm. Poate că ticălosul a şi ucis-o. 
Ce mai aşteptăm? 

— Nu te luăm cu noi până când nu mărturiseşti, îl 
avertiză Lepski, zâmbindu-i diabolic. Vreau să-mi spui toată 
povestea lui Bilă-de-biliard. Vreau să ştiu de ce Nina e la 
Sheldon cu Mitchell. Vreau să ştiu unde-i Cortez, şi ce rol a 
avut în combinaţie. 

Solo îl fulgeră cu privirea. 

— Nu ştiu nimic despre Bilă-de-biliard! V-am mai spus! 

— Păcat. 

Beigler se uită la Lepski: 

— Ce-ar fi să luăm o cafeluţă? Doar suntem într-un 
restaurant, nu-i aşa? 

— Excelentă idee. 

Lepski se răsuci spre unul din poliţişti. 

— Du-te şi caută nişte cafea. Poate că o s-avem treabă 
toată dimineaţa. 

— Dar pierdem timpul, urlă Solo, ieşit din minţi. Poate c-o 
s-o ucidă! 

— E posibil, dar în cazul ăsta, numai tu vei fi de vină, i-o 
întoarse Lepski. Nu putem merge înainte de-a ne spune 
totul, Solo! Aşa că hotărăşte-te în mare viteză, drace! 

Pe Solo îl chinuia o furie neputincioasă. 

— Minţiţi! urlă el trântind cu pumnii săi enormi în masă. 
Nu cred că Mitchell e Donahue! Dumneavoastră minţiţi! 

— Washington-ul spune că Mitchell a murit în 1967, reluă 
Lepski cu o voce plictisită. Poate că barmanul tău citeşte 
ziarele. (Se întoarse spre unul din poliţişti:) Alec, du-te şi 
adu-l pe barman. 

Peste câteva clipe, Joe intră dându-şi ochii peste cap, cu 
faţa şiroind de transpiraţie. 

— Cum te cheamă? întrebă Lepski. 

— Joe Small, patroane. 

— Perfect, Joe. Dumneata ai auzit vorbindu-se de Dave 
Donahue? (Joe se uită la el cu gura căscată.) Deci, da sau 
nu? latră Lepski. 

— Nu-i individul ăla care a ucis o mulţime de fete? 

Lepski zâmbi, întinse mâna şi-l bătu pe umăr pe Joe. 

— Bravo. Dumneata, cel puţin citeşti ziarele. Ţi-aduci 
aminte că era un înalt tip blond, nu-i aşa? 

— Da, patroane. Un boxer. 

— Asta-i. Perfect, Joe, şterge-o. 

După ce ieşi Joe, Lepski îl observă pe Solo care 
îmbătrânise cu zece ani în câteva clipe; faţa lui dobândise 
culoarea grăsimii râncezite de oaie. 

— Eşti satisfăcut, Solo? Acum, trebuie să te hotărăşti. 
Tipul ăsta nu se grăbeşte, dar a trecut destulă vreme de 

când sunt acolo. Poate că mai e o şansă dacă te hotărăşti 
rapid. 

— Vă voi spune totul pe vapor, zise Solo cu vocea 
răguşită, ridicându-se. 

— Bun, spuse Lepski. Haideţi, băieţi, mergem. 

In timp ce vedeta poliţiei gonea spre insula Sheldon, 
Solo, în cabină, dezvălui totul. 

— Domnul Carlos voia să scoată din Cuba o mare 
încărcătură de havane, le declară detectivilor. Erau ale lui, 
dar e povestea asta cu embargoul pentru Havana... 
înţelegeţi, că se câştigă mult cu havanele, în clipa asta 
toată lumea vrea havane. Atunci a hotărât să le aducă prin 
contrabandă. L-a angajat pe Bilă-de-biliard care era un 
partizan fanatic de-al lui Castro ca să trateze afacerea, şi i- 
a dat biştari ca să-i plătească pe băieţii lui Castro şi să 
aducă havanele. O afacere de trei sute de mii de dolari. 
Cortez, care lucrează pentru doamna Carlos, a surprins 
discuţia între Carlos şi Bilă-de-biliard. A venit să mă vadă 
fiindcă am vapor. Eu, domnule Lepski, nu-s comunist şi am 
crezut că era în interesul naţional să interceptez vaporul lui 
Bilă-de-biliard în momentul în care pornea spre Cuba. 
Aveam de gând să dau banii autorităţilor vamale imediat 
ce-aş fi pus mâna pe ei. 

— Bun, haide! îmi închipui, spuse Lepski cu zâmbetul lui 
diabolic. Ei şi, ce s-a întâmplat? 

— Cortez şi cu mine am interceptat vaporul lui Bilă-de- 
biliard în largul insulei Sheldon. Era deja întuneric şi în loc 
să oprească, a încercat s-o şteargă. Asta nu i-a plăcut lui 
Cortez. A avut o mitralieră şi a făcut-o puţin să pârâie. 

Sperând să fie încurajat, Solo privi la Beigler care nota tot 
ce spunea el. 

— Eu nu voiam împuşcături, înţelegeţi dumneavoastră. 
Credeam că Bilă-de-biliard o să oprească şi că totul se va 
petrece amiabil. Dar el a şters-o în întuneric, şi cum vaporul 
fusese lovit serios, după ce-am pierdut o groază de vreme 
căutându-l, am tras concluzia că s-a scufundat şi că n- 
avusesem noroc. (Solo îşi linse buzele, şovăi, apoi 

continuă): Peste două luni, iată că Bilă-de-biliard s-arată în 
restaurantul meu. Am avut un şoc, fiindcă-l credeam înecat. 
Mi-a spus că vrea să închirieze vaporul meu. După 
atitudinea lui, am văzut într-adevăr că habar n-avea că eu 
încercasem să-l interceptez. Pe scurt, cum n-aveam intenţia 
să-i închiriez vaporul, i-am spus c-ar găsi poate unul la Vero 
Beach. Nina şi cu mine am plecat cu maşina mea şi l-am 
găsit pe Bilă-de-biliard. Cortez a venit cu maşina doamnei 
Carlos fiindcă a lui nu prea mergea. (Solo şovăi din nou.) 
Bun, Cortez a făcut pe durul. L-a convins pe Bilă-de-biliard 
să ne spună ce s-a întâmplat cu vaporul. 

— Vrei să spui că i-a pus piciorul lui Bilă-de-biliard în foc 
şi că l-a ţinut acolo? 

Cu dosul palmei, Solo îşi şterse faţa şiroind de sudoare. 

— Da, aşa-i. Dar aş vrea să mă-nţelegeţi bine că asta nu- 
mi plăcea, domnule Lepski. 

— Şi pariez că asta nu-i plăcea nici lui Bilă-de-biliard. 

— Nu, probabil că nu-i plăcea. De fapt, domnule Lepski, a 
avut un atac de cord, sau ceva de genul ăsta. In fine, a 
crăpat în labele noastre. (Solo se uită la Lepski plin de 
speranţă.) Inţelegeţi, habar n-aveam c-o să ne facă una ca 
asta, nouă. 

Lepski dădu din cap. 

— O mare pierdere pentru voi. 

— Cum spuneţi, domnule Lepski. Asta m-a tulburat. Era 
un vechi prieten. Asta m-a tulburat. 

— Dar l-aţi convins să vă spună ce se întâmplase cu 
vaporul înainte de-a muri? 

— Ah! Da. Ne spusese. Când Cortez a început să se joace 
cu mitraliera, a ucis echipajul, şi Bilă-de-biliard a luat 
cârma. S-a îndreptat spre Sheldon. Era noapte şi n-a fost 
văzut. S-a descurcat să treacă prin Funnel şi a intrat în 
grotă. Era reflux. O dată ce s-a ascuns acolo, a hotărât să 
nu se mişte aşteptând să slăbească căutările. Dar nu auzise 
niciodată de flux, şi când a vrut să iasă, a descoperit că era 
blocat. Atunci, a rămas acolo trei săptămâni, până ce şi-a 
epuizat proviziile. Atunci, a început să fie disperat. Şi-a pus 

o centură de salvare, şi, remorcat de o plută pneumatică, s- 
a lăsat împins de curent ca să iasă din tunel, apoi a ajuns 
pe continent. S-a dus să-l vadă pe Carlos şi i-a povestit ce 
se întâmplase. Cum Carlos cunoştea Funnel-ul, ştia că 
fluxul va fi prielnic în data de 27 a acestei luni. l-a spus lui 
Bilă-de-biliard să găsească un alt vapor, să se ducă la 
Funnel în 27 şi să recupereze banii din vaporul blocat în 
grotă. Bun, când am ştiut că domnul Carlos se aştepta să 
pună mâna pe biştarii săi în 27, a trebuit să acţionăm 
repede. Tocmai pe când ne întrebam cum am putea intra în 
grotă înainte de 27, iată că Randy Roache telefonează ca să 
ne spună despre Mitchell ăsta... în fine, să admitem că ăsta 
e numele lui. Pretindea că e campion olimpic de nataţie. 
Nina şi-a spus că un excelent înotător ar putea să intre în 
grotă şi să scoată biştarii. Şi, dacă era într-adevăr foarte 
puternic, ar putea-o ajuta şi pe ea să treacă tunelul, ca să 
fim siguri că nu ne va trage pe sfoară. În momentul acela 
ne-am gândit să-i punem în spinare cadavrul lui Bilă-de- 
biliard şi planul a reuşit fără cea mai mică problemă. 

Solo se răsuci ca să se uite neliniştit spre Sheldon care 
începea să se zărească în depărtare. 

— Oare afurisitul ăsta de vapor nu poate merge mai 
repede? 

Beigler îi întinse carnetul lui Solo. 

— Pune-ţi inițialele pe fiecare pagină, şi semnează la 
urmă, Solo, spuse el. Mergem cât putem de repede. 

Fără să recitească măcar ce scrisese Beigler, Solo făcu ce 
i se cerea. 

Cu un semn, Lepski avertiză un poliţist care-şi luă 
bastonul de cauciuc şi începu să-l legene. 

— Nu te enerva, Solo, spuse Lepski. Harry Mitchell a 
înviat. Scoase din portvizit al doilea telex, şi i-l întinse lui 
Solo. Solo îl citi, îl boţi în pumnul său enorm, şi, nebun de 
furie, îl străfulgera cu privire pe Lepski care rânji. 

— Tu m-ai lovit, Solo, atunci seara şi acum, te-am lovit şi 
eu la rândul meu. Nu trebuie niciodată să te atingi de-un 
sticlete: căci îţi poate face figura. 

Răcnind de furie, Solo se năpusti asupra lui Lepski, dar 
bastonul de cauciuc, manipulat cu o precizie ştiinţifică, se 
prăvăli pe craniul lui Domenico, şi acesta se prăbuşi cât era 
de lung. 


— Un pasager? Nu înţeleg ce vrei să spui, zise Nina, 
dându-se înapoi. 

— Mă gândeam că Solo sau Cortez era în cabina încuiată 
cu cheia, replică Harry. 

— Nu-i nimeni în cabină! Pierdem timpul. Să ducem 
cutiile astea pe punte. 

Harry se uită la ea, apoi ridică din umeri. Scoase cutiile 
din cabină, una câte una, şi le alinie pe punte. Nina veni 
după el cu cele patru centuri de salvare pe care le-au fixat 
pe cutii, în câteva minute. Apoi Harry găsi o bucată de funie 
şi legă cutiile una de alta. 

O ajută pe Nina să-şi pună tuburile, apoi şi le puse pe-ale 
sale. Aruncă toate cutiile peste bord. Acestea au atins apa 
ridicând jerbe de stropi, şi, susţinute de centuri, au început 
să plutească. 

O privi pe Nina care dădu din cap, şi plonjară amândoi de 
pe vapor. Harry apucă un capăt al funiei şi începu să 
remorcheze cutiile spre intrarea tunelului. 

Nina înota alături de el. Au pătruns în tunel, unde 
curentul puternic i-a împins înainte. Nina apucă o cutie şi se 
agăţă de ea în timp ce curentul o legăna în tenebre. 

Primul semn, care-l anunţa pe Fernando Cortez că 
operaţia fusese îndeplinită, a fost apariţia în intrarea 
tunelului a celor patru cutii de lemn, plutind cu centura lor 
de salvare. 

Era la pândă în spatele unei stânci, pe platforma unde-şi 
lăsase Harry sacul. Ţinea puşca lungă de calibrul 22 în 
labele sale grase şi umede, cu patul bine fixat pe umăr. De 
îndată ce zări cutiile, îşi îndreptă ţeava armei, cu degetul 
pe trăgaci, şi aşteptă. 

Ei trei se înţeleseseră ca el să-l ucidă pe Harry de cum va 

ieşi din tunel. Harry şi-ar fi jucat rolul şi nu mai era nevoie 
de nimic altceva decât de-un glonte în cap ca să pună 
punct final utilizării lui. După planul lor, Nina trebuia atunci 
să înoate împingând cutiile spre locul unde era ascuns 
Cortez, apoi să se întoarcă la vapor şi să-l aducă în lagună 
după ce înconjurase insula. Cortez ar încărca cutiile la bord, 
şi s-ar îndrepta spre continent. Cortez şi-ar primi partea de 
pradă, şi ar pleca la Yucatan cu vaporul lui Solo, pe care i-ar 
fi dat banii: o călătorie lungă, fără îndoială, dar fără pericol 
în perioada asta a anului şi pe-o asemenea şalupă. 

Domenico, tot temându-se să nu fie tras pe sfoară, nu 
acceptase planul fără o anumită rezervă. „Presupune, îi 
demonstrase Ninei după plecarea lui Cortez, că acest 
Cortez îşi vâră în cap să nu se mai întoarcă pe continent? 
Presupune că te ucide o dată cu Harry şi o şterge cu toţi 
biştarii?” Nina reuşise să-i adoarmă bănuielile, spunându-i 
că Fernando Cortez era îndrăgostit de ea. Văzând că Solo 
se îngălbeneşte de furie, îl asigurase că, dacă s-ar afla chiar 
singură cu el pe-o insulă pustie, nu i-ar da niciodată prin 
gând să se mărite cu el. 

— Mă vezi căsătorindu-mă cu acest porc gras care-i prost 
ca noaptea? spusese ea, izbucnind într-un hohot de râs plin 
de dispreţ. 

Dar faptul că era îndrăgostit cu pasiune de ea trebuia să-i 
asigure securitatea. Il şi făcuse să înţeleagă pe Cortez, îi 
spusese ea lui Solo, că, odată făcută împărţirea, ar pleca cu 
el la Yucatan. Şi izbucnise din nou în hohote de râs: 

— Te voi lăsa să te descurci cu el, tăticule, când o să-şi 
dea seama că nu-l însoțesc. 

Îşi jucase rolul aşa de bine că-l convinsese pe Solo. Şi îl 
jucase pentru că nu minţea decât pe jumătate. Era 
îndrăgostită de Cortez. ŞI plănuiseră împreună să meargă 
direct de la Sheldon la Yucatan. Bruta asta grasă de 
mexican avea ceva care-i punea sângele în mişcare. Şi se 
delecta ca după un vin ameţitor la ideea de a scăpa de sub 
autoritatea lui Solo, şi de a trăi la Mexico împreună cu 
Fernando Cortez, cheltuind trei sute de mii de dolari. Dar 


196 


ignora că Fernando Cortez avea deja o nevastă grasă şi 
urâtă şi trei copii umflaţi, îngrozitori, la Taxo. El n-avea 
deloc intenţia să se însoare cu ea şi se gândea să trăiască 
împreună cu ea până când ar toca banii, apoi s-ar pierde 
discret în natură. 

Pe când închidea un ochi ca să ţintească, Cortez începu 
să-şi încrunte sprâncenele neliniştit. 

Vedea într-adevăr cele patru cutii plutind chiar sub el, 
dar unde era Mitchell? Apoi îşi aminti că Harry avea tuburi 
cu oxigen. Cortez îşi spuse că avea să ţâşnească la 
suprafaţă dintr-o clipă într-alta, şi atunci când văzu un cap 
ţâşnind din apă la câţiva metri de cutii, îşi schimbă rapid 
unghiul de tir şi apăsă pe trăgaci. In fracțiunea de secundă 
care precedă detunătura, îşi dădu seama că trăsese, nu în 
Harry, ci în Nina. O văzu ţâşnind din apă cu mâinile ridicate. 
Sângele îi curgea de pe faţă pe mască, apoi căzu pe spate 
ca o marionetă dezarticulată, şi începu să plutească într-un 
cerc de sânge. 

Cortez rămase un moment nemişcat, apoi scoase nişte 
înjurături din cele mai ordinare. Incepu să scruteze febril 
suprafaţa lagunei ca să-l găsească pe Harry, dar nu văzu 
nimic. Se uită după cutiile care pluteau foarte departe şi pe 
care nu le-ar fi putut ajunge cu mâna. O să fie obligat să se 
întoarcă la vapor şi să-l aducă înapoi în lagună, îşi spuse el. 
Dar unde era puşlamaua de Mitchell? 

Se ridică. 

— Nu mişca! Aruncă arma! 

Privi peste umăr, arătându-şi dinţii într-o strâmbătură 
sălbatică. 

Chiar deasupra lui, îl văzu pe Lepski, urmat de aproape 
de Beigler. Amândoi cu pistolul în mână. 

Ca un animal prins în capcană, Cortez îşi răsuci arma, şi 
amândoi traseră în acelaşi timp. Glonţul lui Lepski îl izbi 
între ochi şi căzu pe spate în lagună. 

— Asta face doi de pescuit, anunţă Lepski dezgustat. Aş 
vrea grozav să ştiu unde-i Mitchell? 

Ascuns în umbră la celălalt capăt al lagunei, Harry 

observa scena, şi socoti că era momentul s-o şteargă. 
Plonjă cu capul sub apă fără să facă vârtejuri, şi înotă până 
la ieşirea din lagună, apoi se îndreptă spre vaporul lui Solo. 

Beigler ordonă celor patru oameni să se dezbrace şi să 
aducă trupurile şi cutiile spre stâncă unde ar putea fi 
ridicate pe pământ. 

Pe când cei patru poliţişti se  dezbrăcau, Lepski 
supraveghea în continuare suprafaţa lagunei. 

— Credeţi că el e tot în grotă, domnule sergent? întrebă. 

— Cine să fie tot în grotă? întrebă Beigler. 

Lepski îl privi stupefiat. 

— Mitchell, pentru numele lui Dumnezeu! _ 

— De unde vrei să ştiu? replică Beigler cu indiferenţă. In 
loc să te bălăngăni ca şi când ai vrea să urinezi, ai face mai 
bine să intri în apă să trudeşti puţin. 

Lepski tresări ca şi cum ar fi fost atins cu fierul roşu. 

— Cine?... eu? Să intru în apă! Şi Mitchell care o s-o 
şteargă! 

— Ai auzit ce-am spus, tună Beigler. Treci în apă! 

Peste o jumătate de oră, au reuşit, cu mare greutate, să 
ridice trupurile Ninei şi al lui Cortez pe platformă. Apoi, a 
fost rândul cutiilor. 

În timp ce Lepski, blestemând şi înjurând, se zbătea cu o 
cutie, se auzi motorul vaporului care demara. 

— E vaporul lui Solo, domnule sergent, mugi el. (Şi 
lăsând cutia din mâini, înotă până la mal şi se ridică pe 
palme ca să atingă platforma.) Asta-i Mitchell care o şterge. 

— Şi ce te deranjează asta? întrebă Beigler. Nu-mi aduc 
aminte să-ţi fi dat ordin să întrerupi operaţiunile. 

— Dar e pe cale s-o şteargă! strigă Lepski în culmea 
excitării. 

Beigler îl măsură din cap până în picioare. 

— Crezi? Nici nu ştim măcar dacă a venit aici. N-avem 
decât vorba lui Solo, care minte tot aşa de uşor cum 
respiră. Nici măcar nu suntem siguri că Mitchell n-a căzut în 
luptă. 

Lepski deschise gura ca să răspundă, dar privirea lui 

Beigler îl opri pe loc. 

— Nu înţeleg, domnule sergent, spuse el, jenat. 

— O să-ţi expun punctul meu de vedere, Tom. Tu şi cu 
mine am fost al dracului de norocoşi că n-am mers în 
Vietnam, zise Beigler. Fratele meu mai mic şi-a lăsat pielea 
acolo. Un băiat care a stat trei ani în rahatul ăsta are 
dreptul la o şansă. De altfel, e nevinovat. Dacă-l arestăm, o 
să meargă la pârnaie până când va hotări tribunalul că e 
nevinovat. Asta i-ar strica vacanţa. (Beigler se uită la Lepski 
încruntându-şi sprâncenele.) Vrei să-i strici vacanţa? 

Lepski nu mai auzea bâzâitul motorului. Făcu o 
strâmbătură şi ridică din umeri. 

— Cred că nu, acceptă el. Nu mă gândisem la asta. 

— Din cauza asta n-ai să ajungi niciodată sergent, 
exclamă Beigler cu vădită satisfacţie. Şi acum, ce-ar fi să-ţi 
vâri hoitul pocit înapoi în mare ca să pescuieşti din nou 
cutiile alea în cea mai mare viteză! 


Soarele apunând proiecta umbre lungi pe câmpie când 
Harry ajunse la restaurantul situat pe autostrada numărul 
1, la vreo douăzeci de kilometri la nord de Vero Beach. 

După ce adusese vaporul lui Solo la restaurantul 
Domenico, se dusese să-şi ia lucrurile din cabină. In timp 
ce-şi umplea sacul, îl auzise pe Manuel sforăind în cabina 
alăturată. O linişte profundă domnea în tot restaurantul. 
Plaja era singuratică şi pustie. Se oprise să se uite pentru 
ultima oară în jur, apoi se dusese la cabina lui Randy, 
deschisese uşa şi aruncase o privire în încăperea goală. 
Dăduse din cap satisfăcut. Aşadar, Randy îi urmase sfatul... 
o întinsese. 

Apoi, se îndreptase spre şosea. 

Mersese toată ziua. Avea chef să meargă, şi nu încercase 
să facă autostopul. Cum era duminică, camionagii se 
odihneau. Se întreba dacă poliţia transmisese 
semnalmentele sale prin radio. Dar viaţa, văzută parcă 
printr-un telescop puternic, devenise prea intensă ca să fie 

neliniştit. O văzuse pe Nina murind, şi-şi spusese că era o 
eroare a lui Cortez. Îl văzuse pe Cortez murind şi simţise o 
certă satisfacţie. Voise să se bucure de soare şi de aerul de 
la mare, şi asta avusese: cât priveşte vacanta, ce mai 
vacantă! 

Era deja flămând când ajunse la restaurant. Era ora 19 şi 
15 minute. Cum mergea neîntrerupt de dimineaţă, se 
simţea obosit. 

Pe când se îndrepta spre intrare, văzu un Chevrolet 
albastru plin de praf, singura maşină garată în parcarea 
uriaşă. Urcă cele câteva trepte, împinse uşa şi intră într-o 
sală dreptunghiulară strălucit luminată. Era un bar şi vreo 
patruzeci de mese goale, printre care se târau, ca nişte 
suflete rătăcite, doi chelneri negri care nu făceau nimic. 

La tejghea, cu un pahar de whisky cu gheaţă în mână, 
stătea un omuleţ gras şi chel cu faţa roşie şi copilăroasă, 
îmbrăcat cu un costum care ar fi avut nevoie să fie călcat. 

În timp ce Harry se apropia de bar, grăsanul se uită la el, 
apoi dădu din cap. Cu ochii săi căprui, îl cercetă atent pe 
Harry, ca un om căruia îi place să cântărească oamenii, ca 
să ştie care era cea mai bună cale de a începe discuţia. 

— Bună! spuse grăsanul zâmbind. Dave Harkness. Am 
încălcat regula... bând singur. Salvaţi-mă! (Zâmbetul lui se 
lăţi.) Daţi-mi voie să vă ofer ceva de băut. 

— Harry Mitchell, se prezentă Harry, aşezându-şi coatele 
pe tejghea. O bere, vă rog. 

Harkness îi făcu semn barmanului negru să aducă 
băuturile. 

— Se pare că-i linişte pe-aici, zise. Dumneavoastră 
mâncaţi? 

— Chiar am intenţia. 

— Atunci poate c-ar fi posibil să luăm o gustare 
împreună. Fiindcă, să mănânc singur... nici asta nu-mi 
place. 

— Cu plăcere. 

Sosi berea, şi Harry o bău cu poftă. Oftă, îşi aprinse o 
ţigară fără a-i oferi pachetul lui Harkness care fuma o 

havană. Ceru lista de bucate. 

Harkness se aplecă şi citi împreună cu el. Au hotărât să 
ia pui. 

— Tocmai aţi fost demobilizat? întrebă Harkness. 

— S-ar zice că toată lumea e la curent. 

— Nu vă supăraţi. Sunteţi în vacanţă? 

— Nu, vacanţa s-a terminat. Mă întorc la New York. 

— Adevărat! (Din nou Harkness îl privi gânditor pe 
Harry.) Mă ocup de vânzările an-gro de fructe. De douăzeci 
de ani. 

Se instalară la o masă şi comandară bere. Harkness 
începu să vorbească de unele şi de altele. intrebă despre 
Vietnam, dar văzând că lui Harry nu-i plăcea subiectul, 
întoarse discuţia spre problema rasială şi noile impozite. 

La sfârşitul cinei, după ce-au plătit, Harkness spuse: 

— Mă duc la New York. Vreţi să veniţi cu mine? 

— Mulţumesc. Dar vreau să mă opresc la Yellow Acres, să 
văd nişte prieteni. Le-am promis c-o să trec la întoarcere. 

— La Yellow Acres? (Harkness se opri să-şi aprindă o 
havană.) Acolo-s ca acasă. Cine-s prietenii dumneavoastră? 
Pariez că-i cunosc. Cunosc pe toată lumea la Yellow Acres: 
un orăşel drăguţ când nu trebuie să locuieşti acolo. 

— Domnul Morelli şi fiica sa, răspunse Harry. El ţine 
restaurantul. 

Harkness îşi încruntă sprâncenele. Se uită la Harry cu 
gura crispată. ` 

— ÎI cunoaşteţi pe Toni? Un tip grozav. Îl cunoaşteţi bine? 

— Oh! nu. M-am oprit în restaurantul său acum câteva 
zile. El şi fiica lui au fost drăguţi cu mine. 

— N-au avut noroc. (Harkness îşi trecu mâna pe ţeasta lui 
cheală.) Toni a murit acum patru zile. Maria e la spital... 
arsuri de gradul întâi. 

Harry înlemni. 

— Ce tot spuneţi? întrebă el cu vocea răguşită. 

— Da... o bandă de puştani a dat foc restaurantului. Toni 
a fost prins înăuntru. Maria a reuşit să iasă, dar, după câte 
am auzit, e foarte grav. Restaurantul a ars tot. 

— Nişte puştani? 

— Nişte hippie. (Harkness clătină din cap.) Erau cinci. 
Poliţia i-a arestat. Îi căutau de mai multă vreme. Nişte 
ticăloşi de drogaţi. 

— Patru băieţi şi o fată? 

Harkness îl privi mirat. 

— Da, aşa-i. Unul avea braţul rupt. Au spus că aşa erau 
chit. 

Harry îşi strivi ţigara. Tăcu o clipă, în timp ce Harkness se 
uita la el curios. 

— Avem necazuri în regiune, cu aceşti hippie, continuă 
Harkness după o clipă. Acum, nu-mi place să mai conduc 
noaptea pe şoseaua aceasta. Din cauza asta îmi place să 
am companie. Dacă ai vreo pană sau crapă vreun cauciuc, 
poate fi periculos. Mai deunăzi, bătrânul meu prieten Sam 
Bentz... sunt mulţi ani de când e camionagiu... i-a crăpat un 
cauciuc. A dat de nişte hippie. Acum e la pârnaie, acuzat de 
ucidere prin imprudenţă. A ucis doi dintre ei mai înainte ca 
ei să fi dat foc camionului. 

Harry îşi crispa pumnii. 

— Sam Bentz mă luase cu autostopul până la 
Orangeville, zise. Trebuia să mă întorc cu el. Ce s-a 
întâmplat? 

— Bun, s-a spart un cauciuc şi, în timp ce-l schimba, vreo 
zece hippie au tăbărât pe el. Sam a făcut războiul în Correa: 
era un dur. Avea bâta cu el. Hippie erau drogati de moarte. 
Le-a spart capul la doi dintre ticăloşi mai înainte de-a 
capitula. L-au bătut, au dat foc camionului, după aceea au 
descoperit că cei doi prieteni erau morţi, şi s-au cărat în 
mare grabă. Sam are un braţ rupt şi nu mai are niciun 
dinte. Acum, e la puşcărie. N-o să rămână multă vreme 
acolo, dar nu va mai fi niciodată ca mai înainte. (Harkness 
se ridică.) Bun, să mergem. Avem un drum lung de făcut. 

Harry îl urmă până la maşină şi urcă alături. 

„Dac-aş fi ştiut c-o să fie aşa, gândea el, în timp ce 
Harkness demara, aş fi rămas cu regimentul meu. Era 
glaciară... Epoca de piatră... Epoca de bronz... şi acum, 

Epoca violenţei. Şi de violenţă nu se poate scăpa: s-ar zice 
că e pretutindeni.” 

Se sprijini de spătarul scaunului. Privea maşinal farurile 
care se apropiau din direcţia opusă şi vedea grupurile de 
hippie de-a lungul şoselei, ridicând degetul cel mare. 

„Omenirea de mâine”, spusese Sam Bentz. 

Se gândi la Maria acum la spital, la grăsanul şi blajinul 
Morelli care era mort, la Nina, plutind pe mare, cu capul 
încununat de-un nimb de sânge, la Solo care era în mâinile 
poliţiei, şi la Randy. Oare unde o fi Randy? 

Harry ridică din umeri. Luă o ţigară, în timp ce Chevrolet- 
ul îl ducea mugind spre o altă junglă numită New York. 

